
Cuvânt de început 


Acest manual de relaţii publice se adresează studenților din învățământul 
universitar şi postuniversitar de la Facultatea de Comunicare şi Relaţii Publice, 
din Şcoala Naţională de Studii Politice şi Administrative, Bucureşti, şi altor 
beneficiari din structuri academice de instruire. În acest context, autorii au bene- 
ficiat, poate înainte de toate, de observaţiile, întrebările şi demersurile aplicative 
ale studenţilor, precum şi de expertiza autohtonă şi străină în domeniu. Cu deo- 
sebire utile au fost lucrările recente ale doamnei profesoare Cristina Coman, de la 
Universitatea din Bucureşti, şi una dintre bine cunoscutele sinteze nord-ame- 
ricane de profil, lucrarea Effective Public Relations, de Scott M. Cutlip, Allen H. 
Center si Glenn M. Broom. 

Lucrarea este structurata in doua parti. În prima parte sunt evidentiate para- 
digmele relatiilor publice, caracteristicile acestora de a se manifesta drept 
strategie de influențare socială, proces construit pe un „miez“ valoric alcătuit din 
adevar, transparenta, comunicare libera si incredere publica. Unitatea de referinta 
a relațiilor publice este constituită din organizații şi din imperativul adaptării 
organizaţiilor la solicitările publicurilor şi la schimbările turbulente din mediul 
social. Partea a doua este consacrată managementului relațiilor publice, procedu- 
rilor de operationalizare a programelor de relații publice, precum si modalitatilor 
prin care sunt gestionate, prin tehnici de relaţii publice, situațiile de criză. 

Fiecare capitol al lucrării cuprinde propuneri orientative pentru aplicații. Evi- 
dent, relaţiile publice sunt o disciplină academică cu o forță de sinteză explicită 
(domeniul aflându-se în zona de confluență a ştiinţelor comunicării, a sociologiei 
şi psihologiei sociale), dar şi o disciplină prin excelenţă aplicativă. 


Autorii 


Prima parte 
Conţinutul relaţiilor publice 


1. Concepte şi structuri 


Obiective: 


a) Înțelegerea conceptului de „relații publice“ şi a contextelor socio-organi- 
zationale în care relaţiile publice devin necesare şi sunt vizibile. 

b) Perceperea sensurilor practice ale relaţiilor publice, aşa cum s-au articulat 
acestea prin evoluţie istorică şi prin constituirea structurilor specifice. 

Cc) Înțelegerea atribuţiilor specialiştilor în relaţii publice. 


„Nu este de aşteptat — scria Immanuel Kant în Spre pacea eternă! — ca regii să 
filosofeze sau ca filosofii să ajungă regi, dar nu este nici de dorit: căci posedarea 
puterii corupe inevitabil judecata liberă a rațiunii. Faptul că regi sau popoare regeşti 
(care guvernează după legile egalității) nu i-au imputinat şi nici nu i-au redus la 
tăcere pe filosofi, ci i-au lăsat să se exprime liber, este indispensabil în clarificarea 
îndeletnicirii lor şi, pentru că acestă clasă, conform naturii sale, este incapabilă de 
versalitati şi de interese de grup, se află în afara bănuielii de a face propagandă. i 

În alt orizont istoric, Dinicu Golescu, adresându-se celor care vor citi Însemnare 
a călătoriei mele’, scria: „De este slobod aceluia ce umblând prin casele altora să 
vază şi să gândească la a sa, slobod au fost şi mie, în toată călătoria ce se cuprinde 
în această cărticică, să gândesc nu la casa, ci la patria mea, la care cine nu gândeşte, 
nici face pentru dânsa orice bine, poate n-are nici casă, şi de are, o lasă.“ 

Deşi, la prima vedere, identitatea autorilor, natura şi asocierea ideilor de mai sus 
sunt mai puţin obişnuite pentru cuvintele de început ale unei cărți de relaţii publice 
destinate studenţilor, la o privire mai atentă se poate observa că, prin cele de mai 
sus, pot fi conturate, cu titlu preliminar, natura şi specificul relaţiilor publice. Neîn- 
doielnic, în lumea modernă relaţiile publice s-au articulat drept comunicare liberă, 
lipsită de „versalități“, de interese potrivnice oamenilor şi comunităților umane. În 


! Immanuel Kant, Spre pacea eternă, în Scrieri moral-politice, Bucureşti, Editura Ştiinţifică, 
1991, p. 413. 
? Dinicu Golescu, Insemnare a călătoriei mele, Bucuresti, Editura Minerva, 1971, p. 9. 

acelaşi timp, relaţiile publice sunt comunicare „cu folos“, cu folos pentru „binele 
casei“, al organizațiilor în care sunt condensate cele mai multe dintre activitățile 
sociale curente, obişnuite. Dincolo de puterea de sugestie a metaforelor de mai sus, 
relaţiile publice configureaza un teritoriu extrem de complex şi încă frământat. Defi- 
nirea relațiilor publice şi metodologia de operationalizare a acestora implica dificul- 
tati reale, privind conţinutul intrinsec şi perspectivele multiple de contextualizare. 


1.1. Definirea relațiilor publice — 
dificultăți şi perspective posibile 


Principalele dificultăți în definirea relațiilor publice rezultă din contextualizarea 
procesuală a acestora (relațiile publice ca proces de influențare socială), din con- 
textualizarea istorică (vizând rădăcinile şi etapele premergătoare) şi din contextua- 
lizarea locală (cu referire la particularitatile asumării domeniului în spațiul autohton). 


a) Relaţiile publice sunt, în esenţă, aşa cum vom detalia ulterior, un proces de 
influențare socială. Mai exact spus, ele pot fi încadrate în sfera largă a proceselor 
de influențare socială. 

În contextul proceselor de influențare socială (ca gen proxim), relaţiile publice 
îşi asumă drept diferență specifică tipul distinct de intentionalitate cu care operează, 
adevărul fiind valoarea cardinală prin care este construit mesajul în comunicare şi 
prin care este dobândită încrederea publicurilor (a beneficiarilor) în entitatea care 
se instituie drept emiţător de mesaje (de regulă, o organizaţie). În practica proce- 
selor de comunicare (ca procese de influențare socială), interferentele şi ambigui- 
tatea contextelor sunt multiple şi oricând posibile, fapt care face adesea dificilă, cel 
puţin în percepţia publicurilor, distincția dintre relaţiile publice şi alte forme de in- 
fluentare socială, precum propaganda, publicitatea comercială (reclama), marke- 
tingul etc. Evident, realizarea distinctiei impune, aşa cum arătam mai sus, apelul la 
natura intentionalitatii şi la specificitatea instrumentelor de acțiune. 

Dintr-o altă perspectivă, sunt de remarcat ambiguitatile semantice care însoțesc 
practicarea simultană a unor modalități multiple de denumire a comunicării publice 
centrate pe valorile „adevărului“ şi ale „încrederii“; astfel, nu întotdeauna este lesne 
de înţeles care este distincția dintre „relaţii publice“ şi „informare publică“, dintre 
„relaţii publice“ şi „comunicare de afaceri“ sau „comunicare corporatista“; în acest 
context, cum vom vedea, un proces constituit pe aceeaşi esență se explicitează în 
domenii diferite, precum organizațiile alimentate din bugete private sau bugete 
publice ş.a.m.d. 

b) Dacă relațiile publice suportă încă riscurile indistinctiei relative în raport cu 
alte forme de influențare socială, nu mai puţine dificultăți rezultă din tendința 
scufundării acestora în „oceanul“ proceselor de comunicare umană. După cum s-a 
remarcat, multi autori „înţeleg relațiile publice în sens extrem de larg, ca o practică 

socială îndelungată, unde relațiile publice reprezintă o activitate strâns legată de 
procesul cel mai elementar al comunicării umane — schimbul de informaţii“.! 

În chip natural, într-o asemenea perspectivă, întreaga istorie a umanității, înce- 
pând cu Antichitatea, poate fi re-citită în cheia relațiilor publice, ceea ce poate fi 
extrem de interesant, dar putin productiv pentru înţelegerea şi practicarea relațiilor 
publice în societățile moderne. 

De fapt, aici explicația este mai simplă. Ca orice ştiinţă (ramură a ştiinţelor comu- 
nicarii) relativ nouă, ca orice disciplină academică aflată încă în apropierea începu- 
turilor, relaţiile publice (şi teoreticienii relațiilor publice) sunt vizibile atât prin 
efortul configurării domeniului (obiectului) de studiu, cât şi prin nevoia de legiti- 
mare prin amplitudinea şi vechimea tradiţiilor. 

În ultimă instanță însă, relaţiile publice propriu-zise sunt o creaţie a lumii mo- 
derne. „Publicul“ şi „relațiile (legăturile) publice“ sunt o caracteristică şi un rezultat 
— remarcă J. Habermas — ale constituirii „sferei publice“?. 

„Practica relațiilor publice — arată Doru Pop, comentându-l pe Habermas — se 
datorește în mare parte transformării intereselor private în interese economice”, 
fiind vorba, evident, de interese ale grupurilor sociale şi ale instituţiilor şi organi- 
zatiilor specifice. 

Altfel spus, relaţiile publice sunt manifeste social doar odată cu articularea ex- 
plicită a publicurilor şi a organizaţiilor publice, odată cu transformarea individului 
în cetăţean. 

c) Contextul autohton, ,,particularitatile locale“ ale declanşării interesului şi ale 
practicării, în formele inerente ale inceputului, a relaţiilor publice în societatea ro- 
mânească au generat, inevitabil, unele dificultăți de conceptualizare şi operationa- 
lizare a domeniului. Dintre acestea, mai vizibile sunt: 

— tendinţa de a reduce relaţiile publice mai ales la o „tehnologie de comunicare“ 
şi de a imagina antrenamentul profesional în domeniu drept o exersare a tehnicilor 
de comunicare; explicabilă prin lipsa abilităților de comunicare (cu deosebire ale 
managerilor şi mai ales în relaţia cu mass media), o asemenea tendință face dificilă 
înţelegerea relaţiilor publice ca strategie de comunicare, animată de obiective şi 
fertilizată prin mesaje adecvate. În relațiile publice este important cum comunici, 
dar este vital ce şi cui comunici; 

— tendinţa de a concentra relaţiile publice, în foarte mare măsură, spre elabo- 
rarea unei imagini pozitive a organizațiilor, spre vorbele bune transmise către mass 
media, către public şi opinia publică; relațiile publice nu „cosmetizează“ însă organi- 
zatiile, ele generează imagini credibile doar acolo unde si doar atunci când „vorbele 
bune“ sunt construite în continuarea şi pe solul trainic al faptelor bune, al perfor- 
mantelor organizaționale. 


' Doru Pop, Introducere în teoria relaţiilor publice, Cluj-Napoca, Editura Dacia, 2000, p. 7. 

? Jürgen Habermas, Sfera publică si transformarea ei structurală, Editura Univers, 1998, 
pp. 237-249; vezi şi comentariile din Doru Pop, op. cit. pp. 7-9. 

3 Doru Pop, op. cit., p. 9. 

Dificultăţile în definirea relaţiilor publice nu sunt, cum s-ar părea, rezultatul 
practicării unui domeniu insuficient conturat. Relaţiile publice nu sunt o „materie“ 
încă informă, care ar urma să se decanteze şi să se structureze într-un viitor oare- 
care. Dimpotrivă, relațiile publice se află, în lume şi la noi, într-un proces de dezvol- 
tare explozivă, de expansiune spectaculoasă, fapt care aduce adesea în prim-plan 
dezideratul metodologic al articulării cu claritate a teritoriului şi instrumentelor spe- 
cifice şi al raportării adecvate la domeniile conexe. În acest context, se conturează 
ŞI perspectivele dezirabile şi posibile prin care pot fi definite relațiile publice. 

Într-una dintre cele mai recente și mai temeinice analize! privind domeniul, 
Cristina Coman realizează distincția dintre: 

(a) Definiţii bazate pe activități de relaţii publice (aici incluzându-se, conform 
literaturii de profil, rolurile practicienilor în relaţii publice: rolul de tehnician al 
comunicării, rolul de manager al comunicării — ca expert, facilitator al comunicării 
şi facilitator al rezolvării problemelor organizaţiei, precum şi rolurile de „legătură 
cu mass media“ şi de „legătură comunicațională“ cu publicurile interne şi externe 
ale organizaţiei). 

(b) Definiţii bazate pe efectele relaţiilor publice (garant al democraţiei; generator 
al atmosferei de înțelegere între organizații şi indivizi; instrument de persuasiune). 

Una din definițiile bazate pe activităţile de relaţii publice este cea dată de Cutlip, 
Center şi Broom: relațiile publice reprezintă funcția de management care stabileşte 
şi menţine relaţii de beneficiu reciproc între o organizaţie şi publicurile de care 
depinde succesul sau eşecul acesteia. lar o altă definiție care priveşte relațiile 
publice tot ca funcție a managementului este dată de Institutul Britanic de Relaţii 
Publice: efortul planificat să influenţeze opinia publică prin bună reputaţie şi per: 
formanţă responsabilă, bazat pe acte ae de comunicare bidirecţională.? 

În esență, apreciază Cristina Coman;, relaţiile publice apar ca o modalitate de 
comunicare între o organizaţie şi publicurile sale; îi ajută pe manageri să cunoască 
atitudinile publicului şi să poată lua decizii corecte; totodată, ajută publicul să 
înţeleagă specificul organizației să să aibă încredere în aceasta. 

În ceea ce ne priveşte, în acord cu definiția de mai sus şi în contextul literaturii 
de specialitate, vom reține drept termeni de referință în definirea relațiilor publice 
următoarele repere conceptuale: 

— sfera publică, drept spațiu al comunicării publice; 

— organizaţiile, în calitate de domeniu prioritar al comunicării cu publicurile in- 
terne şi externe; sub acest unghi, putem deja anticipa, relațiile publice sunt o funcție 
prioritară a managementului organizaţiilor; 


! Vezi suportul metodologic al definirii relaţiilor publice în: Cristina Coman, Relaţiile publice. 
Principii şi strategii, Editura Polirom, 2001, pp. 13-59; în context, sunt utile surse precum: Scott 
Cutlip, Allen Center, Glenn Broom, Effective Public Relations, Prentice Hall Inc., New Jersey, 
1994; James Grunig, Todd Hunt, Managing Public Relations, Philadelphia, Holt, Rinehart and 
Winston, 1984; Dennis Wilcox, Philip Ault, Warren Agee, Public Relations Strategy and Tactics, 
New York, Harper Collins Inc., 1992. 

> Scott Cutlip, Allen Center, Glenn Broom, 1994, p. 1. 

3 Cristina Coman, 2001, p. 22. 

— mass media, drept vehicul de comunicare, de aici articulându-se comunicarea 
organizațională cu şi prin mass media. 

În ultimă instanță, pe coordonatele conceptuale de mai sus se structurează sen- 
surile relaţiilor publice. Fireşte, sunt sensuri vizibile tendential, în contextul trans- 
formărilor de amploare în peisajul social şi organizational contemporan. 

De fapt, tocmai conţinutul relațiilor publice scoate în evidență sensul şi valoarea 
socială a acestora. În esență, relaţiile publice sunt definite în contextul spaţiului 
social. Practic, în cele ce urmează vor fi utilizate instrumente ale investigației teo- 
retice, aplicate spațiului social. În interiorul spațiului social sunt identificate şi supuse 
analizei spaţiile cu un grad ridicat de relevanță comunicationala. În esență, acestea 
sunt: spațiul public, spațiul organizational şi spațiul mediatic. Grila de analiză a fie- 
cărui spațiu în parte cuprinde referiri distincte la norme, interese, actori şi procese 
specifice comunicării sociale. În acest cadru, relaţiile publice sunt definite din trei 
perspective distincte, dar interferente. Mai exact spus, relațiile publice explicitează 
trei ipostaze ale proceselor de comunicare socială: comunicarea publică, comuni- 
carea organizațională şi comunicarea mediatică. 


Relaţiile publice — strategie de comunicare publică 


Istoria modernă se desfăşoară în spaţiul public. Este istoria publicurilor în 
acțiune şi a comunicării de masă. Post-modernismul, ca stil cognitiv, ca atitudine 
mentală şi atmosferă spirituală, îşi asumă spațiul public ca scenă a spectacolului 
social. Spatiul-spectacol tinde să devină spatiul-actor. Investigat cu tot mai multă 
insistenţă, inclusiv prin abordări autohtone (cu deosebire remarcabil, în acest sens, 
fiind discursul lui Bogdan Ghiu, de acum câțiva ani, din săptămânalul Dilema), 
spațiul public prezintă contururi din ce în ce mai pregnante. 

În principiu discutând, o caracteristică primară a spațiului public vizează relația 
de complementaritate şi interferență cu spaţiul privat. Spaţiul privat este spațiul in- 
dividului, în sensul vieţii individuale. Drepturile omului, ca drepturi ale individului, 
sunt instituite prin autoritatea intrinsecă spațiului public. Exemplele pot continua. 
Astfel, proprietatea este privată, individuală sau de grup, în sensul ne-posesiei pu- 
blice; ea însă, ca tip de proprietate, este instituită şi reglementată prin forța autori- 
tăţii publice. În chip similar, familia si viata de familie, ca relaţie interindividuală 
primară, se includ în spațiul privat, dreptul familiei neputând fi însă altceva decât 
un sistem de reglementări cu origine în spaţiul public. 

Spaţiul public este, de fapt, spaţiul vieţii comunitare. El nu are, în mod normal, 
altă logică decât cea prin care comunitatea îşi asumă rolul susținerii şi protejării 
vieţii indivizilor care alcătuiesc comunitatea. În ultimă instanță, istoriceste vorbind, 
totul se reduce la o problemă de echilibru funcțional între individ şi structura comu- 
nitară. Nici unul dintre termenii ecuaţiei sociale nu poate fi minimalizat sau atomizat 
în sens absolut (maximalizat), decât cu riscuri dintre cele mai mari. Tocmai de aceea 
în spaţiul public este normal să opereze valori (norme) ale agregării sociale. 

Spaţiul public este vectorizat şi valorizat prin interesul public. Acesta este un in- 
teres de factură comunitară şi de expresie identitară. Identitatea socială presupune, 
simultan, după cum observă Septimiu Chelcea, două valenţe — identizarea şi identi- 
ficarea'. În prima situație, actorul social se diferențiază, tinde să devină autonom, 
să se afirme ca individualitate, iar în cea de-a doua, actorul social tinde să se inte- 
greze într-un ansamblu mai vast (grup social, comunitate, naţiune). Este de ob- 
servat că disfunctiile de identizare (ezitări, perturbații, ritmuri lente), mai ales în 
condiţiile unor schimbări sociale profunde, generează dificultăți şi un deficit de 
identificare a actorilor sociali. Fireşte, este normal să ne întrebăm dacă şi reciproca 
este valabilă. Probabil că da. Probabil că identizarea este întârziată atunci când iden- 
tificarea se află în suferință. Şi aceasta mai ales atunci când este vorba de identifi- 
carea comunității nationale, de identitatea națională. Tendintele de constituire (indu- 
cere) a unei identități nationale negative, cumulate cu cele de accentuare a unei 
identități pozitive a altor grupuri etnice, naţionale, pot avea efecte extrem de no- 
cive, mai ales atunci când se manifestă în interiorul aceluiaşi spațiu public. Soluția 
de echilibru este una singură. Rădăcina interesului public este inferesul naţional, con- 
ceput ca vector identitar ferit de riscurile extremizărilor „pozitive“ sau „negative“. 

În esenţă, interesul public se articulează ca expresie a voinţei demos-ului (ca 
legitimitate democratică exprimată public), ca autoritate publică şi ca interes iden- 
titar (national). Deficitul de identitate generează carente de autoritate şi împietează 
asupra consistentei democraţiei sociale. 

Problema actorilor spațiului public este, în fond, tot una de factură identitară. 
Tipologia actorilor publici este simplă. În spațiul public se constituie şi evoluează 
actori politici (partide, parlament, guvern — clasa politică în ultimă instanță), actori 
non-politici (societatea civilă) şi actori mediatici (ca agenți ai informării publice). 
Într-un plan mai larg şi cu un profil mai estompat se află publicul şi opinia publică. 
Carentele de identitate ale actorilor publici generează de regulă bulversări şi chiar 
tendinţe de substituire în şi între rolurile comunicationale ale acestora. Astfel spus, 
orice actor public are un profil identitar şi un rol comunicational. Cele două valenţe 
sunt interdependente. Bolile identitare solicită terapii comunicationale. Maturizarea 
identitară nu este cu putinţă decât prin strategii de comunicare (informare) publică. 

La cele de mai sus pot fi adăugate încă două observaţii. În general şi, cu atât 
mai mult, în contextul schimbării sociale de profunzime, analiza spațiului public 
implică si un registru diacronic. În strânsă asociere cu spațiul public se află timpul 
public. Spaţiul public, ca spațiu al schimbării, îşi asumă o problemă de ritmuri, de 
acceptare şi de generare a noului. Asumarea innoirii şi consecventa luptei pentru 
mai mult şi mai bine presupun o filosofie activă a timpului, o mentalitate manage- 
rială ofensivă. Timpul public, ca timp cultural, semnifică o stare de spirit a indivi- 
dului şi o caracteristică a atmosferei sociale, o modalitate de explicitare a ,,activis- 
mului social“, a nevoii lucrului bine făcut şi a acțiunii duse până la capăt. 


i Septimiu Chelcea, „Memorie şi identitate, construcție socială“, în Memorie socială şi identi- 
tate națională, Editura INI, 1998. 

Totodată, într-un sens mai de adâncime, spațiul public şi timpul public înca- 
drează procesual ceea ce am putea numi inteligența publică. După cum s-a spus 
deja (Marian Papahagi, 1999), în măsura „în care omul va înţelege şi la noi că de el 
depinde mai tot ceea ce-l priveşte (sau că foarte multe depinde de el) şi că inteli- 
genta constă în a face maximum posibil cu acel minim de condiţii în care esti obli- 
gat să trăieşti, atunci... lucrurile vor începe să meargă bine“. 

În concluzie, în condiţiile în care toate organizaţiile la care ne putem referi (eco- 
nomice, politice, educaționale etc.) acționează în spaţiul public, relaţiile publice 
constituie o strategie de comunicare publică. Mai exact spus, relațiile publice, ca 
strategie de comunicare publică, au rolul de a genera climatul şi starea de norma- 
litate socială. Aici trebuie amintit că normalitatea socială exprimă şi rezultă din 
capacitatea unei societăți de asumare şi practicare a normelor sociale, a regulilor 
democratice de convietuire socială. Stările de anormalitate socială sunt cu putință 
atunci când în viaţa socială se manifestă fie tendinţa de supra-agregare socială (prin 
practici de tip totalitar, de comprimare a spaţiului de existenţă liberă a vieţii indivi- 
duale) fie tendinţe de sub-agregare socială (prin disoluția țesutului social şi a auto- 
ritatii publice, prin manifestări de anarhie socială). Fapt este că, în ambele situații, 
rădăcina anormalitatii sociale este de factură comunicationala şi constă într-un de- 
ficit de comunicare sau într-o criză de comunicare. Dacă in prima situație comuni- 
carea publică este sterilă şi formală, în cea de-a doua situație comunicarea în spa- 
tiul public devine haotică, dezordonată, ineficientă. Criza de comunicare nu poate 
fi depăşită (sau preîntâmpinată) decât printr-o strategie de comunicare publică op- 
timă. Or tocmai acesta este rolul esenţial al relațiilor publice în societățile democra- 
tice, rol concentrat în generarea fluxurilor de comunicare între instituţiile publice şi 
cetățeni, în aşa fel încât instituţiile publice să cunoască şi să lucreze pentru intere- 
sele reale ale cetățenilor, iar cetăţenii să dobândească încredere în instituțiile publice 
şi în funcționarii publici. În contextul celor de mai sus, poate fi formulată următoa- 
rea definiţie a relaţiilor publice: 

Relaţiile publice sunt o strategie de comunicare publică, prin care sunt gene- 
rate cunoaşterea intereselor cetăţenilor şi încrederea acestora în instituţiile publice. 

În acest sens, miza relațiilor publice este enormă, ea fiind direct legată de starea 
de sănătate socială a unei societăţi, iar o societate este sănătoasă atunci când cetă- 
teniii comunică liber între ei şi cu instituțiile publice. 


Relaţiile publice — strategie de comunicare organizațională 


Trăim într-un univers organizational. Spaţiul social este populat de organizații. 
Unele dintre acestea sunt organizaţiile noastre de apartenenţă. Instituţiile sociale (ac- 
torii publici) sunt, în sens general, organizaţii. Dacă, aşa cum arătam anterior, ac- 
torii publici acuză, în principal, o problemă de securitate identitară (de coagulare şi 


! Marian Papahagi (interviu), „Occidentul, Sudul şi Balcanii“, în Dilema, nr. 310, anul VII, 
15-21 ianuarie. 


18 Relaţiile publice. Eficienţă prin comunicare 


manifestare a constituentei şi profilului propriu), organizaţiile în ansamblu, inclusiv 
actorii publici, se confruntă cu provocările riscurilor de insecuritate funcțională. 

Mai exact spus, mediul social, ca mediu extraorganizational, este tot mai mult un 
mediu al schimbării globale. Marea provocare a tuturor organizațiilor, a celor pu- 
blice şi a celor private, a celor politice, educaţionale, productiv-economice, a celor 
naționale şi internaționale, este însăşi schimbarea. 

Literatura de expertiză organizațională şi managerială din ultimele două trei 
decenii abundă în analize privind imperativul unei reacții adaptative la presiunile 
schimbării (Chris Argyris!, Joseph L. Massie? şi multi alţii). S-a impus, cum vom 
vedea în detaliu ulterior, conceptul de sănătate organizațională, ca expresie a capa- 
cității organizaţiilor de a genera răspunsuri adecvate la presiunile interne şi externe 
ale schimbării. Efortul adaptativ este extrem de complex. În cadrul organizațiilor 
sunt puse în acelaşi timp sub semnul întrebării misiunea (sarcina), resursele umane, 
organizarea formală şi informală şi fluxurile de conexiune (comunicare) cu mediul 
extern. „Oricum — notează Alvin Toffler —, chiar si când presiunile interne şi externe 
converg şi o poziţie sănătoasă există, schimbarea fundamentală este ... improbabilă 
dacă partizanii săi interni nu pot oferi o viziune şi o strategie coerente, o nouă mi- 
siune care s-o înlocuiască pe cea veche“. Evident, resursa de adâncime a adaptării 
se află în oameni şi în capacitatea acestora de a proiecta şi susține o nouă misiune a 
organizației, consonantă cu noile tendinţe extraorganizationale. 

Suportul adaptării organizaţiilor este de ordin comunicational. Strategia adap- 
tării este, în esență, de factură comunicationala. În acest context se constituie şi se 
exprimă „publicurile“ organizaţiei — publicul intern şi publicul extern, acesta din 
urmă cuprinzând publicul local, publicul naţional şi cel internaţional. 

În același timp, perspectiva organizaţională face cu putință o modalitate rele- 
vantă de definire operațională a informării publice, a comunicării organizaționale 
ca formă prioritară a comunicării manageriale. Dacă, în spaţiul public, informarea 
publică este legitimată prin norma democrației sociale, în spaţiul organizational in- 
formarea publică se impune ca imperativ funcțional. Altfel spus, comunicarea orga- 
nizațională constituie ansamblul structurilor şi proceselor de comunicare prin care 
organizaţiile se adaptează la schimbările din mediul extern. În concluzie, în spațiul 
organizational, actorii sunt înseşi organizaţiile. Interesele sunt de ordin adaptativ, 
iar procesele sunt de natură comunicaţională. În acest nou context, devin vizibile 
un nou sens, o nouă definiție posibilă a relaţiilor publice: 

Relaţiile publice constituie o strategie de comunicare organizaţională, prin care 
organizaţiile devin organizaţii comunicante, fluxurile de comunicare între organi- 
zatii si publicurile interne şi externe determinând adaptarea organizațiilor la schim- 
bările din mediul social. 


' Chris Argyris, Organizational Behavior. A Managerial Viewpoint, New York, The Dryden 
Press, 1983. 

2 Joseph L. Massie, Essentials of Management, qh edition, New Jersey, Prentice Hall, 1987. 

3 Alvin Toffler, Corporația adaptabilă, Bucuresti, Antet, f.a. 

Relaţiile publice — strategie de comunicare mediatică 


Spaţiul mediatic este spaţiul mass media, mai exact, este spaţiul public şi orga- 
nizational aflate sub impactul mass media. 

Legitimarea socială a spațiului mediatic rezultă din dreptul democratic al publi- 
cului la informare. Vectorizarea reală a spaţiului mediatic decurge însă din inte- 
resul actorilor mediatici de a avea acces la sursele şi canalele de informare. Evident, 
accesul la informaţii (surse şi canale) se sprijină tot pe norma democrației sociale. 
„Democraţia este domnia publicului care îşi exprimă judecatile în public“, observa 
John Keane!. Publicul este implicat în evaluarea politicii publice, iar media actio- 
neaza pentru prevenirea si blocarea eventualelor excese si abuzuri ale actorilor pu- 
terii în raporturile cu cetățenii. 

Evoluţia actorilor mediatici este spectaculoasă şi adesea spectaculară. Actorii 
naționali (presă, canale radio şi de televiziune) suportă ofensiva tot mai susținută a 
actorilor locali. Mass media locale au un impact real asupra publicurilor locale. 
Proximitatea se dovedeşte o sursă puternică de interes. Simultan se impun mega- 
actorii mediatici (trusturile media, care, în jurul unei agenții de presă, articulează un 
arsenal informaţional de mare calibru: cotidiane, publicaţii săptămânale şi lunare, 
canale radio şi TV) şi noii actori mediatici (Internet-ul). 

În spațiul mediatic, principala tensiune se acumulează la nivelul conexiunilor 
reciproce dintre organizaţiile mass media (animate de interesul accesului la infor- 
matii) şi toate celelalte organizaţii publice (care nutresc, în chip firesc, interesul de 
a-şi proteja şi promova imaginea proprie). Este verificată starea de fapt prin care 
discontinuitatile de emisie instituțională a informației (goluri de emisie, informatie 
lipsită de consistență, apelul incorect justificat la „secretul“ organizației) sunt suplinite 
prin utilizarea abundentă de către mass media a surselor „neoficiale“ de informare 
şi prin tehnici ale informaţiei speculative (zvonul, comentariul tendentios etc.). O 
asemenea ruptură în comunicare nu poate fi depăşită decât prin utilizarea de către 
actorii publici (organizationali) a strategiei comunicării ofensive. Paratrazarea sin- 
tagmei carteziene a fost de mult făcută: comunic, deci exist. Ea nu mai este însă su- 
ficientă. În spațiul public contemporan, zguduit de turbulente şi crize comunica- 
tionale, este validă şi utilă prin efecte doar comunicarea ofensivă. 

Expresia actuală a parafrazei este, astfel, următoarea: comunic ofensiv, deci exist 
(încă)! La „agresiunea“ mass media, organizaţia sănătoasă răspunde printr-o comu- 
nicare „agresivă“, constructivă şi continuă. Se află aici, poate, una dintre perspecti- 
vele cele mai solicitante ale structurilor de informare publică, de relații publice. În 
perspectiva celor de mai sus, relaţiile publice dobândesc un sens nou, vizibil printr-o 
nouă definiție: 

Relaţiile publice sunt o strategie şi o tehnologie de comunicare mediatice, co- 
municarea CU mass media şi PRIN mass media fiind hotărâtoare pentru securi- 
tatea funcţională a organizaţiilor din lumea de azi şi de mâine. 


! John Keane, The Media and Democracy, Cambridge, Polity Press, 1992. 

Definiția de mai sus impune o precizare. Relaţiile publice sunt, fără a se reduce 
la aceasta, o tehnologie mediatică, în virtutea utilizării, în fluxurile de comunicare ale 
organizaţiilor şi instituţiilor publice (alături de şi împreună cu comunicarea infor- 
mală directă etc.) si a comunicării mediatice. În acelaşi timp, drept urmare directă a 
exploziei mass media şi a capacității acesteia de a funcţiona ca vehicul de imagine 
publică, organizațiile tind să facă din comunicarea mediatică o strategie de comu- 
nicare, încorporată ca atare în structurile şi procesele de relaţii publice. 

În ultimă instanță, reunind într-o formulă unitară sensurile (definițiile) relaţiilor 
publice, observăm că cele trei spaţii de referință (spațiul public, spaţiul organizatio- 
nal şi spaţiul mediatic) şi cele trei strategii de comunicare specifice (comuncarea pu- 
blică, comunicarea organizațională şi comunicarea mediatică) sunt interferente în 
cadrul spațiului social, iar spațiul social se impune a fi privit (utilizat) într-o perspec- 
tivă nouă, ca spaţiu comunicational. Aici se află, poate, cea mai importantă contribu- 
tie a relaţiilor publice în redefinirea „peisajului“ social. Perspectiva comunicationala 
asupra spațiului social permite receptarea, într-un sens nou, atât a marilor disfuncţii 
sociale cât şi a terapiei acestora. Astfel, deficitul de identitate socială generează un 
deficit de proiect (o incapacitate de adâncime de a proiecta sensurile şi reperele evo- 
lutiei) şi rezultă dintr-un deficit de comunicare. Atunci când nu ştim „cine suntem“ 
nu ştim „ce vrem“. Prin comunicare, prin raportare activă la ceilalți ne definim 
profilul propriu, ne construim identitatea,. Oricât ar părea de surprinzător, criza de 
comunicare ascunde o criză identitară, iar criza de proiect, ca simplu simptom al 
crizei de dezvoltare, este surmontabilă printr-o strategie de susţinere a comunicării 
între actorii sociali. Altcumva, schimbarea rămâne într-un stadiu larvar iar mediul 
social riscă să prezinte, cu simple varaitii de culoare, tabloul unei mişcări browni- 
ene perpetue. 

O asemenea țintă, de extensie maximă, de factură globală, implică redefinirea esen- 
tei comunicării sociale. Perspectiva clasică asupra comunicării, centrată în jurul para- 
digmei instrumentale (comunicarea este fluxul de informații între emițător şi receptor, 
prin intermediul unui canal şi sub asigurarea reacției de răspuns, a feed-back-ului), 
deşi rămâne utilă, nu mai este pe deplin satisfăcătoare. Trebuie mers mult mai departe 
şi mai în adânc. Comunicarea nu mai este un instrument social, ci o forță socială. 
Sub acest unghi, se impun, dintre evoluţiile anilor din urmă, achizițiile şcolii de la 
Palo Alto, prin care este operată o extensie maximă asupra comunicării. Paradigma 
instrumentală este înlocuită prin paradigma socială. Şcoala de la Palo Alto conferă 
comunicării „un grad de universalitate în câmpul socio-cultural comparabil cu cel 
al forţei de gravitate în câmpul fenomenelor fizice“. Noua perspectivă se anunţă a 


A Luminiţa Iacob, „Comunicarea — forţă «gravitaţională» a câmpului social“, în Comunicarea in 
câmpul social, laşi, Universitatea „Al. I. Cuza“, 1997; de asemenea, mai pot fi consultate: Cristina 
Coman, Relaţii publice. Tehnici de comunicare cu presa, Bucureşti, All 1999; Patrice Flichy, O istorie 
a comunicării moderne. Spațiul public si viata privată, Bucuresti, Ed. Polirom, 1999; Katie Millo, 
Sharon Yoder, Peter Gross, Ştefan Niculescu-Mayer, Introducere în relații publice, Bucureşti, 
NIM, 1998; Valentin Stancu, Marcela Stoica, Adrian Stoica, Relaţii publice — succes si credibi- 
litate, Bucureşti, 1999; Stancu Şerb, Relaţii publice şi comunicare, Bucureşti, Ed. Teora, 1999. 

fi extrem de promițătoare. Societatea şi actorii sociali, actorii publici, organizatio- 
nali şi mediatici, managerii tuturor organizațiilor sociale, în ultimă instanță, doban- 
desc şi explicitează consistență, „greutate“, profil distinct şi roluri sociale constructive 
doar prin comunicare. 


1.2. Delimitarea de alte domenii 


Diferenţa între relaţii publice şi marketing 


Domeniul cu care se confundă cel mai des relațiile publice este marketingul. 
Marketingul este funcția managementului care identifică necesităţile şi dorințele 
umane, oferă produse sau servicii pentru a satisface aceste cerințe şi declanşează 
tranzacții care oferă produse sau servicii în schimbul unui obiect de valoare pentru 
solicitant.! Aşadar, marketingul are scopul de a atrage şi satisface clienţii pe termen 
lung pentru a atinge obiectivele economice ale organizaţiei. Dacă marketingul 
vizează relaţii de schimb cu clienții care constituie tranzacții echitabile, relațiile 
publice intretin o paletă larga de relaţii în raport cu angajaţii, investitorii, furnizorii, 
concurenții, guvernul ş.a. Cele două funcții ale managementului se potenteaza reci- 
proc: în cazul unui marketing bine realizat, clienții mulțumiți fac ca bunele relații 
cu celelalte categorii de publicuri să fie uşor de menţinut; invers, relațiile publice 
eficiente contribuie la eforturile făcute de specialiştii în marketing prin menţinerea 
unui climat ospitalier pentru acţiunile lor. 


Diferenţa între relaţii publice şi publicitate 


Între relațiile publice şi publicitate distincția se poate face comparând scopurile, 
timpul de desfăşurare, funcţiile sociale ale celor două domenii”: 


Relaţiile publice Publicitatea 
Por Actori sociali individuali 
Entitdtile la care se phate A x ee 
= Herd (actorii politici) sau actorii Produse sau servicii 
colectivi (organizaţiile) 
Câştigarea şi menținerea Creşterea consumului (vânzărilor, 
Scopul general f a 
sentimentelor pozitive contractelor) 
; Crearea unui climat favorabil Câştigul unor părți din piața 
Scopul specific T: ne í ; 
pentru organizatie economica 
i : Multiple (furnizori, Clienti reali si potentiali — public 
Categorii de public Pets ( A Era E : ee ee 
E, = distribuitori, angajaţi, vecini, segmentat după caracteristici şi 
cărora se adresează : : 
concurenţi etc.) comportamentul de consum 


! Scott Cutlip, Allen Center, Glenn Broom, 1994, pp. 7-8. 
? Adaptare după o comparaţie realizată de Liviu Muresan, Relaţii publice — marca de fabrică, 
de comerţ şi serviciu (apud Valentin Stancu, Marcela Stoica, Adrian Stoica, 1999, p. 58). 

Relaţiile publice Publicitatea 
Multilateral (mesaje ; e f 
neas : A À X Unilateral, asupra cumpărătorului 
Directie de acțiune diferențiate pentru categoriile : 
? 2 potential 
de public) 
; e desfăşoară pe termen scurt şi 
Se desfăşoară pe termen mediu ? KS ASO a p st 
Termen i lun mediu; viața produselor este mai 
a scurtă decât viața organizațiilor 
Locul în organizație Funcție a managementului Funcție a vânzării 
Are o tendință de obiectivitate E rer 
; a Are o tendință de subiectivitate (nu 
Valori (nu ascunde elementele : ie A 
; menționează defectele unui produs) 
negative) : 
Baza de raportare Sociala Economica 


Diferenţa între relațiile publice şi relațiile cu publicul 


Foarte des se confundă, mai ales de către neavizati, relațiile publice cu relațiile 
cu publicul; acestea din urmă reprezintă de fapt una din componentele relațiilor 
publice, şi anume cea prin care se realizează contactul fata-in-faté cu anumiți 
reprezentanţi ai publicului larg sau ai unor publicuri specifice (de regulă clienți sau 
beneficiari de orice fel ai serviciilor oferite de organizaţie). Relaţiile cu publicul sunt 
asigurate de către servicii specializate, cu titulaturi diverse: birou de informare, birou 
de relații cu publicul ş.a., iar informaţiile care se oferă solicitantilor decurg din stra- 
tegia de comunicare de ansamblu a organizaţiei. 


1.3. Domenii şi structuri de relații publice 


Comunicarea internă este concentrată asupra publicului intern al fiecărei organi- 
zatii şi are drept principală țintă informarea acestuia asupra stării organizaţiei şi 
asupra practicii şi politicilor de dezvoltare organizațională. În condiţii de schimbare 
organizațională rapidă, comunicarea internă este vitală pentru contracararea rezis- 
tentei la schimbare (mai exact spus, pentru terapia prin comunicare a rezistenţei la 
schimbare) şi pentru influențarea constructivă a comportamentelor publicului. Ca- 
rentele în comunicarea internă se răsfrâng direct asupra climatului organizational, 
iar simptomul cel mai acut al deficitului de comunicare internă este vizibil atunci 
când publicul intern primeşte informaţii nu prin canalele de informare internă, ci 
din exterior, mai ales prin mass media. 

Relaţiile cu mediile din proximitatea organizaţiei cuprind, înainte de toate, rela- 
tiile cu comunitatea locală (spaţiu din care organizaţiile se alimentează cu pricipalele 
resurse, în primul rînd cu resurse umane, şi în care se resimt principalele efecte eco- 
nomice, sociale, ecologice ale activităţii organizației) dar şi, prin extensie şi în raport 
cu mărimea şi specificul organizației, relațiile în mediul national si international. 

Relaţiile cu mass media interferează cu domeniile de mai sus, fiind, totuşi, un do- 
meniu de sine stătător. Odată depăşit riscul adversitatii între organizații şi mass 

media, relațiile cu presa sunt construite în logica parteneriatului, a colaborării reci- 
proc avantajoase: mass media dobândeşte acces la informaţiile utile publicului, iar 
organizațiile, prin structurile de relații publice, îşi promovează mesajele specifice. 
Relaţiile cu mass media constituie, pentru organizaţiile guvernamentale care se ali- 
mentează din bugetul public, domeniul explicit al informării publice (al informării 
prin mass media a opiniei publice), accentuându-se astfel asupra imperativului de a 
se oferi prompt şi complet informații privind activitatea publică a instituţiilor publice. 

Indiferent de domeniu, politica de informare publică a organizaţiilor poate fi re- 
activă (de simplă reacție la informațiile aflate în circulaţie în mass media, în me- 
diile publice) sau activă (organizațiile având în permanență inițiativa preparării şi 
difuzării mesajelor prin canalele interne şi externe). O politică ofensivă, activă în re- 
latiile cu mass media presupune: cunoaşterea profilului mass media; stabilirea contac- 
tului şi menținerea unui flux informațional continuu către mass media (prin tehnici 
specifice de relaţii publice); monitorizarea şi evaluarea mesajelor mass media. 

Toate cele de mai sus (activităţile de relaţii publice ofensive, de la comunicarea 
internă până la relațiile cu presa) explică şi justifică constituirea structurilor de re- 
lati publice. 

În principiu, o structură de relații publice poate fi o componentă specializată a 
unei organizații (in-house, în terminologia de limbă engleză) sau o organizație de 
sine stătătoare, profilată pe acordarea de consultanță, de consiliere în relaţii publice. 
În primul caz, întâlnim departamentele de relaţii publice din cadrul diverselor orga- 
nizatii şi din cadrul structurilor ministeriale (in România există structuri de relații 
publice în fiecare minister, toate aceste structuri beneficiind de coordonarea functi- 
onală a Ministerului Informaţiilor Publice). În cel de-al doilea caz, pot fi întâlnite 
atât firmele de relaţii publice, cât şi asociațiile de relaţii publice, care reunesc indi- 
vizi si organizaţii, pe baza unor criterii profesionale. 

În practică, este de observat că structurile de relații publice sunt încă în faza de 
pionierat în instituţiile şi organizațiile româneşti. Pe de o parte, unora dintre liderii 
organizaţiilor nu li se pare un imperativ înfiinţarea unui departament de relaţii pu- 
blice, iar firmele de relații publice au o ascensiune timidă în peisajul organizational 
autohton, datorită cererii scăzute de servicii în această sferă. În societățile dezvoltate 
însă, structurile de relații publice reprezintă deja o tradiţie. În acest context, interesul 
managerilor se referă nu la tratarea sau excluderea de pe ordinea de zi a problemelor 
care privesc relaţia organizaţiei cu publicurile ei, ci la alegerea celor mai bune 
strategii şi a celor mai buni agenți de gestionare a imaginii în diversele situații". 

Apelul la departamentul intern de relaţii publice pare a fi soluţia cea mai acce- 
sibilă în majoritatea situațiilor. Un prim avantaj în acest caz îl reprezintă disponib- 
ilitatea experților, care pot fi convocați în orice moment pentru întâlniri anunțate sau 
neanuntate. Un alt avantaj îl reprezintă cunoașterea organizaţiei. Statutul de membri 
şi participarea la viaţa organizaţiei sunt benefice pentru angajaţii departamentului; 


! Ibid., pp. 74-84. 

aceştia sunt familiarizați cu relațiile dintre indivizi şi dintre departamente, cu cir- 
cuitele comunicationale informale, cu persoanele-cheie şi cu evoluția în timp a struc- 
turilor formale. În acest fel se câștigă un timp prețios (pe când în cazul apelului la o 
firmă e nevoie de timp pentru explicaţii oricât de sumare privind anumite aspecte 
ale vieţii organizației). Legat de cunoaşterea în amănunt a organizaţiei este şi un alt 
avantaj, şi anume componenţa de echipă. Specialiştii în relaţii publice nu numai că 
îi cunosc foarte bine pe ceilalți angajaţi şi sunt obişnuiţi să lucreze împreună cu ei, 
dar fac parte din aceeaşi cultură organizațională, sunt marcați de aceeaşi identitate şi 
vor avea o atitudine comună fata de scopurile organizaţiei. În fine, un ultim avantaj 
deloc de neglijat ar fi economia de costuri, care se realizează pentru că specialiştii 
din interiorul organizațiilor au deja acces în organizaţie şi au fundamentul necesar 
pentru demararea acțiunilor de relaţii publice. 

Privind însă cu obiectivitate problema departamentului de relații publice, există 
şi aspecte negative. Unul dintre ele ar fi riscul de pierdere a obiectivitatii. Specia- 
liştii tind să preia din interiorul organizaţiei păreri privind problema în cauză, sub 
presiunea influenţei grupurilor informale, şi riscă să devină o parte a problemei, nu 
a rezolvării. Un alt dezavantaj este legat de dominație şi servilism. Funcţia de echipă 
poate degenera şi se poate transforma într-un „da“ omniprezent la ideile exprimate de 
membrii echipei de conducere (idei care pot să nu fie întotdeauna bune). În această 
profesie, linia de demarcaţie între serviciile competente şi apreciate şi un „sprijin“ 
mercantil şi superficial este destul de fragilă; ideea de echipă nu trebuie să afecteze 
individualitatea şi profesionalismul. În fine, un alt dezavantaj este acela al confuziei 
de rol şi atribuţii. Această situaţie poate rezulta (mai ales în organizațiile româneşti) 
din disponibilitatea excesivă. Specialiştii cu atribuţii neclar stabilite pot deveni du- 
bluri ale superiorilor administrativi, îndeplinind sarcini şi îndatoriri pe care aceştia 
nu le pot onora (participarea la întruniri de protocol, evenimente de caritate ş.a). 

În cadrul organizației, departamentul de relaţii publice are relaţii complexe cu 
celelalte departamente. Astfel, sunt importante conexiunile cu departamentul de mar- 
keting, cu care în consecință este adesea confundat (aşa cum se confundă adesea de 
către publicul larg reclama cu relaţiile publice) şi în consecință se consideră în mod 
greşit că relaţiile cu orice public sunt de responsabilitatea departamentului de mar- 
keting. În tot cazul, într-o organizaţie oarecare se recomandă armonizarea activităţilor 
lor, care evoluează pe traiectorii adesea paralele (de pildă, atunci când departamentul 
de marketing organizează o campanie de vânzare a unor produse nu tocmai ecolo- 
gice, departamentul de relaţii publice nu trebuie să lanseze o campanie de sprijinire 
a produselor „verzi“. 

Un alt departament cu care departamentul de relaţii publice are în mod obişnuit 
conexiuni este cel juridic. În general între cele două departamente nu se stabilesc 
relații cordiale, întrucât consilierii juridici abordează situaţia din perspectiva „no 
comment“ în timp ce specialiştii în relații publice privilegiază transparenţa şi des- 
chiderea; consilierii juridici sunt obişnuiţi cu practica tergiversării proceselor, iar în 
relațiile publice sunt pe ordinea de zi termenele-limită de realizare a unei sarcini. În 
fine, consilierii juridici sunt chemaţi în situații de conflict, în timp ce specialiştii în 

relaţii publice mențin reciprocitatea şi armonia în relaţii. Însă, în ciuda tensiunii 
potențiale, specialiştii în relaţii publice pot contribui la redactarea comprehensivă a 
textelor juridice, care sunt înţelese mai greu din cauza limbajului specific. 

Alte probleme mai apar în privinţa relaţiei cu departamentul de resurse umane; 
întrebarea care se pune în acest caz este dacă politica de comunicare internă este 
responsabilitatea departamentului de resurse umane sau a celui de relații publice 
(angajaţii fiind unul din publicurile interne ale organizației). De asemenea, se pot 
face confuzii cu departamentul de dezvoltare în sensul că între atribuţiile acestuia 
din urmă poate apare sarcina „întreţinerii bunelor relaţii organizaționale“. Oricum, 
cele două departamente trebuie să-şi armonizeze activitățile; relațiile publice pot 
oferi consiliere în redactarea materialeleor şi în tehnicile specifice de cercetare-eva- 
luare. Mai jos, se află drept exemple câteva diagrame, care arată atât locul departa- 
mentului de relaţii publice în organizație, cât şi posibilele componente ale unui 
astfel de departament: 


Departamentul de relaţii publice al unei universități din Statele Unite: 


Consiliu director 


Director executiv 


Director finanţe Director Director Director Director relații 
şi dezvoltare operaţiuni marketing juridic publice 
Vicepreşedinte 
relaţii publice 
Secretară 
Director relaţii Director Director relaţii Director 
cu mass media publicaţii cu studenţii servicii grafice 
Redactori Redactori Specialişti dezvoltare Fotogr afi ŞI 
designeri 


Apelul la o firmă de relații publice poate presupune mai multe moduri de lucru: 

a) firma asigură consultanță, lăsând execuţia pe seama echipei interne de spe- 
cialisti; 

b) firma asigură consultanță şi lucrează alături de echipa clientului; 


' Ibid., p. 68. 

c) firma asigură consultanţă şi preia întreaga aplicare a programului. 

Cel mai adesea, colaborarea cu o firmă de relații publice debutează cu o propu- 
nere din partea firmei, care ar trebui să conţină: 

— concluzii ale cercetării şi analiza situației propuse; 

— beneficiul potential al organizației (şi eventualele pierderi în cazul unei gesti- 
onări incorecte a problemei); 

— dificultăţi sau oportunități, prognoze ale cursului acțiunii sau nonactiunii; 

— scopurile programului şi obiectivele pentru diferitele publicuri; 

— acţiuni de urgență şi reacții de comunicare în caz de criză; 

— plan pe termen mediu pentru atingerea scopurilor şi obiectivelor; 

— măsuri de evaluare a programului; 

— plan cu echipa implicată şi bugetul aferent. 

În legătură cu această propunere de program, se pot înregistra practici nereco- 
mandabile pentru ambele parti. Firma de relații publice poate include ca echipă de 
executare a programului specialişti de mare reputaţie, iar după semnare contractul 
să fie de fapt executat de o echipă de „juniori“ neexperimentați. În ceea ce priveşte 
organizația, poate solicita o prezentare de propunere doar pentru a culege idei noi, 
fără a avea intenția să încheie un contract (firma poate preveni aceste situații prin 
instituirea unei taxe de prezentare a propunerii). 

Din punctul de vedere al organizației, şi soluția implicării unei firme de relaţii pu- 
blice presupune avantaje și dezavantaje." Dintre avantaje se pot remarca: flexibilita- 
tea (aplicând programe care trebuie să se plieze pe realități organizaționale diverse, 
consilierii dobândesc capacitatea de a se adapta din mers la circumstanţele schimbă- 
toare), obiectivitatea (nefiind implicaţi decât temporar în problemele organizației, 
consilierii vor aprecia situaţia dintr-o poziție de detaşare emoțională, ceea ce de multe 
ori e util), experiența (cunoaşterea evoluţiei unor cazuri asemănătoare poate folosi la 
evitarea erorilor de aplicare a programului de relații publice). De asemenea, un alt 
avantaj este varietatea talentului si aptitudinilor consilierilor (paleta de servicii oferite 
este mai largă decât în cazul departamentului), precum şi întinderea geografică a ope- 
ratiunilor, care contribuie la sporirea experienţei. În fine, unii autori sunt de părere 
că o astfel de consiliere ar avea capacitatea de a întări şi promova echipa internă. 

Pentru organizaţie, dezavantajele apelului la o firmă de relaţii publice sunt com- 
plementare cu dezavantajele apelului la departamentul propriu”: abordarea superfi- 
cială a problemelor clientului (din pricina necunoaşterii realității organizaționale), 
lipsa angajamentului complet (o firmă de relaţii publice are simultan mai multi 
clienți, ceea ce-i poate afecta prestaţia), nevoia de informare şi de îndrumare din 
partea conducerii superioare (firma poate avea nevoie de asistenţa echipei de con- 
ducere superioare, al cărei timp e de obicei limitat de alte solicitări), timpul consu- 
mat pentru cunoaşterea organizaţiei şi costurile ridicate. 


' Ibid., pp. 74-84. 
2 Dennis Wilcox, Essentials of Public Relations, Addison-Wesley Educational Publishers, 2001, 
pp. 99-100. 

Din punctul de vedere al organizaţiei, dezavantajul major al apelului la o firmă 
de relaţii publice e constituit de opoziția internă. Fie că e vorba de opoziţia echipei 
interne, care se poate simţi afectată de apelul la o altă echipă de specialişti, fie că e 
vorba de opoziția membrilor organizației fata de o echipă necunoscută, opoziția se 
manifestă şi are o intensitate variabilă, de la non-acceptare tacită până la respingere 
categorică. 

O anchetă realizată asupra consilierilor din Statele Unite a relevat că ei se lo- 
vesc de următoarele obstacole (în această ordine): 

— discutarea problemelor de cost e dificilă; 

— rezistenţa la schimbare; 

— rezistenţa la sfatul din exterior; 

— conflictele neprevăzute de personalitate şi convingeri; 

— lipsa de înţelegere a relaţiilor publice de către clienți şi lipsa de disponibilitate 
a clienților. 

Dincolo de aceste considerente, pentru organizaţie un alt dezavantaj al apelului 
la consilierii de relații publice este costul mai ridicat al operațiunilor şi, în afară de 
o eventuală situație de criză, termenul mai lung de executare a programului. 


1.4. Statutul şi rolurile specialistului în relații publice 


Competenţe şi capacități ale specialistului în relatii publice 


În esență, competențele sunt clase de cunoștințe si abilităţi care se referă la clase 
de acțiuni sociale, în virtutea cărora oamenii realizează roluri sociale. 

În această perspectivă, fiecare individ social realizează, în mod normal, trei 
roluri: 

— un rol social general (rolul de om dotat cu raționalitate şi cu atributele socia- 
lității); 

— un rol social concret-istoric (rolul de cetățean care trăieşte în contextul unei 
istorii concrete); 

— un rol profesional. 

Toate cele trei roluri generează competenţe specifice, care se dobândesc prin 
educaţie şi în primul rând prin educaţie institutionalizata. 

Rolul profesional se împarte, la rându-i, în competenţe specifice. 

În ultimă instanță, un specialist în relaţii publice este dotat cu: 

a) competenţe general-umane şi concret-istorice; 

b) competenţe profesionale propriu-zise. 

Fiecare competenţă este formată dintr-un ansamblu de capacități. Dacă o com- 
petenta se referă la o clasă largă de cunoştinţe şi abilităţi, o capacitate se concreti- 
zează printr-un grup restrâns, determinat de cunoştinţe şi abilități prin care pot fi 
realizate acte profesionale precise. Altfel spus, capacitățile cuprind cunoştinţele si 


Scott Cutlip, Allen Center, Glenn Broom, 1994, pp. 80-84. 

deprinderile (abilităţile operaţionale) necesare pentru satisfacerea unei solicitări 
profesionale determinate. 

În contextul celor de mai sus, competențele şi capacitățile specialistului în relaţii 
publice se structurează astfel: 

I. Clasa componentelor general-umane şi concret-istorice cuprinde capacități 
precum: 

— capacitatea (cunoştinţe şi abilități) de utilizare a discursului rational; 

— capacitatea înţelegerii specificului istoric şi cultural al epocii istorice prezente, 
în contextul altor epoci istorice etc. 

II. Clasa componentelor profesionale propriu-zise cuprinde componente distincte 
şi capacități precum: 

a) competența influentarii sociale, realizată prin însumarea capacităților de cu- 
noastere şi influențare a indivizilor, grupurilor, organizaţiilor etc.; 

b) competenţa comunicationald, în care sunt incluse capacităţi precum: 

— limbaje de comunicare (informatice, limbi străine, limbaje nonverbale etc); 

— elaborarea şi analiza mesajelor; 

— structuri şi tehnologii mass media; 

— comunicare organizațională; 

— comunicare interpersonală etc.; 

c) competenţa valorificării contextelor comunicationale, în care sunt însumate 
capacități precum: 

— utilizarea contextelor culturale; 

— utilizarea contextelor geopolitice etc. 

Inventarierea competenţelor şi capacităţilor este esențială pentru proiectarea pro- 
gramelor de instruire (de învățământ), pentru detectarea şi utilizarea celor mai po- 
trivite strategii de învăţare şi pentru formarea — în ultimă instanță — a unor specialişti 
în relații publice performanti, în concordanță cu solicitările actuale si de perspec- 
tivă ale pieţei muncii. 


Atribuţii şi roluri ale specialistului în relaţii publice 


Din convorbirile realizate cu specialişti în relații publice, s-a desprins concluzia 
că funcţia presupune următoarele sarcini": 

1. Redactarea — compunerea de relatări, ştiri tipărite sau transmise, comunicate, 
dosare de presă, replici, prezentări, discursuri ale unor persoane marcante din orga- 
nizatie etc. 

2. Relaţiile cu mass media: contactarea departamentelor de actualități ale postu- 
rilor de radio, televiziune şi a cotidianelor şi întreţinerea unei relații cordiale cu 
reprezentanții constanti ai acestora. 

3. Cercetarea: obţinerea informaţiilor despre opinia publică (tendinţe, probleme 
potenţiale, climat socio-politic, preocupări ale consumatorilor etc... 


! Ibid., pp. 33-34. 

4. Managementul: detinirea împreună cu membrii echipei de conducere a pu- 
blicurilor organizației, stabilirea strategiilor, a scopurilor, obiectivelor şi priorită- 
tilor acestor strategii. 

5. Consilierea: sfaturi acordate echipei de conducere în legatură cu mediul so- 
cial-politic, cu răspunsurile la probleme critice sau sensibile, cu răspunsurile la si- 
tuatii de criză. 

6. Evenimente speciale: organizarea şi conducerea conferințelor de presă, a con- 
cursurilor, aniversărilor, inaugurărilor, etc. 

7. Comunicarea orală: apariţia în faţa unor audienţe sau pregătirea unor membri 
ai conducerii pentru apariția publică. 

8. Producţia audio-vizuală: crearea de materiale folosind capacitatea mass media, 
înregistrări şi editări, precum şi pregătirea prezentărilor audio-vizuale. 

9. Antrenarea membrilor echipei de conducere în privinţa prezentărilor şi a 
prezenţei în public. 

10. Contactul: întâmpinarea şi găzduirea persoanelor importante care vizitează 
organizația. 


Dincolo de sarcinile specifice funcției, dozajul acestor atribuţii şi, totodată, locul 
ocupat de specialiştii în relații publice în organizaţii diferă de la caz la caz. Inter- 
viurile şi sondajele privind locul şi rolul specialiştilor din organizaţii au condus la 
conturarea anumitor roluri ale practicienilor de relații publice’: 

A) Tehnician: specialiştii în relații publice care îndeplinesc acest rol nu sunt pre- 
zenti când se definesc problemele de interes maxim pentru organizație şi se adoptă 
soluţii pentru problemele cu care se confruntă organizaţia. Ei introduc programul 
de relații publice fără să cunoască uneori nici motivele pentru care se implemen- 
tează, nici rezultatele dorite. Practicienii se implică în aspectele tehnice ale comu- 
nicării: scriu relatări de presă, discursuri, redactează revistele pentru angajaţi, orga- 
nizează conferințele de presă ş.a. 

B) Expert: specialiştii care îndeplinesc acest rol sunt priviți ca experți atât în 
identificarea problemelor, cât şi în adoptarea soluțiilor: ei definesc problema, dez- 
voltă programul şi îşi asumă răspunderea pentru succesul sau eşecul acestuia. Dato- 
rita pasivitatii, managerii devin o verigă lipsă în lanţul strategic al organizației, fiind 
complet dependenţi de expert. Dezavantajul acestui rol este uşor de ghicit: expertul 
e socotit răspunzător pentru eşecuri chiar dacă nu a putut controla toate variabilele 
situaţiei. 

C) Promotor al comunicării. În acest rol, specialiștii în relații publice sunt me- 
diatori şi interpreți între organizație şi publicurile sale. Scopul lor este menţinerea 
comunicării bilaterale, înlăturarea barierelor şi menţinerea canalelor de comunicare 
deschise. Practic, stabilesc agende de discuţii, sintetizează şi reafirmă atitudini, co- 

mentează interacțiunile şi concluzionează diverse puncte de vedere. Ei îndeplinesc 
rolul de graniță-tampon şi servesc drept releu între organizaţie si publicurile sale. 

D) Promotor al rezolvării de probleme. În acest rol, specialistul îi ajută pe ma- 
nageri să aplice în relaţiile publice acelaşi proces de conducere pas cu pas utilizat 
pentru rezolvarea altor probleme organizaționale. Relaţiile publice devin o funcţie 
de echipă pe care o asigură toți managerii de linie împreună cu directorul de relații 
publice, colaborând de la prima întrebare până la evaluarea finală. În acest caz, spe- 
cialistul în relaţii publice ia parte la decizii mai mult decât cel aflat în rolurile „A“ 
sau „C“. 

Cercetările sociologice care s-au desfăşurat în Statele Unite cu scopul de a testa 
realitatea legată de aceste roluri au constatat următoarele ': 

— Există diferente între bărbaţi şi femei privind adoptarea rolurilor: 51% dintre 
bărbaţi se regăsesc în rolul „B“, in timp ce doar 34% dintre femei se regăsesc în 
acest rol. În privinţa rolului „A“ lucrurile se inversează: 51% dintre femei se regă- 
sesc în acest rol, în timp ce doar 21% dintre bărbați au un post caracterizat prin 
activități tehnice. 

— Rolul „A“ este adoptat mai frecvent de persoanele cu experienţă redusă. 

— O corelație interesantă s-a constatat în privinţa influențelor mediului: 

— „C“ predomină în organizații cu cadru social turbulent, dar cu agresivitate 
scăzută (concurență scăzută); 

— „A“ e caracteristic unor organizaţii cu medii relativ stabile, paşnice; 

— „D“ şi „B“ se întâlnesc mai frecvent în medii intens concurentiale; rolul B 

e preferat când se impun acțiuni şi decizii prompte, iar „D“ atunci când există 

timp pentru a se recurge la o rezolvare algoritmică a problemei. 

— Toate tipurile de câştig de informatie îi ajută pe specialişti să se transfere în 
roluri de conducere (cei aflați în rolul „A“ nu mai recurg la folosirea cercetării după 
6 ani de experiență); 

— Efectul „tavanului de sticlă“: există totuşi un decalaj de salarii şi de sarcini 
între bărbați şi femei: mai degrabă bărbaţii se transferă din rolul A“ în rolurile „B“ 
sau „C“. 


Rezumat 


Relaţiile publice sunt un domeniu relativ „tânăr“ (relaţiile publice moderne încep 
abia la sfârşitul secolului XIX) şi în consecință beneficiază de toate cunoştinţele 
teoretice dobândite în alte domenii cum ar fi ştiinţele economice sau sociologia. 
Spre deosebire de acestea însă, relaţiile publice sunt un domeniu preponderent apli- 
cativ. Scopul relaţiilor publice este să construiască şi să menţină bunele relaţii cu 
toate categoriile de public cu care vin în contact. James Grunig şi Todd Hunt dau o 


! Ibid., pp. 44-48. 

astfel de definiţie”: relațiile publice reprezintă managementul comunicării între or- 
ganizatie şi publicurile de care depinde buna ei funcționare. Un alt autor de marca 
în domeniu, Harwood Childs, susține că scopul relațiilor publice este să ajute orga- 
nizatiile să se adapteze la mediu. 

Structurile de relații publice se împart în două mari categorii: departamente 
interne de relaţii publice şi firme de relaţii publice. Fiecare dintre alternative presu- 
pune din punctul de vedere al organizaţiilor o suită de avantaje şi dezavantaje; ale- 
gerea se face în funcție de contextul concret. 

Specialiştii în relaţii publice trebuie să aibă o serie de competențe general-isto- 
rice, pe lângă competențele profesionale propriu-zise; fiecare clasă de competenţe 
cuprinde o serie de capacități. În cadrul organizațiilor aceşti specialişti pot ocupa o 
serie de roluri: tehnician al comunicării, expert, promotor al comunicării, promotor 
al rezolvării de probleme. 


Concepte-cheie 


— relaţii publice 

— spaţiu public 

— departamente 

— firme 

— specialist in relatii publice 


Aplicatie rezolvata 


1. Enumerati trăsăturile de personalitate care, pe lângă cele amintite în curs, pot 
fi considerate cerinţe pentru succesul unui specialist în relaţii publice. 


Bill Cantor si Chester Burgess” prezintă următoarele trăsături de personalitate ca 
fiind necesare pentru succesul profesional: 

a) Rezistenţa la tensiune: multi practicieni de relații publice par să fie în ele- 
mentul lor în situaţii presante şi par să demonstreze că soluția mai bună nu este re- 
zolvarea problemelor pe cale abstractă, ci prin acţiune directă. 

b) Iniţiativa individuală: de multe ori trebuie să fie luate măsuri înainte ca situa- 
tia sau problema să ia proporții. În asemenea cazuri e dăunător să se aştepte instruc- 
tiuni, e preferabil să se anticipeze şi să se prevină cursul evenimentelor. 


' Apud Denis McQuail, Sven Windahl, Modele ale comunicării pentru studiul societăţii de 
masă, Bucureşti, Ed. Comunicare.ro, 2001, p. 162. 

> Scott Cutlip, Allen Center, Glenn Broom, 1994, p. 2. 

3 Bill Cantor, Chester Burgess, Experts in Action: Inside PR, New York, Longman, 1989 (apud 
Scott Cutlip, Allen Center, Glenn Broom, 1994, pp. 51-52). 

c) Curiozitatea şi dorința de a învăţa. Profesionistul în relații publice trebuie să 
fie mereu interesat de a învăţa totul despre produs, serviciu, client sau organizaţie, 
şi despre mediul înconjurător. Întrucât relaţiile publice nu sunt o știință exactă, unele 
demersuri s-ar putea solda cu eşecuri parțiale, ceea ce trebuie însă privit ca o opor- 
tunitate de a învăţa. 

d) Energia, hotărârea şi ambiția. Foarte multi dintre experții în relații publice sunt 
stimulati de problema pe care trebuie să o rezolve şi nu se tem chiar să îşi asume o 
marjă de risc calculat. 

e) Gândirea obiectivă. Specialistul în relaţii publice trebuie să fie cât mai obiec- 
tiv posibil şi să se bazeze pe fapte atunci când apreciază o situație. E recomandabil 
să ştie ce să spună şi când să spună, iar pentru aceasta trebuie să aibă un fin simţ al 
observaţiei şi să acorde atenţie detaliilor. 

f) Atitudinea flexibilă. E foarte important că specialistul în relaţii publice să 
aibă capacitatea de a vedea lucrurile şi din punctul de vedere al altor actori sociali 
(organizații concurente, mass media, minister, audienţe ostile etc.). 

g) Disponibilitatea de a-i ajuta pe ceilalți. Interesul şi bunăvoința pentru succe- 
sul şi satisfacția celorlalți (membri ai organizaţiei, clienți, jurnalişti) este un atu în 
profesia de specialist în relaţii publice. 

h) Atitudinea prietenoasă. Specialiştii în relații publice trebuie să fie percepuți 
ca persoane prietenoase, agreabile şi sincer interesate de cei din jurul lor; în acest 
fel se dezvoltă şi se menţine o largă paletă de relaţii personale, care pot deveni utile 
în profesie la un moment dat. 

i) Versatilitatea. Specialistul în relaţii publice are capacitatea de a acţiona într-o 
varietate de domenii; abilitatea de a se concentra asupra unor subiecte variate îl ajută 
să se adapteze rapid la noi sarcini şi la probleme multiple ale clienților. 

j) Lipsa vanitatii. Pentru că adesea funcționează drept catalizatori ai rezolvării 
de probleme, specialiştii în relaţii publice sunt persoane mai putin proeminente in 
viata publică decât celelalte persoane aflate pe poziții importante în organizație. 
Adesea ei lucrează în fundal, pentru a construi imaginea altor persoane-cheie din 
organizaţie, care se află „în lumina reflectoarelor“. 


Propuneri de aplicaţii 


1. Determinati şi dati exemple concrete privind deosebirile între relaţiile publice 
şi alte domenii: marketingul, publicitatea, comunicarea în afaceri. 

2. Prin ce se deosebesc relaţiile publice atunci când se referă la imaginea unei 
organizații din sfera culturală fata de cazul unei organizaţii oarecare? Răspundeţi la 
întrebare printr-un eseu. 

3. Care ar fi particularitatile societăţii româneşti în tranziție care influențează 
domeniul relaţiilor publice? 

Grilă de autoevaluare 


1. Relaţiile publice sunt: 

a) relaţii cu publicul; 

b) tehnologie de comunicare; 

c) strategie de comunicare publica; 

d) strategie de comunicare organizaţională. 


2. Şcoala de la Palo Alto este importantă în domeniul comunicării pentru că: 

a) a înlocuit paradigma socială cu paradigma instrumentală; 

b) a lansat modelul sistemic al comunicării; 

c) a conferit comunicării aceeaşi importanță în societate precum aceea a forței 
gravitaționale în fizică. 


Bibliografie 


Scott Cutlip, Allan Center, Glenn Broom, Effective Public Relations, New Jersey, 
Prentice Hall, 1994. 

Cristina Coman, Relaţiile publice. Principii si strategii, Bucuresti, Ed. Polirom, 2001. 

Dennis Wilcox, Essentials of Public Relations, New York, Addison-Wesley Edu- 
cational Publishers, 2001. 


2. Evoluţia relaţiilor publice 


Obiective: 

a) Înțelegerea rădăcinilor istorice ale relaţiilor publice. 

b) Descrierea evoluţiei domeniului şi identificarea etapelor de dezvoltare ale 
acestuia. 

c) Înțelegerea contribuţiei diferitelor personalităţi în consolidarea domeniului. 


2.1. Terminologie şi practică 


Chiar dacă istoricii nu au căzut încă de acord asupra momentului în care ter- 
menul relaţii publice a fost folosit pentru prima dată, totuşi mai multi autori îi 
atribuie celui de-al treilea preşedinte al Statelor Unite ale Americii această întâie- 
tate!. Se pare că Thomas Jefferson, cu ocazia unui discurs susținut în fata Congre- 
sului în 1807, a combinat pentru prima dată cuvintele relaţii şi public în relaţii 
publice pentru a defini starea de spirit a cetăţenilor în interiorul unei comunități 
politice. În 1882 regăsim acest termen la Yale Law School unde avocatul Dorman 
Eaton avea să susțină în faţa studenților conferinţa cu tema The public relations 
and the duties of legal profession’. Cincisprezece ani mai tarziu, in 1897, Year 
Book of Railway Literature include in filele sale cuvintele public relations. Este 
greu însă de precizat din ce moment termenul relații publice a început să se apropie 
de semnificația pe care o dăm astăzi acestor cuvinte. Probabil acest lucru s-a 
produs în 1908 când Theodore Newton Vail, preşedintele American Telephon and 
Telegraph Company (AT&T), cu ocazia prezentării raportului anual, a folosit sin- 
tagma relații publice, înțelegând prin aceasta modalitatea prin care se caută şi se 
obţine bunăvoința publicului (looking out for the welfare of the public). În 1923, 


! Constantin Lougovoy si Denis Huisman, Traité de relations publiques, PUF, 1981, p. 7. 

? Edward L. Bernays, Public Relations, Norman: University of Oklahoma Press, pp. 24-27. 

3 James Grunig şi Todd Hunt, Public Relations Techniques , Harcout Brace College Publishers 
,1984, p. 14. 

cartea lui Edward L. Bernays, Crystallizing Public Opinion, avea să statueze atât 
domeniul — public relations, cât şi profesia — public relations counsel’. 

Fără nici un fel de îndoială, relațiile publice reprezintă un fenomen al secolului 
XX. Totuşi, dinamica fără precedent înregistrată după publicarea cărții lui Bernays 
poate fi înțeleasă numai în raport cu anumite rădăcini istorice. Unii autori caută 
aceste rădăcini în timpurile cele mai îndepărtate considerând că tehnica utilizării 
informaţiei cu scopul de a persuada este mai veche decât națiunea însăși”. În opinia 
acestora, fenomenul relațiilor publice, necunoscut inițial sub acest nume dar identi- 
ficat în istorie ca orice efort susținut prin care se încerca obținerea acordului public 
pentru anumite idei, fapte sau oameni, a însoţit evoluţia oricărei societăţi antice. 
Arheologii, prin descoperirile lor, vin să susțină acest punct de vedere. Unul dintre 
exemple este un înscris descoperit în Irak, datând din 1800 î.e.n., prin care li se 
spunea agricultorilor cum să-şi cultive pământul, cum să-l irige, cum să combată şoa- 
recii de câmp şi cum să recolteze, un document nu cu mult diferit de Buletinul Fermi- 
erilor editat astăzi de Departamentul de Stat pentru Agricultură al Statelor Unite ale 
Americii”. Exemplele se pot multiplica, trecând prin întreaga istorie a omenirii, de la 
vechea Indie, unde spionii regali aveau şi responsabilitatea medierii relaţiei regelui cu 
opinia publică, până la Congregatio de Propaganda Fide, structură înfiinţată de Papa 
Gregorie al XV-lea (1621-1623) cu rolul de a promova interesele bisericii catolice 
sau până la The Boston Tea Party, acțiune înscenată de oamenii lui Samuel Adams 
pentru a declanşa războiul de independență împotriva Imperiului Britanic. Alţi autori, 
fără a nega exemplele de mai sus, consideră că pentru multe secole relațiile publice s- 
au aflat într-o formă latentă, de acumulare a unei mase critice, embrionare, condiție 
minimă pentru declanşarea unei reacții în lant care a produs mai târziu „spectacolul 
PR“ al secolului XX. Evoluţia spre relaţiile publice de astăzi ar fi început undeva pe 
la jumătatea secolului al XIX-lea, moment în care se declanşează procesul de sedi- 
mentare a componentelor specifice domeniului, dar şi procesul de detaşare al relațiilor 
publice de alte componente, ca de exemplu jurnalismul, impresariatul sau propaganda, 
aflate total sau partial sub umbrela largă a comunicării. 


2.2. Două puncte de vedere 


James E. Grunig şi Todd Hunt consideră că evoluţia relațiilor publice din Statele 
Unite ale Americii poate fi încadrată în patru perioade distincte, fiecare dintre acestea 
fiind caracterizată printr-un anumit model. Potrivit acestei teorii, relațiile publice 


' Edward L. Bernays a folosit pentru prima dată sintagma public relations counsel în 1920. 
Termenul a început însă să se impună numai după publicarea cărții Cristalizing public opinion, în 
1923. 

> Scott M. CUTLIP, The Unseen Power: Public Relations. A History, Lawrence Erlbaum Asso- 
ciates, Inc., 1994, p. 1. 

A Doug Newsom et al., This is PR. The realities of Public Relations, Wadsworth, 2000, p. 31. 

+ Scott M. Cutlip, op. cit., p. 102. 

au început să se dezvolte la jumătatea secolului al XIX lea sub forma unei comu- 
nicări unidirectionale, dirijată de un scop propagandistic şi care corespunde modelului 
impresariat/publicitate. Secolul XX cunoaşte alte trei perioade distincte corespun- 
zătoare celorlalte trei modele: modelul informării publice, modelul bidirecțional şi 
asimetric, modelul bidirecțional simetric. În această abordare, etapizarea se face în 
funcţie de tipul de relaţii publice practicate, urmărindu-se în principal obiectivele 
comunicării, calitatea informaţiei transmise şi tehnicile utilizate. 


Evoluţia relațiilor publice în viziunea lui Grunig şi Hunt 
Perioada Exemple 


Modelul impresariat/publicitate 
P.T. Barnum 
= comunicare unidirectionala ghidată de 1850-1899 Acţiuni de promovare 
un scop propagandistic, în care Publicitate 
adevărul nu deţine un rol dominant 


Modelul informării publice 
Ivy Lee 


Agenţii guvernamentale 
Organizaţii nonprofit 
Business 


= comunicare unidirectionala care 1900-1919 
foloseşte informaţii corecte şi 
complete 


Modelul bidirecțional şi asimetric Edward L. Bernays 


1920-1960/70 Business 


= autoreglare prin feed-back, Agenţii 


persuadare stiintifica 


Modelul bidirecțional şi simetric 


Edward L. Bernays şi alții 
1960/70-prezent Business 


= echilibrare prin feed-back, Agenţii 


înțelegere reciprocă 


Sursa: adaptat după Grunig şi Hunt (1984) 


Alţi trei autori, Doug Newsom, Jusy VanSlyke Turk şi Dean Kruckeberg, consi- 
deră că dezvoltarea relaţiilor publice a început mult mai devreme, respectiv o dată 
cu procesul de formare a celor treisprezece colonii de pe coasta de est a Americii 
de Nord, colonii care aveau să conducă mai târziu la Statele Unite ale Americii de 
astăzi. Secolele XVII şi XVIII sunt considerate perioada de debut, preliminară, în 
care sunt dezvoltate canalele de comunicare şi se exersează tacticile relațiilor pu- 
blice. În a doua perioadă, corespunzătoare secolului XIX, activitățile de comuni- 
care publică se amplifică, îmbrăcând de cele mai multe ori forma publicisticii, 
impresariatului şi propagandei. Aceste tehnici sunt integrate în acţiunile de relații 
publice de promovare a unor idei, produse, oameni sau instituții. Comunicarea este 
inițiată şi aduce de cele mai multe ori aminte de incisivitatea lui Samuel Adams. 

Secolul XX este acoperit de trei etape: reactie/rdspuns, în care presiunile politice, 
sociale şi economice la care se adaugă o presă mult mai reactivă, determină multe 
organizaţii să-şi intensifice raporturile de comunicare cu publicul (apar în această 
perioadă primele birouri de publicitate independente, adevărate centre de consul- 
tanta, dar şi departamente de relații publice integrate în structura organizațiilor); 
planificare/prevenire, perioadă în care relaţiile publice capătă o nouă dimensiune, 
devenind parte a funcției manageriale; profesionalism, perioadă care aduce dome- 
niul relațiilor publice la standarde etice şi deontologice recunoscute la nivel inter- 
național. 


Evoluţia relațiilor publice în viziunea lui Newsom şi colab. 


Perioada Exemple 


Perioada preliminară 


Colonizarea Americii 


= zona de dezvoltare a canalelor de 1600-1799 i A 
Revoluția Americană 


comunicare şi de exersare a tacticilor 
relaţiilor publice 


Comunicare/initiere 


Razboiul Civil 
1800-1899 Cucerirea Vestului Salbatic 


= perioadă de debut a publicisticii, Revoluţia Industrială 


impresariatului, promovării şi propagandei 


Reactie/raspuns 

= perioada în care tot mai multi jurnalişti sunt 
angajaţi în momente de tensiuni sociale, 1900-1939 
economice sau politice pentru a fi purtători 
de cuvânt ai organizaţiilor 


Creşterea economică 
Primul război mondial 
Scandalurile anilor ‘20 
Criza economică 


Planificare/prevenire Al doilea război mondial 
. caer 1940-1979 Razboiul rece al anilor 50 
= maturizarea relaţiilor publice şi încorporarea Dezvoltarea societăţii de 
acestora în funcția managerială consum 


Profesionalism 


1980- 


= preluarea de către profesionişti a controlului 
prezent 


dezvoltării şi practicii relaţiilor publice la 
nivel internaţional 


Comunicarea globală 


Sursa: adaptat după Newsom şi colab. (2000) 


Cele două abordări privesc evoluţia relaţiilor publice din prisme diferite. Prima 
radiografiează practica relaţiilor publice de-a lungul istoriei pentru a o încadra în 
tipare. Sensul fluxurilor, conținutul comunicării şi ancorarea ştiinţifică a tacticilor 
folosite conduc la cele patru modele. Contextul comunicării este mai putin impor- 
tant iar delimitarea în timp este neriguroasă atâta timp cât astăzi putem regăsi în 

proporţii diferite toate cele patru modele. A doua abordare urmăreşte evoluția 
tehnicilor folosite în diferite contexte, etapele fiind clar definite în timp şi asociate 
anumitor momente istorice. 

Înaintea oricăror tehnici sau modele, istoria relaţiilor publice înseamnă oameni 
şi evenimente. Este pricipiul pe care ne-am bazat atunci când am construit acest 
capitol. Cele două abordări de mai sus, care în opinia noastră se completează 
reciproc, ne vor ajuta însă să înţelegem mult mai bine fiecare exemplu prezentat. 
Vom face o trecere în revistă a acelor momente din evoluţia relațiilor publice pe 
care noi le-am considerat relevante în raport cu obiectul acestui curs. Succesiunea 
va fi una strict cronologică, încercând însă, la sfârşitul fiecărui exemplu, să analizăm 
în ce măsură acesta corespunde sau nu unei etape sau unui model descris anterior. 


2.3. Începuturile — secolele XVII şi XVIII 


2.3.1. Harvard College 


La 1636, puritanii din Massachusetts Bay Colony au fondat unul dintre primele 
lăcaşuri de învățământ din Noua Anglie. Deoarece instituţia trebuia să facă fata 
unor serioase probleme de ordin financiar, încă de la înfiinţare au fost depuse efor- 
turi sistematice pentru strângerea de fonduri (found-raising). Doi ani mai târziu, 
şcoala devine Harvard College, ca răspuns la gestul lui John Harvard, un localnic 
foarte înstărit, care donează o importantă sumă de bani. Cum numărul potenţialilor 
donatori locali era însă limitat, colonia însăşi având probleme serioase, conducerea 
şcolii a decis să se adreseze Europei. Astfel, la 2 iulie 1641, trei interni ai colegiului 
Harvard s-au îmbarcat pe una din corăbiile cu destinația Anglia Unul dintre ei, 
predicatorul Hibbens, a reuşit să aducă după un an suma de 500 pounds. Ceilalți 
doi însă, într-o scrisoare adresată colegiului, solicitau realizarea în regim de urgență 
a unei broşuri în care să fie prezentată şcoala precum şi cele mai importante aspecte 
din Massachusetts. Ca răspuns la solicitarea lor a fost editat la Harvard şi tipărit în 
1643 la Londra New England's First Fruits, un material de 26 de pagini. Astăzi, 
acest tip de materiale însoțesc orice campanie de promovare, devenind un instru- 
ment larg utilizat de profesioniştii în relații publice. 


2.3.2. Samuel Adams şi Revoluţia Americană 


În 1763, anul în care Angliei câştiga războiul de 7 ani şi dreptul de control asu- 
pra Canadei în detrimentul Franţa, în coloniile de pe coasta de Est a Americii de 
Nord nu exista un curent revoluționar bine conturat. Mai mult, un număr însemnat 
de oameni influenţi aveau o puternică atitudine pro-britanică. Totuşi, treisprezece 


! Scott M. Cutlip, Public Relations History, Lawrence Erlbaum Associates, Inc., 1995, p. 10-11. 

ani mai târziu, respectiv la 4 iulie 1776, reprezentaţi din New Hampshire, Massa- 
chusetts, Rhode Island, Connecticut, New Jersey, Pennsylvania, Delaware, Mary- 
land, Virginia, Carolina de Nord, Carolina de Sud şi Georgia aveau să semneze 
Declaraţia de Independentă, act care consfințea formarea Statelor Unite ale Ame- 
ricii. Pentru unii autori această schimbare a fost în principal determinată de politica 
de control economic şi militar pe care Anglia a accentuat-o după 1763 în încercarea 
de a împiedica dezvoltarea comerțului dincolo de regulile imperiale. Astfel, în 
această perioadă, regele George al III-lea şi guvernul său au adoptat o serie de legi, 
cele mai dăunătoare fiind legea zahărului (1764), legea timbrului şi legea răscoalei 
(1765), care au condus la o serie de nemulțumiri în rândul coloniştilor. Alţi autori, 
însă, consideră că aceste măsuri legislative nu puteau afecta decât o mică parte a 
populaţiei, respectiv burghezia, oamenii de rând fiind prea putin interesaţi de acest 
război comercial. În fapt, ideea asupririi britanice, care a dus la declanşarea Revo- 
lutie Americane, avea să fie cultivată de-a lungul anilor prin intermediul unor 
nuclee ale mişcării populare, centrul acestei mişcări fiind la Boston. 

Samuel Adams, unul dintre liderii incontestabili ai mişcării de independenţă, a 
înţeles că nimic nu se poate realiza în afara sprijinului public. Pentru aceasta, între 
1765 şi 1775! Adams si colaboratori săi au întreprins o serie de acțiuni cu scopul 
de a sensibiliza opinia publică. Scott M. Cutlip, profesor la University of Georgia şi 
autor al celor mai prestigioase lucrări de specialitate care tratează istoria relaţiilor 
publice, Public Relations History from the 17th to the 20th century (1995) şi The 
Unseen Power: Public Relatios. A History (1994), consideră că multe din acțiunile 
vremii se pot înscrie într-un plan de relaţii publice care s-a bazat pe următoarele 
tehnici”: 

1. înființarea unor organizaţii care prin acțiunile lor să promoveze ideile revo- 
lutiei. În ianuarie 1766, ia ființă la Boston organizaţia The Sun of Liberty iar şase 
ani mai târziu, tot în Boston, la sugestia lui Samuel Adams, este înființat The 
Committee of Corespondence. Acest tip de comitete s-a răspândit repede şi în alte 
colonii, devenind un mijloc puternic de organizare a acțiunilor de independență; 

2. folosirea unor simboluri uşor identificabile care crează stări emotionele 
puternice, de exemplu The Tree of Liberty asociat cu cele mai importante manifes- 
taţii în favoarea independenței, manifestații care aveau loc în Boston’s Hanover 
Square. Cântecele, luminile, focurile de artificii aveau să creeze la aceste întâlniri o 
atmosferă unică, nemaîntâlnită până atunci în America; 

3. folosirea sloganurilor ce comprimă elemente complexe în stereotipuri uşor 
de citat şi de amintit, ca de exemplu, Taxation without representation is tyranny; 

4. crearea de evenimente — staged events. Adams şi colaboratorii săi au intuit 
puterea pe care evenimentele şocante sau dramatice o pot avea în mobilizarea 


' La 19 aprilie 1775, la Lexington, a avut loc prima bătălie între fermierii, meseriaşii şi mun- 
citorii colonisti, conduşi de Paul Revere, şi “Tunicile Roşii“ ale armatei regale, bătălie care a mar- 
cat începutul Războiului de Independenţă. 

? Scott M. Cutlip, op. cit., p. 17 — 33. 

opiniei publice. Construind asemenea evenimente, ei au reuşit să aducă pe agenda 
discuţiilor publice probleme sensibile, cum ar fi de exemplu cea a taxelor pe care 
guvernul britanic le pretindea pentru importurile de ceai. Astfel, în semn de protest 
la ruşinoasa lege a ceaiului, adoptată de Parlamentul englez în 1773, Adams a pus 
la cale ceea ce istoricii aveau să numească mai târziu un pseudo-eveniment 
(pseudo-event), The Boston Tea Party: la 16 decembrie a aceluiaşi an cetăţenii din 
Boston, revoltați ““spontan“, s-au înbrăcat în haine ale indienilor şi au aruncat în 
mare ceai în valoare de 17 000 de lire, adus de 3 vase ale Companiei Indiene 
Orientale!. Ca răspuns la aceste acțiuni, Guvernul englez a adoptat o serie de noi 
legi represive, printre care: închiderea portului din Boston, interzicerea mitingurilor 
orăşeneşti şi masarea de noi trupe în Massachusetts. Pentru Adams, consecințele 
acestei acţiuni erau previzibile, ele având un rol important în tot acest scenariu. De 
fapt era vorba de un război al imaginilor, un război psihologic, cu rolul de a irita 
cât mai multi cetățeni. Paul Revere, unul dintre apropiații lui Adams, avea să 
poarte această poveste către celelalte colonii din sud, mergând personal în New 
York şi Philadelphia; 

5. transmiterea rapidă către public, prin intermediul tuturor mijloacelor de 
comunicare disponibile, a versiunii proprii asupra evenimentelor. La 5 martie 
1770, nu departe de Boston Customs House, o altercatie între un grup de localnici 
şi trupele britanice s-a soldat cu moartea a cinci americani şi cu rănirea altor şase, 
printre care şi un cetăţean de culoare. Incidentul a fost imediat catalogat de oamenii 
lui Adams ca fiind un groaznic masacru, grupul de revoluționari folosind această 
ocazie pentru a plasa în media ample articole ce relatau despre the Horrid Boston 
Massacre. La rândul lor, organizațiile The Sun of Liberty, care erau acum prezente 
în toate cele treisprezece colonii rebele, şi-au intensificat activităţile pentru a face 
cunoscut tuturor efectul nociv al staționării unor trupe străine pe teritoriul ame- 
rican. 

6. susținerea unor campanii intense pentru a promova noile idei şi convingeri. 
Având în vedere condițiile istorice date, Guvernul britanic nu putea controla 
coloniile americane fără un sprijin local al liderilor de opinie şi o minimă acceptare 
populară, condiții îndeplinite până în 1763. După acest an, cele două tabere au 
folosit instrumente de luptă diferite care au condus la modificarea parametrilor 
inițiali, respectiv la schimbarea echilibrului de forte în favoarea ideii de indepen- 
denta. În timp ce britanicii, o putere mondială incontestabilă la acel moment, nu 
înțelegeau nimic din ceea ce se întâmpla dincolo de ocean, considerând că instru- 
mentele legislative şi militare sunt suficiente pentru a asigura controlul acestor 
regiuni, grupurile de revoluționari, în pofida divergenţelor de opinie care existau 
între cele treisprezece colonii, au promovat în mod constant numai acele idei care 
aveau să unească populaţia împotriva imperiului asupritor. Războiului economic şi 


' W.Z. Foster, Schiță a istoriei politice a celor două Americi, Bucuresti, Editura pentru 
literatură politică, 1954, p. 130 şi G. M. Trevelyan, Illustrated History of England. London, Long- 
man,1975, p. 620-630. 

militar purtat de britanici i s-a răspuns cu un război al imaginilor în care instru- 
mentele folosite au fost opiniile şi nu legile sau armele. 


Toată această campanie promovată de radicalii din Boston nu avea ca ţintă 
Imperiul Britanic, care oricum se afla la o distanță de şase-şapte săptămâni într-o 
navă neplăcut zgaltaita de valurile oceanului, ci se adresa celorlalte colonii care, 
deşi nu aprobau măsurile economice adoptate de Anglia în ultimul timp, nu erau 
gata să accepte dezbinarea imperiului’. The Boston Tea Party a marcat însă schim- 
barea de atitutine fata de problema independenței. Un an mai târziu, la 5 septem- 
brie 1774, Philadelphia avea să găzduiască primul Congres Continental la care au 
participat reprezentanţi ai tuturor coloniilor, cu excepţia Georgiei, al cărui repre- 
zentant fusese împiedicat să vină la congres de guvernatorul provinciei”. Întâlnirea 
a avut drept consecință imediată boicotarea mărfurilor englezeşti şi înființarea 
comitetelor de siguranţă, care pot fi asimilate cu organul executiv al congresului. 
Şapte luni mai târziu, la 19 aprilie 1775, la Lexington, s-a tras primul foc de armă 
ce anunţa începutul războiului de independență. La 3 septembrie 1783, Marea Bri- 
tanie recunoştea independenţa Statelor Unite ale Americii, semnând la Paris tratatul 
de pace. 


2.4. Epoca încercărilor — secolul XIX 


2.4.1. Amos Kendall, primul consilier de presă la Casa Albă 


Între 1820 şi 1830, sistemul politic american a cunoscut o serie de schimbări 
importante: un număr tot mai mare de cetățeni câştigă recunoaşterea drepturilor 
politice, deci implicit şi dreptul de a vota; are loc o structurare a partidelor politice, 
ceea ce va conduce în anii care vor urma către un sistem bipartidist; creşte rolul 
presei în modelarea vieţii politice americane, lucru sesizat şi de Alexis de Tocque- 
ville în timpul vizitei sale în America (1831-1832). Consecințele sunt imediate: 
populaţia devine din ce în ce mai activă şi sensibilă la problemele politice, iar 
dezbaterile publice, catalizate de cele mai multe ori de media, vin să completeze şi 
să influenţeze dezbaterile din forurile politice. În plus, monopolul nordiştilor 
asupra funcției prezidenţiale este spart prin alegerea în 1828 a guvernatorului de 
Florida, Andrew Jackson, la Casa Albă”. 

Amos Kendall ajunge la Washington în ianuarie 1829 purtând cu el o bogată 
experiență în publicistică, dar şi o serioasă educaţie juridică şi politică”. Înainte de a 


' GM. Trevelyan, op. cit., pp. 627-628. 

> W.Z. Foster, op. cit., pp. 130. 

3 La alegerile prezidenţiale din 1824 participă 1.150.000 de cetăţeni, în timp ce 4 ani mai târziu 
se înregistrează o participare de 12.240.000 de votanti (Cutlip, 1995, p. 82). 

+ James Grunig si Todd Hunt, op. cit. ,1984, pp. 20-21. 

> Scott M. Cutlip, op. cit., 1995, pp. 68-87. 

colabora şi apoi a conduce câteva publicaţii în Kentucky, îşi finalizează studiile în 
drept şi asistă mai multi jurişti şi oameni politici, printre care şi pe Henry Clay. 
Pentru un an (1814-1815) lui Kendall i se oferă poziţia de profesor al celor cinci 
copii ai lui Clay, poziţie care i-a permis nu numai câştigarea unei importante sume 
de bani, dar şi apropierea de înalta clasă politică, Clay ocupând de-a lungul tim- 
pului diferite mandate publice (deputat, senator) şi fiind de şase ori candidat, fără 
succes, la funcţia prezidenţială. După 1820, pentru Kendall scrierea de speech-uri 
pentru diverşi politicieni şi implicarea în dezbaterile publice de pe poziţia de publi- 
cist devenise o constantă a vieţii sale. La Washington, Kendall ajunge pentru a 
ocupa o poziţie de funcţionar în administraţia Jackson, ca răspuns la contribuţia pe 
care o avusese în câştigarea alegerilor prezidențiale din Kentucky. 

Talentul lui Amos Kendall de a scrie discursuri, capacitatea sa de a surprinde şi 
sintetiza cursul opiniilor publice, ingeniozitatea şi flerul său politic au venit în 
întâmpinarea unor nevoi acute ale Preşedintelui, care nu excela în exprimări 
publice elegante şi nici nu putea echilibra raporturile sale cu mass-media şi pu- 
blicul. Foarte curând Kendall devine un apropiat al lui Jackson, membru al kitchen 
cabinet", şi va rămâne la Casa Albă până la încheierea celor două mandate ale 
acestuia (1837). Timp de opt ani, Kendall a îndeplinit neoficial funcţia de consilier 
de presă, scriind discursurile Preşedintelui, asigurând relația cu mass-media prin 
redactarea comunicatelor de presă şi plasarea în diferite jurnale a unor articole 
favorabile punctului de vedere al Casei Albe. De asemenea, Kendall participă la 
campania prezidențială din 1832 care îi aduce lui Andrew Jackson cel de-al doilea 
mandat. 


2.4.2. P.T. Barnum — omul show business-ului 


Secolul al XIX lea este secolul încercărilor, iar unul dintre primii care au avut 
curajul să experimenteze a fost Phineas Taylor Barnum. Născut la 5 iulie 1810, în 
Connecticut, într-o familie care nu a excelat niciodată din punct de vedere finan- 
ciar, Barnum, îşi începe cariera la 21 de ani ca jurnalist. La foarte puţin timp de la 
debutul său lansează propria publicaţie, saptămânalul The Herald of Freedom. 
Punctele de vedere promovate în acest saptămânal îl aduc însă pe editor într-o serie 
de conflicte care ulterior degenerează în procese. Din această poveste Barnum se 
alege cu 60 de zile închisoare şi 100$ amendă. 

Insuccesul debutului nu îl descurajează. Un nou început, dar de data aceasta în 
imensa şi neexplorata lume a show business -ului, avea să aibă loc în 1835, când 
Barnum aduce în fata publicului the greatest natural and national curiosity in 
the world, Joice Heth, nurse to General George Washington, the father of our 


! Jackson’s kitchen cabinet reprezenta un grup informal alcătuit din câţiva consilieri de taină ai 
Preşedintelui. Aceştia obişnuiau să intre în Casa Albă folosind uşa din spate a bucătăriei, de unde şi 
numele grupului. 

country". Bătrâna Heth, o femeie de culoare, semiparalizată, oarbă şi fără nici un 
dinte, născută chipurile în urmă cu 160 de ani pe una din proprietățile părinților lui 
George Washinton, ar fi fost doica primului preşedinte al Statelor Unite ale 
Americii. Deşi istoria depăşea cu mult granița oricărei imaginatii, Barnum a mizat 
pe naivitatea, curiozitatea şi dorința publicului de a se distra? (D.L. Wilcox şi 
colab., 2000, p.28). Cu o promovare susținută, constituită în principal din afişe 
răspândite peste tot şi publicitate în presă, Barnum a reuşit să aducă publicul în fata 
scenei timp de mai multe săptămâni, înregistrând astfel încasări record. Când 
interesul pentru acest subiect de circ a început să scadă, Barnum a bombardat 
redactiile ziarelor cu anonime care puneau sub semnul întrebării autenticitatea 
poveştii (Newsom şi colab., 2000, p.38), ghidându-se, se pare, după principiul 
potrivit căruia Nu contează ce scrie presa, important este să scrie! La moartea 
bătrânei Heth, o expertiză medicală avea să releve faptul că vârsta acesteia nu 
depăşea 80 de ani. Barnum a făcut şi din acest lucru un subiect de presă, declarând 
în toate mediile că el însuşi a fost tras pe sfoară. 

Regăsim în acest exemplu cel puţin patru din tehnicile pe care Adams le 
aplicase cu o jumătate de secol în urmă: 

— folosirea unor simboluri uşor identificabile, 

— crearea de evenimente- staged events, 

— susținerea unei campanii intense, 

— transmiterea rapidă către public a versiunii proprii asupra evenimentelor si 
folosirea la maxim a mijloacelor de comunicare disponibile. 

Toată această poveste bizară, dar în acelaşi timp incitantă, avea în spatele ei o 
încărcătură simbolică foarte puternică, susținută de prezența numelui primului 
preşedinte al Statelor Unite ale Americii, nume care, pentru acea perioadă, asigura 
o anumită rezonanță în conştiinţa publicului. Evenimentul este construit, Barnum 
scriind şi difuzând personal povestea vieții bătrânei Heth, iar interesul asupra 
subiectului este întreținut prin publicitate masivă şi catalizarea unor dezbateri pe 
marginea acestuia, ca de exemplu, problema autenticităţii actelor care dovedeau că 
bătrâna de culoare are 160 de ani. Nu în ultimul rând, subiectul este controlat prin 
canalizarea sensului discuțiilor publice. Exemplul analizat, care se încadrează 
foarte bine în etapa comunicare/initiere din evoluţia relațiilor publice definită de 
Newsom et al., acoperă în acelaşi timp şi elementele specifice modelului impresa- 
riat/publicitate al lui Grunig şi Hunt, fiind vorba de o comunicare unidirectionala, 
în care se foloseşte o informaţie contaminată în scop propagandistic. 

În lucrarea Public Relations, Strategies and Tactics, autorii îl descriu pe 
Barnum ca maestru al pseudo-evenimentului, al întâmplărilor planificate, astăzi 
elemente de bază ale activtatii de relații publice. Desi practicienii zilelor noastre se 


! Cea mai mare curiozitate naturală şi națională din lume, Joice Heth, dădaca Generalului 
George Washington, părintele patriei noastre. 

> Dennis L. Wilcox, Philip H. Ault, Warren K. Agee si G. T. Cameron, G. T., Public Relations: 
Strategies and Tactics, New York, Longman, 2000, pp. 28-29. 

detaşează net de limbajul foarte înflorit si exagerat folosit de showman-ul secolului 
al XIX lea, autorii consideră că acest limbaj trebuie analizat în raport cu standardul 
vremii. Publicul, flămând după distracţie, i-a acceptat exagerările, aşteptând cu 
sufletul la gură minunile ce aveau să urmeze. Aceasta ar putea fi explicaţia succe- 
selor ulterioare ale lui Barnum, care foarte curând a ajuns să administreze cel mai 
mare circ al vremii, Barnum & Bailey, cu trei scene, două tribune şi 800 de 
angajaţi, proclamat cel mai mare spectacol de pe Mapamond. În cariera sa de 
show-businessman, Barnum avea să lansese şi alte întâmplări planificate, Tom 
Thumb (Tom Degețel), Jenny Lind — privighetoarea suedeză, Jumbo si Gemenii 
Siamezi fiind doar câteva dintre acestea, spectacole găzduite cu căldură atât de 
americani, cât şi de europeni. 

În 1891, multimilionarul Phineas 'Taylor Barnum, cel care fusese un om de 
afaceri lucid, devotat familiei, filantrop, antialcoolic, plin de fantezie, sensibil la 
zâmbetele copiilor din timpul spectacolelor sale, moare lăsând în urmă o legendă 
pe care timp de 60 de ani o scrisese cu mâna sa. 


2.4.3. De la The Public be Fooled /a The Public be Damned 


Evoluţia relațiilor publice corespunzătoare perioadei 1800-1899 a fost influen- 
tata de o serie de elemnte. Două dintre acestea au jucat, însă, un rol aparte: 

— scăderea drastică în prima parte a anilor '30 a prețului de producţie a ziarelor, 
perioadă cunoscută şi sub numele penny press, 

— acumularea spre sfârşitul secolului a unor tensiuni sociale, politice şi econo- 
mice semnificative. 

Penny press a condus la creşterea circulației presei scrise, respectiv a gradului 
de audiență a acesteia, jurnalul devenind astfel un vehicul ieftin al informaţiilor. 
Toţi cei care lucrau în zona impresariat/publicitate s-au grăbit să utilizeze acest 
instrument în atingerea obiectivelor lor. În paginile ziarelor se putea însă ajunge în 
două moduri: primul, ca informaţie de presă, adică informaţie de interes general 
cuprinsă în interiorul unor articole, şi a doua, ca informaţie integrată în reclame. 
Primul tip de informaţie era gratis, al doilea însă presupunea ca promotorul recla- 
mei să acopere financiar costurile aferente. În acest context s-au reinventat staged 
event-urile, luând amploare știrile fabricate, cu rolul de a transforma reclama înt-o 
poveste de interes general care să facă obiectul unui articol. Această tehnică, pe 
care noi o numim astăzi publicitate (publicity), asigura de fapt o reclamă mascată şi 
fără costuri financiare prea mari. Am văzut cum Barnum a combinat toate tehnicile 
posibile pentru a tine personajele sale pe prima pagina. Kendall a procedat la fel în 
lupta mediatică pe care a condus-o timp de 8 ani la Casa Albă. Această practică s-a 
generalizat şi a condus la ceea ce Grunig şi Hunt au numit epoca impresariat/publi- 
citate, iar Newsom şi colaboratorii sai au considerat-o epoca comunicare/initiere. 
Un alt punct de vedere vine să completeze cele două abordări prezentate anterior. 

Eric Goldman, într-o lucrare de specialitate de la jumătatea secolului XX!, înca- 
drează evenimentele de după 1830 în epoca The Public be Fooled. Această abor- 
dare, fără a avea pretenția unei analize riguroase a tehnicilor sau modelelor de 
comunicare utilizate atunci, radiografiază o stare de spirit, scoțând în evidenţă lipsa 
de responsabilitate socială a celor care practicau atunci relaţiile publice. 

Primul val de industrializare masivă de la sfârşitul secolului al XIX lea deter- 
mină o serie de schimbări în plan socio-economic. Micile afaceri (manufacturiat şi 
comerț local sau regional) administrate de un număr semnificativ de oameni devin 
în perioada 1875-1900 afaceri transcontinentale (căi ferate, telegraf, electricitate, 
construcții de maşini, comerţ la nivel național prin apariția unor noi pieţe de desfa- 
cere) care vor concentra capitalul în mâinile câtorva oameni. Toate aceste modi- 
ficări au loc într-o ignorare totală a publicului, Eric Goldman subliniind faptul că 
baronii finanţelor acelei perioade se ghidau după principiul potrivit căruia cu cât 
publicul ştie mai puţin, cu atât afacerile sunt mai profitabile. Această perioadă va 
culmina cu afirmaţia The Public be Damned pe care, potrivit unor autorilor Grunig 
şi Hunt, William Vanderbilt, fiul lui Commodore Cornelius Vanderbilt, preşedinte 
al New York Central Railroad, ar fi făcut-o cu ocazia unui interviu. Grunig şi Hunt 
consideră că, reală sau nu, această afirmaţie descrie foarte bine filosofia care ghida 
relațiile publice la sfartitul secolului al XIX lea. 

O astfel de atitudine nu putea rămâne fără urmări. Conflictele repetate dintre 
patronate şi muncitori — unele dintre ele urmate de violențe, care aveau în general 
ca obiect concedierile repetate, condițiile improprii de muncă, salarizarea necores- 
punzătoare, au dus la amplificarea atacurilor de presă asupra marilor industriaşi. 
Un exemplu este cel al acţiunilor sindicale din otelaria Carnegie-Frick, Pennsyl- 
vania, care au fost înăbuşite violent iar sindicatul distrus cu ajutorul poliției, acțiuni 
amplu mediatizate şi care au condus la o degradare a imaginii publice a companiei. 

Cei mai dinamici oameni de afaceri din acea perioadă au înţeles necesitatea de a 
preîntâmpina conflictele deschise cu angajaţii prin intensificarea acțiunilor de pu- 
blicitate, folosind serviciile unor specialiști externi sau creând departamente interne 
specializate de relații publice. Primul departament de acest tip a fost cel înfiinţat în 
1889 de George Westinghouse, cel care a introdus pe piața americană curentul 
alternativ şi care, timp de mai mulţi ani, a purtat un adevărat război mediatic cu 
Edison General Electric, firma lui Thomas A. Edison care era deja prezentă pe 
piața americană ca furnizoare a curentului continuu. Nevoia de relaţii publice avea 
să se simtă din ce în ce mai acut în anii care au urmat, ceea ce a justificat apariția, 
începând cu secolul următor, a unor structuri specializate care asigurau servicii de 
consiliere pe zona relaţiilor publice. Numite initial birouri de publicitate, acestea 
vor domina primii ani ai secolului al XX lea. 


' E. F. Goldman, Two-Way Street: The Emergence of the Public Relations Counsel, Boston, 
Bellman Publiching Co., 1948, p. 1. 

2.5. Perioada reactie/raspuns — debutul secolului XX 


Primele decade ale secolului XX sunt marcate de eforturile masive ale jurnaliş- 
tilor de a demasca marile afaceri necurate. După ani de secretomanie a deţinătorilor 
de capital şi indiferență a publicului, presa, considerabil redimensionată, unele 
publicaţii ajungând la un tiraj de un milion de exemplare, declanşează cea mai 
mare campanie de demascare a criminalității morale. O mare parte a acestei cam- 
panii este susținută de revistele de scandal care în perioada 1900-1912 au reuşit să 
aducă dezgustul publicului la lumină şi să genereze proteste împotriva corupției 
guvernamentale şi abuzurilor marilor industriasi'. În abordarea lui Newsom, aceste 
acțiuni se înscriu în etapa reactie/rdspuns, perioadă în care, pentru prima dată într- 
un mod organizat, se apelează la relații publice pentru a face față valului de acuze. 


2.5.1. The Publicity Bureau — Boston, 1900 


În 1900, un fost jurnalist, George V. S. Michaelis, în colaborare cu alti doi 
parteneri, Herbert Small şi T. O. Malvin, a fondat la Boston prima firmă naţională 
de publicitate, The Publicity Bureau, cu scopul declarat de a face un impresariat de 
afaceri pentru cât mai multi clienți la preţuri cât mai convenabile Primul client al 
acestei firme a fost Harvard University, iar în anii care au urmat au fost deschise 
birouri si în alte puncte ale ţării: New York, Chicago, Washington, St. Louis, 
Topeka, Kansas. În 1906, The Publicity Bureau este angajat de căilor ferate natio- 
nale pentru a demara prima acțiune la nivel national împotriva propunerilor legisla- 
tive ale lui Roosevelt. Deşi a tratat cu toată seriozitatea acest contract, acționând în 
secret pentru a influența prin media şi alti lideri de opinie interesele angajatorului 
său, acțiunea nu a condus la rezultatele scontate, Roosevelt reuşind să impună în 
congres punctul său de vedere. Acest insucces duce la pierderea unor contracte, 
căile ferate naţionale schimbându-şi strategia de relaţii publice pe care o va pune în 
practică cu ajutorul unor departamente interne. După 1911, firma lui Michaelis şi a 
colaboratorilor săi dispare de pe piaţa nou creată, dar atât de instabilă, a impresa- 
riatului de afaceri.” 


2.5.2. Ivy Lee 


Ivy Ledbetter Lee, proaspăt absolvent al Princeton University, îşi începe cariera 
în 1898 la New York World ca jurnalist specializat în business. După cinci ani pe- 
trecuți ca reporter, Lee demisionează pentru ca în 1903 să participe la campania lui 
Seth Low pentru Primăria New York-ului. Activitatea desfăşurată aici îl recomandă 


! C. C. Regier, The Era of the Muckrakers. Chapel Hill: The University of North Carolina 

pentru o poziţie de asistent la biroul de presă al Comitetului Naţional Democrat, or- 
ganism implicat în derularea campaniei electorale prezidenţiale din 1904. Aici îl va 
cunoaşte pe George F. Parker, un veteran în publicistica politică, alături de care va 
inaugura la sfârşitul anului a treia firmă de publicitate din America, Parker & Lee. 

În 1906, Lee este chemat să reprezinte interesele lui George F. Baer şi asociații 
acestuia în conflictul dintre patronatele industriei de antracit şi sindicate. Scandalul 
iscat pe marginea acestui subiect, la care se adăugau grevele muncitorilor din mine, 
aveau să facă munca lui Lee extrem de dificilă. La o analiză sumară bilanţul era 
clar dezechilibrat, patronatele fiind extrem de dur criticate în presă. Lee avea să 
identifice şi sursa acestui dezechilibru: în timp ce liderul minerilor, John Mitchell, 
răspundea cu promptitudine tuturor solicitărilor presei, George F. Baer refuza orice 
discuție pe acest subiect, inclusiv intervenţia Preşedintelui Theodore Roosevelt, 
care-şi exprimase disponibilitatea de a intermedia conflictul. Pentru a soluţiona 
această situație de criză, Lee a recomandat patronatului să-şi schimbe atitudinea şi 
să deschidă dialogul. În acest sens, el a redactat şi distribuit presei o notă semnată 
de George F. Baer şi asociații săi, notă care avea următorul conținut: 


Antreprenorii antracitului, conştientizând interesul general în problema condițiilor din regiu- 
gi cate rată LA $ n ă zi ee 1 
nile miniere, sunt pregătiți să furnizeze presei toate informaţiile posibile. 


Conflictul nu a fost închis imediat dar stabilirea unei linii de dialog a dus la 
scăderea intensității acestuia. 

În viziunea lui Ivy Lee, practica relațiilor publice de secol XIX ghidată după 
filosofia The Public be Fooled, respectiv The Public be Damned, era depăşită. El 
considera că este momentul să se intre într-o nouă etapă în care accentul să se pună 
pe informarea publicului — The Public be Informed. Ghidat de acest principiu, în 
acelaşi an, 1906, biroul Parker&Lee făcea publică următoarea declaraţie: 


Acesta nu este un birou de presă secret. Toată munca noastră se face la vedere. Scopul nostru 
este de a furniza ştiri. Aceasta nu este o agenţie de reclamă; în cazul în care veţi considera că 
informaţiile noastre ar trebui doar să treacă prin biroul dumneavoastră, nu le folositi.Datele 
noastre sunt foarte exacte. Vă vom oferi prompt detalii suplimentare referitoare la subiectul 
tratat şi ne va face o mare plăcere să acordăm asistenţă oricărui redactor interesat în verifi- 
carea directă a oricărei informaţii. Pe scurt, planul nostru este pur şi simplu conceput pentru a 
sprijini prompt şi eficient concernele şi instituțiile de presă, pentru a furniza presei şi publi- 
cului din Statele Unite ale Americii informaţii asupra unor subiecte considerate valoroase şi 
demne de a fi cunoscute.” 


Ivy Lee, consecvent cu propriile convingeri, va administra şi alte situații de 
criză, înclinând de cele mai multe ori balanţa în favoarea clienților săi. Tot în 1906, 
el va fi solicitat de Pennsylvania Railroad să asigure consultanță pe perioada crizei 


! Dennis L. Wilcox et al., op. cit., p. 31. 
? Idem. 


Evoluţia relaţiilor publice 49 


declanşate la producerea unui grav accident de cale ferată. Actionand foarte prompt, 
Lee a invitat presa interesată de acest subiect să se deplaseze la locul accidentului, 
toate cheltuielile fiind asigurate de companie. El a facilitat culegerea ştirilor si 
imaginilor direct de la sursă, iar rezultatul nu a întărziat să apară: Pennsylvania 
Railroad avea să beneficieze pentru prima dată în ultimii ani de o prezentare favo- 
rabilă în presă a politicilor sale. 


În 1908, Lee este angajat de Pennsylvania Railroad, devenind astfel primul 
consilier de relaţii publice. În acelaşi an, Parker & Lee îşi încetează activitatea. 
Şase ani mai târziu, în 1914, Ivy Lee devine consilier personal al lui D.J. Rocke- 
feller, Jr. pentru care va lucra până în 1934. 

După moartea sa, Lee a fost puternic criticat pentru relaţiile sale cu parteneri din 
Uniunea Sovietică şi Germania, contractul semnat în 1933 cu firma Farben pentru 
suma anuală de 25 000 $ făcând subiectul mai multor discuţii publice. Cu toate 
acestea, în opinia multor autori, Ivy Lee rămâne practicianul care a avut o contri- 
butie decisivă în transformarea impresariatului de secol XIX în relații publice de 
secol XX. El a definit noi standarde în practica relațiilor publice, ghidându-şi 
activitatea după reguli care au repozitionat acest domeniu! 

— mesajul organizaţiei trebuie să fie sprijinit de acțiuni; 

— publicitatea dublată de performanță va conferi recunoaştere; 

— afecerile şi industria trebuie să se alinieze la interesul public; 

— pentru a asigura succesul activităţii organizației, consilierul de relații publice 
trebuie să colaboreze direct cu unitatea managerială; 

— organizațiile trebuie să mențină deschise canalele de comunicare cu mass- 
media; informaţia utilizată în strategia de comunicare trebuie să fie bazate pe fapte 
reale; 

— specialiştii în relații publice trebuie să dea o față umană afacerilor şi să-şi ges- 
tioneze activitatea cu orientare majoră asupra segmentelor de public reprezentate 
de angajaţi, clienţi, comunitate; 

— simbolurile şi sloganurile pot organiza şi motiva mulțimile. 


2.5.3. Comitetul Creel 


Între 1917 şi 1919, la propunerea Preşedintelui Woodrow Wilson, sub condu- 
cerea lui George Creel, a funcționat Comitetul Informării Publice, organism guver- 
namental creat cu rolul de a mobiliza opinia publică în sprijinirea eforturilor de 
război ale Statelor Unite ale Americii. Fără a putea fi ghidat de o experienţă anteri- 
oară şi fără să dispună de o bază materială corespunzătoare, Creel avea să conducă 
cel mai mare laborator de comunicare publică de până atunci, bazându-se numai 


! W. D. Sloan et al., Mass Communication in the Information Age, Mystic Lake Way, Vision 

pe ingeniozitatea şi dinamicitatea unor tineri jurnalişti, impresari, redactori, artişti 
etc.' Comitetul a reuşit să orchestreze o amplă campanie de informare constând din 
mai bine de 800 000 de mesaje, transmise cetățenilor din toată tara cu ajutorul unor 
voluntari conectaţi la Washington prin intermediul telegrafului. Efectele acestei 
campanii nu au întârziat să apară. Dacă la începutul războiului Crucea Roşie avea 
486.194 de membrii şi un fond de 200.000 $, în septembrie 1918 aceasta avea 20 
milioane membri şi o rezervă de 400 milioane $. În timp ce în 1917 doar 350.000 
de americani dețineau bond-uri Liberty, până în 1919, ca urmare a campaniilor de 
informare ale Comitetului, numărul deţinătorilor de astfel de bond-uri a depăşit 10 
milioane. 

Deşi desfiinţat în 1919, Comitetul Creel a produs efecte pe toată durata seco- 
lului XX. Acei tineri care s-au antrenat aici în arta comunicării publice, au rămas 
devotați domeniului, contribuind în anii care au urmat la cristalizarea relaţiile pu- 
blice. Astfel, Calr Byoir, cel care la numai 28 de ani îndeplinea funcția de andjunct 
al lui George Creel în Comitetul Informării Publice, avea să fondeze în 1930 
propria firmă care timp de 50 de ani a dominat piaţa relaţiilor publice din Statele 
Unite ale Americii. 


2.6. Relaţiile publice intră în universități 


2.6.1. Edward L. Bernays 


Edward L. Bernays s-a născut la Viena în 1891. Un an mai târziu, părinții săi 
aveau să emigreze în Statele Unite ale Americii şi să se lanseze la New York în 
afaceri cu produse agricole. Acest lucru va marca şi evoluția tânărului Bernays 
care, la insistențele părinților săi, avea să înceapă în 1908 cursurile la Cornell 
University’s College of Agriculture. După absolvire, în 1913, şi până la începerea 
primului război mondial, Bernays va lucra în impresariatul artistic şi va colabora cu 
mai multe reviste de specialitate, unele cu specific agricol, altele cu specific 
medical. Colaborarea cu revistele medicale nu avea să fie întâmplătoare. În timpul 
vizitelor în Europa, Bernays se apropie de unchiul său Sigmund Freud, care, se 
pare, va avea o puternică influenţă asupra sa, stimulându-i interesul pentru ştiinţele 
sociale. La rândul său, Bernays îl va ajuta pe Freud în traducerea şi publicarea în 
engleză a lucrărilor sale”. 

Primul război mondial îl găseşte pe Edward L. Bernays în incapacitatea de a 
satisface serviciul militar: anumite deficienţe fizice (vedere slăbită, platfus) îl 
împiedică să se înroleze pe frontul europen. Căutând o modalitate de a contribui la 
eforturile de război ale Statelor Unite ale Americii, Bernays ajunge în 1918 să 
lucreze în birourile din New York ale Comitetului Informării Publice. Fără a ocupa 


' S. M. Cutlip et al., Effective Public Relations, New Jersey, Prentice Hall, 2000, pp. 122-123. 

o poziție semnificativă in această structură, Edward L. Bernays a fost destul de 
repede perceput ca unul dintre cei mai activi membrii ai Comitetului. În 1919, după 
terminarea războiului, el a fost selectat pentru a face parte din delegația Comi- 
tetului în vederea participării la Conferinţa de Pace de la Versailles. Cu acest prilej, 
el îi cunoaşte pe George Creel, directorul Comitetului, şi Carl Byoir, adjunctul 
acestuia. În anii de după război îi vom regăsi pe Bernays şi Byoir colaborând la mai 
multe acțiuni de relaţii publice, prima dintre ele fiind cea a campaniei de recunoas- 
tere a Lituaniei ca stat independent. 


În 1919, odată cu desfiinţarea Comitetului Informării Publice, Edward L. Ber- 
nays decide să continue munca desfăşurată în ultimii ani prin deschiderea propriei 
firme de relaţii publice. În acest demers el este însoţit de Doris E. Fleishman, o 
tânără jurnalistă la New York Tribune. În 1922, cei doi se căsătoresc, rămânând 
pentru următorii 58 de ani parteneri de viaţă şi afaceri. 

Contribuţia lui Edward L. Bernays în dezvoltarea relațiilor publice s-a realizat 
pe cel puţin trei componente. Prima este cea a practicii relaţiilor publice. În opinia 
multor autori, Bernays este exponentul modelului trei al relațiilor publice, carac- 
terizat de o comunicare bidirectionala şi asimetrică, dar şi unul dintre cei care au 
deschis drumul către modelul patru, cel al comunicării bidirectionale şi simetrice. 
El a dus relaţiile publice de la stadiul the public be informed, stadiu promovat si 
practicat de Ivy Lee, la the public should be understood and its needs considered. 
Practicând acest tip de relaţii publice, Bernays a avut în întrega sa carieră mai bine 
de 200 de clienţi, printre care Thomas Edison, Henry Ford, frații Dodge, Preşe- 
dintele Hoover, General Motors, American Tabacco Company, multe dintre actiu- 
nile celebre ale secolului XX fiind legate de numele său. 

A doua componentă este aceea a activităţii didactice. În 1922, Edward L. Ber- 
nays a lansat la New York University primul curs de relaţii publice. Acest moment 
marchează un nou stadiu al domeniului, acela al recunoaşterii acedemice, al fun- 
damentării lui după criterii specifice, ştiinţifice. Ulterior, această disciplină a fost 
inclusă în programele mai multor universități, ceea ce a contribuit semnificativ la 
maturizarea relațiilor publice. 

În strînsă legătură cu activitatea didactică apare a treia componentă, aceea a 
literaturii de specialitate pe care Edward L. Bernays a lansat-o în 1923 prin publi- 
carea primei cărți de relaţii publice Cristaliying Public Opinion. Ulterior vor apărea 
şi alte titluri (Propaganda — 1928, Public Relations — 1952, Biography of an Idea: 
Memoirs of Public Relations Counsel Edward L. Bernays — 1965), fiecare în parte 
constituind un reper în domeiu. 

Pentru întrega sa activitate, în 1990, revista Life l-a inclus pe Bernays în primii 100 
de oameni ai secolului XX. Edward L. Bernays a murit în 1995, la vârsta de 103 ani. 

2.6.2. Rex F. Harlow 


Rex F. Harlow şi-a început activitatea în domeiul relațiilor publice în anul 1912, 
fiind angajat de fratele său pentru a promova Harlow’s Weekly, o publicație editată 
în Oklahoma City. După mai mulţi ani de practică în domeniu, desfăşurată cu 
precădere în zona San Francisco, Harlow debutează în 1939 ca profesor la Stanford 
University. În acelaşi an fondează American Council on Public Relations (ACPR), 
stuctură care va fuziona în 1948 cu National Association of Accredited Publicity 
Directors pentru a forma cel mai important organism de specialitate, The Public 
Relations Society of America (PRSA)'. În 1945, sub egida ACPR, editează Public 
Relation Jurnal, o revistă de specialitate care după 1948 devine jurnalul oficial al 
PRSA. În 1952, Harlow pune bazele unei alte reviste de specialitate, Social Science 
Raport. Preocupat de cercetare, profesorul Harlow a fost un apropiat al muncii de 
laborator, reluând multe dintre teoriile dezvoltate până atunci pe tărâmul ştiinţelor 
sociale în încercarea de a identifica zonele în care aceste teorii au aplicabilitate în 
domeniul relaţiilor publice. A scris mai multe cărți şi a condus diferite cercetări de 
grup, poate cea mai cunoscută fiind cea din 1975-1976 în care au fost implicați 65 
de specialişti din întraga lume şi s-a materializat prin adoptarea unui text recu- 
noscut pe plan international ca o megadefinitie a relațiilor publice. La sfârşitul 
anilor ’70 s-a retras la Palo Alto, California, de unde a continuat să publice în revis- 
tele de specialitate. Profesorul Rex F. Harlow a murit în 1993 la vârsta de 100 de 
ani, ocupându-şi locul în istorie ca fondator al cercetării în relațiile publice. 


Exerciţii 


1. Analizati fiecare exemplu prezentat în acest capitol prin prisma celor patru 
modele ale relaţiilor publice. Stabiliti pentru fiecare caz în parte fluxul comunicării, 
conținutul acesteia, raportul care există între cei doi parteneri implicaţi în procesul 
comunicării. 

2. Pentru fiecare perioadă istorică din evoluţia relațiilor publice, identificați şi 
alte exemple de activităţi de relații publice. 

3. Fundamente teoretice. 
Domenii şi paradigme 


Obiective: 


a) Conceperea relaţiilor publice în perspectiva proceselor de influențare socială 
si realizarea distinctiilor între relaţiile publice şi alte forme de influențare socială. 

b) Situarea fundamentelor teoretice ale relaţiilor publice în domeniul psiholo- 
giei sociale si în domeniul teoriei comunicării. 

c) Descrierea relaţiilor publice ca procese de comunicare prin utilizarea unor 
modele comunicationale si sistemice. 


Definirea relaţiilor publice şi precizarea sensurilor de bază ale acestora, operate 
mai sus, s-au realizat, în contextul unei necesare investigații bibliografice, prin 
raportare prioritară la practica relaţiilor publice. Într-adevăr, atât în plan istoric cât 
şi în orizont contemporan, practica efectivă a relațiilor publice evidențiază mani- 
festarea acestora drept strategii şi tehnici de comunicare aplicată, utilizate în 
procesele de comunicare din interiorul şi exteriorul organizațiilor şi instituţiilor pu- 
blice, precum şi în comunicarea dintre acestea şi mass media. Fireşte, fiecare dintre 
sensurile avute astfel în vedere (comunicarea publică, comunicarea organizațională 
şi comunicarea mediatică) beneficiază de abordări şi explicaţii teoretice de sinteză. 
Relaţiile publice pot fi însă înţelese în profunzime doar prin analiza paradigmelor 
domeniului, a explicatiilor de adâncime. 

Din acest unghi privind lucrurile, este de reţinut faptul că relațiile publice, indife- 
rent de ţinta spre care sunt focalizate — publicul, organizaţiile, mass media — sunt, îna- 
inte de toate, procese de comunicare. Drept urmare, abordarea teoretică a relaţiilor pu- 
blice impune analiza modelelor comunicationale ale acestora. În acelaşi timp, trebuie 
observat că procesele de comunicare nu sunt, în sine, scopul relațiilor publice. Urmă- 
rind generarea şi consolidarea încrederii publice în organizaţii, procesele de comu- 
nicare au drept scop influențarea opiniilor şi comportamentelor publicurilor. Evident, 
natura influentarii este esențialmente pozitivă, dar procesul, în fibra sa de adâncime, 
este un proces de influențare socială. În consecință, una dintre rădăcinile teoretice ale 
relațiilor publice se alimentează din zona modelelor de influențare socială. 

3.1. Psihologia socială 


Relaţiile publice ca proces de influențare socială 


a) Influentarea socială — conţinut şi forme 


Relaţia socială, derivând etimologic din latinescul relatio semnifică, in sens 
general, legătura, conexiunea, raportul dintre entități sociale, indiferent de structura 
acestora. Ştiinţele vieții sociale au evidențiat calitatea dublă a relațiilor sociale: 
aceea de a fi atât o formă de generare a societății (a vieții sociale), cât şi o moda- 
litate de trăire socială. În ambele ipostaze, strâns interdependente, relaţiile sociale 
se explică prin interacțiunea socială şi stau la baza acesteia. În multiplele sale fațete 
(interacțiunea individuală, intra şi intergrupală), interacțiunea socială este definită 
drept „acţiune reciprocă sau rezultantă a cuplării (interferenţei) acțiunilor iniţiate de 
persoane, grupuri sau colectivități, prin care se influențează condiţiile de mani- 
festare şi performanţele obtinute“'. Nucleul interacțiunii sociale este dat de in- 
fluenta reciprocă dintre entităţile care intră în contact, în relație. Sub acest unghi, se 
disting trei forme de interacţiune: cooperare, opoziție şi acomodare. În acelaşi timp, 
influențe sociale relativ stabile sau repetate în situaţii diferite circumscriu o relație 
socială. 

În concluzie, relaţiile sociale derivă din şi se exprimă prin interacțiuni sociale, 
în interiorul acestora din urmă realizându-se procese complexe de influențare între 
indivizi şi între grupurile sociale. Comunicarea publică, nucleu al relațiilor publice, 
constituie un domeniu al relațiilor sociale, ținta sa — mărturisită sau nu — şi forța sa 
propulsoare constând în procesele de influențare socială. 


Influenţa socială — relaţie procesuală între sursă, mesaj si țintă 

În primă instanță, influența socială este o acţiune exercitată de o entitate socială 
(individ, grup, organizaţie), orientată spre modificarea opțiunilor şi manifestărilor 
altei entități. În general, influenţa socială este asociată cu domeniul relaţiilor de 
putere şi de control social, „de care se deosebeşte întrucât nu apelează la constrân- 
gere”. După cum s-a observat, influențele pot fi neintentionate (ca urmare firească 
a interacțiunilor spontane interindividuale şi intergrupale) sau intentionate (acestea 
fiind rezultatul acţiunii explicite a unor instante sociale formale sau informale.” 
Influența socială se exercită în forma persuasiunii, manipulării, îndoctrinării, incul- 
cării, asociindu-se cu procesele de socializare, învăţare socială şi comunicare. Plu- 
rivalenţa formelor de influență (de la persuasiune până la manipulare) este valo- 
rificată, cum am arătat deja, cu intentionalitdti diferite, de la cele întâmplătoare pana 
la cele cu obiective prestabilite, „negative“ sau „pozitive“. În funcție de entitățile 

implicate, influența socială se poate realiza între grup şi individ, între grupuri sau 
între indivizi. În primul caz, influențarea socială vizează conformitatea, condu- 
cerea, climatul de grup. Influenţarea între grupuri poate îmbrăca forma asimilării, a 
schimburilor reciproce etc. În sfârşit, influențarea interpersonală se realizează inci- 
dental sau sistematic (educational) şi poate lua forma simetriei interactionale sau a 
asimetriei emitator/receptor. 

Influentarea socială include patru componente: sursa, mesajul, receptorul (ţinta) 
şi contextul de realizare. Sursa poate fi reprezentată de un individ sau un grup 
(organizație) şi se poate exprima într-o acţiune directă sau intermediată de un canal 
de transmitere (radio, TV etc.). Mesajul constă în informaţii (în sens general) şi în 
componente sau acțiuni verbale şi/sau nonverbale cu un conţinut specific. Recep- 
torul (ţinta, destinatarul) este o persoană sau o altă entitate socială (grup, organi- 
zatie) care primeşte şi asimilează sau nu (total sau partial) mesajul emis în funcție 
de propriile motivații, aşteptări, interese şi de poziţia în structura socială. Relația 
dintre sursă şi mesaj se realizează într-un context determinat şi particularizat de 
structura socială (în particular de o situație socială dată) şi normativă existentă. 
Efectele influenţei sociale „sunt profund dependente de context, întrucât acesta 
stimulează sau blochează receptivitatea şi creează condiții de acceptare, întărire şi 
manifestare a schimbărilor eventuale produse“'. Totodată, în evaluarea recepti- 
vitatii țintei şi a efectelor influenței sociale, trebuie avut in vedere şi gradul de 
dependență a individului (sau a altei entităţi supusă influentarii) faţă de context. În 
ceea ce priveşte individul, dependenţa variază în raport cu vârsta (fiind maximă în 
copilărie şi diminuându-se treptat pentru a afirma selectivitatea individuală fata de 
influenţe) şi în raport cu specificul contextului (în special sub unghiul modului de 
distribuire a puterii şi a controlului social). În general, orice relaţie de influență se 
exercită într-un context ambiguu, datorită insuficientei informaţiilor despre elemen- 
tele definitorii ale țintei şi despre natura efectelor mesajului asupra acesteia. Nici 
reciproca relaţiei nu este mai putin importantă din acest punct de vedere. Ambigui- 
tatea contextului este alimentată şi de imaginea incompletă pe care receptorul 
(ținta) o are despre intențiile şi obiectivele sursei (emitatorului). În linii mari, am- 
biguitatea poate fi redusă prin intervenţia a două serii de factori. Pe de o parte, se 
presupune că inițiatorul influentarii deliberate deține un grad acceptabil de compe- 
tenta, fiind animat de intenţii care sunt apreciate de receptor ca fiind „corect“ orien- 
tate. Pe de altă parte, relația de influențare se bazează pe un consens tacit al entită- 
tilor implicate asupra valorilor împărtăşite şi a efectelor probabile produse. Dacă 
inițiatorul influentarii este perceput într-o perspectivă negativă, ca manipulator sau 
chiar ca duşman, atunci receptarea încetează şi influența nu se poate produce (cel 
puţin nu în forma şi cu intensitatea avute în vedere inițial). Ansamblul acestor fac- 
tori plasează influenţa socială nu „în categoria fenomenelor ce dispun de o logică 
strictă, ci în cea a proceselor multiplu dependente“”. Drept urmare, complexitatea şi 


! Cătălin Zamfir, Lazăr Vlăsceanu, coord., 1993, p. 299. 
? Ibid., p. 300. 

impactul practic al influenţei sociale implică analiza succintă a proceselor defini- 
torii ale acesteia. 


Procesele de influențare socială 

După cum semnala unul din clasicii psihologiei sociale’, aceasta, ca ştiinţă de 
sine stătătoare, nu poate studia numai individualul sau numai socialul, obiectul său 
articulându-se tocmai în zona interferenţei dintre individual și social. În acest con- 
text, influenţa socială se realizează printr-un ansamblu de procese distincte, dintre 
care esenţiale sunt: facilitarea (influenţa exprimându-se prin fenomene preponde- 
rent pozitive, prin efecte tonifiante şi stimulative ale acțiunii mesajului asupra tin- 
tei, deşi nu lipsesc nici efecte de sens contrar celor avute în vedere inițial); deindi- 
viduarea (depersonalizarea, masificarea individului); polarizarea opiniilor (in 
interiorul grupurilor, ca urmare a abordării conflictuale a relaţiilor dintre individ şi 
societate). 

Din perspectiva comunicării publice, a structurilor şi proceselor specifice aces- 
tora, prezintă interes cu deosebire analiza facilitării ca formă esențială de influen- 
tare socială, facilitarea fiind privită atât ca proces global, de ansamblu, cât şi ca 
însumare de procese interne precum normalizarea (impunerea normelor sociale), 
conformismul, obedienta, complezenta în fata cererilor celorlalți şi influenţa mino- 
ritară (a minorităţii în raport cu majoritatea). 

Facilitarea socială şi inlantuirea de concepte subsumate, mai sus schitata, se în- 
scriu, în acelaşi timp, într-o linie de evoluţie a cercetărilor experimentale de psiho- 
logie socială începând cu sfârşitul secolului al XIX-lea până spre anii din urmă. 

În forma sa incipientă, ca şi în formele cele mai evoluate, socialul înseamnă 
con-vietuire. „Este individul afectat de prezenţa celorlalți? Constituie co-prezenta 
pură o situaţie de influenţă socială?” — acestea au fost întrebările de început ale 
psihologiei sociale. Un experiment imaginat de Norman Triplett în 1898 a devenit 
clasic. El a plecat de la observarea timpilor superiori ai cicliştilor care evoluează în 
compania altora şi a cerut unor copii să acționeze mulinete, singuri sau având ală- 
turi pe alții care făceau acelaşi lucru. Cercetătorul a constatat o performanță supe- 
rioară în al doilea caz, trăgând concluzia că prezenţa altor persoane care execută o 
sarcină identică are o influență benefică asupra individului. 

Termenul „facilitare socială“ a fost introdus în anii '20 de către Floyd Allport, 
autorul primului manual de psihologie socială. Treptat, s-a observat că prezenţa 
celorlalți duce la creşterea activării individului, compania acestora provocând răs- 
punsurile dominante (riguros învăţate şi intens exersate), făcând ca individul să se 
depăşească pe sine în sarcinile simple. Nu acelaşi lucru se întâmplă însă în situația 
sarcinilor complexe, care solicită rezolvare de probleme şi creativitate. În acest 


' Serge Moscovici, Psihologia socială sau maşina de fabricat zei, Iaşi, Editura Universităţii 
„Al. I. Cuza“, 1994. 

> Juan Antonio Perez, Stefan Boncu, ,,Clasic si modern in cercetarile asupra influentei sociale“, 
în Influenţa socială. Texte alese, 1995, p. 10. 

context, s-a admis că facilitarea socială îşi merită numele numai în cazul primului 
tip de sarcini (în sarcinile complexe ea se transformă într-un serios blocaj extern). 
Indiferent de modul în care a fost explicată (una din cele mai incitante explicații 
fiind dată în anii *70 de Nicholas Cottrell prin teoria fricii de evaluare: individul 
„de alături“ este privit ca un potenţial evaluator, ceea ce sporeşte activismul indivi- 
dului în cauză), facilitarea trimite, în cel mai simplu sens, către faptul că prezența 
altora are proprietatea de a determina creşterea activării persoanei. 

Facilitarea socială a constituit şi constituie obiectul unei vii confruntări de idei, 
încercându-se depistarea şi utilizarea unor paradigme explicative cât mai cuprinză- 
toare ale acesteia. Aceasta a fost situaţia a două concepte (procese) tratate inițial 
împreună, iar ulterior în mod distinct — normalizarea şi conformismul. 

Normalizarea trimite către norma de grup, prin care se explică puterea fiecăruia 
dintre membrii grupului asupra celorlalți şi a grupului asupra tuturor. Iniţial, nor- 
malizarea a fost echivalată cu conformismul, explicaţie respinsă ulterior, mai ales 
de către Serge Moscovici, potrivit căruia influența socială se manifestă sub trei forme 
distincte — conformismul, normalizarea şi inovația. Fenomenul fundamental in 
situaţiile de normalizare constă în inexistența unei norme stabilite, pe care grupul ar 
impune-o indivizilor fără ca el însuşi să fie sensibil la poziția acestora. Lipsa con- 
sensului majorității cu privire la răspunsul corect face ca membrii grupului, nesi- 
guri pe răspunsurile lor, să exercite influenţe unii asupra altora şi să sfârşească prin 
a adopta o normă comună, ce întruneşte adeziunea tuturor şi exprimă poziția gru- 
pului fata de stimulul (mesajul) respectiv. O explicaţie interesantă şi plauzibilă pri- 
vind mecanismul normalizării este dată în perioada interbelică de Floyd Allport. 
Acesta se bazează pe conceptul de „concesii reciproce“ (făcute de către membrii 
grupului între ei), iar mai târziu Cialdini va demonstra că o judecată moderată are 
mai multe şanse de a întruni adeziunea grupului!, pentru ca ulterior Moscovici şi 
Ricateau să argumenteze că principala trăsătură a procesului de normalizare este 
evitarea conflictului. În anii ‘70, o echipă franceză alcătuită din Lemaine, Lasch şi 
Ricateau a analizat experimental rolul divergentei ideologice în normalizare, 
ajungând la concluzia că în cazul unor orientări ideologice opuse în final se obţine 
o divergență mai mare decât cea inițială. 

Conformismul are în vedere tendința indivizilor de a-şi pune opiniile în acord cu 
majoritatea. Studiile experimentale realizate în această perspectivă oferă sugestii 
utile pentru procesele şi programele de relații publice. Astfel, s-a demonstrat” că 
indivizii se conformează mai mult când nu se simt deplin acceptaţi de grup, când 
sunt atraşi de grup, când au un statut mai putin important decât alti membri ai gru- 
pului sau când se consideră incompetenti în sarcină. În ceea ce priveşte relația dintre 
sexul subiecților şi conformism, s-a observat că femeile sunt mai conformiste 


! Vezi Catalan Cialdini, Robert Jose, Joyce Vincent, Steplen Lewis, Diane Whekler, Darby Lee, 
„Procedura concesiilor reciproce pentru inducerea complezentei. Tehnica uşii in faţă“, în Influența 
socială. Texte alese, Universitea „Al. I. Cuza“, Iasi, Tempus, 1995, pp. 231-248. 

numai în sarcinile în care bărbaţii sunt considerați experți. Multe studii au dovedit 
rolul matricei culturale în modelarea conformismului, demonstrându-se, de pildă, 
că norvegienii se conformează într-o măsură mult mai mare decât francezii. Smith 
şi Bond au realizat (în 1993) o sinteză de psihologie socială interculturală, consem- 
nând impactul normelor culturale asupra conformismului. Ei au remarcat că, în ge- 
neral, subiecţii aparținând culturilor individualiste din America de Nord şi Europa 
apuseană se dovedesc mai independenți în raport cu normele de grup față de 
subiecții din culturi axate pe colectivism, precum cei din Asia, Africa şi America 
de Sud. Interesante sunt şi cercetările vizând efectele mărimii grupului asupra 
cuantumului influenţei. Unul din cei mai ingenioşi experimentatori din psihologia 
socială, americanul Asch, a demonstrat că o majoritate de 4 exercită aproximativ 
aceeaşi influenţă ca şi una de 15. Ulterior, ideea a fost dezvoltată în teoria impac- 
tului social, potrivit căreia influenţa este rezultatul forței de constrângere, al apro- 
pierii în spaţiu şi timp şi al numărului surselor de influență. În acest context, a 
devenit limpede că influenţa creşte, până la un punct, odată cu numărul surselor (al 
mesajelor), dincolo de acest punct sporirea agenţilor de influență rămânând fără 
efect. Importantă este şi ideea de independență a surselor. Indivizii ce alcătuiesc un 
grup obțin mai multă influență dacă sunt percepuți cu surse diferite decât dacă ținta 
îi priveşte ca membri ai aceluiaşi grup, care susţin unanim o opinie. 

Influența majoritară pleacă de la observarea faptului că influența este atât nor- 
mativă, cât şi informațională. Influența normativă se bazează pe resimtirea de către 
subiect a presiunii spre conformism exercitată de grup prin intermediul aşteptărilor 
pozitive ale celorlalți membri, grupul sanctionand non-conformismul. Influența 
informaţională se naşte din incertitudinea subiecţilor cu privire la răspunsul corect 
(într-o situaţie dată) şi din nevoia lor de a avea opinii exacte, în concordanță cu 
adevăratul obiectiv. O sursă capabilă să exercite influență informațională este o 
sursă expertă sau care deține informaţii ce-i lipsesc țintei. Ambele tipuri de influ- 
enta se realizează, de regulă, simultan. 

Conformismul public şi acceptarea privată trimit către două situații distincte. 
Astfel, în măsura în care influenţa are doar rădăcini normative, presiunea grupului 
se soldează cu acordul declarat public al țintei, dar neînsoțit de o acceptare privată 
(interioară, personală). În situații în care mecanismul preluării mesajului sursei are 
o natură informaţională, conformismul public se continuă şi printr-o acceptare pri- 
vată (subiectul crede realmente în validitatea judecăților surselor şi le adoptă ca şi 
cum ar fi propriile judecăți). 

Influenţa informaţională referențială a fost investigată experimental si structu- 
rată conceptual in psihologia socială engleză, centrându-se asupra apartenenţei in- 
dividului la grup şi asupra teoriei identităţii sociale şi a auto-categorizării. În acest 
sens, individul îşi defineşte identitatea socială prin atribuirea de caracteristici pozi- 
tive grupului de apartenenţă şi se auto categorizează ca membru al unui grup social. 


! Ibid., pp. 27-30. 

Potrivit acestei teorii, există trei niveluri la care individul îşi poate defini identi- 
tatea. La nivelul supraordonat, el se percepe ca aparținând speciei umane, iar la 
nivel subordonat axa pe care se constituie identitatea este cea a diferenţelor între 
sine şi ceilalți membri ai categoriei de apartenenţă. Nivelul intermediar reprezintă 
suportul comportamentului social. La acest nivel, diferenţa pertinentă este cea 
dintre propriul grup (in-group) şi celelalte grupuri (out-group). 

Obedienja' reprezintă un gen de influență socială diferit, prin mecanismele 
interne, fata de normalizare şi conformism. Ea este o formă extremă, o realizare în 
negativ, a facilitării, ideea de facilitare (de susținere şi înlesnire) păstrându-şi sen- 
sul doar în ceea ce priveşte obiectivele (interesele) sursei. Situatiile de obedienta se 
definesc prin schimbarea comportamentului țintei ca urmare a unui ordin venit din 
partea unei surse înzestrate cu autoritate legitimă. Majoritatii cantitative din situa- 
tiile de conformism îi ia locul o majoritate calitativă. În anii ’60, o echipă americană 
a realizat ceea ce ulterior s-a numit „una din cele mai înspăimântătoare experienţe“ 
de psihologie socială. Experimentatorii au demonstrat obedienta extremă în fata 
uneia din figurile autoritare recunoscute ale epocii noastre — medicul (în cadrul 
experimentului, un medic necunoscut cerea prin telefon surorilor dintr-un spital să 
administreze bolnavilor, în doză dublă, un medicament puţin utilizat; din 22 de 
asistente medicale solicitate astfel, 21 au dat ascultare ordinului). Spre sfârşitul 
anilor '80, tot în S.U.A., s-a realizat o incitantă cercetare asupra obedientei admi- 
nistrative. Subiectilor, puşi să joace rolul unui manager ce face selecție de personal, 
li se cere să-i testeze pe candidaţi din punctul de vedere al rezistenţei la stress. Ca 
urmare a ordinelor experimentatorilor, 92% dintre ei îi descurajează nemilos pe 
candidaţi. Într-un fel sau altul, toate cercetările au relevat impactul neobişnuit de 
puternic al poruncilor autorităților. Dintre factorii care pot diminua obedienta, cel 
mai relevant trimite la situaţia prin care ordinele contradictorii ale autorității stimu- 
lează independenţa subiectului. 

Complezenja este înțeleasă de cele mai multe ori drept echivalentul conformis- 
mului public. Spre deosebire de obedienta, în care vehiculul influenţei este autori- 
tatea legitimă de care dispune sursa şi diferența de statut dintre două entităţi, comple- 
zenta se realizează prin influențe strict interpersonale, ea derivând din tentativele 
de influențare ale prietenilor, rudelor, colegilor, cunoştinţelor întâmplătoare sau 
vânzătorilor diferitelor produse (aici incluzându-se, am putea adăuga, şi o parte a 
acțiunilor şi programelor specifice relațiilor publice). Majoritatea studiilor includ 
complezenta în domeniul persuasiunii şi al schimbării de atitudine, ceea ce, în ul- 
timă instanţă, nu este radical diferit de fenomenele prin care se caracterizează influ- 
enta socială. Americanul Robert Cialdini s-a concentrat, prin metode experimentale 
şi prin observaţii participative, asupra sursei de influenţă reprezentată de acei indi- 
vizi a căror profesie constă în a-i face pe alții să accepte cererile lor. În încercarea 

de a alcătui o taxonomie a strategiilor de influențare, R. Cialdini a stabili şase 
principii (cu tehnicile aferente), menționarea acestora fiind utilă: 

— Principiul angajamentului, ilustrat cel mai sugestiv prin tehnica „piciorului în 
usa“ (se formulează o cerere mică — prin care se întredeschide uşa —, care nu im- 
plică un efort mare din partea țintei, urmată de solicitarea obiectului sau a compor- 
tamentului pe care ţinta l-a avut de la început în vedere, contându-se pe tendința 
țintei de a nu abdica de la amabilitatea dovedită initial) sau prin tehnica „startului 
mic“, a „aruncării mingii joase“ (spre deosebire de prima tehnică, ambele solicitări 
se referă la acelaşi obiect; mai primitivă şi mai puţin onestă, această tehnică nu este 
mai puțin eficientă; ea este folosită frecvent de vânzătorii americani de maşini 
uzate, care, după ce cad la învoială asupra unui pret, pretind, de pildă, că au uitat să 
ia în calcul o piesă şi avansează un nou pret, mai mare, pe care, în mod surprinzător 
clienţii îl acceptă tocmai în virtutea aceluiaşi mecanism al angajării în decizie). 

— Principiul reciprocităţii (persoana devine mai complezentă dacă ajunge să 
creadă că acceptă cererea ca urmare a unui comportament binevoitor al sursei; de 
pildă, militantii unei secte, înainte de a solicita donaţii, oferă trecătorilor o floare 
sau o carte, câştigul rezultând, evident, din diferența dintre suma investită şi cea pri- 
mită prin donaţie). Cialdini şi colaboratorii săi au formulat un corolar interesant al 
legii reciprocitatii, prin norma concesiilor reciproce! (persoanei țintă i se creează 
iluzia că solicitantul a abandonat o cerere relativ importantă pentru a solicita un 
lucru de mică însemnătate, ţinta simțindu-se datoare să facă la rându-i o concesie 
prin care, în fapt, răspunde exact intenției reale a solicitantului; astfel spus, „exage- 
rează cererea, pentru a obține, cu titlul de concesie, tocmai ceea ce vrei“ nu mai 
putin eficientă este tehnica prin care se provoacă sentimentul de vinovăție al țintei, 
aceasta fiind astfel înclinată să adopte un comportament compensatoriu şi, în con- 
secinta, să cedeze la solicitarea formulată de sursă. 

— Principiul validării sociale (sursa de influență încearcă să facă ţinta să creadă 
Că şi alții, similari cu ea, au dat şi ar da curs cererii). 

— Principiul autorității (inspirându-se din tehnicile obedientei, profesionişti 
complezentei caută să treacă drept autorități infailibile în ochii țintei). 

— Principiul rarității (produsul oferit este prezentat drept o raritate sau ca fiind 
din ce în ce mai greu accesibil). 

— Principiul atractivităţii (tehnicile de persuasiune, mai ales, au în vedere faptul 
prin care o sursă atractivă obține mai multă influență). 

R. Cialdini observă că aceste principii şi, în mod special, primele două alcătu- 
iesc un cadru al interacțiunii în interiorul căruia formularea cererii de către sursă se 
finalizează cu o eficienţă uluitoare. Mecanismele comportamentale puse în mişcare 
permit declanşarea actului de complezenta fără exercitarea de presiuni şi, de multe 
ori, fără ca manipularea să devină evidentă. 

Influenţa minoritară. Până la sfârşitul anilor ’80, influenţa socială a fost, în bună 
măsură, echivalentă cu influenţa exercitată de majoritate. Fondată pe ceea ce Serge 

Moscovici numeşte paradigma funcționalistă şi pe axioma superiorității sursei asupra 
țintei, influența majoritară este explicată prin dependenţa normativa sau informatio- 
nală a țintei față de sursă. În această optică, schimbarea socială este opera grupului 
şi ea se produce lent, fără a pune în pericol coeziunea acestuia. În principal prin ex- 
perimentele lui Serge Moscovici, centrate pe ideea conflictului social ca generator 
al influenţei, s-a ajuns la concluzia că schimbarea nu este opera grupului, ci a indi- 
vidului sau a grupului restrâns de indivizi devianti. În consecință, influența minori- 
tară este un proces real, ea manifestându-se, spre deosebire de influența majoritară, 
indirect şi lent. Derivată dintr-un conflict socio-cognitiv cu majoritatea, influența mi- 
noritară are drept trăsătură de excelenţă tocmai inovarea, schimbarea. Simultan, s-a 
demonstrat că încercarea de rezistenţă în fata influenţei minoritare are efecte per- 
verse. Altfel spus, influența minoritară cenzurată sau interzisă devine mai eficientă. 

După cum remarcam initial, relațiile publice, ca formă de comunicare publică, 
constituie un domeniu al relațiilor sociale, nucleul dinamic al acestora fiind format 
din procesele de influențare socială. Sub acest unghi, comunicarea publică cuprinde, 
în proporţii variabile de la caz la caz şi în modalități puternic interferente, ansam- 
blul formelor de facilitare socială. Astfel, este evident că nu este cu putință să co- 
munici decât sprijinindu-te pe procesele de normalizare, că vor fi necesare, în mare 
măsură, forme ale conformismului şi ale influenţei majoritare şi minoritare. În ulti- 
mă instanță, relaţiile publice îşi au originea în şi exprimă intentionalitati sociale 
pozitive (ale unor organizaţii cu deosebire), promovarea acestora nefiind cu putință 
decât prin practicarea diverselor strategii de influențare socială (a indivizilor, a 
grupurilor, a altor organizaţii). 


b) Relaţiile publice în contextul tehnologiilor de influențare socială 


În contextul proceselor de influențare socială sunt dezvoltate şi practicate tehno- 
logii de influențare socială. Cel mai adesea, relațiile publice sunt comparate cu pro- 
paganda (comunicarea politică) şi cu publicitatea comercială. După cum rezultă 
din schema următoare, aceste tehnologii de influențare sunt radical diferite. 


Propagandă As inte i : 
PARATA ps Publicitate comercială Relații publice 
(comunicare politică) : 
Sco Promovarea unor idei şi  |Promovarea produselor Promovarea încrederii 
P programe politice şi serviciilor economice în organizații 
7 . E Mesajul economic 
Mijloace Mesajul politic (electoral rograme de r.p. 
ij jul p ( ) (reclama) prog p 
E ETRA EDER Procese de comunicare 
Procese Schimbarea opțiunilor Schimbări în stilul de viata AA ee 
es me 3 A wes socială între public şi 
(transformări) |politice (în comportamentul cotidian) cea 
organizație 
O re Încrederea în organizaţii; 
Efecte vizibile la urne, la  |Efecte vizibile la „casa de ares 8 fu; 
Efecte 2 wE di pun 7 organizatiile sunt 
vot (adeziunea politica) marcat“ (vânzare-cumpărare) g ; 
sanătoase, adaptabile 

În esență, distincția dintre aceste procese de influențare socială are în vedere 
natura raportului dintre informaţie (drept conţinut al mesajului public) şi realitate 
(cu sensul de „realitate socială“ alcătuită din „fapte sociale“). În această logică, dis- 
tinctia poate fi operată în felul următor: 

a) propaganda tinde să utilizeze, în chip natural, informaţii deformate, atât ,,po- 
zitiv“ cât şi „negativ“ în raport cu ce credem a fi realitatea (fireşte, vom şti ce este 
efectiv realitatea socială doar în urma decantărilor istoriei şi pe baza investigațiilor 
sistematice, ştiinţifice); deformarea informaţiilor, într-un sens sau altul, face de 
altfel parte din natura jocului politic, a competiției pentru putere; 

b) publicitatea comercială operează doar cu imagini deformate „pozitiv“, din 
dorinţa de a aduce în prim-plan doar calităţile pozitive ale produselor propuse spre 
vânzare, care se presupun a fi cele mai pregnante în raport cu celelalte produse 
similare; 

c) relațiile publice tind spre construirea încrederii publicului în organizații, uti- 
lizând drept singur argument adevărul, informația verosimilă, credibilă; drumul re- 
latiilor publice — ca proces de influențare socială — este cel mai dificil, este plin de 
asperitati; este un drum cu mari provocări profesionale, deontologice, dar este un 
drum care înnobilează comunicarea în era democraţiei. 


Relaţiile publice şi teoria reprezentării sociale 


Ca fundament teoretic al relaţiilor publice în psihologia socială se poate consi- 
dera nu numai teoria influenţei sociale, ci şi teoria reprezentării sociale. Dacă se 
consideră această perspectivă, centrul de greutate se modifică de la procesul de re- 
latii publice la actorii implicaţi şi la percepţia publică — mai precis, percepția asupra 
imaginii organizațiilor şi a imaginii personajelor-cheie (a reprezentanţilor organiza- 
tiilor). Aşadar, daca prin ideea de influenţă socială se lua în discuţie aspectul dina- 
mic şi procesual al relațiilor publice, prin ideea de reprezentare socială se accentu- 
ează efectul cognitiv şi simbolic al relaţiilor publice, ca instrument de intervenţie 
cu scop strategic. 

Reprezentarea socială este „un proces de elaborare perceptivă şi mentală a 
realității ce transformă obiectele sociale (persoane, contexte, situații) în categorii 
simbolice (valori, credinţe, ideologii) şi le conferă un statut cognitiv, permițând 
înţelegerea aspectelor vieţii obişnuite printr-o racordare a propriei noastre conduite 
la interiorul interacțiunilor sociale“. Pentru relaţiile publice sunt relevante numai 
câteva aspecte desprinse din cercetările desfăşurate în acest domeniu. 


IN. Ficher, Les concepts fundamentaux de la psychologie sociale, Paris, Dunod, 1987, p. 118. 

Rolul comunicării în generarea reprezentărilor sociale 


În această privință, Serge Moscovici! insistă asupra importanței comunicării, 
care joacă un rol fundamental în constituirea reprezentărilor: 

a) la nivelul interindividual există o dispersie inegală şi un decalaj al informa- 
tiilor privind obiectul reprezentat; indivizii se vor focaliza asupra anumitor aspecte 
ale obiectului reprezentat, în funcţie de interese şi de intensitatea implicării lor; 

b) există o interdependenta între activitatea cognitivă şi condiţiile ei sociale de 
exercitare — interdependenta care poate fi relevată prin „obiectivare“ şi „ancorare“ 
ca procese de formare a reprezentărilor; 

c) la nivel institutional, sistemele de comunicare mediatice intervin prin proce- 
sele de difuzare (formarea opiniilor), propagare (formarea atitudinilor) şi propa- 
gandă (formarea stereotipurilor). 

Aşadar, comunicarea (şi în mod implicit relaţiile publice) reprezintă instrumentul 
prin care se construiesc reprezentările sociale, condiția de posibilitate şi determi- 
nare a acestora. Atât comunicarea interindividuală cât şi cea mediatică au contribuția 
lor în conturarea acestor entități simbolice care sunt reprezentarile/imaginile insti- 
tutiilor sau persoanelor publice. 


Elementele componente ale reprezentării sociale 


Dacă studiile lui Moscovici se referă cu precădere la mecanismul de formare a 
reprezentărilor sociale, teoria nodului central” se centrează pe elementele compo- 
nente ale acestora. Conform acestei teorii, la reprezentările sociale se pot identifica: 

a) un nod central, care are două funcții: 

— o funcție generativa: determină semnificația celorlalte elemente ale reprezen- 
tării, le conferă sens şi valoare; 

— o funcţie organizatorică: determină legătura şi poziția relativă a celorlalte ele- 
mente pe care le unifică; 

b) elementele periferice, cu alte funcții: 

— funcţia de concretizare: elementele periferice depind de context şi permit an- 
corarea reprezentării în realitate, în termeni inteligibili şi transmisibili; 

— Funcţia de reglare: permit adaptarea reprezentării la evoluţia contextului so- 
cial-cognitiv. 

— funcția de apărare: transformarea reprezentării se va realiza când e nevoie, la 
nivelul periferic, protejându-se nodul central; 

Importanţa elementelor periferice pentru funcționarea reprezentării reiese şi din 
funcțiile suplimentare pe care i le atribuie Flament: 


| Serge Moscovici, „Fenomenul reprezentărilor sociale“, în A. Neculau, coord., Reprezentdrile 
sociale, laşi, Ed. Polirom, 1995, pp. 15-72. 

> Jean-Claude Abric, „Reprezentările sociale: aspecte teoretice“, în A. Neculau, coord., 1995, 
pp. 107-122. 

3 Ibid., p. 119. 


66 Relaţiile publice. Eficienţă prin comunicare 


— ele sunt prescriptive pentru comportamentul şi luările de poziție ale subiecților 
vizati; 

— permit o modulare personalizată, determinată de apropierea de un individ sau 
de un context specific, care determină sisteme periferice distincte, cu condiţia să fie 
compatibile cu acelaşi nod central (de aici, necesitatea ca în etapa de cercetare a 
procesului de relații publice să se caracterizeze cu acuratețe segmentul de public 
vizat, precum şi caracteristicile imaginii la nivelul accelui segment). 

În privinţa relaţiilor publice, implicațiile aparţin sferei modificării unor percepții 
direcțiilor de acţiune în modelarea imaginii unei organizatii/persoane publice, 
furnizând două elemente utile: 

1) o posibilă cale de urmat în operationalizarea imaginii respective, atât in punc- 
tul de plecare cât şi în cel final: reprezentarea schematică a reprezentării sociale; 

2) distincția dintre nodul central şi elementele periferice permite identificarea 
punctelor în care se poate modifica imaginea respectivă: din cele de mai sus reiese 
că numai elementele periferice sunt permeabile la campaniile de imagine. 

În lucrarea de fata s-au tratat numai aspecte sumare ale teoriei reprezentărilor so- 
ciale, aspecte care pot folosi nu numai pentru teoria, ci şi pentru practica relaţiilor 
publice. 


3.2. Teoria comunicării 


Relaţiile publice pot fi privite, în chip natural, din perspectiva teoriei comuni- 
cării. Plecând de la un model de bază în care organizaţia reprezintă sursa, iar ținta 
mesajului se situează la nivelul receptorilor multipli care sunt publicurile organi- 
Zatiei, se pot include în schemă diverse elemente sau caracteristici, în funcție de 
aspectele de interes sau privilegiate, iar de aici se pot face comentarii asupra carac- 
teristicilor procesului de comunicare. 

Adaptarea modelelor comunicării la schema de bază a relaţiilor publice are rolul 
de a atrage atenția asupra unuia sau mai multor elemente-cheie, care au o impor- 
tanta variabilă în funcție de specificul domeniului luat în discuţie. Nu trebuie să se 
piardă din vedere faptul că relaţiile publice au o largă aplicativitate socială, ceea ce 
face ca modelul de comunicare să se modifice de la caz la caz. De pildă, în relațiile 
publice în domeniul politic elementele mai importante vor fi purtătorii de imagine 
(personalitățile politice) şi comunicarea de tip campanie în perioadele electorale; în 
schimb, în relațiile publice internaționale mai importantă va fi comunicarea inter- 
culturală, iar strategia de comunicare va trebui să țină seamă de unele constante 
geopolitice. 

Nu se poate epuiza subiectul variabilitatii relațiilor publice în funcție de dome- 
niul în care se practică, de aceea în continuare se vor trata cu rol de exemplu doar 
două modele ale comunicării care au relevanţă pentru relațiile publice. 

emitator/receptor > emitator/receptor 
(in mod alternativ) « (în mod alternativ) 


Relaţiile publice din perspectiva modelelor comunicării 


Un prim model cu care relaţiile publice pot fi asimilate este modelul circular al 
lui Schramm!: 


În acest caz, accentul va cădea pe unele aspecte tehnice ale transferului de sem- 
nificatii, precum şi pe adecvarea între câmpul de referință al sursei (organizația) şi 
câmpul de referință al destinatarilor (publicurile): 

a) în privinţa transferului „tehnic“ de semnificații codificator/ decodificator: 

— existenţa unor canale de comunicare adecvate, capabile să realizeze perfor- 
mante în transmiterea mesajelor-cheie stabilite; 

— reducerea factorilor de mediu care distorsionează atenţia receptorilor; 

— cadrul în care se produce comunicarea trebuie să fie adecvat în toate privintele 
(fizică, temporală, socială, psihologică); 

b) în privința semnificatiilor vehiculate între cei doi actori colectivi: 

— sistemele de referință ale emitatorului şi receptorului trebuie să fie similare (în 
situația cea mai frecventă în cazul relațiilor publice sistemele de referință diferă, 
emițătorul va trebui să-şi adapteze câmpul de referință mai bogat la câmpul de 
referinţă mai sărac al receptorului, altfel comunicarea nu va avea loc); 

— luarea în considerare în permanență a feed-back-ului; 

Un alt model al comunicării cu care este utilă asimilarea relațiilor publice este 
modelul conceptual elaborat de Westley şi MacLean în prelungirea modelului ABX 
elaborat de Newcomb.” Dacă în modelul lui Schramm accentul cădea pe codificare/ 
decodificare (deci pe necesitatea unui „câmp de experiență“ comun) şi, respectiv, 
pe importanţa feed-back-ului pentru sursă (deci pe alternanţa rolului de codifica- 
tor/decodificator) — în modelul conceptual al lui Westley şi MacLean accentul cade 
pe rolul intermediar jucat de mass media în transmiterea conţinuturilor şi deci în 
formarea imaginii organizației. O adaptare a schemei redate de McQuail pentru 
relațiile publice ar arăta în felul următor: 


! Ion Dragan, Paradigme ale comunicării de masă, Bucureşti, Editura Sansa, 1995, cap. 1. 
> Denis McQuail, Sven Windahl, 2001, pp. 40-41. 

feed-back 
feed-back 
xl, x2 
sus A | SA 
—> organizație ©. ——————» mass media pp  publicuri 
x3 a 
feed-back 


x4 


În acest model, în afară de cei trei „actori“ importanţi, mai sunt incluse: 

— x1, x2 — evenimentele importante pentru organizație; 

— x3, x4 — evenimentele selectate de mass media pentru a se relata despre ele; 

— x’— evenimentul ales de canal (mass media) pentru a fi transmis 

— x‘ mesajul adresat de instituția mediatică audienței. 

Din acest model reiese importanţa mass media, care reprezintă unul din publi- 
curile-cheie ale organizației. Trăsăturile cele mai importante ale acestui model, cu 
implicații pentru teoria şi practica relaţiilor publice, sunt: 

— selecţia multiplă între evenimentele din realitate, operată atât de „protago- 
nişti““ (echipa de conducere sau experții în comunicare din organizație), cât şi de 
jurnalişti; 

— autoreglarea care se realizează, datorită diversităţii instituțiilor mediatice; 

— distincţia între „comunicarea cu un scop“ inițiată de organizaţie şi alte tipuri 
de comunicare; modelul presupune că numai organizaţia are un scop, instituția 
mass media fiind neutră şi aservită interesului public (asertiune contestată de alte 
modele, care nu vor mai prezentate aici); 

— importanţa feed-back-ului, care este multiplu (după cum rezultă din schemă); 

— mass media este unul din cele mai importante publicuri, dar rolul său de releu 
nu trebuie absolutizat; organizaţia poate stabili propria legătură cu publicul larg. 


Comunicarea organizațională 


Comunicarea organizaţională se conturează ca o disciplină nouă, aflată la inter- 
secția dintre sociologia/teoria comunicării si psihosociologia organizațiilor. Ea îm- 
bină câştigul obținut prin elaborările recente din teoria comunicării cu perspectiva 
organizațională (cea în care ţinta este conturarea unui algoritm pentru atingerea efi- 
cientei organizaționale maxime, prin apelul la cercetările şi experimentele psihoso- 
ciologice). 

Din acest unghi de vedere, în organizaţii se pot identifica trei forme de comu- 
nicare de bază. Cea mai importantă este comunicarea managerială, adică forma de 
comunicare pe care o folosesc managerii şi liderii în decursul exercitării activității 
lor: caracteristicile ei se relevă prin modul de exercitare a funcțiilor conducerii (cu 
deosebire a ultimelor patru funcţii — decizia, organizarea, motivarea, controlul). 


Fundamente teoretice. Domenii şi paradigme 69 


Comunicarea de marketing se referă la sfera comunicării de afaceri: tot ce presu- 
pune crearea şi menţinerea mărcii (publicitate şi reclamă, vânzare directă, promo- 
vare) identitatea organizației pe piața economică. În fine, comunicarea organizatio- 
nală propriu-zisă se referă la două aspecte: pe de o parte, aspectele funcţionale ale 
comunicării (comunicarea formală şi informală); pe de altă parte, aspectele strate- 
gice: este vorba de comunicarea „proiectată“ pentru menţinerea relațiilor cu gru- 
puri-tinta specifice (şi altele în afară de cele vizate prin comunicarea de marketing): 
relaţiile publice. 

Comunicarea în cadrul organizaţiei poate fi privită ca un cadru de bază în care 
specialiştii în comunicare — care lucrează conform unui cadru stabilit de comun 
acord — pot să integreze propriile contribuţii în ceea ce priveşte comunicarea. Poli- 
ticile de comunicare organizațională trebuie concepute având în vedere triunghiul 
format din „strategia organizației — identitatea organizaţiei — imaginea organizației“. 

În practică, marea varietate a mesajelor şi a surselor de mesaje pornind din pla- 
nul intern poate duce la manifestări externe fragmentate sau chiar contradictorii ale 
companiei ca entitate. Organizațiile ca actori colectivi par a fi conştientizat perico- 
lele unei comunicări fragmentate, de aceea se depun toate eforturile pentru o mai 
mare coerenţă a tuturor formelor de comunicare internă şi externă. Presupozitia care 
stă la baza eforturilor pentru coerență este aceea că o politică stabilă şi coordonată 
de comunicare contribuie la o imagine favorabilă a fiecărei componente în parte, 
care la rândul ei contribuie la performanţele generale ale companiei. O reputație 
favorabilă a firmei nu este un obiectiv izolat, ci o condiţie vitală (şi în acest fel un 
mijloc) de a crea o bază comercială sănătoasă, care să dea naştere succesului orga- 
nizatiei pe toate planurile. 

În ultima vreme directorii de comunicare nu mai sunt consideraţi doar „canale 
de informație“, ci sunt mai degrabă consilieri strategici ai managementului de vârf. 
Împreună cu managementul financiar şi cu managementul de producție, comuni- 
carea trebuie să contribuie la realizarea misiunii organizației. Rolul comunicării în 
acest proces poate fi redat pe scurt prin expresia „îndeplinirea în manieră profesio- 
nistă a funcţiilor de fereastră şi oglindă“. „Funcţia de oglindă“ se referă la monito- 
rizarea dezvoltarilor/evolutiilor de context relevante şi la anticiparea consecințelor 
acestora pentru organizație. 

Sintagma „funcția de fereastră“ se referă la elaborarea şi executarea politicilor 
de comunicare, adică a unor planuri de comunicare care să aibă ca rezultat un me- 
saj capabil să redea diversele aspecte care privesc organizaţia într-o manieră coe- 
rentă şi atrăgătoare. Rezultatele anticipate ale acestei funcții sunt schimbările dorite 
de companie la nivel cognitiv, afectiv şi de acţiune a acelor grupuri ţintă cu care se 
doreşte să se stabilească şi să se întreţină relaţii. 

Aşadar, având în vedere că, în ultima vreme, una din caracteristicile cele mai vi- 
zibile care animă societatea modernă este schimbarea, adaptabilitatea devine prin- 
cipala cerință care condiționează succesul sau chiar supraviețuirea unei organizații. 


! Van Riel, Principles of Organizational Communication, Oxford University Press, 1994, pp. 1-10. 

In acest context, relaţiile publice devin instrumentul de bază prin care organizațiile 
se racordează la realitatea socială. 


3.3. Un model sistemic al relațiilor publice 


În general, sistemul este un ansamblu de elemente aflate în interacțiune, care 
constituie un întreg organizat, cu proprietăți specifice şi funcţii proprii, deosebite 
de cele ale elementelor ce îl compun, o formație distinctă şi relativ autonomă în ra- 
port cu mediul înconjurător. Obiectele sistemului sunt, la rândul lor, totalitati struc- 
turate (subsisteme), în cadrul cărora legile sistemului nu sunt identice cu cele ale 
elementelor componente. Sub unghiul relaţiilor cu mediul, sistemele sunt închise 
sau deschise, iar din punctul de vedere al capacității de schimbare, acestea pot fi, în 
sens ascendent, cu autoreglare, cu autoorganizare şi cu autoinstruire. 

Sistemele sociale, extrem de complexe, sunt de obicei, sisteme deschise cu auto- 
instruire. Funcționarea sistemelor, procesele acestora rezultă din prelucrarea intră- 
rilor, prelucrarea internă a acestora (în primul rând prin procesare informațională) 
conform scopurilor sistemelor şi pregătirea ieşirilor, a influențelor către exteriorul 
sistemului, totul realizându-se prin permanenta „comparare“ a ieşirilor, prin cone- 
xiunea inversă dintre acestea. 

Complexitatea uriaşă a oricărui domeniu al vieții sociale nu poate fi depăşită 
decât printr-o abordare sistemică. Aceasta este şi situația domeniului relaţiilor pu- 
blice. În fapt, relațiile publice reunesc într-o articulație de mare complexitate ele- 
mente şi procese extrem de numeroase, ceea ce face dificilă atât identificarea 
(definirea) lor, cât şi stabilirea tehnicilor adecvate de intervenţie şi de soluţionare a 
problemelor specifice relațiilor publice. Acest aspect este puternic vizibil, nu în 
ultimul rând, prin persistenta unor controverse privind comunicarea publică şi rela- 
tiile publice; cel mai adesea, mai ales în spaţiul anglo-saxon, comunicarea publică 
este inclusă în relațiile publice (public relations). 

Teoreticienii proceselor de comunicare îi numesc pe cei care lucrează în relaţii 
publice „agenţi de legătură“. Sociologii îi descriu drept „elemente de legătură a 
două zone de frontieră“, prin aceasta intelegandu-se că cei ce lucrează în relațiile 
publice realizează transferul de informaţii între două sisteme. După cum reiese din 
ultimele rânduri ale unui document oficial privind relațiile publice elaborat de 
Societatea de Relaţii Publice din S.U.A., „specialiştii în relaţii publice fac uz de o 
multitudine de deprinderi de comunicare profesională şi joacă un rol integrator în 
cadrul organizaţiei şi între organizația propriu-zisă şi mediul exterior“. 

Practic, relaţiile publice au ajuns să fie denumite de mass media şi marele public 
în alte moduri. Astfel, multe dintre marile firme americane preferă, de exemplu, sin- 
tagma comunicare corporatistă. Conform Ghidului comunicării corporatiste (Direc- 
tory of Corporate Comunications) din 1983, sintagma „comunicaţii corporatiste“ 
este utilizată de 108 firme, după cum reiese din lista întocmită de revista Fortune, 
ce cuprinde 500 dintre firmele americane cele mai mari. Termenul înglobează toate 

tipurile de comunicare din cadrul unei firme, cum ar fi publicitatea, publicatii ale 
angajatilor, biroul de stiri, redactarea discursurilor, relatiile cu comunitatea, pro- 
bleme guvernamentale si telefoanele instalate special pentru a permite accesul ra- 
pid al clientilor la firma respectiva. 

Sintagma probleme publice reprezinta un alt inlocuitor larg folosit. Astfel, prin- 
tre cele 63 de firme, din cele 500 de pe lista revistei Fortune, care folosesc acest ter- 
men, multe sunt companiile petroliere aflate printre primele 25 de corporații americane. 
Conform Consiliului Problemelor Publice, cu sediul la Washington, majoritatea 
specialiştilor care lucrează în probleme publice activează în domeniul relațiilor gu- 
vernamentale şi al relaţiilor comunitare, iar alții în activități de tipul contribuţiilor 
corporatiste, în relații cu mass media, relaţii financiare, publicitate, probleme legate 
de clienți şi grafică. Termenul este larg folosit şi în cercurile militare. 

Multe corporaţii preferă termenul comunicare de marketing. Această activitate 
constă mai ales din publicitatea şi promovarea produselor. 

Informarea publică este termenul larg folosit de instituţiile de servicii sociale, 
universități şi instituții guvernamentale. Aceasta înseamnă că se difuzează doar 
informaţii, spre deosebire de comunicarea de convingere, considerată, în general, 
ca scop al relaţiilor publice. În concordanță cu cea mai mare parte a legislației de 
stat şi federale din S.U.A., instituțiile de stat au doar misiunea de a furniza infor- 
matii, şi nu de a susţine o anumită idee sau un program. 

În raport cu cele de mai sus, pot fi formulate următoarele observaţii: 

— din seria lexicală născută pentru a desemna, printr-o expresie sau alta, cone- 
xiunile dintre organizații (în general) şi public, termenii cei mai frecvent folosiți şi 
care au şansele cele mai mari de a se generaliza sunt „relații publice“ şi „comu- 
nicare publică“; 

— în interiorul procesului relațiilor publice, ca proces esenţial al vieții unei orga- 
nizatii, un loc de prim-plan îl au conducerea, opinia publică şi relațiile cu publicul 
unei organizații (intern şi extern); 

— abordarea sistemică a relaţiilor publice permite punerea în evidenţă a legă- 
turilor esențiale dintre organizaţii şi viata publică, reliefând astfel expresia publica 
a vieţii sociale. 

În ultimă instanţă, unitatea de referință în cadrul relaţiilor publice este, atât în sens 
istoric, sub unghiul originii relațiilor publice, cât şi în sens funcțional, organizația. 
Aici trebuie observat un adevăr fundamental: în chip natural, scopurile organizaţiei 
nu se pot realiza decât în strânsă legătură cu scopurile societății, deci ale publicului 
(în sens general), ceea ce leagă indisolubil organizația de mediul extern, de societate. 
Evident, organizațiile, cum se va vedea într-o abordare de sine stătătoare, sunt extrem 
de diverse (economice, educaţionale, militare etc.). Din punctul nostru de vedere, 
important este că ele, indiferent de natura lor, au o logică funcțională comună. 

Dacă organizaţia este unitatea de referință, sistemele supraordonate organizației, 
din perspectiva relaţiilor publice, sunt opinia publică (publicul) şi mass media, cu 
interferentele puternice care există între acestea. 

Privind lucrurile în acest mod, sistemul comunicării publice poate fi schițat astfel: 


Analiza sistemică a comunicării publice face posibilă esentializarea întregului 
proces. Astfel, de la această altitudine, pot fi mai lesne observate următoarele: 

— indiferent de natura organizației, esențiale sunt conexiunile cu publicul şi 
opinia publică şi cu mijloacele de informare şi orientare a opiniei publice (cu mass 
media); 

— programele de comunicare publică suportă o determinare „în cascadă“, ele pri- 
mind stimuli sociali şi trimițând semnale către: 

— societatea globală (în ultimă instanță); 

— societatea statal-nationala (de regulă indirect); 

— comunităţile locale (mult mai frecvent şi în forme atât directe, cât şi indi- 
recte); 

— opinia publică aflată în proximitatea sferei de activitate a organizației; de 
asemenea, către mass media de profil sau interesate de specificul activității or- 
ganizatiei; 

— resursele umane din interiorul organizației. 

În realităţile de mai sus îşi află rădăcina și domeniile de bază ale relaţiei publice: 
comunicarea internă, relațiile în cadrul comunității locale, în mediul national şi inter- 
naţional, relațiile cu mass media. 

Aceste „trepte“, prin care organizația este influențată şi influenţează la rându-i, au 
un numitor comun esenţial — oamenii (resursele umane). În ultimii ani, în aria ştiin- 
telor manageriale s-a dezvoltat impetuos managementul resurselor umane. Acesta 
se concentrează asupra resurselor umane interne ale organizaţiei. Comunicarea pu- 
blică face imperios necesară, după cum rezultă din schița de mai sus, analiza şi 
abordarea simultană a resurselor umane interne ale organizaţiei şi a celor externe, a 
celor reprezentate de publicul extern, de opinia publică, de întreaga societate în 

ultimă instanță. Sub acest unghi, se întrevede deja necesitatea şi posibilitatea 
constituirii şi dezvoltării managementului comunicării publice, ca ştiinţă globală a 
expresiei publice a interacțiunilor sociale. 


3.4. Modele în evoluţia istorică a relaţiilor publice 


Grunig şi Hunt’ consideră că istoria relațiilor publice se poate sintetiza în patru 
modele. Chiar dacă aceste modele au fost construite avînd în vedere realitățile din 
Statele Unite, ele se pot identifica de regulă în orice altă tara. Mai mult, modelele 
au relevanță interpretativă şi dacă se consideră organizația ca unitate de analiză. 

Primul model care poate fi identificat (în cea de-a doua jumătate a secolului 
XIX) este acela al acţiunilor de comunicare cu scop propagandistic: modelul agent- 
popularitate. În acest caz procesul de comunicare este unidirectional şi asimetric, 
întrucât inițiativa de a comunica aparţine sursei (organizației), care urmăreşte doar 
persuadarea publicului prin repetarea sau atractivitatea mesajului, fără a tine cont 
de doleantele sau reacția publicului. Mai mult, în acest model adevărul ocupă un 
loc nesemnificativ; ca exemple mai apropiate în timp pot fi date orice acțiuni de 
propagandă (cazurile extreme: propaganda nazistă sau comunistă). 


Da Su propagandă 
organizație PS A Sai Se sie 


În modelul informării publice (începutul secolului XX) accentul cade pe difu- 
zarea neutră a informaţiei, scopul fiind crearea unei imagini pozitive a sursei, fără a 
falsifica adevărul. Acest model este tot unidirectional, întrucât nu se urmăreşte şi 
înregistrează reacția de răspuns a publicului; practica relațiilor publice nu implică 
activităţi de cercetare si planificare. În schimb, intenţia sursei nu mai este aceea de 
deforma realitatea, ca în cazul primului model; mesajele transmise se bazează pe 
realitate. 


e informare 
organizație — p 
obiectivă 


Cel de-al treilea model, bidirecțional şi asimetric (anii 1920-1960), are tot sco- 
pul de a convinge societatea sau publicuri specifice. Diferenţa faţă de modelele 
anterioare este aceea că înainte de elaborarea mesajului se identifică caracteristicile 
publicului căruia se adresează (feedforward), astfel încât mesajul să se plieze pe 


' Apud Denis McQuail, Sven Windahl, 2001, pp. 162- 167. 

aşteptările categoriilor de public vizate. Deci persuasiunea nu va avea ca suport fal- 
sificarea realității, ci prezentarea mesajului într-o manieră adecvată receptorilor. 
Faţă de modelul informării publice, se observă că în acest caz procesul devine bidi- 
rectional prin înregistrarea feed-back-ului de la public. Modelul se numeşte „asi- 
metric“ deoarece scopul este doar influențarea publicurilor, fără a se lua măsuri de 
transformare a unor aspecte organizaționale în vederea adaptării. Exemplul cel mai 
concret îl constituie cazul unui partid politic care caută să atragă o masă cât mai 
mare de votanti. 


Comte = persuasiune (m > 
organizaţie 
feed back back 

(feedforward) 

În fine, ultimul model (după anii '60) este modelul bidirectional simetric, care 
reprezintă situația de comunicare ideală în care sursa (organizația) şi publicurile au 
o poziţie echivalentă din punctul de vedere al controlului şi iniţierii comunicării. 
Situaţia este ideală în acest caz întrucât presupune o relație stabilă şi îndelungată 
între organizație şi publicuri, precum şi fixarea responsabilitatii organizaţiei fata de 
receptorii vizati prin mesaj. În acest model se poate vorbi de profesionalism: se folo- 
sesc metode de cercetare şi strategii adecvate, fără a se neglija însă principiile etice. 


Consecința benefică a aplicării modelului constă în prevenirea, evitarea sau rezol- 
varea operativă a conflictelor, cu avantajul unei imagini favorabile a organizaţiei. 


SN relaţie 
organizație —— 


de lunga durata 


Rezumat 


Este posibilă o fundamentare teoretică a relaţiilor publice pornind de la mai 
multe domenii ale ştiinţelor sociale. 

Se pot privi relațiile publice fie pornind de la psihologia socială (RP ca proces 
de influențare a opiniei publice; imaginea organizaţiei ca reprezentare socială), fie 
pornind de teoria comunicării, caz în care relaţiile publice devin componenta cea 
mai importantă a comunicării organizaționale. 

Nu în ultimul rând se situează paradigmele prin care se pot interpreta relațiile 
publice. În capitolul parcurs se prezintă doar două dintre ele, modelul sistemic şi 
modelul de dezvoltare istorică al lui Grunig şi Hunt. 

Concepte-cheie 


— opinie publică 

— proces de influențare socială 
— intentionalitati pozitive 

— adevăr, încredere 

— verosimilitate 

— modele ale comunicării 

— comunicare organizațională 
— sistem 

— proces intern 


Aplicaţie rezolvată 


1. Incercati să realizaţi legături între comunicare şi procesele de influență. De- 
tectati elementele care pot facilita influența în diverse situaţii de comunicare şi dati 
exemple pentru a ilustra situațiile respective. 

(Rezolvarea este o adaptare după Alex Mucchielli!.) 

Actele de comunicare urmăresc de regulă transmiterea unor sensuri, dar de cele 
mai multe ori scopul oricărui act de comunicare este influențarea (obţinerea unor 
comportamente dezirabile pentru sursa-emiţător). Chiar când se urmăreşte doar 
informarea sau schimbarea atitudinii, în perspectivă este vizat şi un comportament 
dezirabil. Din acest punct de vedere, fenomenele de propagandă, vânzare, publi- 
citate, relaţii publice sunt omogene întrucât pot fi explicate prin factori identici. 
„Teoria integrată a comunicării“? permite descifrarea mecanismului prin care se 
creează şi folosesc în vederea influentarii obiecte cognitive de natură diversă. 
„Comunicarea de influențare“ se deosebeşte de procesele rationale de comunicare, 
în care se urmăreşte doar schimbul rațional de conținuturi. Arta sursei nu constă 
atât în transmiterea exactă de sensuri cât în construirea implicită a unei lumi de 
obiecte a căror punere în relaţie conduce persoanele vizate spre îndeplinirea unei 
acțiuni cu semnificație pozitivă pentru sursă; la construirea acestei lumi îşi aduce 
contribuţia şi receptorul, de aceea procesul de influență poate fi definit mai curând 
ca un fenomen de mediere. Însă, pentru ca sursa să obțină efectul dorit, „medierea“ 
nu trebuie să devină vizibilă pentru cei vizați. 

A influența înseamnă a interveni prin acțiune sau cuvânt, adică prin comuni- 
care, asupra elementelor constitutive ale situaţiei date. Pentru a înţelege schimbă- 
rile operate trebuie puse următoarele întrebări cu privire la situația de comunicare: 

a) Cum s-au modificat pozițiile actorilor? 

b) Cum s-a schimbat calitatea relațiilor dintre actori? 


! Alex Mucchielli, Arta de a influența, Bucuresti, Polirom, 2002. 
? Ibid., p. 191. 

c) Cum au fost reactualizate alte norme în locul celor inițiale? 
d) Cum au fost stabilite identitățile celor implicați? 


Exemple 

(a) Încadrarea şi reîncadrarea poziţiilor! 

„O clientă întră într-un magazin de obiecte electrocasnice şi începe să se plângă 
de aragazul pe care l-a cumpărat. Reproşurile se aud în toată incinta, în timp ce îi 
acuză pe rând pe director, pe şefii de raion, pe vânzători. «Ce i-aş putea spune, când 
se va opri să-şi tragă sufletul?» se gândeşte vânzatoarea. Când clienta se opreşte un 
moment, vânzătoarea îi spune: «Sunteţi cu adevărat o gospodină formidabilă, daca 
vă pricepeti atât de bine la aragazuri.» Femeia se calmează şi atunci responsabilii 
magazinului reuşesc să facă un aranjament convenabil pentru a rezolva problema.“ 


Explicatie. Prin complimentul facut clientei, vânzătoarea a „recunoscut valoa- 
rea“ acesteia (o aşteptare inconştientă a oricărui individ); efectele imediate au fost 
constituirea unei relaţii de recunoaştere şi construirea identității clientei drept 
persoană demnă de a fi apreciată. Acestea determină o repozitionare a autorului 
complimentelor drept o persoană demnă de a fi ascultată. 


(b) Schimbarea relaţiilor 

Exemplul cel mai bun în această privință îl constituie situaţia de apartenență la 
un „club de cumpărători“. Folosind băncile de date și corespondența personalizată 
ca metode, oamenii de afaceri dezvoltă o „relație individuală de masă“ al cărui 
scop este sporirea vânzărilor, dar persuasiunea se bazează pe modificarea calităţii 
relației cu clienții. Apartenența la un „club“ diferă net de relaţia vânzător-cumpă- 
rător obişnuită prin următoarele caracteristici: 

— comuniunea de interese, care face să dispară suspiciunea de înşelăciune; 

— relația perenă (fata de efemeritatea relaţiei vânzător-cumpărător); 

— poziția cvasiegalitară şi amicală fata de ceilalți „membri“; 

— membrii nu mai sunt anonimi: recunoaşterea flatează şi oferă un plus de cali- 
tate relației; 

În concluzie, într-un astfel de club ofertele nu mai vin din partea unui „agent co- 
mercial“, ci din partea unei „entități prietene“. Actul de cumpărare îşi pierde sem- 
nificatiile negative (riscul de a fi înşelat, neîncrederea, anonimatul relației) şi capătă 
o nouă semnificaţie, de „schimb bazat pe încredere“, cu o persoană cunoscută, 
care-l apreciază pe cumpărător. 


‘ 3 
(c) Reactualizarea normelor 
„Proprietarul unei mici măcelării avea un sector de «mezeluri tradiționale» dato- 
rita căruia magazinul său era mereu plin de clienți. In unele zile, coada ajungea 


' Ibid., pp. 64-65. 
? Ibid., pp. 119-123. 
3 Ibid., pp. 147-148. 

până în stradă. Din profit, proprietarul a investit în continuare şi a cumpărat două 
imobile vecine, unde a organizat un magazin modern, cu aparate care simplificau 
ambalarea şi vânzarea. Aceasta a însemnat însă sfârşitul succesului, al abundenței 
clienţilor. Reputația sa excepțională a fost rapid înlocuită de consideratia rezervată 
comercianților obişnuiţi.“ 


Explicatie. Situaţia inițială a micului magazin cu bună reputaţie se leagă de o 
serie de stereotipuri sociale: 

— nostalgia pentru „micile magazine de altădată“; 

— dacă e o afacere de mici dimensiuni, este de încredere; 

— un întreprinzător modest e mai apropiat de clienții săi şi nu poate să-i înşele; 

— dacă sunt multi clienţi înseamnă că totul merge bine; 

— ceea ce e obținut cu efort (statul la coadă) are valoare mai mare. 


(d) schimbarea identitatilor': 

Tom Hopkins, student în ultimul an de studii la o universitate americană, era 
recunoscut ca un lider informal cu influență negativă asupra colegilor săi. Condu- 
cătorul universității, de formație teologică, fiind informat despre faptele studentului, 
l-a chemat în biroul său pentru a-i comunica decizia de exmatriculare. Studentul a 
reuşit să schimbe situaţia în favoarea sa punând câteva întrebări: „Aţi vedea altfel 
lucrurile dacă şi clasa noastră ar oferi ceva şcolii şi dacă eu aş fi unul dintre cei care 
vor face posibil acest lucru?“ urmată de „Ce lipseşte şcolii cel mai mult?“. Este 
nevoie urgent, mărturiseşte directorul, de un panou electronic de afişaj, al cărui pret 
este considerabil. Studentul a mai pus o ultimă întrebare: „Dacă adun banii pentru 
panoul de afişaj, îmi veţi da voie să-mi continuu scoala?“ După un timp de reflec- 
tie, directorul l-a întrebat dacă-şi poate da cuvântul şi întrevederea s-a încheiat. 


Explicatie. Prin întrebările şi propunerea sa, Tom Hopkins a reuşit să-şi recon- 
figureze identitatea. Iniţial, era considerat drept: 

— student-problemă, exemplu negativ; 

— individ cu calități de lider care îşi convinsese colegii să săvârşească fapte ne- 
permise, prejudiciind astfel universitatea. 

După oferta lui Hopkins de a strînge fondurile pentru panoul de afişaj, situația şi 
identitatea sa s-au schimbat radical: 

— liderul care, având influență printre studenţi, putea obține în mod nesperat 
fonduri pentru dotarea materială a şcolii; 

— „salvatorul“ ca exponent al unei clase excepționale; 

Studentul a ştiut ca prin întrebări şi răspunsuri să folosească elementele situaţiei 
reale pentru a face să apară noi obiecte şi relaţii în situaţia de comunicare. Răstur- 
narea a fost alimentată şi de formaţia teologică a directorului, al cărui gest vă 


' Ibid., pp.185-188. 

contribui la transformarea „răului“ în „bine“; transformarea studentului îi apare 
drept o posibilă „convertire“. 

Prin prisma celor patru elemente de mai sus, se pot realiza aplicații concrete de 
concepere şi realizare a acţiunilor de comunicare şi relaţii publice. Comunicarea şi 
procesele de influență socială încetează să mai fie o artă rezervată unor inițiați care 
au „talentul şi intuiţia de a comunica“ şi devine o ştiinţă ce poate fi învățată siste- 
matic. Metodologia permite nu doar analiza unor acțiuni de comunicare desfăşurate 
deja, ci şi construirea rațională a acțiunilor de comunicare. 

Aşadar, a comunica înseamnă „a utiliza un ansamblu de metode [...]: înseamnă 
să vorbeşti, să-ți modulezi intonatia, să te comporti într-un anumit fel, să adopti o 
mimica, gesturi şi atitudini specifice, să alegi o atitudine, să pregăteşti acțiuni com- 
binate, să elaborezi dispozitive fizice sau normative, să actionezi asupra mediului 
înconjurător... totul pentru a rezolva, cât mai bine cu putință, o problemă legată de 
un fapt de viață“. 


Propuneri de aplicaţii 


1. Dati exemple concrete de procese de influențare socială în contextul actual si 
comentati-le. 

2. Cum funcționează relaţiile publice ca proces de influentare socială în context 
intercultural? Răspundeţi printr-un eseu. 

3. Incercati să determinaţi, pentru un departament de relaţii publice al unei 
organizaţii, „intrările“, „ieşirile“ şi variabilele care structurează procesul intern. 

4. Pentru o organizație reală, identificați variabilele perturbatoare din mediul 
extern. Cum afectează aceste variabile procesele interne? Construiti soluții pentru 
minimizarea efectelor negative. 

5. Pentru o organizație accesibilă studiului, încadrați activitatea de relații pu- 
blice în cele patru modele ale lui Grunig si Hunt. Prezentati şi analizati elementele 
care v-au dus la concluzia respectivă. 


Grilă de autoevaluare 


Dench its 0 datele Sesh eta se referă la tendinţa indivizilor de a-şi pune opiniile în 
acord cu majoritatea. 

Opţiuni posibile: 

a) conformismul 

b) complezenta 


' Ibid., p. 197. 

c) influența minoritară 

3. Sistemele sociale sunt de regulă: 

a) ansambluri de indivizi 

b) entităţi haotice 

c) sisteme autoinstruibile 

4. Următoarele sintagme sunt considerate ca înlocuitori ai relaţiilor publice de 
către unele organizaţii: .................. corporatistă, comunicare de ............... ; 
informare ..................065 

4. Suportul relațiilor publice 


Obiective 

L. Înțelegerea modului în care se articulează domeniile-suport ale relaţiilor pu- 
blice: mediatic, juridic, etic, imagologic ș.a. 

2. Definirea opiniei publice drept concept fundamental pentru relaţiile publice. 

3. Dobândirea capacităţii de a caracteriza publicurile unei organizaţii reale. 


4.1. Publicul şi opinia publică — suport al relaţiilor publice 


În prezent, fenomenul opiniei publice este obiect de cercetare al unor institute 
specializate. Etimologic, „opinie“ provine din latinescul opinio, care derivă din 
opinar, a formula o părere, şi este expresia unei aprecieri subiective faţă de o 
situație problematică. Opinia se constituie întotdeauna ca evaluare, apreciere, valo- 
rizare a unui fapt, fenomen, eveniment, a unei idei din actualitate. Fiind „exprimări 
într-o problemă controversată“, opiniile reflectă poziţia individului fata de pro- 
bleme în care sunt de făcut alegeri între alternative în vederea unor acțiuni ce ar tre- 
bui întreprinse într-un domeniu de interes comunitar. Caracteristica fundamentală a 
opiniei o constituie aceea de a fi un fenomen relativ la ceea ce este actual, public, 
de interes social şi puternic grevat de spontaneitatea subiectivitatii receptoare de 
mesaj. 

Sub aspect psihologic, opinia a fost studiată ca „expresie a manifestării şi anga- 
Jării personalității“. Studiindu-se aderenţa la diversele idei într-un spaţiu social 
expus opinabilului, s-a constatat că opinia publică reflectă tendinţa subiectului spre 
conformism. Conformismul este condiţia generală a opiniei. Căutând să fie remarcat 
ca persoană, individul este tentat să apară ca o persoană „ca toată lumea“. El este 
lăudat pentru conformismul său, această laudă fiindu-i acestuia pret şi scop. În psi- 
hologia socială, opiniile sunt definite ca „expresii verbale ale atitudinilor sociale“, 
fenomene psihosociale (concomitent psihice si sociale) prin care individul ,,opi- 
nează în funcție de normele şi valorile grupului social căruia îi aparţine sau la care 
se raportează numai în relație cu alti indivizi“. Relațiile interindividuale, intra- şi 

intergrupale, reprezintă din punctul de vedere al psihologiei sociale baza formării şi 
vehiculării opiniilor. 

Dictionarele de specialitate! definesc publicul drept „categoria sociologică si sta- 
tistică ce desemnează o colectivitate de persoane, puţin numeroasă sau foarte nume- 
roasă, concentrată sau dispersată spațial, omogenă sau eterogenă din diferite puncte 
de vedere (sex, grad de instrucție, profesie, apartenenţă politică, ideologică, rezidență 
etc.), care are însă comun un centru de interes sau informații identice şi simultane 
la un moment dat“. Plecând de la aspectele etimologice (publicus, derivat de la 
populus, popor), G. Gurvitch consideră că publicul se caracterizează prin atitudini 
$i opinii comune şi prin relativa continuitate a ideilor şi valorilor sociale. 

Cu această acceptiune, noțiunea de public este relativ recentă, sub raport istoric 
însă, studiul publicului a început a se întreprinde prin aportul lui Gustave Le Bon, 
care considera că în secolul nostru se deschide o „eră a mulțimilor. Analizând 
modificările de comportament ale individului aflat sub influența grupului, el a 
relevat faptul că în mulţime predomină afectivitatea şi sugestibilitatea, comporta- 
mentul colectiv al mulțimilor fiind, în consecință, preponderent irațional. De aceea, 
mulțimile sunt gregare, iar „psihologia mulțimilor“ nu se poate defini prin con- 
stante valorice sau comportamentale; mulțimea rămâne eminamente spontană şi con- 
dusă de credințe pasagere, fără o fundamentare logică. Credulitatea şi ataşamentul 
episodic față de mesaje sau persoane aflate, temporar, în topul unor semnificaţii de 
interes general reflectă alte fațete ale mulțimii în ipostaza sa activa. 

Dincolo de comunicarea directă prin conversație, comunicarea indirectă şi infor- 
marea colectivă constituie modalităţile principale de formare a publicului ca reali- 
tate sociologică. Ceea ce deosebeşte publicul de mulțime nu este numărul indivizilor 
(cantitatea), ci calitatea relației dintre aceştia şi spațiul social global: particulari- 
zarea unei „regiuni ontologice“ prin obiectivarea unor interese relativ constante. Pe 
baza similitudinii acestor interese este posibilă dezvoltarea unor pasiuni şi formarea 
convingerilor a căror cultivare, prin informaţii de profil, contribuie la expansiunea 
publicului ca formaţie sociologică în textura spaţiului social care se diversifică. În 
acest sens, s-a apreciat corect că apariția imprimeriei şi a presei stă la baza apariției 
publicului în calitatea sa de „cetăţean al Galaxiei Gutenberg“ 3, 

Ca rezultat cumulat al celor trei revoluții stiintifico-tehnice, noile componente 
ale muncii au creat şi institutionalizat noi mijloace de producere, difuzare şi specia- 
lizare a informaţiei. În consecință, „Galaxia Marconi“, „descoperită“ de om prin 
radioteleviziune, a contribuit, prin noua tehnosferă la realizarea unei „infosfere“ 
caleidoscopice, aflată în curs de diversificare, în sincronie cu noile opțiuni valorice 
generate de noile componente ale muncii. De aceea, în prezent, s-a abandonat ideea 
unui public omogen, în favoarea unei realităţi incontestabile: aceea a „publicurilor“. 
Trecerea de la singular la plural semnifică logica mişcării istorice ireversibile în 


' Dicţionar de psihologie socială, Bucureşti, Editura Ştiinţifică şi Enciclopedică, 1981, p. 204. 
2 Gustave Le Bon, Psihologia multimilor, Bucuresti, Editura Anima, 1990. 
3 Marshal McLuhan, Galaxia Gutenberg, Bucuresti, Editura Politica, 1975. 

care pluralismul real al opţiunilor valorice creează segmente de opinie diferite în 
compatibilitate cu diversitatea reală a gestionării efective a deciziei la nivelul 
exigențelor lumii din era informațională. 

Totodată, importantă este corelatia dimensiunilor subiective şi obiective în struc- 
turarea publicului, fapt vizibil în proiecția socială a aspirațiilor individuale şi de 
grup. Astfel, aspiraţiile relativ similare (dimensiunea subiectivă) ale unor segmente 
de opinie se traduc în orizonturi de aşteptare determinate (dimensiuni obiective). 
Acestea, la rândul lor, reflectă intervalul de acceptare a mesajelor, constituind uni- 
tati de evaluare a performanţei conţinutului sau formei mesajului. În general, evoluţia 
socială antrenează şi uzura morală a acestor intervale de acceptare, fiecare genera- 
tie preluând selectiv din patrimoniul generațiilor anterioare şi încercând, simultan, 
să-şi impună propriile orizonturi de aşteptare, în sincronie cu intervalul de accep- 
tare care este caracteristic setului propriu de aspirații. 

Literatura de specialitate distinge între următoarele tipuri de public: 

a) publicul de masă este un rezultat al unui larg interes, resimțit în toate seg- 
mentele de opinie, pentru receptarea mesajelor. Această categorie de public nu se 
caracterizează, deci, prin comunitatea aprecierii „în masă“ sau unanime a mesa- 
jelor, ci prin comunitatea de interese; 

b) publicurile dispersate sunt cele care valorizează divergent mesajele; 

c) publicurile concentrate valorizează relativ similar mesajele, dar şi coope- 
rează între ele pentru creşterea autorităţii sursei care emite mesajele respective; 

d) publicurile omogene valorizează convergent acelaşi tip de mesaj şi manifestă 
o frecvenţă ridicată în receptarea mesajelor; 

e) publicurile eterogene rezultă prin agregarea unor segmente de opinie relativ 
eclectice, interesate constant de un gen anume de mesaj, dar valorizându-l sensibil 
diferit; 

f) publicurile locale — determinate pe criterii exclusiv spatiale; 

g) publicul participant — când se afirmă prin participare nemijlocită la acțiune; 

h) publicul receptor — caracterizat prin atitudine preponderent pasivă în raport 
cu mesajele; 

1) publicul mondial — rezultat din transmisiunile în direct a unor manifestări de 
anvergură mondială, de exemplu, campionatul de fotbal. 

După gradul de institutionalizare a sursei de mesaj, mai există: publicuri orga- 
nizate şi neorganizate, publicuri institutionalizate şi publicuri neinstitutionalizate. 
După tonusul civic al participării, există: publicuri de acțiune, publicuri pasive, 
publicuri apreciative. 

Dincolo de diferențele lor specifice, toate tipurile de public stau la baza contu- 
rării, declanşării şi evoluţiei fenomenelor de psihologie colectivă. Nu identitatea 
aprecierilor, ci sensul comun al acestora contribuie la formarea publicului, confir- 
mând ipoteza conform căreia, dacă „opinia este un fapt psihosocial, publicul este 
un fenomen social“. 

Prezentând „structurile de public“ Ştefan Buzărnescu! arată: 

a) publicul general cuprinde acele segmente de opinie care susţin principiile şi 
ideile generale care se vehiculează într-un spațiu social dat. Exemplu: principiile 
moralei publice, drepturile omului. De obicei, opiniilor generale le corespunde un 
public general; 

b) publicul particular grupează un segment specializat al opiniei publice, carac- 
terizat prin interese comune şi împărtăşind aceleaşi valori. Exemplu: publicul lite- 
raturii de anticipație; 

c) publicul special explică eterogenitatea comunităţilor care împărtăşesc valori 
comune într-un domeniu distinct al spațiului social. De exemplu: suporterii spor- 
tului ca fenomen social, deşi sunt atasati valorilor aferente mişcării sportive, nu toți 
sunt în egală măsură interesaţi în toate genurile de sport. Unii au o atitudine 
sportivă fata de mai multe genuri de sport în acelaşi timp, alții numai față de unul 
singur, în timp ce alții privesc sportul doar prin prisma aspectelor sale materiale, 
financiare etc. 


Opinia momentană reflectă reacția unor grupuri constituite episodic față de 
situaţii noi, în comparaţie cu opinia durabilă, care defineşte stabilitatea relativă în 
raport cu valori şi sfere de interes aflate în schimbare. 

Toate aceste nuantari au menirea de a trage un foarte serios semnal de alarmă 
asupra tendinţelor de utilizare abuzivă a termenului de „opinie publică“ în scopul 
unor revendicări eminamente individuale. Cel mai frecvent este, în acest sens, plura- 
lul maiestatii, prin care Noi acoperă interese individuale foarte strict circumscrise. 

În esența sa, opinia publică rămâne o formă a solidarităţii sociale şi o impor- 
tantă modalitate de evaluare a fondului socializant existent la nivelul grupurilor sau 
asimilat la nivel individual. Din această cauză, în cercetarea sociologică a opiniei 
publice, eşantionarea trebuie să fie compatibilă cu toate structurile ei intrinseci, 
pentru a avea reprezentativitatea necesară. 

Ca „expresii ale lumii sociale“, opiniile îşi relevă din unghi analitic trăsături uni- 
versale — comune unei societăţi, trăsături speciale — care individualizează un grup 
în context comunitar şi trăsături particulare — cu amplitudine preponderent indivi- 
duală. 

În literatura de specialitate, sub diverse caracterizări, sunt avute în vedere urmă- 
toarele funcții ale opiniei publice: funcția normativ-axiologică, funcția de socializare, 
funcţia de control social, funcția consultativ-participativa şi funcția deliberativă. 

Evident, procesele de relații publice implică, cum vom vedea ulterior, strategia 
de elaborare a mesajelor, o bună cunoaştere a publicurilor şi o capacitate reală a 
specialistului în relații publice de a capta „pulsul“ şi de a influenţa opinia publică. 


! Stefan Buzărnescu, Sociologia opiniei publice, Bucureşti, Editura Didactică şi Pedagogică, 
f.a., pp. 30-31. 

4.2. Suportul mediatic al relațiilor publice 


Mass media — concept şi procese specifice 


Mass media este un termen cu o evoluţie explozivă în ultimele decenii. În ge- 
neral, termenul desemnează ansamblul mijloacelor şi modalitatilor tehnice moderne 
de informare şi influențare a maselor şi provine din cuvintele latinesti massa (,,0 
cantitate mare de entităţi agregate“) şi medium (media, la plural — „mijloc de trans- 
mitere a ceva“); termenul a fost consacrat mai întâi în limba engleză, cu referire la 
mijloacele de comunicare în masă, şi preluat ulterior în multe limbi, inclusiv în limba 
română. Într-un sens preponderent comunicational, termenul mass media indica 
seturi de tehnici şi metode de transmitere, de către furnizorii centralizati, a unor 
mesaje unei audienţe largi, eterogene şi dispersate geografic. Antecedentele mass 
media sunt multiple şi de mare vechime, o deosebită semnificaţie având inventarea 
tiparului mobil la mijlocul secolului al XV-lea. Revoluţia tiparului a marcat 
secolelor ulterioare, dar fenomenul dobândeşte dimensiuni de masă abia între cele 
două războaie mondiale prin ceea ce s-a numit „penny press“ (ieftinirea presei), 
ceea ce a dus nu numai la creşterea audienței, ci şi, fapt mult mai important, la 
schimbarea orientării publicaţiilor tipărite, acestea adresându-se tot mai mult 
oamenilor obişnuiţi. Evoluţia cea mai semnificativă s-a produs însă prin apariția şi 
dezvoltarea spectaculoasă a mass media audio-vizuale. Cinematograful, radiodifu- 
ziunea şi televiziunea au devenit forte de influență macrosocială. Este semnificativ 
faptul că nici o formaţiune politică, nici o mişcare socială sau culturală nu mai 
poate câştiga astăzi aderenţa unor segmente largi de populație fără a utiliza mass 
media, la fel cum funcţionarea economiilor nu mai poate fi concepută în afara 
orientării consumului prin mass media sau cum generarea şi difuzarea culturii în 
societate nu se mai fac independent de acest tip de instituţii culturale. 

Sprijinindu-se pe mass media, comunicarea de masă presupune „comunicatori 
profesionişti, specializați în transmiterea mesajelor prin diferite medii, precum şi 
un sistem de control a comunicării. După cum s-a remarcat, cea mai cunoscută 
schemă de analiză a comunicării de masă este cea propusă de Harold D. Lasswell 
(The Structure and Function of Communication in Society, 1948), prin care sunt 
stabilite cinci direcţii de analiză, concentrate în cinci întrebări privind procesul 
comunicational: a) Cine; b) Ce spune?; c) Prin ce canal?; Cui?; e) Cu ce efect? 
Prima întrebare vizează „condiționarea“ mesajelor şi sistemul normativ al institu- 
tiei furnizoare de informaţii. Cea de-a doua întrebare are în vedere analiza conti- 
nutului manifest al comunicării, interpretarea acestuia. Cea de-a treia se referă la 
studiul mediilor ca atare, a canalelor de transmitere a informaţiei, centrându-se pe 
probleme ce se referă la eficienţa şi raporturile dintre diferite tipuri de medii, la 
caracteristicile comunicationale ale fiecărui tip în parte, la factorii de bruiaj etc. 
Întrebările a patra si a cincea se referă la analiza audienței şi a efectelor mesajelor 
mass media. Dacă primul gen de analiză este esențial pentru buna funcționare a 

mass media mai ales din rațiuni economice, analiza în celălalt registru a fost înso- 
țită în permanenţă de interesul maxim pentru consecințele comunicării mediatizate 
asupra societății. Din prima perspectivă, trebuie remarcat, chiar dacă numai în trea- 
căt, că cerințele economice ale funcționării mass media pot afecta funcțiile sociale 
ale acestora. Spre pildă, presiunea publicităţii asupra programelor mass media poate 
eroda conţinutul democratic al acestora, în special în cazul televiziunii, deoarece 
anumite categorii ale populaţiei, precum cei foarte săraci şi bătrânii, riscă să ră- 
mână în afara intereselor agenţilor economici care finanţează, direct sau indirect, 
programele difuzate. 

Din perspectiva consecințelor comunicării mediatizate asupra publicului, în 
timp, s-au conturat două orientări în cercetarea problemei, care cuprind două para- 
digme privind rolul social al mass media. Prima dintre ele, dezvoltată în perioada 
interbelică şi cu o revenire în forță în anii de urmă, afirmă că mediile de informare 
publică sunt puternice, cu efecte în general negative asupra structurilor şi mecanis- 
melor sociale, acestea din urmă fiind relativ pasive la influențele mass media. Cea 
de-a doua paradigmă s-a impus în deceniile imediat postbelice, considerând că me- 
diile de informare publice sunt mai ales slabe, cu influență redusă, fără o capacitate 
reală de a influenţa orientările şi comportamentele indivizilor, fiind, drept urmare, 
în situaţia de a-şi ghida programele după ceea ce solicită masa socială. În această 
viziune, rolul mass media, departe de a fi negativ, poate fi chiar terapeutic. Un 
exemplu de ilustrare a celor două paradigme devenit clasic se referă la mult discu- 
tata problemă a violenței. Prin prisma primei paradigme, violența este promovată 
direct de mass media (este chiar generată de acestea), afectându-se astfel socializa- 
rea copiilor şi contribuindu-se nemijlocit la naşterea şi proliferarea comportamen- 
telor deviante şi a delicventei. În temeiul celeilalte paradigme, mass media este 
departe de orice intenţie şi posibilitate de a manipula individul, acesta din urmă 
frecventând programele mass media după înclinațiile şi aşteptările pe care le are; 
violenţa este cerută, fiindcă altfel n-ar exista în programe; ea există în mesajele 
mass media pur şi simplu pentru că există în societate. 

În esență, cele două perspective sunt complementare şi ele nu pot fi înțelese in- 
dependent de evoluţia societăţii, una sau alta dintre perspective fiind predominantă 
într-o etapă istorică sau alta. 

Aspecte importante privind impactul social al mass media au fost evidenţiate în 
zona influenţei politice a acestora (deci în situaţiile când mesajele mass media sunt 
de natură politică). Astfel, încă din anii '50 a fost investigat impactul mass media 
asupra comportamentului electoral; Lazarfeld si Katz au formulat „legea comuni- 
Cării în două trepte“, prin care este demonstrată influența semnificativă a liderului 
de opinie în receptarea programelor difuzate prin mass media (liderul filtrează, 
prelucrează şi chiar reinterpretează mesajele furnizate). 

Totodată, au fost studiate efectele, în general negative, produse de mass media 
asupra organizării vieții politice, cum ar fi susținerea propagandei politice (electo- 
rale) după modelul „star system-ului“, grija obsesivă a politicienilor pentru aspectele 

exterioare, vizibile, dar lipsite de importanţă, cultul pentru imagine (imagine a unui 
lider, a unei organizații, formaţiuni politice etc.) în detrimentul problemelor sociale 
de fond. 

În această direcţie, numeroase analize consideră că mass media îndeplineşte 
rolul de „agendă a realităţii“, rol prin care este fixată ordinea de prioritate a pro- 
blemelor sociale, prin interesul arătat faţă de o problemă sau alta. Se poate astfel 
deturna sensul real al evenimentelor: un moment din viaţa unui star rock este pre- 
zentat ca un eveniment social major, în timp ce un conflict militar sau descoperirea 
unui medicament pot fi prezentate sau nu, iar atunci când sunt prezentate pot fi mi- 
nimalizate. După cum s-a observat, mass media moderne au tendinţa de a propune 
utopii şi idealuri intangibile, de a promova falşi eroi, neglijându-i pe cei adevărați. 

Studii importante s-au realizat si asupra proceselor de tratare a informaţiei difu- 
zate prin mass media. Ele au arătat că, de regulă, mass media propun o imagine a 
realităţii care este foarte diferită de realitatea ca atare (inclusiv în cazul transmisii- 
lor directe TV). Principala cauză a acestei substituiri constă în utilizarea principiului 
conflictului: imaginea difuzată este construită şi reconstruită, lumea prezentată fiind 
mult mai conflictuală decât cea reală (se mizează, deci, pe ideea că asupra publi- 
cului au cel mai mare impact imaginile tensionate, conflictuale, dramatice, că doar 
în acest mod presupusa inerție şi pasivitate a publicului pot fi depăşite). 

Un fenomen de maxim interes îl reprezintă mediatizarea evenimentelor sociale. 
Simptomatic este faptul că se admite practic unanim că imaginea pe care o avem 
despre evenimente sociale semnificative provine astăzi aproape exclusiv de la dife- 
rite medii de informare publică (televiziunea având rolul central). Lucrurile ar fi 
normale dacă n-ar exista o condiţionare ideologică în prezentarea evenimentelor. 
Chiar şi într-o transmisie directă TV, conditionarea devine vizibilă prin cadrele 
utilizate, prin comentariu şi prin momentul ales pentru transmisie. În sensul celor de 
mai sus, au devenit de notorietate observațiile privind transmisiile făcute de canalele 
TV5 din Franţa (prin preluarea transmisiei TVR, din decembrie 1989) şi CNN din 
S.U.A. (transmisia războiului din Golf, 1991). Nu în ultimul rând, s-a observat că 
transmisiile directe ale unor asemenea evenimente tind să fie organizate după 
principiul spectacolului şi chiar evenimentul în sine tinde să fie structurat după 
acelaşi model, în condițiile în care agenții sociali (actorii evenimentului) nu pot 
face abstracţie de prezența mass media şi se comportă, de regulă conştient, în aşa 
fel încât să-şi asigure o imagine mediatizată cât mai avantajoasă. 


Caracteristici ale mijloacelor de informare 


Din acest ansamblu uriaş de procese vom reţine, în cele ce urmează, doar câteva 
dintre caracteristicile funcţionale ale celor mai frecvent utilizate mijloace de infor- 
mare, cu o privire directă asupra modului de raportare la acestea a specialistului în 
relaţii publice. ' 


Scott Cutlip, Allen Center, Glenn Broom, 1994, pp. 259-310. 

Radioul 

Este foarte rapid. Este, de obicei, primul care transmite o ştire; în câteva secunde 
de la momentul în care un reporter sau corespondent contactează redacția, ştirea 
poate fi difuzată. Este, în acelaşi timp, un mijloc de comunicare intim. Stațiile de 
radio au, adesea, o relaţie foarte personală cu ascultătorii lor, care le sunt, adesea, 
foarte fideli. 


Televiziunea 

Este emoţională, întrucât oamenii iau parte — sau li se creează impresia că iau 
parte — instantaneu la acțiune, chiar dacă raportarea la această participare este pozi- 
tivă sau negativă. Televiziunea este axată pe spectacol. Dacă în relatare nu există 
spectacol (dramatic, amuzant, ieşit din comun), aceasta nu este adecvată pentru 
televiziune. De altfel, o regulă generală pe care trebuie să o respecte specialiştii în 
relații publice este aceea ca în mesajele pe care le construiesc să introducă adevă- 
rate „sclipiri de inteligență“ (sound bites). Stilul „clăpăug“, plat, tern nu are ade- 
renta la public, indiferent de mijlocul folosit. 

Este imperios necesar s4 subliniem caracterul dinamic al televiziunii. Pentru a fi 
eficace, televiziunea are nevoie de sunet si miscare. De aceea, pentru a putea fi 
utilizată la TV, ştirea trebuie să fie dinamică. În acest sens există trei categorii de 
constrângeri la care cel ce redactează ştirea trebuie să facă fata: 

— constrângerea timpului. Televiziunea este îngrădită de ceas. Trebuie să fie 
croit mesajul în aşa fel încât să se încadreze în limitele a 12 secunde, aşa-zisul „bit 
temporal“ (byte size); 

— constrângerea reciprocitatii. Uneori, prezența echipelor de televiziune creează 
evenimente legate de „ştiri“. Adesea se declanşează proteste anume pentru a ex- 
ploata prezenţa echipei de realizatori TV; 

— constrângerea vizuală. Aşa cum am mai spus, numai mişcarea şi acei factori 
care „dau bine“ la TV vor face ca ştirea să fie transmisă. Dacă relatarea este statică 
şi, mai rău, „clăpăugă“ televiziunea nu se va ocupa de ea. 


Ziarele 

Sunt canalul de comunicare cu mare forță de pătrundere, sunt palpabile, şi se 
păstrează vreme îndelungată. 

Majoritatea prezintă în proporție de aproximativ 25% ştiri de interes național şi 
75% de interes local. În felul acesta, cel mai rapid se poate difuza ştirea dacă e 
redactată din perspectivă locală. Nu trebuie uitat faptul că că liderii de opinie sunt 
cititori de ziare. 


Agenţiile de ştiri 
Serviciile lor asigură ştiri pentru mijloacele prezentate mai sus, aşa că o ştire de 
interes national se va difuza prin agenţia de stiri. 

Revistele 

Acestea sunt publicaţii cu cea mai mare diversitate tematică. Trebuie numai să 
se fixeze ca obiectiv un grup uman de interese — mare, mic, tradițional sau radical —, 
gi se va găsi cel putin o revistă adresată unui public specializat. 


Buletinele informative 

Au o mare putere de pătrundere, fiind situate, din acest punct de vedere, în ime- 
diata apropiere a revistelor. Creşterea numărului de publicaţii electronice, care vor 
fi disponibile în viitor indică, în perspectivă, o audienţă şi mai mare. Ele sunt foarte 
disponibile să transmită ştiri. Este cel mai bun mijloc de a accede la diferite orga- 
nizatii. 


4.3. Suportul organizational al relatiilor publice 


Este de netăgăduit că organizarea şi organizaţia au fost, de la începuturi, pro- 
bleme vitale ale sistemului social. Cu două milenii şi jumătate în urmă, Sun Tzu 
spunea, în Arta războiului: „În general, a comanda mulți oameni e acelaşi lucru cu 
a comanda câţiva. E o problemă de organizare.“ În lumea modernă, în lumea de 
azi, problemele de organizare s-au globalizat, s-au universalizat. Trăim într-o lume 
organizaţională, organizaţiile având rolul de a structura şi de a face cu putință acti- 
vitatile fundamentale, cele productiv-economice, politico-sociale, cultural-educa- 
tionale s.a.m.d. 

În chip evident, perspectiva organizaţională” este de reală utilitate pentru ansam- 
blul activităților umane şi, în acest context, pentru activitățile specifice relaţiilor 
publice, cu atât mai mult cu cât — aşa cum s-a remarcat deja — unitatea de referință 
în activităţile de relații publice este organizația. 

După cum arătam anterior, relațiile publice sunt, înainte de orice, o strategie de 
comunicare organizațională şi, în acest context, sunt extrem de utile în gestionarea 
schimbării organizațiilor. De fapt, în ultimele decenii s-a născut o nouă problemă, 
cea a schimbării şi dezvoltării organizațiilor, care a stat la baza unei noi orientări în 
teoria organizaţiilor — dezvoltarea organizațională sau, cum este cunoscută după abre- 
vierea în limba engleză, O.D. (organizational development). 


! Sun Tzu, Arta războiului, Bucureşti, Antet XX Press, 1993, p. 36. 

> Vezi Neculai Bălan, Dumitru Iacob, coord., Teoria organizațiilor, în Buletinul învățământului 
militar, anul III, nr.1-2, număr special, Bucureşti, 1996, pp. 23 şi urm. Pentru detalii pot fi consul- 
tate: Ştefan Buzărnescu, Introducere în sociologia organizaţională şi a conducerii, Bucureşti, 
Editura Didactică şi Pedagogică, 1995; Dumitru Cristea, Structurile psihosociale ale grupului si 
eficiența acțiunii, Bucureşti, Editura Academiei, 1994; Mihaela Vlăsceanu, Psihosociologia orga- 
nizatiei şi a conducerii, Bucureşti, Editura Paideia, 1993; Chris Argyrys, Organizational Behavior: 
A Managerial Viewpoint, New York, The Dryden Press, 1983; Joseph L. Massie, Esential of Mana- 
gement, 4" ed., New Jersey, Prentice Hall, 1987. Management Consulting. Manualul consultantului 
în management (traducere îngrijită, adnotată şi comentată de dr. George Pleşoianu, preşedinte 
AMCOR), Asociaţia Consultantilor în Management din România, Bucureşti, 1992. 

În esenţă, O.D. preconizează o strategie de creştere a eficienţei organizaționale 
prin realizarea unor schimbări planificate pe termen lung, ce au în vedere atât resur- 
sele umane şi cele tehnice ale organizaţiei, cât şi, în ultimă instanță, organizația ca 
întreg. Necesitatea O.D. derivă din accelerarea schimbărilor în societate modernă, 
din dificultățile de adaptare a organizațiilor la presiunile externe, la schimbările so- 
ciale de ansamblu. Se impun, în consecință, atât schimbări ale structurii organiza- 
tionale (natura relaţiilor, climatul, tehnologia, organizarea muncii), cât şi la nivelul 
membrilor organizațiilor (valori, credinţe, sentimente şi — mai ales — capacitatea oa- 
menilor de a face fata schimbării). 

Capacitatea membrilor organizațiilor de a se raporta adecvat la schimbare, de a 
evita neprevăzutul şi reacția ineficientă, de a depăşi riscurile conservatorismului şi 
ale rezistenţei la schimbare au determinat, nu de puţine ori, considerarea O.D. drept 
o strategie de învăţare. Schimbarea, noul se învaţă. O schimbare majoră într-o orga- 
nizatie nu poate fi înfăptuită dacă oamenii nu o înţeleg şi dacă, pe baza înțelegerii, 
nu o acceptă. Schimbarea trebuie înţeleasă atât ca necesitate şi ca oportunitate (de 
ce şi în ce context este necesară şi utilă schimbarea?), cât şi ca mod de realizare, 
prin implicarea efectivă a oamenilor în producerea schimbării, cu rădăcini şi cu 
efecte în propria lor schimbare (cum şi cu ce eforturi şi efecte umane, în cazul fie- 
căruia din membrii organizației, se produce schimbarea?). 

În ultimă instanță, suportând şi învățând procesele schimbării, toți membrii unei 
organizații pot şi trebuie să devină agenţi ai schimbării. Aceasta ca tendință si, mai 
curând, la modul ideal. Practic, teoria dezvoltării organizaționale preconizează profe- 
sionalizarea schimbării prin folosirea unor consultanţi sau agenţi de schimbare spe- 
cializati în a observa, a analiza şi a diagnostica problemele cu care se confruntă o 
organizaţie şi în a propune soluții corespunzătoare. În acest scop, sunt elaborate 
strategii sau programe O.D. care, în linii mari şi cu diferențieri practice raportate la 
specificul fiecărei organizaţii, cuprind: 

a) Etapa preliminară, care acordă un rol hotărâtor conducătorului şi echipei de 
conducere în depistarea unor anomalii în structura şi viata organizaţiei, concretizate 
în funcționalitatea redusă şi eficienţa scăzută a activităţii organizaționale (utilizarea 
neproductivă a tehnologiilor, conflicte interne între indivizi şi grupuri, tensiuni, 
moral coborât). Toate acestea sunt temeiuri pentru a decide o intervenţie O.D. şi a 
solicita colaborarea unui specialist, a unui agent de schimbare. 

b) Etapa de colectare a datelor, analiză şi diagnoză. Acceptarea ideii de schim- 
bare, în primul rând de către întreaga echipă de conducere, deschide câmp de lucru 
pentru agentul de schimbare, care, utilizând chestionare şi fişe de observaţie, colec- 
tează informaţii despre starea organizației, diagnosticul final arătând „ce este“ orga- 
nizatia şi care sunt consecințele stării observate (structuri, oameni, acțiuni). 

c) Etapa confruntării membrilor organizației cu diagnoza şi a elaborării planului 
de acțiune. Agentul de schimbare părăseşte statutul de observator şi interacționează 
direct cu conducerea şi membrii organizaţiei. Diagnoza sa este corectată şi com- 
pletată prin informaţii directe, prin opinii şi propuneri din interiorul organizației. 

Pentru agentul schimbării are loc feed-back-ul necesar conturării planului de schim- 
bare, a programului O.D. Simultan se obține acordul oamenilor privind schimbarea, 
înțelegerea şi acceptarea schimbării, sporindu-se substanţial şansele de realizare a 
modificării dorite şi proiectate. 

d) Etapa implementării planului de schimbare, care implică decizia de imple- 
mentare, cu alocarea resurselor corespunzătoare şi instruirea oamenilor pentru a 
asimila şi a concretiza schimbarea. În mod obişnuit, schimbarea vizează compor- 
tamentul organizational si structura organizatiei. Din prima categorie semnificative 
sunt intervențiile O.D. care urmăresc sporirea capacității indivizilor de a stabili 
relații funcționale cu semenii printr-o autocunoastere mai bună, prin înțelegerea si 
acceptarea percepției celorlalți despre ei şi prin mărirea disponibilitatii de a-i 
asculta pe ceilalți, de a-i lăuda şi critica în chip adecvat. În acest scop, se constituie 
„grupurile T“ (training, instruire), cooperarea interumană eficientă modificându-se 
şi invatandu-se. Nu mai putin importante sunt schimbările vizând relaţiile dintre 
superiori şi subordonați sau cele ce urmăresc construirea grupurilor, membrii lor 
învățând să lucreze tot mai bine împreună. Schimbările în structura organizației pot 
fi extrem de diverse, de la reproiectarea muncii (prin rotația locului de muncă, 
pentru a evita monotonia, spre exemplu), până la reproiectarea şi reorganizarea 
ansamblului organizaţiei. În practică s-a dovedit că cele mai multe intervenţii O.D. 
sunt cu adevărat necesare în perimetrul relaţiilor şi resurselor umane, atât în ceea ce 
priveşte indivizii, cât şi grupurile. 

e) Etapa evaluării şi cercetării programului O.D., în cadrul căreia proiectul este 
confruntat cu rezultatele practice ale aplicării sale, efectele observabile în timpul şi 
ca rezultat al schimbării fiind comparate cu premisele şi obiectivele iniţiale. De la 
caz la caz, programul O.D. suportă modificări, corectări, continuări şi dezvoltări în 
aşa fel încât să fie atins scopul îmbunătăţirii organizației. 

Etapele desfăşurării unei strategii O.D., mai sus menţionate, comune de fapt ori- 
cărui act de conducere, sunt, în esenţa lor, aplicabile, cu diferentierile practice cores- 
punzătoare, oricărei organizații aflate într-un proces de schimbare. 

Teoria dezvoltării organizaționale a focalizat, în ultimă instanță, atenţia asupra 
unei probleme extrem de complexe şi mereu actuale — rezistența la schimbare a oa- 
menilor şi, implicit, a organizaţiilor. De obicei, schimbarea generează o renunțare 
la stabilitate, la condiţiile şi contextul de acțiune intrate în obisnuinta, fapt care, 
asociat cu imposibilitatea controlării viitorului anunţat prin schimbare, provoacă 
nesiguranţă, senzaţia lipsei de securitate (a locului de muncă în primul rând), ne- 
mulțumire şi — în ultimă instanţă — frica de schimbare. Oamenii devin inerti şi apa- 
tici sau se împotrivesc, în diverse modalități, schimbării, încercând încetinirea sau 
chiar blocarea acesteia. Studiile întreprinse în ultimele decenii pun în evidență im- 
portanta modului de percepere şi de raportare a oamenilor la schimbare, identifi- 
când o serie de factori care provoacă rezistenţa la schimbare. Aceştia sunt: 

— lipsa de informaţii privind natura, obiectivele şi sensul schimbării; cele mai 
acute sentimente de insecuritate se manifestă atunci când schimbarea este perce- 
pută ca stihinică, haotică şi fără motivare suficientă, corespunzătoare; 

— nici chiar existenţa informaţiilor nu exclude rezistenţa la schimbare; s-a con- 
statat experimental că simpla informare a oamenilor privind programele de schim- 
bare nu este suficientă, gradul mai înalt de acceptare a schimbării realizându-se 
atunci când oamenii sunt implicaţi în proiectarea schimbării, atunci când proiectul 
este analizat în grup iar oamenii participă cu soluţii proprii la conturarea unor di- 
rectii de acţiune satisfăcătoare pentru toți membrii grupului. Implicarea oamenilor 
în planificarea şi implementarea schimbării organizaționale este hotărâtoare pentru 
orice proces de schimbare. Pentru aceasta sunt necesare încrederea sporită între 
conducere şi subordonați şi existența unui sistem de negocieri şi consultare în ca- 
drul organizației. O altă condiţie este omogenitatea de pregătire profesională a mem- 
brilor organizației, potrivit rolurilor pe care le au, în aşa fel încât angajarea unitară 
a acestora în acțiunea de înnoire să fie efectiv posibilă. 


4.4. Suportul informațional al relațiilor publice 


În sens general şi în logica dictionarelor, cuvântul „informaţie“ trimite către ,,co- 
municare, ştire, veste“, referindu-se la „fiecare dintre elementele noi, în raport cu 
cunoştinţele prealabile, cuprinse în semnificaţia unui simbol sau a unui grup de sim- 
boluri (text scris, mesaj vorbit, grup de imagini, indicație a unui instrument etc.)“!. 
În acelaşi timp, în ştiinţele care cercetează socialul (sociologia, psihologia socială 
etc.), informaţia este percepută ca vizând „cunoștințe, fapte, semnificaţii, date rezul- 
tate din investigarea realității, din analiza unor documente sociale sau din studiul 
unor cercetări deja finalizate”. Totodată, cercetarea socială are în vedere analiza 
impactului social al ritmului şi direcțiilor de dezvoltare a informaţiilor socialmente 
elaborate, precum şi caracterizarea efectelor sociale ale noilor tehnologii informa- 
tionale şi de comunicare (calculatoare, sisteme audio-video etc.). În condiţiile în 
care tot mai mulți analişti apreciază că epocii actuale îi este caracteristică trecerea 
de la „societatea industrială“ la „societatea informaţională“ (A. Toffler, J. Naisbitt, 
M. Drăgănescu), procesele de producere, transmitere şi utilizare a informaţiei sunt 
tot mai intens studiate, cu deosebire în direcții privind „mecanismele şi relațiile so- 
ciale implicate în producerea de cunoaştere, noile tehnici şi modalități de comuni- 
care a informației, efectele individuale şi sociale ale ritmului exponential de acu- 
mulare a noilor cunoştinţe, schimbările produse în structura ocupationala de noile 
tehnologii informaţionale etc.‘**. 


În esență, informaţia are o funcţionalitate multiplă, de o deosebită relevanţă fiind: 


' Mic dicționar enciclopedic, Editura Ştiinţifică şi Enciclopedică, Bucuresti, 1986. 
> Cătălin Zamfir, Lazăr Vlăsceanu, coord., 1993, p. 300. 
3 

Idem. 

— funcţia negentropică;, după cum se ştie, entropia caracterizează gradul de dez- 
ordine sau de diversitate a unui sistem şi este invers proporțională cu probabilitatea 
evenimentelor; în această perspectivă, informaţia realizează un rol social-ordo- 
nator, cunoaşterea (ca proces) şi informația (ca vector şi rezultat ale cunoaşterii) 
fiind modalităţile esențiale prin care este ordonat un univers care tinde natural spre 
dezordine; 

— funcţia social-transformatoare are în vedere atât impactul, în sens general, al 
informaţiei asupra individului, cât şi impactul tehnologiilor informaţionale (de ge- 
nerare şi comunicare a informației) asupra grupurilor de indivizi şi asupra societății 
în ansamblu. 

„Tehnologia informaţiei“ a devenit un termen curent de dicționar, desemnând 
tehnologiile utilizate pentru „procesarea şi transmisia informaţiei“, aici incluzân- 
du-se computerele, telecomunicatiile si microelectronica. 

În ultimă instanţă, din cele de mai sus rezultă: 

— informaţia este consubstantiala omului şi vieţii sociale, cunoaşterea, ca pro- 
cesare de informații, determinând genetic şi functional viata socială; 

— prin evoluţia de ansamblu a uneltelor si prin expansiunea tehnologiilor infor- 
mationale, informația devine, în societatea postindustrială, o sursă şi o expresie ale 
puterii; acest fapt are impact asupra educației — impunând, de pildă, competența 
drept normă strategică în educaţie” — şi asupra întregii vieţi sociale. 

Se poate deja anticipa că, în perimetrul complex al relațiilor publice şi în proce- 
sele de influențare socială, rolul informaţiei este hotărâtor. Sub acest unghi, extrem 
de importante sunt mecanismele prin care informaţia este asimilată individual şi so- 
cial, modul în care mentalul uman se modelează în universul informațional. 


4.5. Suportul imagologic al relațiilor publice 


De la cognitie la reprezentări sociale 


Preocuparea actuală pentru studiul informaţiei este precedată de analize înde- 
lungate, realizate sub unghi filosofic, epistemologic, socio-psihologic şi neurofizio- 
logic, asupra cognitiei, asupra cunoaşterii ca facultate prin excelență umană. 

Important este să remarcăm că din acest fond comun de analiză, cu adânci rădă- 
cini în timp, s-au dezvoltat în ultimele decenii orientări şi chiar şcoli distincte de 
psihologie socială, cu efecte şi sustineri diferite asupra proceselor specifice rela- 
țiilor publice. În esenţă, este vorba de orientarea ,,cognitiei sociale“ (cu reprezen- 
tare preponderent nord-americană) şi de orientarea „reprezentărilor sociale“ (cu o 
ilustrare elocventă în psihologia socială europeană). 


! The Wordsworth Encyclopedia, Wordsworth Reference, Helicon Publishing Ltd., 1995, vol. 3, 
p. 1094. 

? Dumitru Iacob, Competenta şi schimbare. O perspectivă politico-militară şi educațională, 
Editura Academiei de Înalte Studii Militare, Bucuresti, 1996, pp. 99-182. 

După cum remarca Annamaria Silvana de Rosa’, literatura ce tratează despre 
conceptul de reprezentare socială aprofundează progresiv procesele, conţinutul şi 
funcțiile acestei modalități particulare de cunoaştere a lumii sociale, astfel încât 
modelul reprezentărilor sociale a devenit o paradigmă europeană în cunoaşterea 
lumii sociale. Această paradigmă îşi revendică o perspectivă interactionista (interu- 
mană), conform căreia sistemele de credinţe şi teoriile ce ghidează comportamentul 
social sunt rezultatul unor procese nu numai cognitive, ci mai ales sociale. S-a creat 
astfel o alternativă a ,,cognitiei sociale, dominantă în Statele Unite”. 

Daca prin cognitie intelegem facultatea de cunoastere si actul intelectual prin care 
se dobândeşte o cunoştinţă, teoria americană a cognitiei sociale (human informa- 
tion processing) se bazează „pe o concepţie mai degrabă simplistă a societăţii, ca 
sumă de relații diadice şi interpersonale”, în timp ce psihologia socială europeană 
leagă geneza reprezentărilor sociale de procesele de restructurare dinamică a 
cunoaşterii în timpul schimburilor sociale. 

Conceptul central este, cum arătam, cel de reprezentare socială. Reprezentările 
sociale sunt bivalente. Ele ocupă, se poate spune, „o poziție specială între concept, 
având drept scop abstragerea unui sens din real, şi imagine, reproducând realul în 
mod concret“. Reprezentările sociale au întotdeauna cu două fațete — aceea a ima- 
ginii şi aceea a semnificației — care îşi corespund reciproc; ele fac să corespundă 
oricărei imagini un sens şi oricărui sens o imagine. Ele constituie o formă particu- 
lara a gândirii simbolice, fiind în acelaşi timp imagini concrete vizualizate direct şi 
trimiteri la un sistem de raporturi sistematice care dau o semnificație mai largă 
acestor imagini concrete. În acest sens, reprezentările sociale diferă deci, pe de o 
parte, de sistemele teoretice mai elaborate, precum ideologiile şi teoriile ştiinţifice, 
şi pe de altă parte de imagini ca produse imediate ale percepției. 

Fără a aprofunda acum conceptul de reprezentări sociale, vom reveni, pe scurt, 
asupra distinctiei dintre cognitia socială şi reprezentările sociale. În sistematizarea 
operată de Annamaria Silvana de Rosa”, distincţia se bazează pe următoarele deo- 
sebiri: 

— Cosniţia socială izvorăşte dintr-o perspectivă individualistă asupra cunoas- 
terii sociale (esenţiale sunt procesele individuale); societatea este concepută doar ca 
un agregat de indivizi legaţi între ei prin relaţii interpersonale; influenţa socială este 
recunoscută numai ca un element ce facilitează operații logice difuze în strategiile 
de problem solving existente în contextul cultural de referință; cognitia este focali- 
zată pe „cum'-ul şi pe „de ce“-ul cunoştinţelor şi operează cu cognitii (cunoştinţe) 
ca structuri formale şi logice. 


' Annamaria Silvana de Rosa, „Comparaţie critică între reprezentările sociale si cognitia so- 
cială“, în Psihologia câmpului social: reprezentările sociale, Societatea „Ştiinţă & Tehnică“ S.A., 
Bucureşti, 1995. 

? Ibid., p. 258. 

3 Idem. 

+ Idem. 

° Ibid., pp. 269-270. 

— Reprezentările sociale se bazează pe o concepție interactionista legată de lo- 
gica schimburilor interpersonale şi sociale şi pe concepţia „socialului organizat“ (so- 
cietatea nu e un agregat de atomi sociali, ci este articulată şi stratificată în grupuri şi 
subgrupuri); de asemenea, se întemeiază pe concepte sociale ca set de informaţii 
transmise social, reelaborate în interacțiunile dintre indivizi şi grupuri şi recon- 
struite de către actorii sociali pe baza experiențelor sociale; focalizarea se produce 
tocmai prin reprezentări (,,care“ reprezentări şi „ale cui“); în cadrul concepției se 
operează cu „reprezentări“ ca ansamblu de componente rationale şi nerationale, 
logice şi emotive, normative şi valorizante cu valoare de „ghid pentru acțiune“. 

La o privire mai atentă, vom observa că cele două orientări într-adevăr distincte 
sunt nu atât divergente, ci mai curând complementare. Dacă perspectiva cognitiei 
sociale are meritul de a pune în lumină fibra rațională a socialului, orientarea repre- 
zentărilor sociale merge mai departe, încorporând dimensiunea rationalitatii cogni- 
tive în viziunea mai largă a „socialului integrat“, percepția vieții sociale realizându-se 
prin ansamblul facultăților umane — raţiunea, afectele, volitia, şi prin acțiunea ,,im- 
preună“ a individului cu „ceilalți“. În acest mod, oamenii „Îşi reprezintă societatea (şi 
toate aspectele vieţii sociale), generând şi primind reprezentări din partea semenilor“. 

Reprezentarea este o funcție a individului integrat în diverse grupuri sociale şi 
tocmai prin acestea este un factor de ghidaj în acțiunile individului şi ale grupului. 

Este deschisă, prin cele de mai sus, o perspectivă fertilă asupra comunicării pu- 
blice, în condiţiile în care mecanismul generării şi acțiunii reprezentărilor este strâns 
legat de procesele de influențare socială. Evident, procesul de ansamblu este mult 
mai complex, printre componentele sale aflându-se şi comunicarea socială. 

Inventarul temelor psihologiei sociale care, explicit sau implicit, sunt în interfe- 
rență cu problematica de ansamblu a comunicării, este — observă Luminiţa Iacob! — 
în continuă dilatare. Acest inventar cuprinde, în legătură directă sau indirectă cu 
relațiile publice, aspecte precum: problematicile identităţii sociale şi ale schimbării 
atitudinale; natura şi dinamica proceselor de influență, decizie şi creație; fenome- 
nele intra- şi intergrupale; intervenţia psihosocială; fenomenele organizaționale sau 
de masă etc., toate acestea având drept nucleu comunicarea ca proces esențialmente 
social. 


Imaginea şi influența publică 


În sens larg, imaginea semnifică o „reflectare senzorială a unui obiect în con- 
ştiinţă sub forma unei senzaţii, percepții sau reprezentări”. Într-un sens conturat mai 
în detaliu, imaginea este definită drept „reprezentare sensibilă sau tablou mental 
concret, rezultat al reflectării senzoriale a obiectelor şi a fenomenelor“. După 


! Luminiţa Iacob, „Imagologia si ipostazele alterităţii: străini, minoritari, excluşi“, în Adrian 
Neculau, coord., Minoritari, marginali, excluşi, laşi, Polirom, 1996, p. 42. 

> Mic dicționar enciclopedic, Bucureşti, Editura Ştiinţifică şi Enciclopedică, 1986, p. 834. 

3 Dicționar de filosofie, Bucureşti, Editura Politică, 1978, p. 344. 

analizatorul (organul de simț) prin care se realizează, pot fi deosebite: imagini vi- 
zuale, auditive, tactile, sinestezice, gustative, olfactive etc.! 

În mod obişnuit, termenul este utilizat în filosofie, în limbajul psihologiei şi al ana- 
lizei estetice. Imaginea artistică, spre deosebire de imagine în sens general, are în ve- 
dere un „semnificant cu valoare estetică“, o „obiectualizare într-un material anumit: 
culoare, sunet, corp material tridimensional (piatră, bronz, lemn, fildeş etc.), a unui 
elaborat al fanteziei artistice. Imaginea artistică poate fi constituită şi prin cuvinte (în 
arta literară), dar sensul cuvintelor trimite atunci la o reprezentare mentală, concretă a 
unei realități semnificate intenționat de către artist. Imaginea artistică este constituent 
gândirii artistice, aşa cum este conceptul constituentul gândirii ştiinţifice.’ 

Captarea sensurilor multiple şi de profunzime ale imaginii este una dintre între- 
prinderile cele mai vechi ale gândirii umane şi ale discursului filosofic. Poate că una 
din cele mai pilduitoare ilustrari ale acestui efort milenar este cuprinsă în celebrul 
mit platonician al peşterii, din nu mai putin cunoscutul dialog Republica”. Pentru 
frumusețea şi adâncimea ideii, transcriem câteva fragmente ale mitului, selectate 
din cele patru momente ale sale. 


Un prim moment ne trimite către „mai mulți oameni aflaţi într-o încăpere subpă- 
mânteană, ca într-o peşteră, al cărei drum de intrare dă spre lumină [...]. În această 
încăpere ei se găsesc, încă din copilărie, cu picioarele şi grumazurile legate, astfel 
încât trebuie să stea locului şi să privească doar înainte, fără să poată să-şi rotească 
capetele din pricina legăturilor. Lumina le vine de sus şi de departe, de la un foc 
aprins înapoia lor; iar între foc şi oamenii legaţi este drum aşezat mai sus, de-a lun- 
gul căruia, iată, e zidit un perete, aşa cum paravanul scamatorilor pus dinaintea celor 
ce privesc, deasupra căruia îşi arată ei scamatoriile. [...] 

...Mai încearcă să vezi şi că, de-a lungul acestui perete, nişte oameni poartă fe- 
lurite obiecte care depăşesc în înălțime zidul, mai poartă şi statui de oameni, ca şi 
alte făpturi de piatră sau lemn, lucrate în chipul cel mai divers. [...] 

Ciudată imagine şi ciudati sunt oamenii legați. 

Sunt asemănători nouă — am spus. Căci crezi că astfel de oameni au văzut, mai 
întâi, din ei înşişi, cât si din soţii lor, altceva decât umbrele care cad, aruncate de foc, 
pe zidul dinaintea lor? [...] lar dacă ei ar fi în stare să stea de vorbă unii cu alții, nu 
crezi că oamenii noştri ar socoti că, numind aceste umbre pe care le văd, ei numesc 
realitatea? [...] 

În general, deci — am spus eu — asemenea oameni nu ar putea lua drept adevăr 
decât umbrele lucrurilor... 

Al doilea moment: „Priveşte acum în ce fel ar putea fi dezlegarea lor din lanţuri 
[...] atunci când vreunul dintre ei s-ar pomeni dezlegat şi silit, deodată, să se ridice, 
să-şi rotească grumazul, să umble şi să privească spre lumină [...]. 


' Ibid., p. 346. 
? Dicţionar de estetică generală, Bucuresti, Editura Politică, 1972, p. 171. 
g Platon, Republica, ediție bilingvă, vol. 2, Editura Teora, 1998, pp. 514-516. 

Ce crezi că ar zice, dacă cineva i-ar spune că ceea ce văzuse mai înainte erau 
deşertăciuni, dar că acum se află mai aproape de ceea-ce-este şi că întors către 
ceea-ce-este [...], vede mai conform cu adevărul? [...] Nu crezi că el s-ar putea 
afla în încurcătură şi că ar putea socoti că cele văzute, mai înainte erau mai adevă- 
rate decât cele arătate acum?“ 

Al treilea moment: „Dar dacă cineva l-ar smulge cu forța din locuinţa aceasta, 
ducându-l pe un suis greu şi pieptiş, nedându-i drumul până ce nu l-ar fi tras la lu- 
mina soarelui, oare nu ar suferi şi nu s-ar mânia că e tras? [...] 

La urmă, el va privi soarele, nu în apă, nici reflexiile sale în vreun loc străin, ci 
l-ar putea vedea şi contempla aşa cum este. [...] 

După aceasta, ar cugeta în legătură cu soarele, cum că acesta determină anotim- 
purile şi anii, că el cârmuieşte totul în lumea vizibilă, fiind cumva răspunzător şi 
pentru toate imaginile acelea văzute de ei în peşteră.“ 

Al patrulea moment se referă la reîntoarcerea în peşteră a celui ce priveşte soa- 
rele: ,,...Daca acel om, coborând, s-ar aşeza în acelaşi scaun de unde a plecat, oare 
nu ar avea ochii plini de întunecime, sosind deodată dinspre lumea însorită? [...] 

Si nu s-ar spune despre el că, după ce s-a urcat, a revenit cu vederea coruptă si 
că, deci, nu merită să încerci a sui? Iar pe cel ce încearcă să-i dezlege şi să-i con- 
ducă pe drum în sus, în caz că ar putea să pună mâinile pe el şi să-l ucidă, oare nu 
l-ar ucide?“ 


După cum prea bine se ştie, mitul platonician al peşterii concentrează esența 
filosofiei lui Platon, exprimând în imagini plastice atât teoria cunoaşterii, cat şi vi- 
ziunea despre sufletul şi destinul ființei umane. Dincolo de complexitatea gnoseo- 
logiei platoniciene importantă, din unghiul nostru de interes, este sugestia din mitul 
peşterii privind rolul imaginii în cunoaştere şi, în acest context, dubla functiona- 
litate a imaginii: aceasta poate fi atât o expresie a adevărului şi o cale spre adevăr, 
cât şi o „plăsmuire“ a adevărului, un obstacol în drumul către aceasta, o formă de 
ecranare în drumul spre cunoaşterea autentică. Imaginea are un rol esenţial în 
cunoaştere, dar imaginile pot fi, simultan, şi autentice şi inautentice. Drept urmare, 
forța de influențare a imaginii este reală, dar conținutul, sensul influenţei sunt de- 
terminate de natura, de calitatea imaginilor. 

Observaţii şi sugestii relevante în acest sens s-au făcut şi în epocile care au urmat 
Antichității. În plină Renaştere, Francis Bacon, considerat un adevărat întemeietor 
al rationalitatii moderne, dezvoltă teoria „idolilor“, savantul englez avertizand despre 
„cele mai generale şi mai adânc înrădăcinate în conştiinţa oamenilor categorii de 
erori, păreri şi idei false, împotriva cărora intelectul trebuie să se asigure şi să se 
apere în scopul realizării cu succes a operei de instaurare sau reinstaurare a ştiin- 
telor“. În esență, în lucrarea sa fundamentală Novum Organum, Francis Bacon face 
distincția între şi avertizează împotriva a patru categorii de „idoli“!: Idola Tribus 


! Francis Bacon, Noul Organon, Editura Academiei, Bucureşti, 1957; analize interesante ale 
concepției lui F. Bacon privind „idolii“ pot fi intâlnite, printre altele în: Florica Neagoe, Istoria 

(idolii tribului); sunt opinii şi prejudecăți comune întregii omeniri, văzută de F. 
Bacon ca un mare trib, cum ar fi, spre pildă, tendinţa oricui de a crede, cu cea mai 
mare uşurinţă, acele lucruri favorabile punctelor proprii de vedere; Idola Specus 
(idolii cavernei, ai peşterii); aici intră factorii de eroare provenind din inertia 
tradiţiilor — „aşa am apucat“ — şi din cercul strâmt al educației fiecăruia; Idola fori 
(idolii pieţei); aici se află, consideră Bacon, sursa erorilor celor mai insidioase, 
provenite din părerile curente, de circulaţie publică; în fine, a patra categorie se 
referă la Idola Theatri (idolii teatrului), care au cea mai amplă sferă de influență si 
cuprind judecăţi preconcepute datorate unor sisteme filosofice neautentice sau insu- 
ficient asimilate de public. 

Din nou, din unghiul nostru de interes, important este să remarcăm că „idolii“ 
lui Bacon sunt foarte asemănători cu ceea ce spiritualitatea modernă înțelege prin 
„imagine“ şi că, în consonanta cu rădăcina platoniciană a ideii, imaginile sunt sau 
pot fi sursă de eroare. Drept urmare, nu este deloc întâmplător că investigaţiile con- 
temporane asupra imaginii se concentrează, nu în ultimul rând, asupra bivalentei 
acesteia. 

Imaginea ca obiect de cercetare a devenit o prezență obişnuită în investigațiile 
de psihologie socială contemporane, mai ales în cele centrate pe studiul reprezen- 
tărilor sociale. După cum arătam, reprezentarea — în calitate de concept fundamental 
în psihologia socială — este definită în strânsă corelaţie cu imaginea. Reprezentarea, 
arată Willem Doise şi Augusto Palmonari, ocupă „o poziție specială între concept, 
având drept scop abstragerea unui sens din real, şi imagine, reproducând realul în 
mod concret“! 

Sugestiile din definiția de mai sus sunt multiple şi de reținut. Imaginea este dis- 
tinctă în raport cu conceptul (specific, prin excelență, gândirii ştiinţifice), dar nu 
este cu totul străină de „idee“, de „sens“. Numai că imaginea cuprinde o idee, un 
sens concretizate, plasticizate. De regulă, imaginea este materializată, concretizată 
într-un obiect (ca purtător de imagine). Legată de obiectul în care este încorporată, 
imaginea nu se reduce la aceasta, ea întruchipând tocmai sensul, înțelesul degajate 
prin percepția socială (individuală sau de grup) a obiectului ca purtător de imagine. 
Imaginea poate fi şi un simplu cuvânt, însă un cuvânt cu o forță de sugestie, cu o 
putere de a sugera şi de a-și „plasticiza“ sensul dintre cele mai mari. În numeroase 
situaţii, o imagine se exprimă simultan şi distinct atât prin „cuvânt“, cât şi printr-o 
formă concretă, plastică. Spre pildă, „ţara“ este un cuvânt (un cuvânt comun, în ge- 
neral, dar un cuvânt încărcat de sens pentru cetățenii unei anumite tari); în acelaşi 
timp, „ţara“ poate fi simbolizată printr-o formă plastică, într-o imagine (,,harta“, 
„stema“, „drapelul naţional“ etc.). 


filosofiei moderne. Renaşterea de la Petrarca la Bacon, Bucuresti, Editura Didactică şi Pedagogică, 
1975, pp. 106-130; Andrei Brezoianu, ,,Cunoastere, idoli, utopie“, în Cartea interferentelor, 
Bucureşti, Editura Ştiinţifică şi Enciclopedică, 1985, pp. 42-54). 

! Willem Doise, Augusto Palmonari, „Caracteristici ale reprezentărilor sociale“, în Adrian 
Neculau, coord., Psihologie socială. Aspecte contemporane, Iasi, Polirom, 1996, p. 25. 

Raportul dintre imagine şi reprezentarea socială este, de asemenea, relevant. 
Potrivit majorităţii opiniilor şi, cu deosebire, potrivit analizelor întreprinse de Serge 
Moscovici", reprezentările au o funcţie euristică explicită. Ele sunt instrumente ale 
descoperirii, ale cunoașterii realului. Încărcătura lor cognitivă este mare. Spre deo- 
sebire de reprezentări, imaginile, fără a fi lipsite de fibră cognitivă, de un potențial 
elementar de cunoaştere, au în primul rând o funcție de orientare, de influențare a 
opţiunilor în spațiul acțiunii individuale si de grup. Preluând o sugestie de la 
Platon, din mitul peşterii, se poate spune că oamenii sunt legaţi în primul rand prin 
imagini. Într-o comunitate există un fond comun de imagini, iar influențarea mem- 
brilor comunității se realizează prin elaborarea şi impunerea de noi imagini. De aici 
rezultă, de fapt, uriaşa forță de influență publica a imaginii. 


O scurtă introducere în imagologie 


În mod obişnuit, dicționarele, cel puţin cele mai vechi, definesc imagologia drept 
„domeniu al psihosociologiei care se ocupă cu studierea ştiinţifică, multidiscipli- 
nară a percepţiei, opiniei, atitudinii, judecății şi imaginii globale pe care şi-a for- 
mat-o în decursul timpului o comunitate etnică, națională asupra altei (altor) naţiuni 
sau naționalități sub influența contactelor directe, prin reprezentanți, dar mai ales 
prin intermediul produselor cultural-ideologice larg răspândite de către mijloacele 
de comunicare in masă. Totodată, s-a remarcat că în sfera imaginii reciproce a 
națiunilor şi grupurilor etnice şi-au făcut loc numeroase prejudecăţi şi stereotipuri, 
pe care imagologia încearcă să le risipească. Astfel, pentru „o mare parte dintre fran- 
cezi — şi, fără îndoială, nu numai pentru ei — psihologia popoarelor nu prezintă nici 
un mister: germanul este auster, disciplinat, serios, abstract şi gurmand; englezul este 
distant, flegmatic, practic; italianul este spiritual, uşuratic, guraliv“*. 

Unele cercetări actuale consacrate imagologiei” au constatat că o definiţie precum 
cea de mai sus face parte dintr-o tendință distinctă de concepere şi practicare a ima- 
gologiei. Potrivit acestei tendinţe, obiectul imagologiei este de minimă extensiune, 
el mărginindu-se doar la studierea stereotipurilor naţionale. La cealaltă extremă se 
află o orientare de maximă extensiune, potrivit căreia imagologia circumscrie stu- 
diul reprezentării oricărei realități. În interiorul acestei orientări se pleacă de la con- 
statarea că, în fond, există „imagini despre toate“ (indivizi, grupuri etc.) şi, drept 
urmare, este normal ca sensul, cuprinderea imagologiei să fie de extremă generali- 
tate şi cuprindere. Concret, de-a lungul timpului, direcții importante ale studiilor de 
imagologie s-au dezvoltat în strânsă legătură cu evoluţia unor ştiinţe şi domenii 
clasice precum psihologia, istoria şi literatura. Astfel, s-au constituit: 


! Vezi Serge Moscovici, „Fenomenul reprezentărilor sociale“, în Reprezentările sociale, Bucu- 
reşti, Societatea „Ştiinţă & Tehnică“ S.A., 1995, pp. 1-84. 

4 Dicţionar de psihologie socială, Bucuresti, Editura Ştiinţifică şi Enciclopedică, 1981. 

? Ibid. 

* Luminiţa Iacob, 1996, p. 41. 

— imagologia psihologică, cu deschidere pronunţată spre psihologia socială şi 
spre studiul psihologiei popoarelor; 

— imagologia istorică, în temeiul căreia, pe verticala timpului, fenomenele sociale 
sunt analizate nu numai prin prisma criteriului etnic, ci şi prin prisma unor criterii 
legate de aspectele sociale, geografice, rasiale şi religioase ale comunităților umane; 

— imagologia literară, născută în aria de cercetare a literaturii comparate (axată 
deci pe depistarea imaginilor care rezultă din studiul literaturii). 

Pe lângă poziţiile care repartizează imagologia de la o disciplină la alta, s-a con- 
turat tot mai clar ideea conceperii imagologiei ca disciplină independentă, cu un 
accentuat caracter interdisciplinar (ca disciplină de sinteză, de graniță). În raport cu 
cele de mai sus, mai trebuie observate următoarele: 

— expansiunea, ofensiva imaginii în lumea modernă, cu deosebire în deceniile 
postbelice, constituie un proces real, tot mai substanţial şi mai tumultuos; 

— în lumea de astăzi, nu numai macrocolectivitatile sociale, nu numai națiunile 
şi popoarele sunt interesate în promovarea unei imagini de sine pozitive şi în rapor- 
tarea adecvată la imaginea celuilalt; tot mai mult acest fapt devine o caracteristică a 
organizațiilor sociale, cu deosebire a celor politice şi economice; 

— potrivit tendinței descrise mai sus, imaginea constituie într-o măsură tot mai 
mare un obiectiv prioritar şi un instrument privilegiat în acțiunea firmelor, a specia- 
liştilor în relații publice; înainte de a vinde produse şi servicii, firmele „vând“ ima- 
gini; 

— multiplicarea acțiunilor de promovare a imaginii, coborârea acestora pe te- 
renul concret al afacerilor, al comerțului şi al competiţiilor politice, electorale n-au 
diminuat interesul pentru „imaginea comunitară“, pentru imaginea naţiunilor şi a 
popoarelor; dimpotrivă, interesul este în creştere, iar cele două procese sunt com- 
plementare; de pildă, nu întâmplător, schimbări în imaginea etnică a japonezilor 
(atât în imaginea de sine, cât şi în imaginea celorlalți despre japonezi) s-au petrecut 
tocmai în urma expansiunii economico-financiare postbelice a marelui popor asia- 
tic; în plan ştiinţific, sunt tot mai vizibile tendințele de închegare a etnoimagologiei 
ca ramură distinctă a stiintei-mama. 

În ultimă instanță, în contextul problemelor de ansamblu ale relaţiilor publice, 
este de reţinut că în societăţile dezvoltate de azi, în lumea informațională, în uni- 
versul în expansiune al mass media se operează extrem de frecvent şi, de regulă, cu 
mult rafinament, cu imagini. Idolii au fost înlocuiţi cu imaginile. În zorii mileniului 
al III-lea, imaginea are puterea unui zeu. Rămâne de văzut care sunt şi care pot fi 
raporturile dintre om şi noua zeitate. 


4.6. Suportul etic al relaţiilor publice 
Secolul al XX-lea — afirmă Piotr Wierzbicki în lucrarea sa Structura minciunii — 


este „secolul adevărului“, pentru simplu motiv că, în acest veac, „opera intelep- 
tului“ a fost scoasă din spațiul liniştit al bibliotecii şi i s-a dat drumul în lume în 

milioane de exemplare tipărite. Mai mult decât atât, pe aripile televiziunii, „înţelep- 
tul însuşi a fost transportat în milioane de locuințe umane. Niciodată, înainte, omul 
dornic de adevăr nu l-a avut atât de aproape şi atât de putin costisitor. Niciodată 
înainte, adevărul n-a avut în apărarea sa forte atât de puternice“. Dar — observa 
acelaşi Piotr Wierzbicki — secolul al XX-lea este totodată şi „secolul minciunii “, 
într-un mod care este cu mult departe de simpla continuare a unei situaţii din seco- 
lele anterioare. Mincinosul „clasic“ a devenit anacronic, el transformându-se într-un 
„funcţionar specializat“ care se află în serviciul „minciunii rafinate, înveşmântate 
în culori protectoare“. În veacul tocmai încheiat, minciuna „îl imprejmuieste pe la 
spate pe om cu zăplazuri, îi suceşte minţile în mod viclean, îi creează capacitatea, 
starea, pasiunea de a numi de la sine negrul alb, de a recunoaşte în mod spontan că 
doi plus doi fac cinci“ 7. Dar poate că, în acest context, faptul care dă cel mai mult 
de gândit este că a avut loc o „schimbare a atitudinii oamenilor față de minciună“. 
În noul spirit al timpului, postulatul etic „să nu minți“ începe să sune oarecum ana- 
cronic. În era modernă, minciuna rafinată constă, în fond, în „manipularea celui- 
lalt“. Anticii îşi formulau imperativul moral lapidar şi cu profunzime prin sintagma 
„fii înţelept“. Prin adecvare la vremurile de azi, imperativul ar putea fi „nu te lăsa 
minţit“ a deci „nu te lăsa manipulat“. 

Evident, deontologia relaţiilor sociale, a raporturilor interumane este pe cât de ri- 
guroasă, pe atât de complexă. „A nu minţi“ şi „a nu te lăsa minţit“, „a nu manipula“ 
şi „a nu te lăsa manipulat“ sunt deziderate şi preocupări atât în viata indivizilor, cât 
şi în activitatea organizațiilor sociale. Cu atât mai mult aceste deziderate sunt pre- 
zente în acţiunile specialiştilor în relaţiile publice. În condiţiile expansiunii relaţiilor 
publice, ghidarea etică a acestora a devenit un adevărat imperativ. Acest fapt esen- 
tial este vizibil, poate înainte de orice, prin tendința şi efortul articulării unui cod etic 
al relațiilor publice. În această perspectivă, experienţa acumulată în sistemul rela- 
tiilor publice din S.U.A. este, precum în multe domenii similare, relevantă.“ 

Etica în comportament este o componentă importantă a activității de relații pu- 
blice. La începuturile afacerii Watergate şi a altor activități scandaloase, inclusiv 
poluarea mediului, publicul american a impus practici etice din partea firmelor şi 
instituţiilor. Schimbările rapide ale atitudinii publice se reflectă cu claritate în legis- 
latie, în deciziile tribunalelor, în vederile comentatorilor profesionişti ai probleme- 
lor publice şi în opinia publică exprimată de mass media. 

În general, etica se referă la sistemul de valori conform căruia o persoană hotă- 
răşte ce este bine si ce este rău, drept sau nedrept, îndreptățit sau neindreptatit. Etica 
se face simțită în comportamentul moral din anumite situații. Comportamentul indi- 
vidual nu se măsoară numai în funcție de propria conştiinţă, ci şi după norma accep- 
tată social, profesional sau în cadrul instituţiei respective. 


l Piotr Wierbicki, Structura minciunii, Bucureşti, Nemira, p. 7. 

? Ibid., p. 8. 

3 Ibid., p. 9. 

4 Vezi Scott Cutlip, Allan Center, Glenn Broom, 1994, pp. 129-161. 

Un bun exemplu de cod etic în relaţiile publice, în comunicarea publică, este cel 
oferit de codul standardelor profesionale al Societății Americane de Relaţii Publice 
(PRSA). Acest cod a fost adoptat în 1950 şi a fost îmbunătăţit, revizuit şi adăugit în 
anii 1954, 1959, 1963, 1977, 1983 şi 1988. El cuprinde o „declarație de principii“ 
şi un ansamblu de prescriptii privind acțiunea profesioniştilor în relații publice. 


Declaraţia de principii 


Declaraţia de principii stipulează faptul că membrii Societăţii Americane de 
Relaţii Publice îşi articulează principiile profesionale pe valoarea şi demnitatea 
fundamentală a individului, cu menţiunea că exercitarea liberă a drepturilor omului, 
în special libertatea cuvântului, libertatea întrunirilor şi a presei sunt esențiale în 
practica relațiilor publice. În servirea intereselor clienților şi patronilor, membrii aso- 
ciatiei urmăresc atingerea obiectivului unei mai bune comunicări, înţelegeri şi coo- 
perări între persoanele, grupurile şi instituţiile societății şi al şanselor egale de anga- 
jare în profesia de relații publice. În acest scop, profesioniștii în relaţii publice se 
angajează să se comporte, din punct de vedere profesional, cu cinste, corectitudine, 
dreptate şi responsabilitate fata de public, să îşi îmbunătățească prestaţia profesio- 
nală individuală şi să îşi dezvolte cunoştinţele şi experienţa profesională printr-o 
continuă cercetare şi instruire. 


Articolele codului 


Aceste articole au fost adoptate de Societatea Americană de Relaţii Publice pentru 
a promova şi menţine un standard ridicat în serviciul public şi un comportament 
etic al membrilor săi. 

— Membrul societăţii se va purta corect cu clienții şi patronii, din trecut şi ac- 
tuali, cu colegii de muncă şi cu marele public. 

— Membrul societății se va conduce, în viata profesională, după interesele publi- 
cului. 
— Membrul societății va respecta adevărul, corectitudinea şi normele general 
acceptate ale bunului simţ. 

— Membrul societăţii nu se face partizanul unor interese ce vin în contradicție 
sau sunt în dauna cuiva, fără consimțământul acordat de părțile implicate după pre- 
zentarea tuturor faptelor, şi nici nu se va pune în postura în care interesul său este 
sau ar putea fi în contradicție cu datoria față de un client sau fata de ceilalți, fără a 
prezenta totalitatea faptelor ce privesc interesele tuturor celor implicați. 

— Membrul societăţii va păstra secretul discuţiilor avute cu clienții din trecut sau 
actuali sau cu patronii din trecut sau actuali şi nu va accepta continuarea plăţilor 
pentru anumite servicii sau angajamente de muncă care presupun dezvăluirea sau 
folosirea acestor discuţii în dezavantajul sau în detrimentul unor asemenea clienți 
sau patroni. 

— Membrul societății nu se va angaja în acţiuni ce ar putea prejudicia integri- 
tatea canalelor de comunicare sau demersurile guvernamentale. 

— Membrul societății nu va comunica intenționat informaţii false sau care pot 
induce în eroare şi este obligat să aibă o grijă deosebită pentru a evita furnizarea de 
informaţii false sau care induc în eroare. 

— Membrul societății trebuie să fie oricând gata să dea publicității numele clien- 
tului sau patronului în numele căruia se face un comunicat public. 

— Membrul societăţii nu va prejudicia intenționat reputaţia profesională sau acti- 
vitatea unui coleg. Dar dacă un membru are dovezi că un altul se face vinovat de 
activități lipsite de etică, ilegale sau necinstite, inclusiv de acelea care contravin 
acestui cod, el va prezenta informațiile respective imediat autorităților cuvenite din 
societate. 

— Membrul societății care face un serviciu unui client sau patron nu va accepta 
bani, comisioane sau alte recompense materiale de la nimeni altcineva decât clientul 
sau patronul pentru care face acele servicii, cu excepția cazurilor în care are con- 
simtamantul expres al clientului sau patronului, dat în deplină cunoştinţă de cauză. 

— Membrul societăţii nu va da garanții privind obținerea anumitor rezultate care 
tin direct de activitatea lui. 

— Membrul societății va sista, cât mai repede posibil, relaţiile cu o instituție sau 
individ dacă această relație va conduce la un comportament care să contravină pre- 
vederilor acestui cod. 


Competenta şi profesionalism 


În general, competenţa se referă la „capacitatea cuiva de a se pronunţa asupra 
unei probleme pe baza unei cunoașteri adânci a acesteia“. Nuantind, se are în ve- 
dere sensul juridic al competenţei, care trimite la „dreptul legitim al unei persoane 
de a lua decizii într-un anumit domeniu de activitate, la diferite niveluri ale unor 
structuri organizaționale (politico-juridice, administrative, industriale, militare etc.) 2, 
cât şi sensul profesional, definit drept „caracteristică a unei persoane sau a unui co- 
lectiv de a dispune de cunoştinţele şi deprinderile necesare realizării sarcinilor le- 
gate de un anumit domeniu de activitate profesională““. În esență, competenţa se 
impune prin „acţiunea ordonatoare asupra agenţilor acțiunii umane“, funcționând 
ca „factor de presiune educaţională“ şi de „ierarhizare profesională“. În ultimă in- 
stanta, competența se exprimă practic prin profesionalism, proces în care normele 
morale şi abilitățile de acțiune se îmbină foarte strâns. Evident, o asemenea carac- 
teristică, prezentă în întreaga arie a profesiilor practicate social, este prezentă şi în 
sistemul relațiilor publice. 


! Mic dicţionar enciclopedic, Bucureşti, Editura Ştiintifică şi Enciclopedică, 1986, p. 414 

> Cătălin Zamfir, Lazăr Vlăsceanu, coord., 1993, p. 120. 

3 Idem. 

+ Vezi Dumitru Iacob, Competenta şi schimbare. O perspectivă politico-militară si educa- 
tionald, Editura Academiei de Înalte Studii Militare, Bucureşti, 1996, p. 153. 

Cei ce lucrează în domeniul relațiilor publice împărtăşesc opinii foarte diverse 
în ceea ce priveşte natura activității publice ca meserie, calitate sau profesie în plin 
avânt. Cu siguranţă că, în prezent, relațiile publice sunt considerate o profesie, cum 
sunt medicina şi avocatura. Există şi ideea, acreditată de multi profesionişti şi, în 
S.U.A., de însăşi Societatea Americană a Relatiilor Publice, că cel mai important 
lucru pentru acela ce lucrează în acest domeniu este de a acţiona ca un profesionist. 
Aceasta înseamnă că funcţionarul trebuie să se caracterizeze prin: 

— independenţă; 

— responsabilitate fata de societate şi interesul public; 

— grija pentru competenţa şi onoarea acestei profesii în ansamblu; 

— loialitatea mai mare fata de standardele profesiei şi față de colegi decât fata de 
patronul actual. Punctul de referință al activităților de relaţii publice trebuie să îl 
constituie normele profesionale, și nu cele ale clientului sau ale patronului. 


4.7. Suportul juridic al relaţiilor publice 


După cum s-a observat în cele analizate până acum, abordarea sistemică a rela- 
tiilor publice permite punerea în evidență a legăturilor esențiale dintre organizații si 
viata publică, reliefând astfel expresia publică a vieții sociale. Esentialul este că atât 
organizațiile cât şi viata publică în ansamblu cuprind individualitati umane dis- 
tincte, cu drepturi ce se cer a fi instituite legal şi asigurate practic. Aceasta este, de 
fapt, trăsătura definitorie a organizării democratice a statului de drept. Imperativul 
legalităţii în acțiunea specialiştilor în comunicare publică îşi află rădăcinile, înainte 
de orice, în temeiul constituțional al statului de drept. 

Astfel, Constituţia României stipulează” dreptul la informatie, consfintind că 
„Dreptul persoanei de a avea acces la orice informaţie de interes public nu poate fi 
îngrădit“ (art. 31-1); Simultan sunt stabilite obligații atât pentru autoritățile publice, 
care, „potrivit competenţelor ce le revin, sunt obligate să asigure informarea corectă 
a cetățenilor asupra treburilor publice şi asupra problemelor de interes personal“ 
(art. 31-2), cât şi pentru mijloacele de informare în masă, publice şi private, care 
„sunt obligate să asigure informarea corectă a opiniei publice“ (art. 31-3). 

În optica legii fundamentale a statului român, dreptul la informaţie este strâns 
asociat cu libertatea de exprimare. În acest sens, art. 30-1 prevede: „Libertatea de 
exprimare a gândurilor, a opiniilor sau a credințelor şi libertatea creaţiilor de orice 
de orice fel, prin viu grai, prin scris, prin imagini, prin sunete sau prin alte mijloace 
de comunicare în public, sunt inviolabile“. În mod natural şi pe deplin legitim sunt 
interzise de lege defăimarea țării şi a națiunii, îndemnul la război de agresiune, la 


' Etica relaţiilor publice are strânse legături cu etica mass media. În acest context, pot fi consul- 
tate: Clifford G. Christian et al., Etica mass media. Studii de caz, Ed. Polirom, 2001; Miruna Runcan, 
Introducere în etica şi legislaţia presei, ALL, 1998. 

= Constituția României, 1991, Titlul II, Capitolul II, „Drepturile şi libertăţile fundamentale“. 

ură națională, rasială, de clasă sau religioasă, incitarea la discriminare, la separatism 
teritorial sau violenţa publică, precum şi manifestările obscene, contrare bunelor 
moravuri (art. 30-7). Totodată, este prevăzut că „Răspunderea civilă pentru creaţia 
adusă la cunoştinţă publică revine editoriului sau realizatorului...“ (art. 30-8). 

Un element-cheie al asigurării funcționalități relațiilor sociale, publice, al ex- 
primării practice a drepturilor şi libertăților garantate constitutional este cel definit 
de Constituţia României printr-un concept cu sensuri de reală profunzime — buna 
credință. „Cetăţenii români, cetățenii străini şi apatrizii — arată textul Constituției — 
trebuie să-şi exercite drepturile şi libertăţile constituționale cu bună credinţă, fără să 
încalce drepturile şi libertăţile celorlalți“ (art. 54). 

Indiscutabil, bunacredinta este un concept plurivalent. Sensurile morale se înge- 
mănează cu cele juridice, punându-și pecetea asupra relațiilor sociale în general şi, 
nu în ultimul rând, asupra relațiilor publice, implicit asupra profesioniştilor din sis- 
temul relaţiilor publice. Din acest punct de vedere, semnificative sunt şi eforturile de 
a reglementa legislativ, în România, atât accesul la informațiile publice, cât şi pro- 
tectia informaţiilor confidentiale pentru organizații şi pentru securitatea națională. 


Implicații şi ipostaze juridice 


Acţiunile specialiştilor în relaţii publice angajează numeroase implicaţii de na- 
tură juridică, dintre care, potrivit experienţei acumulate pe sol american’, un grad 
ridicat de relevanţă au cele privind calomnia şi defăimarea, drepturile angajaţilor, 
proprietatea ideilor şi copyright-ul, dar şi altele. 


Calomnia si defăimarea 

În sens general, calomnia semnifică „o afirmaţie mincinoasă făcută cu scopul de 
a atinge onoarea sau reputaţia cuiva“?. În sens juridic, calomnia este o „infracțiune 
care constă în afirmarea sau imputarea în public a unei fapte determinate, privitoare 
la o persoană, care, dacă ar fi adevărată, ar expune acea persoană la o sancțiune 
penală, administrativă sau disciplinară ori dispretului public“. Comune în sensul 
de bază, defăimarea menţine acţiunea de ponegrire a unei persoane sau organizații 
preponderent în sfera privată, în timp ce calomnia vizează ponegrirea, defăimarea 
realizate într-o formă publică (în presă sau în alte medii de informare publică). 

Cazuistica domeniului este bogată şi în diversificare, practica în domeniu creând 
precedente de procedură judiciară. Astfel, autorii lucrării Effective Public Relations 
arată că, deşi ştirile sunt rar implicate în procese de calomniere, o regulă din 1987 
susține ideea că o companie poate utiliza aceleaşi standarde de apărare precum cele 
pe care le foloseşte organizaţia media care a difuzat mesajul. Regula a fost stabilită 


! Vezi Scott Cutlip, Allen Center, Glenn Broom, 1994, p. 164-192; Valentin Stancu, Marcela 
Stoica, Adrian Stoica, 1999. 

> Mic dicționar enciclopedic, Editura Ştiinţifică şi Enciclopedică, Bucureşti, 1986, p. 281. 

ki 

7 Idem. 

în urma unui proces intentat unei agenții de publicitate. Cazul a implicat o angajată 
care a pretins că a fost calomniată printr-o ştire care anunța că ar fi fost eliberată 
din funcţie din cauza unor nereguli financiare în departamentul pe care-l conducea. 
Această situaţie explică motivul pentru care organizaţiile spun adesea că un angajat 
a plecat din „motive personale“, în loc să precizeze circumstanțele. 

Cele mai multe procese de calomnie sunt împotriva ziarelor, revistelor şi, în 
general, împotriva mass media, atunci când o persoană consideră că o declarație 
falsă i-a stricat reputaţia. În mod obişnuit, pentru a câştiga un proces de defăimare, 
o persoană sau o organizaţie trebuie să dovedească că declaraţia a fost falsă, defăi- 
mătoare şi publicată în cunoştinţă de cauză. Într-un număr tot mai mare de cazuri, 
se acuză şi situaţia prin care un articol creează o falsă impresie, chiar dacă fiecare 
afirmație în parte e adevărată. 

Dacă un ziar publică o serie de articole despre o companie având tendinţa să 
susțină că firma face ceva ilegal, atunci există motiv pentru un proces. Astfel, un 
celebru cântăreț american a câştigat o sumă mare drept despăgubire în urma unui 
proces cu NBC, pentru o ştire care a creat impresia că el a primit asistență finan- 
ciară de la persoane din mediile crimei organizate pentru a achiziționa un hotel. 
Printre altele cel calomniat a dovedit că reporterii au uitat să informeze despre 
faptul că el a primit un împrumut de la o bancă pentru a finanța achiziționarea. 

Managerii unor organizaţii sunt adesea implicaţi atunci când grupurile mass 
media includ numele corporației lor pe lista anuală a celor care poluează sau pe una 
similară. Reputația unei companii poate fi stricată, dar defaimarea este greu de 
dovedit într-o curte de justiție. Compania trebuie să dovedească faptul că aceste 
cuvinte defăimătoare nu sunt adevărate şi că ele au cauzat scăderea vânzărilor sau 
oprobriul public. 

Corporatiile şi organizaţiile sunt subiecte ale conceptului juridic de „comentarii 
cinstite şi critice“. Aceasta este apărarea pe care o utilizează criticii de teatru şi 
muzică atunci când vorbesc sau scriu despre o reprezentație. Termenul se referă la 
faptul că firmele sau persoanele care îşi prezintă în public şi în mod voluntar 
operele îşi supun produsele drept subiecte pentru comentarii. 


Conceptul de „fisură publică“ 

Este un concept util pentru personalul din relațiile publice, mai ales în relațiile 
cu mass media. În temeiul acestui concept, se poate răspunde unor întrebări izvo- 
râte din situaţii practice complexe. Astfel, are presa, de exemplu, dreptul să publice 
informaţii despre activităţile şefului executiv al companiei? Are un ziar dreptul de a 
judeca deciziile manageriale ale executivului unei companii? Poate cel ce este su- 
biectul unui astfel de articol să dea ziarul în judecată pentru violarea intimitatii? 
Răspunsul variază în funcţie de modul în care autoritatea judecătorească defineşte 
„figura publică“. Deciziile recente în spaţiul jurisdicției americane sunt contradic- 
torii. Persoane precum guvernanţii, candidații politici, actorii, sportivii şi celebrită- 
tile din lumea afacerilor sunt considerate „figuri publice“ şi au probleme în câştiga- 
rea proceselor pentru calomnie şi violare a intimitatii. 

Consilierii de relații publice au obligaţia să urmărească schimbările de standard 
în privinţa a ceea ce constituie „figura publică“. Ei trebuie să-i sfătuiască pe cei în 
cauză că o parte din imunitatea lor la critica presei şi a investigaţiilor reporterilor se 
dispersează dacă se implică voluntar în dezbateri despre probleme controversate. 
Totodată, imunitatea scade dacă firma e implicată în evenimente importante, cu im- 
pact social major. 


Drepturile angajaţilor 

Conceptele de calomnie, defăimare şi violarea intimitatii trebuie avute în vedere 
atunci când personalul RP redactează materiale care-i implică pe angajaţii unei 
companii. Nu mai este adevărat, dacă a fost vreodată, că o organizaţie are drepturi 
nelimitate de a face publică activitatea angajaţilor săi. Documentele publice ale 
unei organizaţii (rapoarte de afaceri etc.) dovedesc atitudinea acesteia fata de anga- 
jatii săi, fiind extrem de important ca, în acest mod, să nu se aducă atingere ima- 
ginii personale a angajaţilor şi să se evite orice prilej ca angajaţii să declanşeze 
proceduri judiciare motivate prin violarea intimitatii. O publicație pentru angajați 
trebuie să evite stereotipurile, comentariile rasiale şi discriminarea etnică. Un anga- 
jat poate intenta un proces bazat pe modul în care a fost caracterizat public. Fe- 
meile, de exemplu, sunt prezentate în mod stereotip, de regulă. 

În rezumat, trebuie evitate subiectele care ar putea ridiculiza sau prezenta deza- 
vantajos un angajat în faţa celorlalți. Este costisitor şi neplăcut pentru o organizație 
să se ocupe de astfel de procese. 

Iată câteva recomandări de reținut când se scrie despre activităţile angajaților: 

— Atenţia trebuie îndreptată spre relatarea activităţii organizaţiei. 

— Angajaţii trebuie să fie de acord în scris cu orice referire care fi priveşte. 

— Toate informaţiile trebuie verificate de două ori. 

— Trebuie pusă întrebarea: „Va deranja asta pe cineva, sau îl va face subiect de 
glumă?“ 

— Angajaţii trebuie să aibă de la început o copie a articolului în care sunt citați 
(numiţi). 

— Nu se folosesc informaţii de mâna a doua; faptele se confirmă direct de către 
persoana implicată! 

— Angajaţii trebuie să cunoască scopul şi modul în care e utilizată fotografia lor 
sau articolul despre ei. 

— Angajaţii trebuie să consimtă în scris, sub semnătură, că organizația poate 
face publică activitatea lor în articole, în relatări mass media. 


Consideraţii despre reclamă 

Informaţiile de mai sus despre angajați privesc scrierile de informare şi artico- 
lele. Dacă o fotografie a unui angajat sau un comentariu sunt utilizate ca reclamă 
sau într-o broşură este esențial să existe un acord semnat. Ca o precauţie în plus, 
este bine să i se dea celui în cauză o compensație financiară pentru ca acordul să fie 
inatacabil. 

Chemical Bank din New York a învăţat această lecţie într-un mod neplăcut. 
Banca a utilizat imagini a 39 de angajaţi, în diferite reclame făcute pentru a uma- 
niza imaginea băncii, dar angajaţilor respectivi nu li s-a cerut permisiunea de a le fi 
utilizate fotografiile în reclame. Un avocat al angajaților a spus: „Banca a luat indi- 
vidualitatea angajaţilor şi a folosit-o pentru a face profit“. Judecătorul a fost de 
acord şi a concluzionat că banca a violat legea intimitatii. 

Permisiunea scrisă ar trebui obţinută şi dacă fotografia angajatului apare în bro- 
şuri sau în raportul anual al corporației. Aceleaşi reguli se aplică şi în cazul celor 
din afară. Spre pildă, dacă o corporație vrea să-i arate pe clienţii ei mâncând într-un 
restaurant din lanţul pe care-l are, trebuie să obțină permisiunea acestora în scris. 
Pentru a evita procesele, multe companii folosesc modele profesioniste drept „cli- 
enti“. Aceasta evită problema persoanelor care-şi dau acordul verbal în momentul 
fotografierii, dar se razgandesc câteva luni mai târziu, când apare fotografia. Cand 
un copil apare într-o astfel de fotografie, este necesar acordul scris al părinților. 


Întrebările presei 

Pentru că întrebările presei pot viola dreptul la intimitate al angajaţilor, perso- 
nalul RP trebuie să cunoască până unde informaţiile vor fi date pe răspunderea 
angajaţilor. 

În general, angajaţii ar trebui să dea unui reporter doar informaţii de bază. Aces- 
tea pot include: 

— confirmarea că persoana este un angajat; 

— postul deținut şi o descriere a sa; 

— date despre începutul perioadei de angajare sau, după caz, despre sfârşit. 

Totodată, un funcționar RP trebuie să evite să ofere informații despre angajaţi 
precum: 

— salariul; 

— adresa de acasă; 

— statutul marital; 

— numărul de copii; 

— apartenența la unele organizații. 


In concluzie, în perspectiva celor de mai sus sunt de reţinut următoarele: 


a) Esenţa RP 
Deviza (sloganul) RP: Fă fapte bune şi fă în aşa fel încât să se vorbească de bine 
despre faptele tale bune! 


b) RP — definiţii 
RP = „efortul programat de influențare a opiniei publice prin realizări responsa- 
bile şi acceptate social, pe baza unei comunicări reciproc satisfăcătoare“ (S.U.A.). 

RP = „efortul conştient, planificat si sutinut de realizare şi menţinere a intelege- 
rii reciproce dintre organizaţie şi oamenii cu care vine în contact“ (Marea Britanie). 

Termenii RP: 

— Organizaţia (comercială, economică, publică, privată etc.); 

— Publicul (beneficiar direct al produselor şi serviciilor organizaţiei, publicul 
intern, din organizaţie, şi cel extern); 

— Opinia publică (publicul larg, beneficiarul direct, imediat şi indirect, potential); 

— Comunicarea (ca proces de influențare reciprocă între organizaţie si public); 

— Mass media (ca mijloc de comunicare şi de influențare a publicului). 

Valorile RP: 

— Adevărul 

— Transparenţa 

— Comunicarea 

RP — comunicarea reciprocă între organizaţie şi public. 

Scopul R.P.: încrederea publicului în organizaţie şi menţinerea sănătății organi- 
Zației. 

Organizaţie sănătoasă = organizaţie adaptabilă. 


c) Evoluţia RP 

—RP au apărut spre sfârşitul secolului al XIX-lea, in S.U.A., ca rezultat al efor- 
tului de adaptare a organizaţiilor la schimbările economice şi sociale. 

— Azi, RP sunt în expansiune. Organizațiile moderne şi-au constituit structuri de 
RP. Asemenea structuri există şi în România. 


Managementul modern presupune relaţii publice active, ofensive. În acest sens, 
relaţiile publice sunt o funcţie a conducerii organizațiilor, iar specialistul în relații 
publice este consilierul pentru comunicare al managerului organizaţiei. 

Spre deosebire de propagandă şi de publicitatea comercială, relațiile publice sunt 
constituite pe valoarea de adevăr. În programele de relaţii publice, în mesajul către 
publicurile-țintă, specialistul în relaţii publice se ghidează după o singură valoare — 
ADEVĂRUL. 

Sub aspect etic, principala provocare practică cu care se confruntă un spe- 
cialist în RP este cuprinsă în întrebarea: 


Voi minţi pentru şeful meu? 


Răspunsuri posibile: 

1. Da, voi minţi — chiar dacă pe termen scurt o asemenea opțiune poate fi o so- 
lutie, pe termen lung soluţia este CATASTROFALA. 

2. Nu, nu voi minţi (voi spune adevărul). 

Deci, ce însemnă a spune adevărul? 

CE ESTE ADEVĂRUL? 

— adevărul-CORESPONDENŢĂ (concordanța dintre informaţii si fapte, realitate); 

— adevărul-COERENȚĂ (unitatea interna a mesajului, lipsa contradictiilor); 

— adevărul- UTILITATE (perceperea mesajului ca folositor pentru cel care îl re- 
ceptează); 

— adevărul-CONSENSUAL (percepţia comună a publicurilor asupra stării unor 
fapte sociale. 

CUM TREBUIE PROCEDAT? 

— spune adevărul! 

— spune întreg adevărul! (oricum va fi aflat!); prezintă faptele; prezintă toate 
faptele! (oricum vor fi aflate!); 

— fii atent la context! 

— nu neglija aspectele de utilitate! 

— nu contraveni consensului social existent! 

Câştigarea încrederii este scopul tuturor specialiştilor în RP, iar acest lucru nu 
poate fi realizat decât prin profesionalism şi etică. 

Exemplu: Declaraţia de principii a companiei Johnson & Johnson! 

„Credem că avem o mare răspundere față de medici, asistente medicale, pa- 
cienti, fata de mame si de toți aceia care folosesc toate produsele noastre. Trebuie 
să ne straduim să reducem costurile pentru a menţine prețuri acceptabile. Dolean- 
tele consumatorilor trebuie satisfăcute cu promptitudine şi acuratețe. Distribuitorii 
noştri trebuie să aibă şansa de a avea un profit corect. 

Suntem responsabili fata de angajaţii noştri, femeile şi bărbaţii care muncesc 
pentru noi în întreaga lume. Fiecare angajat trebuie tratat individual. Trebuie să la 
respectăm demnitatea şi să le recunoaştem meritele. Ei trebuie să aibă sentimentul 
securității locului de muncă. Salariile trebuie să fie corecte, iar condițiile de muncă 
adecvate, curate şi sigure. Angajaţii noştri trebuie să fie liberi să-şi exprime suges- 
tiile sau nemulțumirile. Trebuie să existe şanse egale de angajare şi promovare 
pentru cei care au calificările necesare. 

Suntem responsabili față de comunitatea în care muncim şi trăim. Trebuie să 
fim buni cetăţeni, să sprijinim munca de calitate şi să ne plătim corect impozitele. 
Trebuie să încurajăm inițiativele civice, pentru o sănătate şi educaţie mai bune. 
Trebuie să menţinem în ordine proprietatea pe care avem privilegiul să o folosim, 
protejând mediul şi resursele naturale. 

Responsabilitatea noastră finală este față de acționarii noştri. Afacerile trebuie 
să aducă un profit bun. Trebuie să experimentăm noi idei. Cercetarea trebuiee 
continuată, iar programele inovatoare trebuie dezvoltate, acceptând în acelati timp 
costurile care derivă din greşelile noastre. Trebuie procurate noi echipamente, noi 
facilități şi trebuie lansate noi produse. Dacă operăm cu aceste principii, acționarii 
nostri vor obține rezultate bune.“ 


! Cristina Coman, 2001, p. 75. 

Rezumat 


Opinia publică este un concept fundamental pentru practica relațiilor publice; de 
la înţelegerea acestui fenomen pleacă identificarea publicurilor unei organizații. În 
funcție de caracteristicile publicurilor identificate se construiesc ulterior strategiile 
şi tacticile. 

Se poate spune că relaţiile publice au mai multe suporturi: suportul mediatic, 
organizational, etic, juridic, imagologic. Fata de fiecare dintre acestea se constituie 
imperative specifice: există legi şi norme morale care trebuie respectate, există o 
imagine care trebuie să fie favorabilă pentru organizație, iar în conturarea acestei 
imagini mass media au un rol hotărâtor. 


Concepte-cheie 


— organizaţie 

— imagine 

— mass media 

— norme 

— etică 

— statut profesional 


Aplicaţie rezolvată 


Identificati, analizati şi încadrați în tipologiile prezentate publicurile unei facul- 
tati din Bucureşti (adaptare pornind de la un exemplu dat de Cristina Coman’). 


Oricare ar fi facultatea aleasă din Bucureşti (numită conventional ,,F“), se pot 
identifica următoarele categorii de public: 


a. Studenții: public intern, tradițional, activ, un public al tuturor problemelor, care 
poate deveni în anumite circumstanțe oponent sau neutru în legătură cu anumite acti- 
vitati. Este un public de maximă importanță, întrucât reprezintă „clienţii“ organiza- 
tiei-facultate; de menținerea numărului si a bunei relații cu studenții depinde 
viitorul instituției. De aceea, o politică de comunicare şi de studiu al problemelor 
acestui public se impune. Totodată, orice public intern este un purtător de imagine 
al organizației în exterior. Însă, studenții nefiind salariați ai organizației, nu pot fi 
consiliati în legătură cu comportamentele sau atitudinea pe care o au în legătură cu 
facultatea. Acestea depind exclusiv de cultura organizaţională şi de identitatea pe 
care o au ca membri ai organizației, deci de politica de comunicare aplicată. 


! Ibid., pp. 29-31. 

b. Profesorii: public intern, tradițional, activ, un public al tuturor problemelor, 
care de regulă sprijină măsurile adoptate de către facultate, întrucât acestea se adoptă 
de regulă în mod democratic, cu consultarea membrilor corpului didactic. Este un 
public la care contează mai ales satisfacția profesională şi integrarea în cultura 
organizațională. Aşadar politica de relaţii publice are un rol mai putin important, 
fata de rolul important pe care îl au politica de resurse umane, comunicarea mana- 
gerială şi strategia de ansamblu a organizației. 

c. Angajaţii facultății din sectorul administrativ: public intern, traditional, activ, 
public al tuturor problemelor, care pune în aplicare la nivel administrativ deciziile 
şi politica facultăţii. Ei reprezintă o verigă importantă în aplicarea programelor de 
relații publice ale facultăţii pentru că sunt, practic, interfața relației cu studenții şi 
cu publicurile externe şi deci comportamentul lor şi mesajele transmise sunt vectori 
de conturare a imaginii instituţiei. Aceste trei categorii de public au un caracter par- 
ticular, întrucât reprezintă atât „publicuri““, cât şi elemente de construire a imaginii 
organizației. 

d. Elevii de liceu — potenţiali candidați la examenul de admitere: public extern, 
traditional (sunt interesaţi de facultate), activ (pot afecta, prin opțiunea sau non-op- 
tiunea lor, evoluţia facultăţii) şi sunt publicul unei singure probleme (examenul de 
admitere). Acest public poate fi ţinta unor campanii de informare în privința condi- 
tiilor şi formelor de studiu, eventual si a oportunităţilor de angajare pe care le oferă 
specializarea după absolvire. O astfel de campanie de promovare trebuie să ţină 
seama de ritmul de pregătire al absolvenţilor de liceu şi să conţină şi informații de 
ordin practic privind examenul de admitere (probe, dosar de admitere, condiții 
suplimentare sau facilități pentru anumite categorii de candidați etc.). 

e. Părinţii studenților şi ai elevilor: public extern, activ, tradițional, un public al 
tuturor problemelor, care pune însă accent pe probleme de ordin practic cum ar fi: 
O campanie având ca grup-tinta acest public extern este mai greu de realizat, întru- 
cât subiecții campaniei nu pot fi „atinşi“ decât prin intermediul publicităţii clasice 
sau prin emisiuni de informare, ambele prin mass media. 

f. Universitatea: public extern activ, tradițional (gestionează procesele admi- 
nistrative şi resursele financiare ale facultăţii). Acest public intern nu poate fi con- 
siderat un sprijinitor necondiționat al facultăţii, căci existenţa celorlalte facultăți 
declanşează automat o competiție pentru resurse, care în învățământul superior 
românesc sunt insuficiente. Câştigarea încrederii acestui public este mai mult o 
problemă de comunicare managerială şi depinde în mare măsură de strategia orga- 
nizationala adoptată de universitate ca întreg. 

g. Ministerul de resort: public extern, latent (se implică numai în anumite pro- 
bleme ale facultăţii) şi cel mai adesea se comportă ca un public neutru. Deşi descen- 
tralizarea şi autofinantarea aplicate în învățământul superior au diminuat importanța 
acestui public, el rămâne un public de remarcat datorită schimbărilor legislative 
care au încă loc şi afectează viaţa universitară. 

h. Facultatile de acelaşi profil din tara: public extern, latent şi neutru, deşi com- 
petiția pentru atragerea de candidaţi le poate transforma în public ostil; nu sunt un 
public tradițional, în trecut nu exista tendinţa de a colabora, cu excepţia unor schim- 
buri de experiență pe plan strict didactic. Acest public poate afecta evoluția facultă- 
tii prin facilitățile pe care le oferă (dacă are mai mult succes în atragerea candidaților 
de valoare din zona geografică proximă facultăţii luate în discuţie, calitatea stu- 
dentilor/viitorilor absolvenţi va fi mai redusă, cu implicaţii pe termen lung asupra 
reputației facultății). 

i. Facultatile de acelaşi profil din străinătate: public extern, latent (interacționează 
destul de rar cu viata facultății), recent, este publicul unei singure probleme (colabo- 
rari la proiecte de dezvoltare a invatamantului in Europa). În general, prin bursele 
oferite studenţilor şi schimburile de experiență de care beneficiază cadrele didac- 
tice, reprezintă un public care sprijină evoluţia facultății. 

j. Mass media: public extern, traditional, de cea mai mare importanță pentru evo- 
lutia viitoare a facultăţii: este atât instrumentul prin care se pot informa publicurile 
centrale şi publicul larg, cât şi cadrul care formează opinia publică şi în consecință 
imaginea facultăţii la nivelul societăţii ca ansamblu. Este un public latent care tre- 
buie însă stimulat prin informaţii atractive să devină activ şi să aibă o atitudine 
pozitivă în privinţa facultății; acest din urmă obiectiv întâmpină şi dificultăți în rea- 
lizare, datorită predispozitiei jurnaliştilor de a urmări şi surprinde mai ales aspec- 
tele negative şi problemele fierbinţi (cum ar fi cazarea studenţilor). 

k. Mediul profesional: public extern, latent, devenit tradițional; adeseori este un 
public care sprijină evoluţia facultății (instruirea practică a studenților, sponsori- 
zări, parteneriate). Este însă un public marginal şi interesat destul de puţin de pro- 
blemele facultății. 


Teme pentru aplicaţii 


1. Se presupune că, într-o discuţie la care luaţi parte, cineva ar face următoarele 
afirmații: „Relaţiile publice nu folosesc la nimic. O organizaţie trebuie să-şi vândă 
produsele şi atât. Dacă produsul e de calitate, se vinde oricum; iar dacă produsul e 
de proastă calitate, nu se va vinde, în ciuda tuturor eforturilor.“ Stabiliti valoarea de 
adevăr a fiecărei fraze în parte. Dacă ar trebui să dati un răspuns, care ar fi acela? 
Sustineti-va punctul de vedere cu argumente. 

2. În afară de exemplele date în curs, identificaţi alte segmente ale publicului 
spre care se îndreaptă semnalele unei organizaţii la „ieşire“ şi caracterizati-le. 

3. Pentru o organizație imaginară, construiți o declaraţie de principii şi, pornind 
de la textul conceput, comentaţi aspecte de etică în domeniul relațiilor publice. 

Grilă de autoevaluare 


1. Informaţia are două funcții pricipale într-o organizatie-sistem: funcţia ......... 
ala de reducere a a dezordinii şi funcția ................. care vizează impactul 
informației asupra spațiului social. 

2. Care este esenţa relaţiilor publice? 

a) câştigarea bunavointei publicului cu orice pret; 

b) cresterea vanzarii produselor; 

c) „fă fapte bune şi vorbeşte despre ele“. 

Partea a doua 
Practica relaţiilor publice 


5. Managementul relaţiilor publice 


Obiective didactice: 


L. Înțelegerea noţiunii de proces continuu în domeniul relaţiilor publice. 

2. Cunoaşterea etapelor procesului de relaţii publice şi a trăsăturilor caracte- 
ristice fiecăreia. 

3. Însuşirea metodelor de cercetare şi de evaluare, a avantajelor si dezavanta- 
jelor în utilizarea lor. 


În măsura în care relațiile publice presupun un efort continuu şi sistematic de a 
construi înțelegerea reciprocă între o organizație şi publicurile ei, devine absolut ne- 
cesar studiul domeniului sub aspect procesual. Altfel spus, deşi la prima vedere rela- 
tiile publice ar putea lăsa impresia de activitate la nivelul simțului comun sau de 
activitate ce utilizează un amalgam de tehnici de împrumut, în realitate orice demers 
din sfera relațiilor publice are un caracter riguros şi se desfăşoară conform unor etape 
bine stabilite. Wilcox, Ault, Agee! atrag atenția asupra faptului că procesul activită- 
tilor de relaţii publice nu ia sfârşit niciodată, el reprezintă de fapt un ciclu perpetuu 
de acțiuni. Lucrarea menţionată propune un model format din două etape: 

— În prima etapă se obţin informaţii despre problema studiată din mai multe surse, 
se analizează aceste date şi se fac recomandări conducerii organizației în legătură cu 
strategiile şi tipurile de acţiune necesare; conducerea adoptă una dintre soluţiile 
oferite. 

— În a doua etapă: specialiștii în relaţii publice aplică programul stabilit şi, după 
încheierea sa, apreciază eficiența acțiunilor. 


În accepțiunea dată procesului de relaţii publice ca suită de acţiuni care urmă- 
resc atingerea unuia sau mai multor obiective, terminologia adoptată este diversă; se 
pune accent pe una sau alta dintre etapele considerate. Astfel, Cutlip, Center, Broom? 


! Dennis Wilcox, Philip Ault, Warren Agee, 1992, p. 10. 
> Scott Cutlip, Allen Center, Glenn Broom, 1994, pp. 316-319. 

propun un model bazat pe patru etape: definirea problemei (defining the problem), 
planificarea şi programarea (planning and programming), acţiunea şi comunicarea 
(taking action and communication) şi evaluarea programului (evaluating the pro- 
gram). Prima etapă presupune definirea şi caracterizarea publicurilor-tinta ale unei 
organizaţii; a două implică stabilirea obiectivelor, definirea strategiilor şi trasarea 
unui program de acţiune; al treilea pas constă în punerea în aplicare a planului sta- 
bilit; în final se evaluează rezultatele programului. Acest model (după cum comen- 
tează R. Kendall') reia un model anterior foarte cunoscut în domeniu, care îi aparţine 
lui J. Marston. Conform acestui model, activitatile-cheie ale unui proces de relații 
publice sunt: cercetarea (research — faza de descoperire a problemelor cu care se 
confruntă organizația, fază în care se utilizează metode de cercetare cantitative şi 
calitative), acțiunea (action — etapă care vizează implementarea programului des- 
tinat realizării obiectivelor specifice în mod diferențiat pentru fiecare segment de 
public), comunicarea (communication — trimiterea de mesaje destinate fiecărui pu- 
blic-tinta) şi evaluarea (evaluation — etapa în care se stabileşte gradul în care au fost 
atinse obiectivele de relații publice fixate la începutul procesului). După cum se 
vede, formula propusă în 1994 de Cutlip, Center şi Broom este o variantă mai adec- 
vata decât cea propusă de J. Marston, întrucât, pe de o parte, intercalează etapa de 
„planificare şi programare“, (etapă a cărei subliniere e necesară pentru succesul 
activităţilor întreprinse de o organizaţie), iar pe de altă parte comprimă „acţiunea“ 
şi „comunicarea“ din vechea formulă într-o singură etapă (comprimare indreptatita, 
având în vedere că cele două etape sunt relativ indistincte şi adesea simultane, iar 
în domeniul circumscris analizei „a acționa“ este sinonim cu „a comunica“). 

Trecând peste alte abordări teoretice ale secventialitatii procesului de relații pu- 
blice, în cele ce urmează vom adopta modelul formulat de Public Relations Society 
of America: cercetarea (research), planificarea (planning), punerea planului în apli- 
care (execution) şi evaluarea (evaluation). 


5.1. Cercetarea în relațiile publice 


O primă constatare legată de cercetare, constatare care se impune relativ uşor, 
este aceea că toate deciziile sau planurile unui specialist în relații publice trebuie să 
se bazeze pe fapte identificabile, demonstrabile. Altfel, atitudinea sa va fi sau aceea 
de permanentă sondare intuitivă a realității sociale, cu consecinţe extrem de nefavo- 
rabile asupra activității ulterioare, sau una extrem de oscilantă, oarecum congruentă 
cu zvonurile care circulă în momentul în care se pun în aplicare strategiile adoptate 
de organizaţie. Fără un efort de cercetare fundamentat pe segmente de public re- 
prezentative este dificil de elaborat un program cu efecte pozitive asupra problemei 
puse în discuţie, iar evaluarea eficienţei programului şi a problemei care trebuie 


' Robert Kendall, Public Relations Campaign Strategies: Planning for Implementation, Harper 
Collins Publishers, 1992, p. 8. 

rezolvată este practic imposibilă. Într-un cuvânt, cercetarea este aceea care ajută în 
trecerea de la initiative aparținând simțului comun la acțiuni planificate. 

Începerea procesului de management al relațiilor publice cu această etapă aduce 
un plus de funcționalitate, în sens colateral. Astfel, realizarea cercetării duce la adop- 
tarea unei posturi active, în care se poate interveni cu promptitudine în situaţii neaş- 
teptate sau se pot descoperi anumite probleme într-un stadiu incipient. În al doilea 
rând, cercetarea bine realizată contribuie la coordonarea mai eficientă a departa- 
mentului de relaţii publice. În fine, realizarea cercetării presupune că se obţin fapte 
(nu opinii) ca bază de plecare a acțiunilor de relații publice. 

Etapa de cercetare va fi orientată, în ordine logică, prin câțiva vectori esentiali: 

a) stabilirea domeniilor din care trebuie culese cu prioritate informaţiile şi a sco- 
purilor cercetării; 

b) fixarea metodelor adecvate de investigație; 

c) determinarea unui model de segmentare a publicurilor semnificativ pentru 
problema studiată; 

d) obținerea de date despre modul în care sunt văzute organizaţia şi personalul ei. 

Stabilirea scopurilor cercetării şi a domeniilor supuse investigației este funda- 
mentală pentru desfăşurarea cu succes a acestei etape; în acest fel procesul de relații 
publice capătă de la început o dimensiune unitară şi se economisesc resurse impor- 
tante (cum ar fi timpul, de exemplu). 

Din următoarea dimensiune a cercetării — alegerea metodelor de investigare — 
decurg atât fragmentarea publicurilor pe categorii de interes cât şi colectarea da- 
telor. Din acest motiv, în continuare se vor analiza, chiar în detaliu în anumite puncte, 
tipurile de metode la care poate recurge specialistul în relații publice. 


Metode formale de cercetare în relațiile publice 


Acest tip de metode utilizează proceduri sistematice pentru măsurători şi eva- 
luări şi se aplică pe eşantioane reprezentative, stabilite în mod ştiinţific; ele oferă 
rezultate cu grad mare de validitate şi generalitate. În linii mari, se aplică următorul 
algoritm: 

— stabilirea problemei şi a aspectelor ei măsurabile (operationalizarea concep- 
telor ce vor fi folosite în măsurare); 

— dezvoltarea unei ipoteze care corelează variabilele puse în discuție; 

— definirea eşantionului reprezentativ, alegerea metodelor şi construirea instru- 
mentelor de investigare; 

— obținerea datelor (faza concretă a cercetării); 

— interpretarea datelor şi comunicarea rezultatelor. 

Una dintre metodele cel mai des folosite este studiul documentelor scrise, prin 
tehnica analizei de conținut. Aceasta se realizează pe texte din paginile ziarelor sau 
revistelor sau pe transcrierile unor înregistrări — discursurile personalităților sau 
discuţiile din cadrul unui focus-grup. În anumite cazuri (analiza textelor din ziare) 

se procedează la eşantionarea documentelor. Unităţile de analiză de conținut sunt: 
unitatea de înregistrare (acea parte ce urmează a fi categorizată şi introdusă într-una 
din categoriile schemei de analiză), unitatea de context (acel segment al comuni- 
carii ce permite caracterizarea unităţii de înregistrare) şi unitatea de numărare (cu 
ajutorul căreia se exprimă cantitativ primele două tipuri de unități). Analiza de con- 
ținut poate îmbrăca mai multe forme: 

a) analiza de frecvenţă — constă din înregistrarea frecvenţei de apariţie a unor 
unități de înregistrare; în relațiile publice este folosită mai ales pentru a identifica 
momentele de debut, apogeu şi sfârşit ale unei campanii; 

b) analiza de tendință — evidențiază, cu ajutorul diferitelor formule matematice, 
atitudinea neutră, favorabilă sau nefavorabilă în raport cu o anumită temă; acest tip 
de analiză este folosit pentru determinarea coeficienţilor de imagine; 

c) analiza evaluativă — presupune identificarea enunturilor în legătură cu o anu- 
mită temă şi acordarea de ponderi în funcţie de atitudinea față de aceste teme; 

d) analiza de contingenta — face apel la calculul probabilităților şi permite evi- 
dentierea structurilor asociative în cadrul comunicării. 

Metoda cea mai frecvent folosită este ancheta folosind chestionarul ca tehnică 
de lucru. Sondajele de opinie publică sunt utilizate pe scară largă de specialişti, în- 
cepând de la experţi în marketing până la politicieni. În general, liderul oricărei or- 
ganizatii foloseşte acestă metodă pentru a determina gradul în care se poate obţine 
sprijinul anumitor segmente sociale. Dincolo de meritele şi de deficiențele pe care 
le are metoda, există mai multe tipuri de sondaj: 

— sondajul telefonic — se realizează cu costuri relativ scăzute; destul de simplu 
de realizat; uneori are de suferit reprezentativitatea eşantionului, în sensul că rata de 
refuz al răspunsurilor poate fi destul de ridicată; de asemenea, segmentele sociale 
defavorizate vor fi automat excluse din eşantion întrucât persoanele care aparțin 
acestor grupuri nu au telefon la care să poată fi contactate; 

— sondajul prin intermediul presei — un asemenea chestionar poate fi publicat în 
ziarul instituţiei sau într-un cotidian de largă circulaţie şi este cea mai avantajoasă 
variantă atât din punctul de vedere al costului de producere, cât şi datorită usurintei 
de transmitere a răspunsurilor; însă nu se mai poate realiza condiţia de reprezenta- 
tivitate a eşantionului (universul de populație supus anchetei se reduce la cititorii zia- 
rului, şi nu trimit răspuns la sondaj decât o parte dintre aceştia, în mod aleatoriu); 

— sondajul prin poştă — este o modalitate care permite supravegherea gradului 
de receptare a sondajului şi oferă posibilitatea de a obţine răspunsuri corecte şi re- 
prezentative; neajunsul, însă, este legat de timpul de desfăşurare, care este cel mai 
lung; 

— sondajul printr-un operator de interviu — este metoda cea mai sigură de a 
obţine o imagine fidelă şi reprezentativă, într-un interval de timp relativ scurt; dato- 
rită factorului uman implicat, are costuri ridicate. 

În cazul sondajului prin poştă sau prin presa de mare tiraj, se pot introduce stimu- 
lente de creştere a ratei răspunsurilor, cum ar fi: expedierea de scrisori personalizate, 

folosirea de chestionare grafice cu variante de răspuns cât mai simple, organiza- 
rea unei tombole pentru participanţii la sondaj, includerea în plic a unui alt plic 
timbrat etc. 

Chestionarele poştale, ca şi cele publicate în ziare, au multiple avantaje: număr 
mare de persoane care pot răspunde concomitent, diminuarea efectului de interviu, 
eliminarea influenţei operatorilor de anchetă, sporirea gradului de concentrare a răs- 
punsurilor, asigurarea anonimatului. În același timp, chestionarele autoadministrate 
ridică serioase probleme privind reprezentativitatea investigaţiei. 

Se poate spune că există câteva cerințe pentru asigurarea reprezentativitatii son- 
dajului: (a) o delimitare adecvată a universului anchetei (depinde de obiectivul son- 
dajului); (b) o identificare corectă a eşantionului studiat; (c) aplicarea aceluiaşi in- 
strument de cercetare asupra tuturor subiecţilor, în acelaşi mod. 

Reprezentativitatea se poate obține aplicând următoarele metode de selecţie: (1) 
eşantionul aleator — este eşantionul obținut fără o regulă de selectare a subiecților 
care răspund; (2) eşantionul sistematic — cu pas statistic; (3) eşantionul multistrati- 
ficat — în sensul că se introduc mai multe variabile (sex, vârstă, nivel de instruire) şi 
se impune o anumită proporție în raport cu fiecare variabilă introdusă. 

În legătură cu condițiile egale de aplicare a instrumentului de investigare, în 
primul rând se pune condiţia să nu se schimbe nimic din ghidul de interviu pe tot 
parcursul interogării subiecţilor (chiar şi o virgulă introdusă sau un sinonim pot in- 
fluenta sensul întrebării şi răspunsul). În al doilea rând, intervine problema opera- 
torilor de interviu (pentru cazul sondajelor aplicate telefonic sau prin interviu fata 
în fata), care trebuie să fie instruiți astfel încât să nu influenţeze răspunsurile prin 
mimică sau prin intonatie. 

Instrumentul de investigare include mai multe elemente: o parte introductivă (în 
care se prezintă subiectul sondajului, importanţa participării celor selectaţi şi modul 
de utilizare a rezultatelor anchetei), ghidul de interviu şi formularul de completat. 

Din punctul de vedere al formei lor, există mai multe tipuri de întrebări: închise 
(care permit doar alegerea dintre două sau mai multe variante de răspuns prestabi- 
lite) şi deschise (răspunsul e formulat în mod liber de către subiect). Acest al doilea 
tip de întrebări se recomandă în studiul problemelor complexe, oferă informaţii 
bogate atât despre personalitatea celor anchetați, cât şi despre problema studiată. 
Principala problemă pe care o ridică este aceea a cuantificării mai dificile a datelor, 
de multe ori apelându-se la analiza de conținut pentru a se realiza o analiză a răs- 
punsurilor la acest tip de întrebări. Din punctul de vedere al funcției în cadrul ches- 
tionarului, întrebările pot fi: introductive (de punere în contact cu tema în discuţie), 
de trecere (de la o temă la alta sau de la un aspect la altul), filtru (sunt întrebări care 
bifurcă traseul interviului în raport cu răspunsul dat), de opinie/motivatie, de con- 
trol (se testează sinceritatea subiectului), de identificare (elemente de caracterizare 
a respondentului). Formularea corectă a întrebărilor presupune ca ele să fie înțelese 
de întreaga populaţie anchetată, să nu aibă sensuri multiple şi să nu determine o 
reacție emoțională care poate perturba răspunsul. 

Pentru ghidul de interviu se recomandă o succesiune logică a întrebărilor; schema 
propusă mai jos coincide în linii mari cu schema stabilită de George Gallup pentru 
elaborarea chestionarelor de opinie: 

— întrebările introductive, de stabilire a contactului psihic (sunt cele care fac le- 
gătura cu subiectul propriu-zis şi sunt în general neutre) şi întrebări filtru (care ur- 
măresc să determine măsura în care persoana intervievată cunoaşte problema aflată 
în discuţie); 

— întrebările de bază, care fac obiectul sondajului propriu-zis, întrucât vizează 
verificarea ipotezelor cercetării (întrebări închise şi deschise): 

— una sau mai multe întrebări deschise, privind atitudinea fata de respectiva 
problemă; 

— un set de întrebări închise legate tot de atitudinea subiecților fata de pro- 
blemă; 

— una sau mai multe întrebări deschise vizând motivarea opiniilor exprimate; 

— un set de întrebări închise care au ca scop măsurarea intensității opiniilor 
exprimate; 

— întrebările de identificare, referitoare la caracteristicile personal-demografice — 
vârstă, studii, funcţie (întrebări închise). 

Schema recomandată nu este universală; ea se referă la chestionarele speciale, 
cu o singură temă; există însă şi chestionare „omnibuz“ cu mai multe teme. 

O dată creat chestionarul, se procedează la o pretestare a acestui instrument pe o 
parte redusă a segmentului de populaţie selectat. Astfel se pot identifica probleme 
de distribuire, de colectare sau de cuantificare a datelor la introducerea în calcu- 
lator, în scopul de a corecta unele aspecte ale instrumentului sau aplicării lui. 

După primirea răspunsurilor, etapa următoare este analiza datelor şi extragerea 
concluziilor pe baza analizei. Cercetarea se încheie prin prezentarea unui raport care 
va conţine, obligatoriu, scopul urmărit, ipotezele considerate, metodele, tehnicile şi 
instrumentele folosite, prezentarea datelor şi a unei interpretări relevante a rezulta- 
telor; în final se vor prezenta concluziile şi implicaţiile care ar putea surveni, pre- 
cum şi posibile soluții la problemele constatate. 

După cum se va vedea din celelalte subcapitole, avantajul acestui tip de metode 
de cercetare față de metodele de cercetare informale este acela că se strâng date care 
descriu cu acuratețe realitatea şi care pot constitui puncte de plecare pentru elabo- 
rarea unor modele generalizate. 


Metode informale de cercetare în relațiile publice 


Metodele de cercetare informale sunt aplicate frecvent în relaţiile publice, deşi, 
după cum s-a văzut, există o mare varietate de metode riguroase, fundamentate de 
experiența ştiinţelor sociale. Cercetarea informală prezintă avantajul costurilor reduse 
şi al economiei de timp, precum şi al simplităţii, comparativ cu algoritmii precişi 
caracteristici metodelor formale. Dezavantajul cercetării informale decurge din 

faptul că nu respectă norme ştiinţifice stricte şi se desfăşoară fără reguli prestabilite 
— rezultatele obținute prin aceste metode sunt orientative, ele nu permit profesionis- 
tului în relații publice să desprindă concluzii generale cu privire la publicul vizat, 
deoarece se lucrează întotdeauna fragmentar, subiectiv şi intuitiv. Câteva dintre 
metodele informale folosite sunt: 

— Contactele personale ale specialiştilor cu oameni aparţinând diverselor publi- 
curi ale organizației. În timpul discuţiilor se pot sesiza opiniile, atitudinea, recepti- 
vitatea interlocutorilor cu privire la acțiunile organizaţiei. Cu precădere, aceste 
contacte se realizează în diferite ocazii (conferințe, seminarii, târguri comerciale), 
cu persoane care sunt bine informate, cum ar fi: jurnalişti, oficialități guvernamen- 
tale, lideri de sindicat, personalităţi culturale etc. 

— Studiul documentelor scrise de orice fel — acest tip de demers se poate des- 
făşura în biblioteci, arhive sau pe Internet. Se pot consulta bibliografie de speciali- 
tate sau publicații periodice şi cotidiane care conţin informaţii de interes despre 
activitatea organizaţiei, a forurilor legislative şi economice sau a organizaţiilor con- 
curente. Din arhiva organizaţiei se pot consulta planuri, rapoarte, situaţii statistice, 
eventuale analize sau sondaje efectuate, procese verbale etc.; analiza acestor mate- 
riale vizează probleme legate de situaţii din trecut (producție saau resurse materiale 
şi umane, acțiuni de comunicare sau chiar crize). Internetul oferă informaţii variate 
în cantitate mare, uşor accesibile, fără restricție de program; toate aceste caracteris- 
tici îl fac să fie una din cele mai frecvente surse la care apelează specialiştii. 

— Analiza mesajelor primite prin poşta clasică şi electronică sau prin telefon. Me- 
sajele telefonice sau scrisorile aparţin, spre deosebire de cazul contactelor personale, 
unor segmente mai variate de public (clienți, acționari, membri ai comunității) şi oferă 
un feed-back important asupra iniţiativelor de comunicare ale organizației. Uneori, 
analiza atentă a acestor mesaje poate folosi la anticiparea şi prevenirea unor situații 
de criză. 

— Ancheta prin tehnica interviului de opinie. Spre deosebire de chestionar, in- 
terviul implică întotdeauna informaţii verbale, cu avantajul flexibilitatii, al posibili- 
tatii de a obține răspunsuri specifice la fiecare întrebare, precum şi al observării 
comportamentelor nonverbale şi al standardizării condițiilor de răspuns. Se pot 
aplica mai multe tipuri de interviu: (a) interviul cu întrebări închise, în care întrebă- 
rile, succesiunea şi variantele limitate de răspuns sunt prestabilite; (b) interviul 
ghidat sau focalizat, care abordează teme şi ipoteze dinainte stabilite, dar întrebările 
şi succesiunea lor nu sunt prestabilite; (c) interviul cu întrebări deschise, în care 
ordinea şi succesiunea întrebărilor e prestabilită, dar răspunsul nu se încadrează în 
categorii limitate; (d) interviul nondirectiv, în care cursul discuţiei pleacă de la un 
punct prestabilit, dar e flexibil în funcţie de răspunsurile subiectului. În ansamblu, 
interviul oferă date calitative extrem de interesante, dar necesită timp îndelungat şi 
cost ridicat, şi se înregistrează erori datorate operatorilor de interviu. 

— Focus-grupul presupune alcătuirea unui grup de 6-12 persoane, alese în aşa 
fel încât să reprezinte un anumit segment de public. Mediatorul care conduce 

discuţiile încurajează dezbaterea liberă a anumitor teme de interes pentru strategia 
organizaţiei, aplicând tehnica interviului focalizat. Se alcătuieşte un ghid de 10-15 
întrebări (în funcție de timpul acordat întâlnirii), care sunt puse pe rând participan- 
tilor. Rolul mediatorului este: de a acorda pe rând cuvântul celor prezenți, de a 
limita polemicile şi discuţiile care nu-i angrenează pe toți cei prezenţi, de a nu 
influența răspunsurile nici prin textul întrebării, nici prin intonatie sau mimică. Răs- 
punsurile sunt notate ulterior şi analizate împreună cu materialul audio-video înre- 
gistrat. Scopul analizei este de a descoperi atitudinea participanţilor cu privire la 
organizaţie şi purtătorii ei de imagine. 

Metodele calitative, deşi nu oferă informaţii uşor de standardizat, prezintă avan- 
tajul diversității şi al includerii în studiu a unor aspecte de fineţe (cum ar fi comu- 
nicarea nonverbală) care scapă anchetei prin chestionar sau analizei de conținut. 


Limite ale cercetării în relaţiile publice 


Orice organizaţie are beneficii sigure în urma realizării cercetării, dar aceasta nu 
trebuie considerată un panaceu pentru toate problemele care necesită o soluţie. Cer- 
cetarea reprezintă doar prima etapă a procesului de relaţii publice în cursul căruia 
se „neutralizează“, cu ajutorul comunicării, o parte din aspectele negative care pri- 
vesc variabile interne, adaptarea organizației la mediu sau relația cu alte entități 
economice. 

De realizarea acestei prime etape se leagă şi deficienţe inerente: 

— resursele disponibile pentru cercetare — a căror cantitate şi alocare depinde de 
importanţa atribuită relațiilor publice în cadrul organizației; 

— perturbări datorate factorului uman — metoda anchetei, fie prin chestionar, fie 
prin interviu, are de multe ori dezavantajul „răspunsurilor convenționale“ (cei inter- 
vievati nu-şi dezvăluie opinia reală, ci dau un răspuns pe care-l consideră corect) şi 
a „efectului halo“ (atunci când răspunsul la o întrebare influențează psihologic şi 
răspunsul proximei întrebări sau chiar răspunsul la toate întrebările care urmează); 

— rezultatele statice (sincrone) — sondajele surprind o realitate care caracterizează 
momentul aplicării instrumentelor; or schimbarea alertă a mediului social face ca şi 
opiniile, atitudinile, reprezentările să se schimbe într-un ritm consonant; deci rezul- 
tatele obținute la un moment dat trebuie reactualizate periodic. 

Dincolo de anumite limite ale cercetării, care nu-i diminuează totuşi caracterul 
necesar, se impun şi unele recomandări. Sondajele sau informaţiile deja obținute se 
păstrează în baze de date în care pot fi regăsite cu uşurinţă. Aspectul arhivelor sau 
al dosarelor realizate pe anumite subiecte nu trebuie neglijat, pentru că în anumite 
situaţii economia de timp poate fi importantă. 

5.2. Planificarea în relaţiile publice 


Planificarea este deosebit de importantă pentru eficacitatea procesului de relaţii 
publice. Lipsa unei gândiri strategice şi a unei planificări sistematice poate avea 
drept consecinţă realizarea de proiecte sau programe de comunicare care amplifică 
aspectele negative deja existente în organizaţie, în loc să le soluţioneze. În esenţă, 
lipsa unui plan de relaţii publice duce la: 

— eşec în îndeplinirea obiectivelor de relații publice; 

— o slabă organizare a departamentului de specialitate, care se va reflecta asupra 
întregii structuri organizaționale; 

— informarea internă asupra activității departamentului va fi defectuos organi- 
zata la toate nivelele ierarhice, iar informarea publică va fi inegală; 

— o serie de activităţi legate de comunicare şi imagine vor fi realizate ad-hoc, 
fără a avea resursele şi asistența necesară; 

— lipsa unui calendar al evenimentelor va duce la necesitatea de a acționa in mod 
aleator, trecând de la un program la altul, fără scopuri şi obiective clar definite. 

În literatura de specialitate se prezintă două tipuri de planuri și, totodată, două 
tipuri de atitudini în domeniul relaţiilor publice: 

a) Programe proactive (preventive) — reprezintă eforturi planificate, continue, 
menite să creeze şi să perfecționeze un sistem de relații deschis şi diversificat cu 
publicurile specifice. Acest tip de plan se bazează pe deschidere, onestitate şi im- 
plicare în problemele sociale, solicitând acțiuni coerente înainte să se producă even- 
tuale evenimente negative. 

b) Programe reactive (de remediere) — implică aplanarea conflictelor şi a cri- 
zelor atunci cînd se declanşează; ele tind să restabilească relațiile bune în astfel de 
situaţii neprevăzute. În acest tip de plan se folosesc tehnici asemănătoare cu progra- 
mele proactive, dar şansele de succes sunt drastic reduse, având în vedere că au- 
dienta (sau o parte semnificativă din audiență) este ostilă. 

Specificul şi metodologia alcătuirii unui plan de relații publice vor fi tratate într- 
un capitol separat, astfel încât în acest moment se va sublinia doar importanţa eta- 
pei planificării în procesul de relaţii publice. 


5.3. Aplicarea planului 


În ipoteza existenței unui plan minuțios şi perfect coordonat metodologic, în 
aplicarea sa vor apărea aspecte neprevăzute care vor trebui soluționate pe moment. 
De aceea, orice plan trebuie să aibă drept calitate flexibilitatea, precum şi o marjă 
de rezervă în privinţa bugetului de timp şi de resurse. 

Dincolo de această primă observaţie, se pot face câteva recomandări pentru 
aplicarea planului: 

a) Recomandări generale 

— Specialistul în relații publice trebuie să urmărească numai obiectivele de rela- 
tii publice. În prealabil, la conceperea planului s-au armonizat obiectivele de relații 
publice cu obiectivele de marketing şi cu obiectivele generale ale organizației. Tre- 
buie urmărită realizarea obiectivelor specifice fără să se ajungă la depăşirea atribu- 
tiilor structurilor de relaţii publice, pentru că, în caz contrar, se va înregistra un eşec 
complet. 

— De obicei, în redactiile mass media există o specializare relativă, în sensul că 
de problematica legată de organizaţia în cauză se vor ocupa aceleaşi persoane. Este 
bine să se stabilească şi să se întreţină relaţii bune cu aceşti jurnalişti, astfel încât 
aceştia să reprezinte „relee“ sigure pentru transmiterea mesajului. 

— Calendarul stabilit trebuie respectat în totalitate, altfel se va provoca o reacţie 
care poate determina o deviere în lant a programului sau a campaniei. În acest sens, 
este de preferat ca activitățile de relații publice prevăzute să nu se desfăşoare si- 
multan cu alte acțiuni (guvernamentale, de regulă) de interes public maxim. 

— Întrucât scopul general rămâne vizibilitatea în spațiul public, este de dorit ca 
toate acțiunile într-o campanie sau într-un program să fie „legate“ de un eveniment 
organizat la debut (un eveniment ieşit din comun şi cât mai mediatizat). 

— Atunci când totuşi se produc, evenimentele neprevăzute trebuie gestionate 
corespunzător şi trebuie să fie „întoarse“ în favoarea intereselor şi obiectivelor de 
relații publice ale organizației. 


b) Recomandări pentru structurarea şi lansarea mesajelor 

În materialele pentru presă 

— Spre fiecare public-tinta trebuie emise mesaje adecvate, ceea ce presupune ca 
specialistul în relaţii publice să privească problema din mai multe puncte de vedere: 

— unul din punctele de vedere importante este cel jurnalistic: specialistul în 
relaţii publice trebuie să conceapă mesajele pe o temă de interes jurnalistic şi 
într-o modalitate adecvată pentru publicare, care să presupună un efort minim 
din partea publicaţiilor; 

— un alt punct de vedere important este cel al publicurilor: relația cu mass 
media e importantă, dar nu trebuie să se uite faptul că mass media sunt doar 
un instrument pentru „atingerea“ audienței, deci cu alte cuvinte mesajul, deşi e 
compus într-o formă concentrată, trebuie să ajungă nu numai să fie transmis 
de mass media, dar şi înțeles şi însuşit de publicurile organizației. 

— Este de dorit să se creeze o „linie de mesaje“ unitare. Dincolo de individuali- 
zarea mesajelor pentru fiecare public, trebuie să existe un mesaj-cheie pentru întreg 
programul sau campania de relaţii publice, mesaj care să aibă legătură şi cu identi- 
tatea/imaginea anterioară a organizației. În cazul în care acest mesaj-cheie nu există, 
pot exista mai multe tipuri de efecte, toate cu consecinţe negative asupra aplicării 
planului de relaţii publice: 

— jurnaliştii pot selecta doar acea parte a materialelor care îi interesează, 
deci mesajele se vor „dilua“; 

— jurnaliştii pot recombina în maniera pe care o consideră potrivită din 
punctul lor de vedere informaţia din material, astfel încât nu se va mai obține 
efectul scontat; 

— se poate renunța la publicarea materialelor. 

În apariţiile publice 

— Mesajele scrise (cele cuprinse în prezentări, comunicate, dosare de presă, ma- 
teriale informative) şi mesajele transmise oral trebuie să fie concepute în mod 
unitar. Această unificare e destul de greu de realizat şi depinde exclusiv de abili- 
tatile de comunicare ale purtătorilor de imagine ai organizaţiei. În afara discursu- 
rilor şi a luărilor de cuvânt cu ocazii festive (în care mesajul poate fi ,,regizat*), 
celelalte tehnici de comunicare orală sunt tehnici interactive (conferința de presă, 
interviul) şi necesită „plasarea“ mesajului prin intermediul unor tactici de comuni- 
care care folosesc întrebările sau afirmaţiile interlocutorilor pentru transmiterea 
mesajului-cheie. 

— În cazul în care purtătorul de cuvânt sau reprezentanţii organizației la apari- 
tiile publice nu sunt una şi aceeaşi persoană cu directorul departamentului de co- 
municare, e necesar un antrenament prealabil cu toată echipa pentru însuşirea tac- 
ticilor specifice de comunicare. 

— În aplicarea strategiei de comunicare nu trebuie neglijate aspectele de detaliu. 
De exemplu, toți angajaţii organizației pot fi instruiți şi dotați cu materiale promo- 
tionale pe care le pot transmite împreună cu mesajul-cheie ori de câte ori vin în 
contact cu mediul exterior organizației. Aceasta reprezintă o modalitate de sprijin 
pentru planul de relaţii publice cu costuri minime. 


După cum reiese din aceste recomandări, dacă în fazele anterioare ale proce- 
sului de relații publice un rol important îl au simţul social şi analitic, precum şi 
creativitatea şi capacitatea proiectivă a specialistului în relaţii publice, în faza de 
execuţie rolul decisiv îl are cunoaşterea tehnicilor de relații publice, în special a 
tehnicilor de scriere şi comunicare orală. 


5,4. Evaluarea 


Evaluarea reprezintă analiza sistematică a desfăşurării procesului de relații pu- 
blice şi a rezultatelor sale. Este o etapă care permite identificarea reuşitelor şi eşe- 
curilor, a progreselor înregistrate în ceea ce priveşte informarea şi imaginea organi- 
zatiei şi, mai ales, permite corectarea, cu costuri minime, a greşelilor în situații 
similare care se pot ivi în viitor. Pentru eficiență, evaluarea trebuie să fie concepută 
nu numai ca o etapă de sine stătătoare, ci şi ca un proces continuu, efectuat în toate 
etapele anterioare: evaluarea metodelor şi condițiilor de cercetare, a planului de 

relații publice şi a punerii lui în practică. Evaluarea arată nu numai dacă obiectivele 
propuse au fost îndeplinite, ci şi dacă planul a fost bine conceput şi dacă strategiile 
şi tacticile folosite au fost adecvate. 

Eroarea cea mai frecventă este aceea de a înlocui evaluarea rezultatelor obținute 
cu rezultatele înseşi. Astfel, de multe ori, în rapoartele de evaluare se contabilizează 
numărul de comunicate trimise, de broşuri tipărite sau de întâlniri cu reprezentanţi ai 
presei sau ai forurilor legislative. De fapt, evaluarea trebuie să stabilească dacă ma- 
terialele tipărite au fost citite şi cu ce efect, dacă întâlnirile organizate au dus la o 
ameliorare a relaţiilor cu presa sau cu ministerul de resort. 

La baza oricărei evaluări trebuie să stea efectul pe care l-au avut activitățile de 
relații publice asupra publicurilor organizaţiei. Acesta se poate estima pornind de la 
câteva întrebări: 

— A fost planul de relaţii publice bine realizat? 

— Au înţeles receptorii mesajelor conținutul acestora? 

— Au fost atinse toate segmentele de public vizate? 

— Au existat evenimente neaşteptate care au afectat desfăşurarea planului? 

— S-au integrat cheltuielile în bugetul stabilit? 

— Cum se poate îmbunătăți pe viitor procesul de relații publice? 

— Au fost realizate obiectivele de imagine ale organizației? 

Referitor la obiectivele de imagine ale organizaţiei, ar fi utilă evaluarea sincro- 
nică şi diacronică a imaginii reflectate în mass media şi a reprezentărilor publicu- 
lui-ţintă. Percepția publicurilor nu este unitară; pentru un segment de public, purtă- 
torul de imagine al organizației poate fi „competent, moral, acceptabil“, iar pentru 
un alt segment poate fi „incompetent, imoral, inacceptabil“. Calitățile sau noncali- 
tatile subscrise celor două percepții se numesc indicatori de imagine. Se pot admite 
drept criterii de cuantificare a acestor indicatori: 

(-4) — adjective la superlativul negativ la adresa subiectului; aprecieri extrem de 
negative, comentariu extrem de critic la adresa unor fapte sau declarații ale purtăto- 
rului de imagine, conflicte interne; 

(-3) — aprecieri depreciative moderate, relatări despre implicări ale subiectului 
în scandaluri publice, fără a fi centrul evenimentului; opinii de genul „corupţie ge- 
nerala‘; 

(-2) — calomnii, relatări despre presiuni şi suspiciuni asupra organizației; 

(-1) — aprecieri ironice de genul „încă nu s-a întors din vacanţa parlamentară“, 
relatări umoristice, caricaturi; 

(0) — stiri informative, relatări obiective; 

(1) — articole care contin aprecieri ca „este un semn bun pentru începutul anului“; 

(2) — relatări despre acţiuni cu succes la public întreprinse de organizaţie; 

(3) — comentariu pozitiv asupra unor acțiuni ale purtătorilor de imagine ai orga- 
nizatiei sau asupra rezultatelor acesteia; 

(4) — aprecieri pozitive privind eficienţa şi competenţa; articole care relatează 
despre contribuţia organizaţiei la rezovarea unor probleme de interes social sau na- 
tional. 

Cu ajutorul criteriilor de mai sus se face o analiza de continut (folosind tehnica 
analizei de tendință) a materialelor apărute in presă, obținându-se o evaluare sin- 
cronă a imaginii organizatiei/purtatorului de imagine în presă. Media aritmetică a 
coeficienţilor de imagine înregistrați zilnic determină coeficienţii de imagine săptă- 
mânali: coeficient săptămânal = > (coeficient zilnic) / număr săptămânal de articole. 
Cu ajutorul acestor coeficienţi săptămânali se poate realiza pentru toți indicatorii de 
imagine luaţi în discuţie un grafic pentru segmentul de public analizat. Graficul ob- 
ținut poate fi folosit pentru a se face o corelare permanentă cu obiectivele strategiei 
de ameliorare a imaginii. 

Pentru o analiză diacronică se poate ca, respectând criteriile de cuantificare, să 
se obțină graficele de evoluţie a atitudinii presei pe o perioadă mai lungă de timp 
(lunar, trimestrial, semestrial). De asemenea, se poate realiza o evaluare periodică a 
preocupărilor de ansamblu ale presei privind organizaţia; evaluarea pote fi corelată 
cu evenimente politico-economice sau culturale. 

Vorbindu-se despre evaluare şi analiză de imagine, s-a luat în discuție mai de- 
grabă presa scrisă şi audiovizuală, dar evaluarea trebuie să cuprindă toate segmen- 
tele de public implicate, şi în această ordine de idei să se facă apel, la nevoie, la 
metodele de cercetare expuse în prima parte a capitolului. În acest fel se face 
legătura dintre evaluare şi cercetare, realizându-se trecerea spre reluarea procesului 
de relaţii publice. 


Rezumat 


Procesul de relații publice are mai multe etape: cercetarea, planificarea, aplica- 
rea planului şi evaluarea. Metodele de cercetare sunt de două feluri: formale (cele 
mai folosite sunt ancheta şi studiul documentelor scrise) şi informale. Planificarea 
şi aplicarea planului prezintă aspecte specifice; în aplicarea planului un element 
esenţial îl constituie cunoaşterea tehnicilor de relații publice. Evaluarea se reali- 
zează permanent, iar cea mai simplă metodă de evaluare presupune aplicarea unor 
coeficienți de imagine şi realizarea unor grafice (metoda poate fi aplicată atât în 
faza de evaluare, cât şi în faza iniţială, de cercetare). 


Concepte-cheie 


— Proces de relaţii publice 
— Cercetare 
— Metode formale 

— Metode informale 

— Planificare 

— Bariere de comunicare 
— Evaluare 


Aplicaţie rezolvată 


Folosind criteriile de cuantificare propuse în paragraful 4.4, analizati modul in 
care este afectată imaginea unei organizaţii în urma unei campanii duse împotriva 
ei (sau a acțiunilor întreprinse de organizaţia respectivă). 


Organizația aleasă: Eurogold Corporation 

Campania desfăşurată: „Roşia Montană nu moare“ 

Organizația ce realizează campania: săptămânalul Formula As 

Investiţia disputată: exploatarea cu cianuri a zăcămintelor aurifere de la Roşia 
Montană 


Campania se încadrează într-un program mai vast al publicației respective, care 
se desfăşoară începând cu anunțarea investiţiei de la Roşia Montană (toamna 2001). 
Analiza de fata s-a realizat numai pe segmentul de timp 1.11.2001—1.02.2003. Fiind 
vorba de un săptămânal, nu s-a realizat eşantionarea articolelor, acestea studiindu-se 
integral. 

S-au studiat indicatorii de imagine atât pentru organizație în ansamblu, cât şi 
pentru investiția incriminată de campania de presă. 

Pentru imaginea Eurogold s-au considerat ca relevante cinci dimensiuni expri- 
mate în termeni polari. Pentru fiecare dintre dimensiuni, s-a calculat media aritme- 
tică a coeficienţilor şi rezultatele au fost următoarele: 


1. | legal -2,6 ilegal 

2. | intenții bune -2,25 intenții rele 

3. | adevăr -2 minciună 

4. | autohton -3 străin 

5. | cinste -2,6 corupție 

+4 +3 +2 +l 0 1 2 3-4 

1. legal ilegal 
2. intentii bune intentii rele 
3. adevar minciuna 
4. autohton strain 


5. cinste coruptie 

Investiţia pentru exploatarea zăcământului de la Roşia Montană 


1. | ecologică -2,3 neecologică 
2. | utilă pentru oameni -3 dăunătoare pentru oameni 
3. | constructivă —2,6 distructivă 
4. | oportună -1,5 inoportună 
5. | populară -3,4 nepopulară 

+4 +3 +2 +1 0 1 -2 3 A 
1. ecologică neecologică 
2. utilă dăunătoare 
3. constructivă distructivă 
4. oportună inoportună 


5. populară e—eoe—e— oe eo oe eo oo nepopulară 


Comentariu şi precizări suplimentare 

Dintr-o astfel de analiză imagologică (întrucât e luat în discuție un singur săptă- 
mânal) se poate caracteriza campania de presă desfăşurată de săptămânalul respec- 
tiv. Este vorba de o campanie de presă de intensitate medie ca frecvenţă a articolelor 
(in 30% din numere apare un articol privind Rosia Montană). În perioada analizată 
nota dominantă e constituită defaptul că: 

— referirile la Eurogold sunt cu aproape 50% mai puţine fata de referirile la in- 
vestitia în sine; 

— au pondere mai mare referirile la specificul geografic, ecologic şi etnografic al 
zonei (spre deosebire de alte segmente de timp, în care programul a pus accentul pe 
situl arheologic şi pe valoarea istorică a locurilor). 

În privinţa organizaţiei domină componenta emoţională si de aceea se subli- 
niază adesea caracterul „străin“ de locurile vizate al investitorilor, sugerându-se că 
nici interesele lor nu pot fi în favoarea dezvoltării zonei ținând seama de trecutul 
istoric şi potențialul turistic şi arheologic. 

În privinţa investiţiei, imaginea e mai nuanţată, remarcându-se în primul rând 
prin nepopularitate (liste de semnături şi adeziuni pentru suspendarea proiectului de 
investiție). Campania e structurată mai accentuat pe variabila umană, referiri mai 
dese se fac la caracterul dăunător al investiţiei la adresa sănătății şi modului de viață 
al locuitorilor. În planul doi se situează referirile la siturile arheologice şi construc- 
tiile din zonă, iar în planul trei referirile la caracterul neecologic al proiectului. Re- 
feririle explicite la ultimul aspect sunt puţine la număr, în schimb există „fundalul“ 
care sugerează indirect necesitatea conservării mediului prin prezentarea naturii 
idilice. 

Teme pentru aplicații 


1. Incercati să elaborati o schemă de cercetare (metoda şi tehnica sunt la ale- 
gere) pe o problemă care afectează organizația în care sunteţi angajat. 

2. Într-o situaţie oarecare de comunicare între nivele ierarhice diferite din cadrul 
organizației în care lucraţi, încercaţi să detectati barierele care distorsionează me- 
sajul şi găsiți soluții pentru dezactivarea acestor obstacole. 

3. Încercaţi, printr-o analiză a articolelor apărute în presă despre organizaţia de 
apartenență, să construiți indicatorii de imagine şi apoi corelati-i cu strategia de re- 
latii publice care a fost aplicată în ultima vreme. 


Grilă de autoevaluare 


1. Ordonati, în succesiunea lor logică, etapele procesului de relații publice: ...... 
etala aa o Aaaa aa ua aan ziua a a ces ȘI alui ua ac at aa 

2. Metodele de cercetare ............. sunt mai riguroase, se aplică pe eşantioane 
reprezentative şi se bazează pe reguli stricte. Metodele de cercetare .................. 
sunt mai flexibile din punctul de vedere al regulilor pe care se bazează, dar rezul- 
tatele obținute au un caracter orientativ, întrucât nu sunt îndeplinite condițiile fide- 
litatii şi reprezentativitatii. 

3. Selectati, din cele de mai jos, dezavantajele folosirii chestionarului postal: 

a) furnizează numai date calitative; 

b) trebuie să includă doar întrebări deschise; 

c) răspunsurile se colectează într-o perioadă mare de timp; 

d) completarea chestionarului nu se face în condiţii standard (aceleaşi pentru toți 
subiecții). 

4. Interviul focalizat este cel care: 

a) conţine numai întrebări filtru şi întrebări deschise; 

b) este folosit la focus-grupuri; 

c) conţine numai întrebări închise; 

d) se concentrează pe o temă, dar ordinea întrebărilor este aleatoare. 

6. Strategia şi planul de relaţii publice 


Obiective 

1. Însuşirea algoritmului de realizare a unui plan de relaţii publice. 

2. Realizarea distinctiei între termenii de „plan“, „strategie“, „tactică“. 
3. Dobândirea capacităţii de a proiecta şi aplica modele de strategii. 


În literatura de specialitate se subliniază adesea ideea că eficacitatea în relaţiile 
publice se bazează pe corectitudinea planificării. Fără o planificare corectă, activi- 
tatea departamentului de relaţii publice va fi afectată, iar coordonarea comunicării 
cu mediul extern va avea de suferit. Publicurile organizaţiei nu vor mai avea o ima- 
gine clară despre organizație, în termenii doriţi; în concluzie, nu pot fi îndeplinite 
obiectivele de relaţii publice. 

Planul poate fi definit ca un proiect ce cuprinde o suită de operaţii destinate să 
conducă la atingerea unui scop. Într-o altă acceptiune, mai simplă, el este definit 
drept program de lucru. Adeseori termenul de plan se confundă cu acela de strate- 
gie, deşi, într-o perspectivă de ansamblu, „strategia“, alături de „obiectiv“, reprezintă 
un concept subordonat celui de „plan“. Cu toate că noțiunile au sensuri apropiate, 
prin plan se înţelege mai ales concepția procesuală şi segmentarea pe etape a activi- 
tatilor de relaţii publice, pe când strategia desemnează mai curând definirea cursului 
acţiunii, abordarea destinată să ducă la atingerea unor scopuri stabilite pe termen lung. 
Distincția va fi aprofundată atunci cînd se vor introduce şi alte noțiuni necesare 
pentru alcătuirea unui plan şi se vor expune în detaliu tipurile de strategii utilizate. 

Revenind la planificare, ea implică mai mult decât rigoare în realizarea progra- 
mului pe termen lung. În general, în domeniile legate de comunicarea organizatio- 
nală şi de imagine se supraevaluează produsul final şi se neglijează procesul prin 
care acest produs se realizează. Planul este un proces mental de stabilire a scopu- 
rilor şi a modalitatilor (strategiilor) prin care se pot atinge aceste scopuri. 

După Cutlip, Center şi Broom!, pentru o planificare adecvată trebuie întreprinse 
următoarele demersuri: 


Scott Cutlip, Allen Center, Glenn Broom, 1994. 

yee 


— „Aruncând o privire în urmă“, se cunosc istoricul organizației şi modul de con- 
stituire a structurii de apartenență. În funcție de trecutul şi de proporțiile organiza- 
tiei, precum şi de rezultatele etapei de cercetare, se fixează obiectivele şi strategiile. 

— „„Aruncând o privire în jur“, se vor putea stabili trăsăturile mediului în care se 
află plasată organizaţia. Relaţiile acesteia cu alte instituţii sau segmente de public, 
situarea în raport cu concurența, caracteristicile de piață economică şi acelea de 
mediu social, toate sunt trăsături care au importanță în stabilirea unor obiective 
realiste. 

— „Aruncând o privire în interior“, se creează posibilitatea de a cunoaşte rea- 
litatea instituțională internă. Cu alte cuvinte, pentru a crea imagine se cunsc mai 
întâi caracterul şi personalitatea pentru care se creează o atare imagine. În acest 
sens, se analizează stilul de conducere, tipul de motivare a angajaţilor, caracteristici 
ale comunicării în interior, elemente de cultură organizațională ş.a. 

În consecință, un plan de relaţii publice, chiar şi pe termen scurt (dar de obicei 
este de dorit să fie pe termen lung), în mod necesar trebuie să cuprindă următoarele: 

a) obiective clar formulate pentru atingerea obiectivelor organizației; 

b) strategii pentru atingerea acestor obiective; 

c) tactici pentru aplicarea strategiilor; 

d) evaluări pentru a determina succesul sau eşecul tacticilor. 

În general, obiectivele de relații publice sunt în legătură cu obiectivele de afa- 
ceri ale organizaţiei şi subordonate acestora. Fără a intra în detalii, se poate reaminti 
că planul realizat trebuie să aibă ca scop fie rezolvarea unei probleme de comuni- 
care sau de imagine (program reactiv), fie inițierea de acțiuni constructive în scopul 
de preveni şi evita alte probleme dificile pentru organizaţie (program proactiv). 


6.1. Stabilirea obiectivelor 


Problemele cu care se confruntă o organizaţie sunt variate şi numeroase, dar pot 
fi grupate în trei categorii!: 

— corectarea imaginii negative pe care o au o organizaţie, un produs sau un 
serviciu; crearea unei astfel de imagini este rezultatul unui proces lent, care se 
desfăşoară la nivelul reprezentărilor sociale; o imagine negativă sfârşeşte prin a 
obstructiona realizarea obiectivelor de afaceri ale organizației sau instituţiei luate in 
discuţie, silind echipa de conducere să adopte măsuri; 

— realizarea unui proiect specific — în acest caz nu se pleacă, de regulă, de la o 
imagine negativă, ci în cel mai rău caz de la o situaţie neutră; se recomandă gestio- 
narea separată a relaţiei deteriorate cu anumite categorii de public, deoarece supra- 
punerea celor două tipuri de probleme presupune depunerea unui efort suplimentar 
din partea departamentului de relații publice, fără a avea garanţia succesului într-un 


' Dennis Wilcox, Philip Ault, Warren Agee, 1992, pp. 170-171. 

astfel de demers care generează o posibilă confuzie între obiective şi nu permite 
estimarea unei reuşite sigure; 

— menţinerea sau ameliorarea unei situaţii pozitive deja existente — în sensul de 
atitudine proactivă (potrivit sensului din capitolul anterior); acest tip de atitudine 
presupune dezvoltarea unor programe de durată, care urmăresc crearea şi exploa- 
tarea de situaţii favorabile pentru menţinerea imaginii cu conotaţii pozitive. Între 
țintele unor astfel de programe pe termen lung se pot înscrie: păstrarea imaginii de 
responsabilitate socială, menţinerea culturii organizaționale, îmbunătățirea infor- 
mării publice ş.a. 

După formularea problemei, dificultatea de a formula obiectivele dispare; ele se 
stabilesc în funcţie de datele problemei. „Definirea obiectivelor se realizează prin 
convertirea definiţiei problemelor. Obiectivele sunt cealaltă fata a monedei. Timpul 
consumat pentru definirea problemelor va contribui efectiv la stabilirea obiecti- 
velor.“! 

După V. Stancu”, se pot institui o serie de reguli după care se formulează un 
obiectiv de relații publice: 

1) obiectivul trebuie să exprime o acțiune observabilă prin care se vor exte- 
rioriza comportamentul, atitudinea, opinia dorite; 

2) tot în cadrul obiectivului, trebuie să se precizeze conținutul acțiunii prin care 
se va exterioriza comportamentul dezirabil; 

3) de asemenea, în formularea obiectivului trebuie să se includă condițiile in 
care se va materializa comportamentul dorit; 

4) în fine, trebuie să se precizeze condiţiile de realizare în raport cu care perfor- 
mantele înregistrate vor căpăta sens. 

Jerry Hendrix” împarte obiectivele în două mari categorii: 

a) obiective de producție (care se referă la rezultatele concrete ale activității de 
relații publice — trimiterea de comunicate, organizarea de conferinţe, realizarea de 
broşuri informative etc.); 

b) obiectivele de impact, care la rîndul lor se împart în mai multe subcategorii: 

— informaţionale: prin care se urmăreşte difuzarea informaţiilor cu privire la o 
organizaţie, la un produs, lider de organizație etc.; 

— atitudinale: urmăresc schimbarea atitudinii publicurilor față de organizație, 
produsele sau serviciile ei; 

— comportamentale: vizează întărirea comportamentelor favorabile sau modifi- 
carea în sens pozitiv a comportamentelor fata de organizaţie. 


Obiectivele se vor fixa în scris, determinându-se atât obiectivele generale, cât şi 
cele specifice. In formularea lor se va realiza permanent corelarea cu resursele 


' Robert Kendall, 1992, p. 193. 

> Valentin Stancu, Marcela Stoica, Adrian Stoica, 1999, pp. 261-264. 

3 Jerry Hendrix, Public Relations Cases, Belmont, Wadsworth Publishing Company, 1995, pp. 
21-26. 

materiale şi de timp disponibile; de exemplu, nu se va propune un obiectiv com- 
portamental pentru o perioadă de realizare de o lună, întrucât aceste tipuri de obiec- 
tive, ca şi cele atitudinale, necesită un timp mai îndelungat pentru atingerea lor. De 
asemenea, obiectivele trebuie raportate la problema în cauză. Costurile investite 
într-o campanie de popularizare a unui produs sau serviciu nu trebuie să depăşească 
valoarea încasărilor obținute prin comercializarea produsului respectiv; obiectivele 
nu trebuie să se raporteze la un segment de populaţie nesemnificativ pentru orga- 
nizatie (de pildă, programe de informare cu privire la hotelurile de pe litoral desti- 
nate localnicilor din zona hotelieră). 

Rogers şi Storey’ atrag atenţia asupra faptului că problema obiectivelor poate fi 
studiată în funcție de mai multe criterii. Autorii consideră în acest scop trei axe pe 
care trebuie urmărite obiectivele şi, în mod corelativ, efectele unui program de 
comunicare: 

a) axa scopurilor: ideea care se află la baza „ierarhiei efectelor“ (ierarhie care în 
mod obişnuit are în vedere succesiunea informațional, atitudinal, comportamental) 
este aceea că de multe ori îndeplinirea unui obiectiv de la un anumit nivel necesită 
îndeplinirea obiectivului de la nivelul precedent; un program de informare are un 
obiectiv mai modest decât un program de persuasiune, în timp ce un program de 
mobilizare trebuie să se bazeze pe schimbări de atitudine anterioare; 

b) axa nivelului la care se doreşte schimbarea: efectele pot fi identificate fie la 
nivel individual, fie la nivel grupal, fie la nivelul social în ansamblu; 

c) axa avantajelor (fie obținute de emițător, fie obținute de receptor): majori- 
tatea programelor de relaţii publice prezintă avantaje nu numai pentru cei implicați 
direct (organizaţie, public principal), ci şi pentru alte categorii. De pildă, o cam- 
panie ce are scopul de a reduce fumatul în rândul tinerelor însărcinate poate avea ca 
efect reducerea fumatului şi la alte categorii de persoane (tinere care nu aşteaptă un 
copil) şi, astfel, să se îmbunătățească nivelul sănătății în ansamblu. 


6.2. Strategii şi tactici de relaţii publice 


Revenind la distincţia dintre planul de relaţii publice şi strategie, e necesară 
observaţia că atingerea obiectivelor propuse se poate realiza doar prin strategia cea 
mai adecvată la problema considerată. Observatia poate părea de bun-simt, însă prac- 
tica demonstrează că selectarea celei mai potrivite strategii se face numai în urma 
acumulării unei profunde experienţe profesionale. Pe de o parte, apelul la acumulări 
teoretice şi practice face accesibilă cunoaşterea categoriilor de public şi a modurilor 
de adresare şi de motivare pentru a capta bunăvoința acestora; pe de altă parte, 
studierea unor cazuri devenite clasice în practica şi teoria relaţiilor publice îi oferă 
specialistului ocazia ca, prin reflecţie critică, să construiască modele de strategii 
care să funcționeze drept tipare pentru rezolvarea de probleme organizaționale. 


| Apud Denis McQuail, Sven Windahl, 2001, pp. 158-159. 

Ca parte a procesului de planificare, construirea unei strategii presupune câteva 
etape obligatorii: 

— alegerea strategiei; 

— testarea strategiei pe un grup reprezentativ sau prin confruntare cu regulile 
departamentului; 

— definitivarea tacticilor, a elementelor de comunicare care vor sprijini strategia; 

— pentru fiecare activitate, precizarea bugetului de timp şi de costuri materiale; 

După cum se observă, alegerea tacticilor nu reprezintă o etapă izolată în constru- 
irea planului de relaţii publice, ci are loc o dată cu stabilirea strategiilor, stabilire 
care presupune şi fixarea acțiunilor ce vor fi executate pentru realizarea scopurilor. 
„În relațiile publice, strategiile se referă la conceptul global, abordarea sau planul 
general pentru programul desemnat să ducă la atingerea unui obiectiv. Tacticile se 
referă la nivelul operațional: evenimentele, mass media sau metodele folosite 
pentru a implementa strategia.“ 

R. Kendall (1992, p. 215-216) propune cinci tipuri de strategii, enumerând şi 
tacticile subscrise fiecăreia: 

a) Inactivitatea strategică: în anumite condiții (de exemplu, răspândirea de ştiri 
false de către o organizație concurentă care are o proastă reputație, sau acuzații 
aduse de rapoarte anonime de tipul „Armagedon') cea mai bună abordare este 
aceea de a nu răspunde, de a ignora acuzațiile. 

b) Activităţi de diseminare a informaţiei: această cale se adoptă în legătură cu 
obiectivele informaționale şi are ca finalitate distribuirea de mesaje care prezintă 
organizația, produsele sau serviciile oferite de ea; tacticile subsumate acestei abor- 
dări pot fi: informarea publică, publicitatea, conferințele de presă, aparițiile publice 
ale unor personalități din cadrul organizației, expunerea de suporturi informative cu 
ocazia unor reuniuni publice, acțiuni care urmăresc corectarea informațiilor eronate. 

c) Organizarea de evenimente: acest tip de strategie urmăreşte tot transmiterea 
de informaţii, având în vedere faptul că informaţia este preluată mai uşor de către 
mass media dacă este transmisă cu ocazia unor evenimente; tacticile pot fi: reacția 
la un eveniment neaşteptat, ceremonii, evenimente puse în scenă pentru mediati- 
zare (acte de caritate, dezvelirea unei statui), concursuri şi competiţii. 

d) Activități promoționale: reprezintă o modalitate de a impune pe plan public 
imaginea organizaţiei prin următoarele tactici: acțiuni de marketing (târguri, expo- 
zitii, demonstraţii de produse), acțiuni de strângere de fonduri, acţiuni civice (de 
exemplu, colectarea deşeurilor dintr-un parc public), manifestări ştiinţifice legate 
de produsele sau serviciile oferite de organizaţie. 

e) Activităţi organizaționale: reprezintă o strategie de promovare a organizației 
în mediul ei specific prin: poziţionarea organizaţiei în domeniul specific de activi- 
tate (definirea celor care o sprijină), constituirea de alianțe şi coaliții, participarea la 
convenții, conferinţe sau seminarii, participarea ca mediator la negocieri care au loc 
între alte organizaţii. 


! Scott Cutlip, Allen Center, Glenn Broom, 1994, p. 354. 

Selectarea strategiilor şi tacticilor subsecvente trebuie să fie completată de stabi- 
lirea calendarului şi a bugetului pentru fiecare activitate prevăzută in plan. Unii 
specialişti cu experiență recomandă ca imediat după stabilirea obiectivelor să se 
încerce conturarea unui buget preliminar. Acest buget preliminar poate ajuta la 
analiza cost-beneficiu prin raportare la obiective (beneficiul material şi social), 
când încă nu s-a declanşat „valul de strategii“ care poate perturba analiza obiectivă. 
Astfel, în cazul unui buget prea mic sau al unor beneficii considerate modeste fata 
de costuri, proiectantul de plan poate reconsidera obiectivele şi reconstrui schema 
intenţionată. În cazul unei estimări nerealiste, având în vedere că estimarea inițială 
este cea care se comunică de obicei conducerii organizației pentru aprobarea proiec- 
tului, fondurile se pot dovedi insuficiente şi pot să nu permită finalizarea activită- 
tilor prevăzute în calendar. 

Bugetul final poate fi calculat după ce au fost stabilite strategiile, tacticile şi 
calendarul pentru fiecare activitate (este utilă şi prezenţa unui specialist contabil în 
echipa de proiect). La suma cheltuielilor totale se adaugă o cotă procentuală pentru 
a acoperi rata inflaţiei şi o alta pentru cheltuieli neprevăzute. 

În ce priveşte calendarul, el trebuie să precizeze în primul rând ziua, data, ora la 
care va avea loc o anumită activitate, iar în al doilea rând trebuie să arate timpul 
necesar pregătirii activității respective. În plus, este nevoie să fie incluse toate 
detaliile, astfel încât desfăşurarea evenimentelor în timp să fie corectată dacă e 
necesar; e de dorit să existe un grad de flexibilitate în alcătuirea bugetului de timp, 
astfel încât să se poată face fata factorilor generatori de întârzieri. 


Tactici de relaţii publice şi tehnici integrate de comunicare. 
Evenimentele speciale 


După cum s-a demonstrat anterior, în contextul identificării problemelor de re- 
latii publice (ca probleme de stare ale organizaţiilor şi ca probleme de comunicare) 
şi în condițiile în care a fost stabilită strategia de comunicare, rolul tacticii este cel 
de operationalizare a obiectivelor strategice, de realizare a conexiunii comunica- 
tionale efective între organizaţie şi publicurile sale. 

În practică, tactica relaţiilor publice cuprinde informaţii cât mai concrete şi 
precise cu putinţă privind: 

— natura (scenariul) actelor de comunicare; 

— termenele şi responsabilitatile (organizaționale şi umane); 

— regimul de utilizare a canalelor de comunicare. 

În ultimă instanță, utilizarea adecvată a canalelor de comunicare este hotărâ- 
toare pentru succesul programelor şi campaniilor de relații publice. În sistemati- 
zarea operată de către Cristina Comani, în temeiul lucrărilor de specialitate recente 
(R. Kendall, 1992; J.A. Hendrix, 1995; D.W. Guth, C. Marsh, 2000), sunt reţinute 


! Cristina Coman, 2001, pp. 99-103. 

trei canale de comunicare: media necontrolate, media controlate şi evenimentele 
speciale. 

Media necontrolate cuprind canale precum presa scrisă, radioul, televiziunea, 
agenţiile de presă. Evident, între mesajul transmis de către organizaţie şi mesajul 
preluat şi difuzat prin mass media vor fi diferenţe, adesea mari şi foarte mari, însă 
gradul de credibilitate al mesajului este ridicat. 

Media controlate constituie producția mediatică internă a organizației: newslet- 
ter-uri, scrisori, broşuri, pagini de Internet, cuvântări publice, casete cu filme pro- 
motionale etc.; au avantajul de a face cu putință construirea mesajului conform de- 
zideratelor organizaţiei, dar pot fi mai puţin credibile. 

Evenimentele speciale beneficiază, în cea mai mare măsură, de controlul organi- 
zatiei; de fapt, acestea sunt evenimente de relații publice, realizate deliberat de 
către organizaţie, prin corelaţie explicită şi intensă cu obiectivele de comunicare ale 
acesteia, urmărindu-se, în chip natural, sporirea vizibilitatii organizaţiei; dobân- 
direa, consolidarea şi creşterea simpatiei şi încrederii publice; creşterea gradului 
de acoperire mediatică a organizaţiei. Inventarul evenimentelor speciale este divers 
şi bogat, acestea fiind proiectate şi structurate în strânsă legătură cu profilul şi co- 
nexiunile organizaţiei. O clasificare posibilă a acestora are în vedere: 

a) evenimente referitoare la biografia organizaţiei şi a personalităţilor din istoria 
şi viata organizaţiei: aniversări, comemorări, conferințe anuale, instalarea în funcție 
a liderilor (managerilor) sau pensionarea lor, inaugurări de noi spații, departa- 
mente, lansarea de programe, zile ale „porţilor deschise“ etc.; 

b) evenimente centrate pe conexiuni emoționale puternice între organizaţia de 
referință şi categorii de populaţie care beneficiază constant de simpatia publicului 
(copii, persoane defavorizate — bătrâni, populaţii sărace, persoane cu handicap); 
aici se includ, în principal, actele de caritate, donațiile, sponsorizările, programele 
educaționale, sociale etc.); 

c) evenimente de „captare a prestigiului“, prin conexiuni cu alte organizații şi 
cu personalități de mare prestigiu din universul artelor, al ştiinţei, din mass media, 
din mediile academice şi din lumea sportului; fireşte, prin acțiuni precum simpo- 
zioane, manifestări ştiinţifice, spectacole, concursuri, prin invitarea unor personali- 
tati la evenimente legate de biografia organizaţiei, prin sponsorizarea unor premii şi 
distincții în mediile mai sus enumerate capitalul simbolic al unei organizaţii poate 
fi sensibil sporit. 

Dintr-o altă perspectivă, evenimentele speciale pot fi planificate (ele figurând ca 
atare în programul de relații publice) şi neplanificate. În a doua categorie se includ 
evenimente realizate în contextul şi în continuarea unor situaţii neprevăzute, care 
oferă însă oportunităţi ridicate de comunicare publică. Ele sunt neplanificate în 
sensul că nu ocupă o poziție precisă în calendarul relaţiilor publice, însă organizația 
este pregătită să reacționeze la asemenea oportunități. Spre exemplu, pot fi planifi- 
cate donaţii, acte caritabile cu prilejul sărbătorilor de iarnă, însă acestea pot avea 
loc, şi este indicat să se întâmple aşa, şi în situaţii neprevăzute, precum inundațiile, 
cutremurele, accidentele tehnologice de amploare etc. 

În esenţă, evenimentele speciale trebuie construite în aşa fel încât legătura dintre 
organizație şi eveniment să fie foarte clară, impactul social şi emoţional să fie cât 
mai ridicat cu putință, iar faptele din care sunt alcătuite evenimentele să prezinte 
interes maxim pentru mass media. 


6.3. Tehnici de relații publice 


Sub aspect metodologic, tehnicile de comunicare utilizate în relaţiile publice 
cuprind produse comunicationale (în sens organizational, acestea sunt output-uri şi 
reflectă obiectivele de comunicare ale organizației) şi canale de comunicare. 

Produsele comunicationale sunt alcătuite din mesaje (concentrate în conținutul 
informaţional şi în sugestia imagologică a comunicării) şi din suportul comunicării 
(aici incluzându-se purtătorul material al informaţiei — hârtie, medii electronice etc., 
precum şi din stratul perceptiv al imaginii). De regulă, suportul comunicării este 
strâns legat de sau chiar încorporat în canalele de comunicare. Totuşi, distincția 
dintre suport şi canal este utilă. De pildă, broşurile de prezentare a organizaţiei sunt 
realizate pe suport de hârtie, sunt distribuite beneficiarilor, inclusiv ziariştilor, iar o 
parte din informaţii poate fi preluată prin mass media. Ca tendinţă, este de înre- 
gistrat şi situaţia în care suportul şi canalul practic se identifică. Astfel, purtătorul 
de cuvânt al organizaţiei poate redacta un comunicat de presă în format electronic 
şi-l poate expedia prin e-mail redactiilor ziarelor. În practică, o asemenea tendință 
este determinată de expansiunea comunicării electronice în relaţiile publice. 

Canalele de comunicare, în pofida aparentei şi a tendinței — uneori vizibilă în 
practica de relaţii publice a unor organizaţii — de reducere a acestora la mass media, 
sunt de o mare diversitate. Ele pot fi clasificate din mai multe perspective: 

a) Potrivit gradului de formalizare a comunicării: 

— canale formale (precum comunicarea scrisă, în cadrul comunicării interne 
într-o organizaţie); 

— canale cvasiformale (acestea funcționează prin interferența dintre formal si 
informal în comunicare; de pildă discuțiile cu şeful direct într-o organizaţie pot avea 
tentă informală, dar păstrează inevitabil o tonalitate formală; sau, un alt exemplu, 
relațiile dintre specialiştii în relații publice şi ziarişti pot depăşi „graniţele“ formale, 
dar nu vor fi niciodată total informale); 

— canale informale (sunt utilizate în mod obişnuit la nivelul comunicării inter- 
individuale din organizații). 

b) Din perspectiva raporturilor dintre emiţător şi receptor pot exista, precum se 
ştie, canale de comunicare directă şi canale de comunicare mediată; 

c) Evident, unul dintre mediatorii comunicării pot fi şi, în multe situații, sunt 
într-o mare măsură mass media; în consecință, mass media sunt un canal esenţial 
de comunicare în relaţiile publice; în practică, există situații când mass media sunt 
utilizate preponderent sau în exclusivitate, dar şi situații în care mass media 

lucrează împreună cu alte canale (precum în evenimentele speciale) sau sunt folo- 
site într-o mică măsură (precum în comunicarea internă). 

În practică, relațiile publice apelează masiv la tehnici de comunicare cu şi prin 
mass media, fapt care explică atenţia prioritară care trebuie acordată de către spe- 
cialişti cunoaşterii tehnicilor de comunicare scrisă, de comunicare audio-video, 
precum şi unor tehnici integrate prin care sunt instrumentate conexiunile dintre 
organizaţii şi mass media (conferinţa de presă, centrul de presă etc.). 

Tot în perspectivă metodologică, tehnologia relaţiilor publice impune distincția 
între metodele şi procedeele utilizate în comunicare. De fapt, orice tehnică (ansam- 
blu de tehnici) de comunicare prezintă, în condiții de utilizare efectivă, un conținut 
dublu stratificat: 

a) un prim strat este constituit dintr-o metodă (grup de metode), prin care o 
anumită modalitate de comunicare publică este fundamentată conceptual; în esență, 
prin metode sunt explicitate cu rigoare şi în profunzime căile acțiunii în relațiile 
publice (spre exemplu, căile de cunoaştere a publicurilor-tinta, de analiză a mesa- 
jelor mass media etc.); 

b) sprijinindu-se pe metode şi articulându-se în continuarea acestora, procedeele 
cuprind, pentru specialiştii în relaţii publice, indicaţii concrete de lucru, de acţiune; 
în mod obişnuit, procedeele îmbracă o formă algoritmică (ca îndrumar, formulat în 
ordinea practică a etapelor unei activități de relații publice) şi cuprind prescriptii de 
intensitati diferite, de la sugestii la recomandări şi imperative (de pildă, sugestii pri- 
vind situaţii de comunicare interculturală în mediul internațional, recomandări în 
relațiile cu mass media şi imperativul centrării mesajului organizației doar pe va- 
lorile adevărului). 

Nu în ultimul rând, sub unghi metodologic, trebuie observat că tehnicile de co- 
municare utilizate în relațiile publice poartă pecetea specificitatii acestora, sensurile 
relațiilor publice (comunicarea organizațională, comunicarea publică şi comuni- 
carea mediatică) determinând folosirea unor tehnici specifice fiecărui sens în parte. 
În acelaşi timp, în relaţiile publice se apelează la tehnici generale de comunicare 
(precum cele privind comunicarea eficientă), la tehnici specializate (de domeniu, 
cum sunt, de exemplu, tehnicile de comunicare scrisă, audiovizuală etc.) şi la teh- 
nici integrate (în care sunt combinate diverse tehnici specializate, de pildă confe- 
rinta de presă sau evenimentele speciale). 


Specificul relaţiilor publice se reflectă, în chip firesc, în natura şi în tipurile de 
tehnici de comunicare utilizate. Din acest punct de vedere, sunt de reținut următoa- 
rele: 

-relațiile publice au vocaţia sintezei conceptual-metodologice şi îşi extrag forța 
din izvoarele interdisciplinaritatii; aflate la confluenţa sociologiei, psihologiei so- 
ciale şi ştiinţelor comunicării, relaţiile publice vor face în mod frecvent apel la me- 
tode ale sociologiei şi psihologiei sociale, acestea fiind însă folosite într-un context 
comunicational; 

— în acelaşi timp, tehnicile de comunicare sunt adecvate sensurilor practice ale 
relațiilor publice, reflectând specificul comunicării organizaționale, al comunicării 
publice sau al comunicării mediatice. 

În perspectiva celor de mai sus, clasificarea principalelor tehnici de comunicare 
utilizate în relațiile publice poate fi făcută potrivit următoarelor criterii: 

— criteriul sensurilor practice (funcționale) ale relaţiilor publice; 

— criteriul procesualitatii comunicării. 

Evident, criteriile sunt relative, ele nu fixează graniţe şi delimitări absolute, ci 
doar accente şi preponderente. 


a) Criteriul sensurilor relaţiilor publice 

Relaţiile publice, privite drept strategie de comunicare organizațională, ope- 
rează cu metode adecvate cunoaşterii organizaţiei şi publicurilor sale precum: 

— observaţia (pe baza ghidului de observaţie); 

— interviul; 

— ancheta; 

— chestionarul; 

— discuţii de grup (focus-grupul); 

— inventarul de valori etc. 

Comunicarea publică, ca sens al relațiilor publice, fiind centrată pe investigarea 
opiniei publice, aduce în prim-plan, ca metodă, sondajul de opinie. În acelaşi timp, 
comunicarea mediatică utilizează metode precum analiza de mesaj (analiza de 
conținut), măsurarea audienței etc. 


b) Criteriul procesualității comunicării 

În practică, tehnicile de relații publice sunt angajate şi solicitate şi în raport cu 
ipostazele fluxurilor de comunicare, în logica obişnuită a conexiunilor dintre 
emițător, mesaj, canal, receptor şi contextul comunicării. În acest sens, metodele 
pot fi ordonate astfel: 

— tehnici de investigare a entităţilor comunicării (emițătorul şi receptorul); sunt 
extrem de utile în etapele de început ale procesului relaţiilor publice, în identifi- 
carea „problemelor de relaţii publice“; este uşor de remarcat că bună parte din 
metodele enumerate mai sus (utilizate în cunoaşterea organizațiilor şi a publicurilor 
acestora) se încadrează în această categorie; 

— tehnici de elaborare a mesajului, începând cu analiza mesajelor aflate în cir- 
culatie (cu referire la o organizaţie sau alta) şi culminând cu proiecţiile de conţinut 
şi cu prescriptiile tehnice privind construcţia mesajelor propuse, care urmează să 
fie lansate prin canalele de comunicare; 

— tehnici de utilizare a canalelor de comunicare, de la cele ale comunicării 
interne până la mass media; 

— tehnici privind cunoaşterea si utilizarea contextelor comunicării, precum: 

— analiza organizaţională (contextul organizational, în condițiile de schim- 
bare organizațională rapidă, este tot mai relevant pentru eficacitatea şi efi- 
cienta relaţiilor publice); 

— analiza mediilor culturale (contextul cultural este esențial şi în mediul 
național şi, tot mai mult, în mediul internațional, în perspectiva proceselor de 
integrare europeană şi euro-atlantică, de aici decurgând importanţa crescândă 
pentru relaţiile publice a comunicării interculturale). 

Elementele de mai sus trebuie avute în vedere în condițiile în care alte domenii 
academice (precum sociologia şi sociologia opiniei publice) realizează o prezentare 
de detaliu a metodelor sociologice şi de cunoaştere a organizaţiilor şi a publicurilor 
acestora, iar o parte dintre metodele specifice cercetării în relațiile publice au fost 
incluse în capitolul anterior al lucrării de fata. 


6.4. Metode de evaluare a planului şi strategiei de relații publice 


Evaluarea presupune analiza sistematică a desfăşurării activităților prevăzute în 
plan şi a rezultatelor obținute. Planul de relații publice trebuie să fie evaluat în 
primul rând prin gradul de îndeplinire a obiectivelor formulate în prima sa etapă de 
elaborare, dar şi prin analiza modului de desfăşurare a tuturor activităţilor prevă- 
zute în calendar. 

Wilcox er al.! sistematizează următoarele metode de evaluare: 

a) măsurarea producţiei: constă în contabilizarea materialelor de relații publice 
realizate şi puse în circulaţie (comunicate, reclame, spoturi publicitare, fotografii), 
dar aceasta este o metodă care înregistrează aspectul cantitativ, nu şi pe cel calitativ 
al activităţii de relaţii publice; 

b) măsurarea distribuţiei: aceasta este o metodă care asociază producerea de 
materiale informative şi publicitare cu repartiţia lor pe diferite canale mass media; 
această metodă se limitează însă la studiul receptării mass media, ea nu poate spune 
nimic despre publicul receptor sau despre efectul asupra publicului receptor; 

c) măsurarea expunerii mesajului: asemănător cu metoda anterioară, metoda 
arată cât de mare a fost mediatizarea fiecărui material de campanie; din nou însă, 
prin această metodă nu se poate preciza nimic despre numărul real de persoane care 
au receptat mesajul sau despre reacţia fata de mesaj; 

d) măsurarea acurateţei mesajului: metoda presupune analize permanente ale 
materialelor publicate pentru a vedea dacă ideile majore sau cuvintele-cheie ale 
mesajului, aşa cum au fost concepute de specialişti, se regăsesc în forma publicată; 

e) măsurarea acţiunii audienței: este metoda cea mai dificilă, dar şi cu cele mai 
semnificative rezultate; prin apel la tehnici sociologice, se urmăreşte modul în care 
planul de relaţii publice a contribuit la transformarea atitudinii publicurilor. 


' Dennis Wilcox, Philip Ault, Warren Agee, 1992, pp. 211-227. 

În ce priveşte raportarea la tipurile de obiective propuse de Hendrix, evaluarea 
producției se realizează prin numărarea efectivă a comunicatelor, discursurilor, 
spoturilor, fotografiilor, etc. Evaluarea obiectivelor informaţionale include trei 
dimensiuni: expunerea mesajului (pentru aceasta se monitorizează presa locală şi 
națională, de obicei de către instituții specializate), înțelegerea mesajului (cât din 
conţinutul mesajului a fost înțeles de către public) şi internalizarea mesajelor (se 
urmăreşte constatarea elementelor din mesaj care au fost reținute de către public, 
după expunerea la mesaj). În privinţa obiectivelor atitudinale şi comportamentale, 
evaluarea decurge într-un mod asemănător: se realizează pretestarea înainte de ex- 
punerea la mesaj pentru înregistrarea trăsăturilor de atitudine/comportament inițiale, 
şi după derularea planului se repetă testele; realizarea obiectivelor comportamen- 
tale se poate constata şi prin observarea directă a modelelor de comportament 
induse în cadrul publicurilor. 

Evaluarea este un element important al planului de relații publice; de aceea, nu 
trebuie neglijată sau realizată superficial, întrucât superficialitatea determină, în 
acest caz, repetarea greşelilor din domeniul strategiei, obiectivelor sau calen- 
darului. 


Rezumat 


Planificarea este o etapă importantă în cadrul procesului de relații publice. Un 
plan de relaţii publice trebuie să cuprindă în mod necesar următoarele elemente: 
obiective, strategii, tactici şi metodele de evaluare. Pentru fiecare dintre aceste 
elemente există anumite etape care trebuie parcurse şi/sau alternative pentru care se 
realizează o opţiune (de pildă, se consideră tipologia strategiilor realizată de Kendall 
şi se optează pentru cele mai adecvate strategii în corelaţie cu scopurile planului). 
Planul trebuie să cuprindă atât calendarul acțiunilor, cât şi bugetul cerut. 


Concepte-cheie 


— Plan de relaţii publice 

— Obiectiv de relaţii publice 
— Strategie 

— Tactică 

— Tehnică 

— Calendar 

— Buget 

— Evaluarea planului 

Aplicaţii rezolvate 


1. Formulati obiective de relații publice şi explicati cum şi de ce se respectă cri- 
teriile de formulare expuse la paragraful 5.1. 

(Rezolvare după Valentin Stancu şi colab.!) 

a) Membrii organizației să fie în măsură să descrie (1) obiectivele imediate ale 
acesteia (2), fără mijloace ajutătoare (3), cu o exactitate de 20 % (4). 

b) Alegătorii să accepte (1) în proporție de 60 % (4) măsurile de austeritate 
bugetară (2), în condiţiile în care mass media dezvoltă campanii de presă împotriva 
lor (3). 

Explicatie. Pentru ambele obiective 

(1) — acțiunea dorită 

(2) — conţinutul acțiunii 

(3) — condiţiile de realizare 

(4) — condiţiile de evaluare 


2. Realizati o secvență din planul de relaţii publice în cazul organizării unui 
eveniment. 

(Fragment din aplicația realizată de Gabriela Pop, FCRP, anul II postuniversitar, 
centrul teritorial Braşov) 


Organizaţia aleasă: Romtelecom Braşov 
Evenimentul considerat: expoziţia „Târgul International Braşov 2002“, 27-30 
august 2002. 


' Valentin Stancu, Marcela Stoica, Adrian Stoica, 1999, pp. 263-265. 

Teme pentru aplicații 


1. Incercati, respectând recomandările făcute, să formulati obiective de relaţii 
publice (cel puţin două obiective pentru fiecare categorie: informaţionale, atitudi- 
nale, comportamentale). Comentati şansele de realizare, pentru o organizaţie româ- 
nească la alegere, reală sau imaginară. 

2. Pentru organizația de apartenență, formulati un obiectiv atitudinal (comporta- 
mental) şi, din lista de strategii propuse, selectati-o pe cea oportună, împreună cu 
tacticile subsumate. Argumentati alegerea făcută. 

3. Pentru un caz cunoscut de organizaţie cu imagine negativă, propuneţi un plan 
prin care s-ar îmbunătăţi percepția publică cu privire la organizaţia aleasă. Includeti 
în plan bugetul preliminar şi bugetul final, precum şi calendarul de realizare a 
activităților. 

4. Pentru un plan de relații publice, concepeti mesajele adecvate strategiilor 
alese şi categoriilor de public vizate. 


Grilă de autoevaluare 


1. Obiectivele de impact sunt cele care: 
a) se referă la producţia de materiale informative; urmăresc să informeze publicul; 
b) se referă la vânzările de produse; urmăresc să modifice atitudinea sau com- 
portamentul publicului; 


2. Deosebirea dintre strategie şi tactică este aceea că: 

a) strategia se stabileşte prin raportare la scop, iar tactica se stabileşte prin ra- 
portare la obiectiv; 

b) strategia se referă la abordarea sau la conceptul global, iar tactica se referă la 
modul operațional; 

c) strategiile se folosesc numai la campaniile de relații publice; 

d) diseminarea informaţiei este o strategie, iar conferința de presă este o tactică; 


3. Acţiunile de RP pot viza trei categorii de probleme: corectarea unei situații 
te a ate neta „coordonarea unui .................. specific sau menţinerea unei situații 
SARE DRE aaa deja existente. 

7. Campanii de relații publice 


Obiective: 


a) Înțelegerea şi utilizarea corectă a unor termeni ca „program“, “campanie “, 
„eveniment“. 

b) Exersarea abilității de a analiza orice campanie reală şi de a o încadra într- 
o tipologie. 

c) Dobândirea abilității de a realiza un plan concret de campanie de relaţii 
publice. 


Într-o definiție a unui autor cunoscut, „campania de relații publice este un efort 
susținut al unei organizații pentru a construi relații sociale demne de încredere, cu 
scopul de a atinge anumite obiective (determinate în urma unor cercetări), efort 
bazat pe aplicarea unor strategii de comunicare şi evaluarea rezultatelor susținute“. 
Definiția, deşi corectă, ar putea fi aplicată termenului de „relaţii publice“ în general. 

La rândul lor, Newsom et al.” propun următoarea definiție: „Campaniile sunt 
eforturi ample, coordonate şi orientate către realizarea unor obiective specifice sau 
a unor ansambluri de obiective corelate, care vor permite unei organizaţii să-şi 
atingă telurile fixate prin declaraţia de principii“. Această a doua definiţie surprinde 
mai bine specificul termenului de campanie, în sensul că este vorba de un efort mai 
amplu ca de obicei şi mai coordonat. Deci elementele distinctive ale unei campanii 
în cadrul unui plan de relații publice sunt: amploarea acțiunilor întreprinse, focali- 
zarea lor şi concentrarea lor asupra unui număr mic de obiective într-o perioadă de 
timp nu prea lungă. 

Un plan de relaţii publice desfăşurat, de pildă, pe parcursul unui an calenda- 
ristic, poate cuprinde programe, campanii sau evenimente; în continuare se va rea- 
liza distincția între aceşti termeni, adesea confundați. 


! Robert Kendall, 1992, p. 3. 
? Apud Cristina Coman, 2001, p. 74. 

7.1. Diferențe între termeni 


Pentru atingerea obiectivelor sale specifice, o organizaţie poate să facă apel la 
toate cele trei forme de activitate sau le poate utiliza doar pe acelea pe care le con- 
sideră adecvate. Un program poate coexista cu o campanie cu obiective diferite; la 
fel, un eveniment poate fi realizat chiar dacă nu este parte a unei campanii în plină 
desfăşurare. De multe ori unul dintre aceste trei elemente îl poate potenta pe celă- 
lalt; de exemplu, tema şi activităţile unei campanii pot fi introduse în revista internă 
a organizaţiei, conferind un plus de dinamism programului de informare internă. 

Elementul comun al celor trei termeni este acela că fiecare dintre ei reprezintă 
un proces de relații publice (în sensul precizat într-unul din capitolele anterioare). 
După Grunig şi Hunt! planificarea se poate transforma într-un haos dacă nu se 
precizează ce se află pe ordinea de zi — un eveniment, un program sau o campanie. 

Astfel, după autorii amintiţi, un eveniment are o durată mai scurtă decât o cam- 
panie sau un program; el ocupă un interval de timp clar şi destul de scurt, vizează 
numai un obiectiv şi un public determinat. O campanie are o durată mai mare decât 
evenimentul, dar, ca şi acesta, are un început şi un sfârşit bine precizate. Ea este 
alcătuită dintr-o suită de acțiuni de relații publice (între care pot fi şi evenimente); 
obiectivele sunt mai largi şi implică mai multe categorii de public. Programul se 
deosebeşte de cele două activități de mai sus prin durata mai mare pe care se 
întinde şi prin faptul că nu are un termen explicit şi categoric de finalizare; el poate 
continua atât timp cât se consideră necesar şi poate fi chiar revăzut sau adaptat 
periodic. Obiective de anvergură cum ar fi combaterea violenței asupra copiilor în 
familie, scăderea ratei de abandon al copiilor în orfelinate, creşterea natalității 
necesită programe de relaţii publice de anvergură pentru schimbarea atitudinii şi 
comportamentului publicurilor vizate. 

În special termenii de campanie şi program sunt adesea confundați, de aceea 
este bine să se stabilească unele repere care le diferențiază. Programul are un carac- 
ter continuu sub dublu aspect: atât cel al duratei (marchează viața unei organizații 
pe mari perioade de timp), cât şi al efortului depus, care este relativ constant. Cam- 
pania este concepută pentru o anumită perioadă (o lună, şase luni etc.) şi are un în- 
ceput, un punct culminant şi un sfârşit, ceea ce face ca rezultatele ei să fie mai uşor 
evaluate decât ale unui program. 

O campanie cuprinde mai multe activități punctuale de relații publice într-un 
efort unitar şi structurat, şi pe baza acestor trăsături nu trebuie să fie confundată cu 
elementele care o compun. Pe de altă parte, este bine să fie realizată distincția între 
campania de relaţii publice şi campania de informare publică. Aceasta din urmă are 
un obiectiv imediat, limitat şi bine definit (avertizarea asupra pericolului fumatului, 
păstrarea curateniei oraşului) şi face apel exclusiv la mass media. Campaniile de 
RP folosesc o paletă largă de canale de comunicare, nu numai mass media, şi au ca 
obiective permanente crearea de relaţii bune între o organizație şi publicurile ei. 


! James Grunig, Todd Hunt, 1994, p. 24 (apud Cristina Coman, 2001, p. 79). 

7.2. Tipuri de campanii 


După Jackson!, ceea ce diferențiază în principal campaniile sunt tipurile de 
obiective: 

— Conştientizarea unei probleme: se urmăreşte aducerea în atenția publicului a 
unor teme puţin dezbătute (de exemplu, normele de comportament ecologic). 

— Informarea publicului: se urmăreşte nu numai conştientizarea unei probleme 
importante, ci şi însuşirea de către public a informațiilor despre specificul proble- 
mei (de exemplu: cazuri de boli generate de poluare, costurile sociale şi pagubele 
generate de poluare). 

— Educarea publicului: se doreşte ca publicul (fără un model de comportament 
prestabilit) să adopte un model de acțiune în conformitate cu cel propus prin cam- 
panie (campania împotriva răspândirii SIDA). 

— Întărirea atitudinilor: în acest caz mesajele se adresează unei categorii de pu- 
blic care susține valorile organizaţiei (de pildă, o campanie pentru construirea unor 
biserici). 

— Schimbarea atitudinilor: mesajele sunt adresate unor publicuri care nu aderă la 
valorile organizaţiei (campania împotriva fumatului). 

— Schimbarea comportamentului: se urmăreşte ca publicul să adopte un model 
nou de acţiune, fie că există, fie că nu există un model prestabilit (campania pentru 
adoptarea metodelor de planning familial). 

Dacă revenim la tipologia obiectivelor propusă de Hendrix şi prezentată în 
capitolul anterior, vom observa că se poate realiza o analogie; primele două tipuri 
de obiective sunt obiective informaţionale, al doilea şi treilea sunt atitudinale, iar 
ultimele două sunt obiective comportamentale. 

Se pot considera şi alte criterii de clasificare a campaniilor de relaţii publice. 
Astfel, după factorul timp, ele pot fi cu durată lungă şi cu durată scurtă; după 
conţinut, pot viza teme de amploare sau teme limitate; după adresabilitate, se pot 
restrînge la o singură categorie de public sau se pot extinde la toate publicurile 
organizației. 

Campaniile cu obiective mai greu de realizat (comportamentale sau atitudinale) 
trebuie să fie precedate de campanii informative şi să se desfăşoare pe perioade 
mari de timp. În al doilea rând, pentru a-şi atinge obiectivele, aceste campanii, dacă 
urmăresc efecte de interes social global, au nevoie de sprijinul autorităților printr- 
un cadru legislativ şi normativ adecvat. 


' Apud Doug Newsom, Alan Scott, Vanslike Judy Turk, This is PR, Belmont, Wadsworth 
Publishing Company, 1993, p. 475. 

7.3. Planul unei campanii de relaţii publice 


Ca proces de relaţii publice, campania este un demers structurat, planificat şi 
coordonat. Planul campaniei nu trebuie conceput însă ca o sumă aritmetică de etape 
distincte, ci ca o concepţie flexibilă în care pe de o parte părțile componentele se 
întrepătrund, iar pe de altă parte se pot efectua schimbări impuse de evaluările 
permanente. 

Cristina Coman’, sintetizând diferitele modele din literatura de specialitate, pre- 
zintă o formulă dezvoltată a planului de campanie: 

a) Definirea problemei — cel mai adesea, conducătorii instituţiilor sunt preocu- 
pati doar de rezultatele economice şi neglijează aspectele de imagine şi relaţia cu 
diversele publicuri. Aşadar, termenul „problemă“ nu se referă neapărat la o situație 
negativă, ci şi la anumite situaţii incipiente care se pot acutiza şi chiar şi la anumite 
oportunități din domeniul creării de imagine de care organizația se poate servi pentru 
atingerea scopului de ansamblu. Identificarea problemei nu trebuie să încerce să 
cuprindă modul de rezolvare sau să culpabilizeze anumite persoane sau categorii de 
persoane. În general, această etapă e adesea neglijată de specialiştii în relații publice 
care uită să formuleze un punct de vedere al organizaţiei asupra situației inițiale, cu 
accent pe consecinţele negative ale perpetuării situaţiei existente. Un alt detaliu ar 
fi acela că, pentru cazul campaniilor sociale, definirea problemei se face la nivel 
macrosocial, oricare ar fi organizaţiile promotoare ale proiectului. 

b) Analiza situației — este o etapă materializată într-un dosar de lucru în care se 
acumulează toate datele cunoscute referitoare la problema în cauză, date structurate 
pe două secțiuni: (1) analiza factorilor interni (date despre biografia şi imaginea per- 
soanelor importante din cadrul organizaţiei, istoricul implicării organizației în pro- 
blema respectivă, atitudinile şi practicile de comunicare din interior etc.); (2) analiza 
factorilor externi (interese, atitudini şi caracteristici ale segmentelor de public im- 
plicate sau afectate de problema respectivă, legi şi reglementări care privesc pro- 
blema, jurnalişti sau publicaţii care se ocupă de domeniul respectiv). Pentru ca 
analiza să fie corectă, se folosesc metodele de cercetare utilizate pentru orice plan 
de relaţii publice. 

c) Stabilirea obiectivelor — după Wilcox et al.”, obiectivele unei campanii se pot 
împărți în două mari categorii: (1) informaționale (prezintă un produs, un serviciu 
sau o organizație; sunt uşor de formulat şi de realizat, dar gradul de îndeplinire se 
constată mai greu) şi (2) motivationale (urmăresc să determine anumite acțiuni ale 
publicului şi de aceea sunt dificil de atins, dar realizarea lor se evaluează mai uşor). 

d) Identificarea categoriilor de public — pornind de la identificarea valorilor, 
intereselor, aşteptărilor publicurilor (care s-a realizat încă din etapa de analiză a situ- 
atiei), se procedează la o ierarhizare a segmentelor de public în ordinea importanţei 


! Cristina Coman, 2001, p. 81. 
2 Dennis Wilcox, Philip Ault, Warren Agee, 1992, p. 172. 

lor pentru realizarea obiectivelor campaniei; în funcție de această ierarhizare se vor 
aloca (şi structura) mesajele şi resursele. 

e) Stabilirea strategiilor — pentru alegerea celei mai bune strategii trebuie să se 
realizeze corespondenţa cu: obiectivele fixate, publicurile alese ca ţintă a campa- 
niei, resursele avute la dispoziție, stilul de comunicare organizațională. De aseme- 
nea, credibilitatea organizaţiei nu se poate fundamenta decât printr-o strategie în 
acord cu valorile şi normele morale ale comunității respective. 

f) Stabilirea tacticilor — decurge din strategie; în conceptul de tactică se includ 
atât acțiunea propriu-zisă, cât şi canalul de comunicare. Pentru fiecare instrument 
de comunicare planul de campanie trebuie să cuprindă următoarele informații: 
descrierea activității, termenul-limita de executare, cerințe speciale (spaţiu, echipa- 
ment audio-video), bugetul estimat, persoana care răspunde de finalizare. În pri- 
vinta canalului de comunicare, există două tipuri de canale (despre care s-a amintit 
în capitolul anterior): controlate (revista pentru angajaţi, site-ul Internet, cuvântările 
publice, filmele promoţionale) şi necontrolate (presa scrisă, radioul, televiziunea). 

g) Fixarea calendarului — Kendall! identifică mai multe moduri de prezentare 
grafică a calendarului campaniei: 

1. pentru fiecare lună — scris de mână sau tipărit; datele acțiunilor sunt incer- 
cuite, iar alături se adaugă cu altă culoare detaliile de comunicare; 

2. global — o schemă grafică în care anul este divizat în două, trei sau patru parti; 
sunt reprezentate toate elementele strategiei cu intervalele de timp de pregătire şi 
desfăşurare; este mai potrivit pentru a vizualiza planul de relaţii publice al depar- 
tamentului pe ansamblu, ceea ce permite o mai bună coordonare, cu dezavantajul 
că este mai laborios şi ocupă mult spațiu; 

3. „tabloul lui Gantt“ — este o variantă în care pe o coloană, în stânga, e pre- 
zentat graficul activităților; în dreapta, pe orizontală, se trec lunile, iar pe verticală, 
ordinea zilelor, şi se leagă numele acțiunii de ziua în care a fost programată; 

4. „calendarul povestit“ — sunt prezentate în detaliu activitățile prevăzute în 
planul de campanie, precizându-se în dreptul fiecăreia data desfăşurării; 

h) Stabilirea bugetului — limitările inerente de buget nu constituie o piedică în 
realizarea unor campanii de succes; specialistul în relații publice trebuie să se adap- 
teze la resursele disponibile, suplinind prin creativitate lipsurile materiale. 

1) Definirea procedurilor de evaluare — după Cutlip, Center şi Broom’, evalu- 
area trebuie să se desfăşoare pe trei niveluri: 

1. evaluarea planului de campanie — se urmăreşte în primul rând dacă informa- 
tiile au fost suficiente şi adecvate, în al doilea rând calitatea şi oportunitatea strate- 
giilor alese şi, în fine, calitatea mesajelor concepute şi a celorlalte componente ale 
planului; 

2. evaluarea implementării planului — în primul rând se contabilizează cantitativ 
mesajele emise, apoi se monitorizează preluarea lor în mass media; în fine, se 


! Robert Kendall, 1992, pp. 283-284. 
> Scott Cutlip, Allen Center, Glenn Broom, 1994, pp. 415-430. 

identifică audiența efectivă a mesajelor (deosebită de cea potenţială, care a fost 
identificată la conceperea planului), precum şi, dacă este posibil, numărul real de 
persoane care au receptat mesajul; 

3. evaluarea impactului mesajului — aceasta este, indiscutabil, dimensiunea cea 
mai importantă a evaluării: gradul de îndeplinire a obiectivelor campaniei şi feed- 
back-ul transmis de publicurile-tinta. În acest sens, evaluarea presupune mai multi 
paşi: se stabilesc, pe rând, numărul de persoane care au reţinut mesajul, numărul de 
persoane care şi-au schimbat opiniile după receptarea mesajului, numărul de per- 
soane care şi-au schimbat atitudinea după receptarea mesajelor. Continuând în sens 
ascendent, se stabileşte numărul de persoane care adoptă comportamentul sugerat 
de mesaj, numărul celor care promovează sau repetă acest comportament şi, în fine, 
contribuţia organizației la schimbarea socială pozitivă. 


7.4. Efecte ale campaniilor de relaţii publice 


O campanie poate fi privită nu numai din punct de vedere „genetic“, ci şi din 
punct de vedere analitic. Cu alte cuvinte, atunci când se concepe un program de 
campanie, se adoptă o atitudine pragmatică, pe când după încheierea ei este bine ca 
rezultatele să fie analizate cu obiectivitate pentru ca pe viitor să se poată aplica un 
algoritm îmbunătăţit. În scopul analizei este utilă prezentarea modelului lui Nowak 
şi Warneryd, care porneşte de la scopurile sursei şi se încheie cu efectele obtinute'. 
Se porneşte de la premisa relativ simplă că, elementele planului fiind strâns core- 
late, orice modificare a unei componente antrenează modificări ale celorlalte. O 
adaptare a schemei realizate de cei doi autori este următoarea: 


Mesaj alternativ 
emis de alte 
surse 


Efectul dorit 


Public-tinta 


Grupul 
receptor 


Obiectiv 


Emitator 


Pornind de la această schemă, se poate realiza o „listă de probleme“ a campaniilor” 
(deşi schema şi comentariul autorilor se referă la campanii de comunicare de orice fel, 
elementele aduse în discuţie se pot particulariza la campaniile de relaţii publice): 


1 Apud Denis McQuail, Sven Windahl, 2001, p. 156. 
? Ibid., pp. 157-158. 

— Mesajele concurente: înainte de lansarea campaniei trebuie realizată o trecere 
în revistă a campaniilor existente pe piață, pentru a preveni existenţa mesajelor 
concurente sau contrare. 

— Efectul dorit: multe campanii proiectate superficial „suferă“ din cauza supra- 
estimării efectelor lor. Această supraestimare se produce adesea pentru că obiecti- 
vele sunt definite imprecis, ceea ce face dificilă sau imposibilă evaluarea efectelor 
campaniei. De asemenea, obiectivele pot fi clar definite dar mesajul sau strategiile 
pot fi greşit adoptate. 

— Publicul țintă: segmentele de public țintă sunt delimitate frecvent în funcție 
de canalele de comunicare şi de uşurinţa cu care mesajul poate ajunge la ele. În 
această privinţă, una dintre probleme este luarea în considerare a tuturor catego- 
riilor de public implicate (aici intervin imaginația şi simţul social al celor ce proiec- 
tează campania). Campaniile superficiale definesc doar publicul „central“ sau 
principal, neglijând publicurile secundare, sau nu segmentează publicul principal în 
categorii cum ar fi vârsta ori nivelul de instruire (variabile care determină o recep- 
tare diferențiată a mesajului). Foarte importantă este, de asemenea, adecvarea între 
segmentele de public şi mesajul transmis. 

— Mesajul: mesajul se leagă direct de tema campaniei, pe care o poate prezenta 
într-un anumit fel, în funcţie de obiectivele dorite: de pildă, fumatul poate fi pre- 
zentat ca un tabiet costisitor sau ca un obicei foarte dăunător pentru sănătatea con- 
sumatorului şi pentru cei din jur. 

— Canalul: şi aici problema adecvării canalului la grupurile-tinté constituie 
problema centrală. În plus, pentru a se atinge efectul scontat mai este importantă 
nuantarea intensității mesajului: la începutul campaniei emiterea de mesaje are o 
intensitate mai redusă pentru conştientizarea problemei şi sensibilizarea publicului, 
apoi creşte în intensitate pe parcurs pentru a se diminua iarăşi în final, având în 
principal scopul de a-i asigura pe cei care au aderat atitudinal sau comportamental 
la ideile campaniei că au luat o decizie bună. 

— Emitatorul: pentru această problemă s-au realizat numeroase studii de caz si 
s-a constatat că principalul factor îl reprezintă credibilitatea şi legitimitatea sursei. 
Fie că este vorba de personalități alese ca „purtători de imagine“ temporari doar pe 
perioada campaniei, fie că este vorba de organizaţie ca întreg, pentru ca mesajul să 
aibă impact trebuie ca sursa să beneficieze de reputaţie pe plan social. O organi- 
zatie cu imagine negativă (de exemplu, o organizaţie care are faima de a nu-şi 
onora promisiunile făcute clienţilor) nu trebuie să demareze o campanie înainte de 
a desfăşura un program explicit cu scopul de a-şi „repara“ imaginea afectată. 

— Efectul obținut: între etectele campaniei (informaționale, atitudinale sau 
comportamentale) există o strînsă interdependenta, chiar dacă nu apar în ordinea de 
mai sus. Este important să existe metode obiective de evaluare a rezultatelor şi să 
nu se încerce denaturarea acestora. 

În ceea ce priveşte modul de ierarhizare a efectelor, există trei modele princi- 
pale’: 

1. ierarhia invatarii: efecte cognitive, afective, comportamentale; 

2. ierarhia eliminării disonantei: efecte comportamentale, afective, cognitive; 

3. ierarhia slabei participări: efecte cognitive, comportamentale, afective. 

Cazul (1) este cazul clasic al unei campanii care are ca scop persuasiunea: re- 
ceptorii află întâi despre idei sau inovații, îşi formează o atitudine favorabilă fata de 
acestea, apoi le adoptă şi comportamental. În cazul (2) se parcurge traseul invers: o 
experienţă (testarea întâmplătoare a unui produs) conduce la schimbarea atitudinii 
şi apoi la sprijinirea cu informaţii a comportamentului adoptat. În fine, cazul (3) 
este cel în care mesajul nu este foarte clar sau nu iese în evidență fata de alte me- 
saje; atunci receptorii selectează anumite informații, le testează (formare de com- 
portament) şi apoi, în urma rezultatelor favorabile, îşi adaptează atitudinea. 

Pentru integrarea celor trei modele, Chafee şi Roser” au elaborat un model al 
ierarhiei efectelor adoptând variabila „timp“ pentru ordonarea modelelor: astfel, 
debutul unei campanii (de pildă o campanie socială) poate fi asimilat modelului 
(3): receptorul este prea puţin interesat, totuşi selectează unele informații care pot 
duce la schimbări de ordin comportamental şi la o implicare atitudinală, în timp ce 
comportamentele devin mai stabile. În continuare se intră în modelul (2), în care 
receptorul caută tot mai multe informații pentru a intra în echilibru cognitiv, con- 
form teoriei lui Festinger. Spre finalul campaniei se intră în modelul (1), în care 
comportamentul receptorilor reprezintă un răspuns logic la informațiile primite şi la 
atitudinile dobândite în urma informării. 

În chip izolat, modelele prezentate mai sus sunt aplicabile în funcție de natura 
campaniei şi de poziția organizaţiei în mediul social. Cu alte cuvinte, ierarhia efec- 
telor depinde de elemente cum ar fi: poziţia organizației în sistemul social, imaginea 
ei, tipurile de public, dar şi de natura campaniei (o campanie socială se integrează 
mai probabil în modelul (1), pe când o campanie de corectare a unei imagini nega- 
tive se înscrie mai probabil în modelul (2)). Ierarhia efectelor este, în orice caz, o 
problemă de care trebuie să se tina seama în proiectarea oricărei campanii. 


Rezumat 


În practica relaţiilor publice trebuie să se facă diferența între termeni ca „eve- 
niment“, „campanie“, „program“. În elaborarea unei campanii de RP se poate urmări 
algoritmul: definirea problemei, analiza factorilor interni şi externi, formularea obiec- 
tivelor, identificarea categoriilor de public, stabilirea strategiilor şi tacticilor, fixarea 


ML. Ray, „Marketing Communication and the Hierarchy of Effects“, in P. Clarke (ed.), New 
Models for Communication Research, Beverly Hills, Sage, 1973 (apud Denis McQuail, Sven 
Windahl, 2001, pp. 160-161). 

> Idem. 

calendarului şi a bugetului, alegerea metodelor de evaluare. La parcurgerea acestui 
algoritm, are importanță şi ierarhia efectelor, care poate fi asimilată mai multor mo- 
dele în funcţie de elemente ca: tipul de campanie, imaginea organizaţiei, momentul 
din desfăşurarea campaniei ş.a. 


Concepte-cheie 


— Program 

— Campanie 

— Eveniment 

— Analiza situatiei 

— Categorii de public 
— Evaluarea planului 


Aplicaţie rezolvată 


Urmând toate etapele prezentate în curs, elaborati planul unei campanii sociale 
de relaţii publice, cu temă la alegere. 


Tema aleasă: campanie împotriva fumatului în perioada sarcinii (adaptare a 
aplicaţiei realizate de Ciprian Isofache, Elena Goga, Ion Ana, FCRP, master Publi- 
citate şi Reclamă, anul universitar 2002-2003) 


1. Definirea problemei 


Campania: „Copilul, un condamnat al viciului tău“ 

Organizator: ONG-ul Mens Sana 

Colaboratori: Ministerul Sănătăţii, Asociaţia Naţională a Femeilor şi următorii 
parteneri care oferă servicii gratuite: Agenţia de publicitate Ogilvy & Mather, 
postul TV Acasă, canalele radio Europa FM şi Radio România Actualităţi, revistele 
Mami si Unica. 


În ultimii ani, România s-a confruntat cu următoarele probleme: 

— educaţia precară în privinţa igienei corporale; 

— lipsa educaţiei de prevenire a bolilor cu transmitere sexuală şi a sarcinilor 
nedorite în rândul adolescenților; 

— asistenţă precară acordată de stat tinerilor ce sunt expuşi tentatiei de a con- 
suma alcool, droguri şi de a fuma excesiv; 

— creşterea numărului de familii dezorganizate, ceea ce are ca efect o atenţie re- 
dusă acordată copiilor. 

2. Analiza factorilor interni 


Organizaţia Mens Sana este înființată la data de 01.03.2001. Organizaţia are un 
sediu central în Bucureşti şi două filiale în Braşov şi Timişoara. În prezent, organi- 
zatia are 150 de membri activi în toată tara. Aceştia au participat cu succes la cam- 
paniile organizate de Mens Sana în scurta sa activitate: 

— 1 iunie — 30 iunie 2001: Campania pentru „Apuseni curaţi“ (desfăşurată în 
zona Padiş), organizată în special cu sprijinul filialei din Timişoara; 

— 01 noiembrie — 15 decembrie 2001: Campania „Diminuarea consumului de 
alcool în rândul adolescenților“, desfăşurată în liceele din Bucureşti, Timişoara şi 
Braşov, coordonată de la sediul central al organizației şi asistată de filialele locale. 


Analiza mediului social 

Date statistice privind fumatul: 

— fiecare țigară fumată poate scurta cu 8 minute viata celui care o fumează; 

— în România, 28% dintre locuitori fumează; 

— femeile care fumează tind să aibă copii cu greutate scăzută, ceea ce constituie 
o cauză majoră a mortalităţii infantile; 

— femeile căsătorite cu fumători sunt de patru ori mai predispuse să moară de 
cancer pulmonar decât femeile căsătorite cu nefumători; 

— copiii nou-născuţi din părinți fumători sunt de două ori mai predispuşi să facă 
pneumonie sau bronşită în primul an de viata; 

— statisticile medicale arată că peste 30.000 de români îşi găsesc, anual, sfârşitul 
din cauze imputabile fumatului, principalele boli responsabile de aceste decese 
fiind cancerul bronho-pulmonar şi afecțiunile cardiovasculare (fumatul este cauza a 
24% din totalul cazurilor de cancer şi a 11% din totalul deceselor); 

— consumul maxim de tutun este la grupa de vârstă 20-29 de ani; 

— 85% din oamenii care fumează spun că ar vrea să renunțe la fumat. Fumatul 
în perioada sarcinii poate duce la pierderea sarcinii sau poate cauza fătului: 

— naşterea prematură, copilul având o greutate scăzută la naştere, urmată de 
o dezvoltare anevoioasă atât din punct de vedere fizic, cât şi psihic; aceasta 
constituie o cauză majoră a mortalităţii infantile; 

— predispozitie pentru boli cardiace şi pulmonare (riscul sporit la copiii de 
până la un an de a se îmbolnăvi de bronşită şi de pneumonie); 

— malformații grave. 


3. Obiective: 


Scop general: Informarea şi avertizarea publicului-tinta asupra riscurilor majore 
la care îşi supune copiii. 

Obiective specifice: 

— 10% dintre femeile însărcinate fumătoare să renunţe la fumat pe perioada sar- 
cinii. 

— Reducerea consumului de tutun cu 30% la publicul-tinta secundar. 


Public-țintă: 

— Principal: tinere fumătoare însărcinate, cu vârsta între 20 şi 35 de ani. 

— Secundar: femei cu vârsta între 20 şi 35 de ani, fumătoare, potențiale mame. 
Mesaje: 

Mesajul pentru publicul-tinta principal: 

„Fii responsabilă! Nu lăsa copilul să-ţi poarte povara o viata întreagă.“ 
Mesajul pentru publicul-tinta secundar: 

„Te consideri emancipata? Esti doar... sclava viciului tau!“ 


5-6. Strategii şi tactici 


Strategii: 

Misiune: Scopul este de a educa şi a schimba atitudinile femeilor fumătoare în 
perioada sarcinii. 

Strategia: Îmbinarea strategiei de tip „activităţi de diseminare a informaţiei“ cu 
cea de tip „organizarea de evenimente“. 


Tactici: 

Comunicare ATL (above the line — comunicare de masă prin Tv, radio şi presă, 
principala sa caracteristică fiind faptul ca publicul-tinta este pasiv): 

— emisiuni televizate sau radiofonice cu colaborarea unor specialişti în domeniu 
(emisiuni TV: Teo, De trei ori femeie, Vitrina lui Leo, Cafeaua cu sare; emisiuni 
radio: Știri din ţară etc.); 

—concursuri la radio, TV si in reviste cu premii pentru femei (de exemplu: 
raspundeti corect la întrebarea: „Ce boli pot avea nou-nascutii dacă mama fumează 
în timpul sarcinii?“ şi puteți câştiga un abonament pe 3 luni la revista Unica); 

— publicaţii de gen (reviste precum Mami, Femeia, Ioana, Lumea Femeilor, 
Olivia, Povestea mea şi Unica); 

— apariţia unor reprezentaţi ai Mens Sana în programe TV cu o largă audienţă în 
rândul femeilor; 

— reclame TV realizate special pentru a sprijini această campanie şi difuzate cu 
o frecvență mai mare în luna aprilie şi mai, culminând cu Ziua Mondială Antitabac 
din 31 mai; 

— difuzarea unor spoturi TV de tip testimonial cu participarea unor personalități 
feminine care au renunţat la fumat în perioada sarcinii (de exemplu: Andreea Esca, 
însărcinată pentru a doua oară); 

— vârful campaniei va fi atins pe data de 31 mai, când, cu ocazia Zilei Mondiale 
Antitabac, se vor difuza repetat mini-documentare despre efectele nocive ale tutu- 
nului. 

Evenimente BTL (bellow the line — comunicare prin concerte, evenimente etc.) 

— sponsorizarea parțială a unor concerte desfăşurate la Sala Palatului în zilele de 
1 şi 8 martie; 

— organizarea unei conferinţe de presă în ziua de 31 mai, în care se va pune în 
discuţie efectul nociv al fumatului, cu accent asupra fumatului în perioada sarcinii; 

— formarea unor echipe alcătuite dintr-un medic şi 2 asistenţi, care vor merge în 
magazine destinate femeilor însărcinate, în saloane de întreținere şi înfrumusețare, 
unde vor explica efectele dăunătoare ale fumatului asupra sănătății; 

— trimiterea de pliante şi broşuri cabinetelor de ginecologie şi planificare fami- 
lială, unor farmacii, saloane de înfrumusețare, universităţi (publicul secundar). 


7-8. Calendarul de activităţi şi bugetul campaniei: 


Durata: 14 februarie — 14 iunie 2003. 

S-a ales această perioadă deoarece cuprinde mai multe date de referință şi cu 
mare încărcătură simbolică pentru femei: 14 februarie (Ziua indragostitilor), 1 şi 8 
martie (zile dedicate femeii), Postul Paştelui, 31 mai (Ziua Mondiala Antitabac), 1 
iunie (Ziua copilului). 


Y Perioada Activitatea Buget (USD) 
1 14 feb. 2003 Conferință de presă 400 
2 14 feb. 2003 Concert Sala Palatului 2000 
3 14 feb. — 14 iun. Distribuire de pliante, broşuri 3500 
4 14 feb. — 14 iun. Apariţii în emisiuni TV 370 
5 14 feb. — 14 iun. Prezenţa la emisiuni radio 120 
6 14 feb. — 14 iun. Articole în publicaţii de gen 140 
7 14 feb. — 14 iun. Difuzare spoturi TV şi radio 7000 
8 14 feb. — 14 iun. Insertii tipărituri 3750 
9 14 feb. — 14 iun. Vizite de informare 3430 
10 1 martie Concert Mărţişor la Sala Palatului 2500 
11 8 martie Concert Mărţişor la Sala Palatului 2500 
12 31 mai Difuzare mini-documentar TV 1400 
13 ohana (Ziua M ondială Conferință de presă 400 

a Sănătății) i 
14 1 iunie Spectacol cu Teatrul Tandarica 600 


TOTAL: 26.930 USD 


Bugetul! alocat campaniei de informare publică desfăşurată de „Mens Sana“ va 
fi stabilit la 30.000 USD, luându-se în considerare cheltuielile neprevăzute. 


1 ONG-ul Mens Sana are ca parteneri media Acasă TV, Europa FM, Radio România Actua- 
litati, Mami şi Unica şi beneficiază astfel de difuzări gratuite. Bugetul alocat de 7000 USD repre- 
zintă costurile pentru producţia spoturilor TV şi radio, precum şi a materialelor tipărite. 

9. Evaluarea campaniei 


Evaluarea campaniei de informare publică împotriva fumatului „Copilul, un 
condamnat al viciului tău“ trebuie să se desfășoare pe 3 niveluri”: 

1. Evaluarea planului de campanie: vom urmări în primul rând dacă informaţiile 
sunt suficiente şi adecvate pieţei şi in al doilea rând eficienţa strategiilor alese şi 
calitatea mesajelor concepute. 

Metode de evaluare: Agentia GfK va realiza cercetări de marketing privind per- 
ceperea mesajelor de către publicul-tinta. 

2. Evaluarea implementării planului: evaluarea cantitativă a mesajelor emise, 
monitorizarea preluării lor în mass media, identificarea audienței efective a mesa- 
jelor, precum şi numărul real de persoane care au receptat mesajul. 

Metode de evaluare: Mens Sana va apela la serviciile specializate ale agenției 
de cercetare GfK. 

3. Evaluarea impactului mesajului: este dimensiunea cea mai importantă a evalu- 
ării şi se referă la gradul de îndeplinire a obiectivelor campaniei şi la feed-back-ul 
transmis de publicurile-tinta. 

Evaluarea se va realiza in mai multi pasi, in care se va stabili: 

— numărul de persoane care au reținut mesajul; 

— numărul de persoane care şi-au schimbat opiniile după receptarea mesajului; 

— numărul de persoane care şi-au schimbat atitudinea după receptarea mesajelor. 

Această evaluare finală se va realiza în primul rând raportându-ne la obiectivele 
stabilite: 

— numărul de persoane care îşi schimbă atitudinea în conformitate cu mesajul 
transmis; 

— contribuția organizaţiei la adoptarea unui mod de viata sănătos. 


Teme pentru aplicații 


1. Presupunând că ati lucra în departamentul de relații publice al Guvernului 
României, cum ati defini o problemă de relaţii publice specifică domeniului? 

2. Pentru o campanie socială care ar avea ca obiectiv adoptarea metodelor de 
planning familial, selectaţi strategiile şi tacticile. Argumentati alegerea făcută. 

3. Conform algoritmului propus, elaborati un plan de campanie (finanţat de 
primărie) pentru păstrarea curateniei în oraşul în care locuiti. 

4. Pentru o campanie la alegere, stabiliți în ce model al ierarhiei efectelor se în- 
cadrează şi comentaţi adecvarea planului de campanie (efectele dorite) fata de efec- 
tele obținute. 


Scott Cutlip, Allen Center, Glenn Broom, 1994. 

Grilă de autoevaluare 


1. Campania şi evenimentul au în comun: 

a) mai multe obiective, de aceeaşi anvergură; 

b) ambele reprezintă un proces de relații publice; 

c) au început şi sfârşit bine determinate; 

d) se adresează unei singure categorii de public. 

2. Programul se deosebeşte de campanie prin faptul că: 

a) are un termen clar de finalizare; 

b) are aspect continuu şi se desfăşoară pe perioade mai mari de timp; 

c) are obiective de mică anvergură, cu caracter punctual; 

d) nu are un punct culminant. 

3. Există patru moduri de a realiza calendarul unei campanii: calendarul pentru 
PECATE sasea ace mu it „ calendarul global, tabloul lui ................... , si calendarul 

8. Comunicarea in situatii de criza 


Obiective 


a) Dobândirea capacităţii de a defini, încadra într-o tipologie şi caracteriza o 
criză reală. 

b) Însuşirea noțiunilor de bază din domeniul managementului crizei (plan de 
criză, strategie de criză, centru de informaţii). 

c) Însuşirea strategiilor de gestionare a crizelor si analiza din acest punct de 
vedere a unor cazuri cunoscute de criză. 


Gestionarea cu succes a situaţiilor de criză reprezintă o misiune extrem de difi- 
cilă, care implică dimensiuni cum ar fi capacitatea de prevedere a crizelor pentru 
organizaţia în cauză, realizarea cu anticipare a unor scenarii pentru fiecare situație 
prevăzută, precum şi un răspuns prompt la apariția ei, respectarea „reţetei“ de solu- 
tionare si a unei discipline ferme. Orice organizație poate fi la un moment dat, de 
obicei neaşteptat, confruntată cu o criză care-i periclitează funcţionarea şi imaginea 
pozitivă. Mai mult, o criză prost gestionată poate nu numai să aducă prejudicii or- 
ganizatiei, ci se poate transforma într-un pericol social (a se vedea „criza minerilor“ 
din ianuarie 1999). 

În Dicţionarul de sociologie!, criza este definită ca „o perioadă, în dinamica unui 
sistem, caracterizată prin acumularea accentuată a dificultăţilor, izbucnirea conflic- 
tuală a tensiunilor, fapt care face dificilă funcţionarea sa normală, declanşându-se 
puternice presiuni spre schimbare“. 

O definiție mai concretă din domeniul teoriei organizațiilor este dată de Patrick 
d’Humiéres”: „O criză este o situație neaşteptată, care pune în discuţie responsa- 
bilitatea organizației în fata marelui public şi care amenință capacitatea ei de a-şi 
continua în mod normal activitatea“. Din cele de mai sus, dar şi din alte definiții 
din lucrări de referință în domeniu, se pot desprinde câteva caracteristici ale crizelor: 


! Lazăr Vlăsceanu, Cătălin Zamfir, coord., 1993, p. 145. 
? Patrick d’Humiéres, Management de la communication de l'entreprise, Paris, Eyrolles, 1993, 
p. 272. 

— declanşarea lor relativ neaşteptată; 

— existenţa unor efecte negative; 

— impactul potenţial asupra organizației ca întreg (chiar dacă iniţial se declan- 
şează la nivelul unor secțiuni — angajați, produse, servicii, public etc.); 

— efectele negative pot afecta atât planul material (vânzările, producția, baza 
materială), cât şi, mai ales, planul simbolic, prin deteriorarea imaginii organizaţiei. 

În această ordine de idei, Pauchant şi Mitroff! disting între „incidente“ (afec- 
tează fizic doar un subsistem al organizației), „accidente“ (afectează fizic întreaga 
organizaţie), „conflicte“ (afectează simbolic un subsistem al organizaţiei) şi „crize“ 
(afectează simbolic întreaga organizaţie). Deşi distincția operată de către cei doi 
autori poate fi utilă pentru clarificarea noţiunii de criză, se poate observa că orice 
accident este de fapt şi o criză, întrucât implică pierderi materiale şi chiar umane şi, 
în cazul în care există şi cauze interne, ridică semne de întrebare asupra functio- 
nalității organizaţiei. 


8.1. Tipuri de criză 


Pentru caracterizarea şi analiza oricărei crize reale este necesară încadrarea într- 
o tipologie. Sintetizând tipologiile realizate de mai multi autori recunoscuţi, 
Cristina Coman” obţine următoarele criterii de clasificare a crizelor: 

1) cauze (datorate unor factori interni sau externi); 

2) derularea în timp (bruste sau lente); 

3) amploare (superficiale sau profunde); 

4) nivelul la care se desfăşoară (operaționale — afectează activitatea normală; stra- 
tegice — afectează elaborarea strategiilor; identitare — afectează identitatea organi- 
zatiel); 

5) consecinţe (afectează angajaţii, clienţii, organizaţiile partenere, o parte a pu- 
blicului etc.). 

Propunând alte criterii, Newsom et al. obţin două mari categorii de crize, vio- 
lente şi nonviolente, fiecare dintre categorii având trei subdiviziuni, respectiv: 

— crize produse de natură; 

— crize produse de acţiuni umane intenționate; 

— crize produse de acţiuni umane neintentionate. 

În fine, mergând relativ pe aceeaşi idee a acțiunii umane şi folosind două axe de 
clasificare (intern-extern şi intentionat-neintentionat), Coombs* obţine patru tipuri 
de crize: 


' Thierry Pauchant, Jan Mitroff, Transforming Crisis Prone Organization, San Francisco, 
Jossey-Bass Publ., 1992 (apud Cristina Coman, 2001, p. 120). 

? Cristina Coman, 2001, p. 121. 

3 Doug Newsom, Alan Scott, Vanslike Judy Turk, 1993, pp. 538-539. 

: Timothy Coombs, Ongoing Crisis Communication: Planning, Managing and Responding, 
London, Sage, 1999, pp. 454-455. 

— accidentele — interne, neintentionate (crize datorate unor probleme tehnolo- 
gice); 

— greşelile — acțiuni neintentionate ale membrilor organizației pe care un agent 
extern încearcă să le transforme într-o criză (ambiguitati, ezitări, greşeli profesio- 
nale — de exemplu, se exploatează greşeala unui medic pentru a afecta spitalul în 
care acesta are un post de răspundere); 

— transgresiunile — acţiuni intenționate comise de organizaţii care încalcă în mod 
conştient reguli de comportament anterior asumate (falimentul băncilor sau diplome 
de licenţă false); 

— terorismul — acțiuni intenționate realizate de actori externi cu scopul de a 
afecta o anumită organizație în mod direct sau indirect (atentatele). 

În ultimă instanță, este important să observăm că o criză se declanşează atunci 
când „slăbiciunile“ interne ale unei organizaţii intră în corelaţie cu „amenințările“ 
(presiunile) din exteriorul acesteia. 


8.2. Planificarea în cazul situaţiei de criză 


În situații de criză, etapa de planificare capătă conotaţii particulare, în primul 
rând pentru că are o importanță deosebită, după cum se va vedea în continuare, şi 
în al doilea rând pentru că se elaborează într-o manieră specifică. Elementele dis- 
tinctive față de elaborarea uzuală a unui plan sunt: 

— construirea planului de criză este precedată de alcătuirea unei liste cu cauze şi 
modele de crize posibile (lista este completată la nevoie chiar cu simulări); alcă- 
tuirea listei se face consultând istoricul organizației pentru a identifica asemenea 
evenimente nedorite din trecut şi se completează imaginând crizele posibile; 

— întrucât planul decurge din modelele de criză, nu va exista un singur plan de 
criză, ci „planuri alternative de criză“ pentru fiecare tip de criză în parte, detaliin- 
du-se strategiile, mesajele, publicurile implicate, mesajele care urmează să fie 
transmise şi de către cine; 

— spre deosebire de planul uzual de relaţii publice (ce reprezintă un proiect care 
urmează să fie pus în practică într-o perioadă de timp stabilită din viitorul apro- 
piat), planul de criză este doar unul ipotetic; este posibil ca evenimentul nedorit să 
nu aibă loc şi să nu fie nevoie ca planul (planurile) să fie pus în aplicare; 

Din aceste elemente, şi nu numai, decurg o serie de trăsături ale planului de 
criză care vor fi reliefate şi din prezentarea paşilor de gestionare a crizei. Este 
esenţială însă ideea că, pentru o soluționare eficientă a crizei, este nevoie ca planul 
de comunicare în situație de criză să se construiască încă din perioadele de calm. 

Obligatoriu, planul de comunicare de criză (planurile alternative pot fi colectate 
într-un „manual de criză“ al organizaţiei) trebuie să cuprindă următoarele elemente: 

— modelul de criză căruia îi corespunde şi data la care se elaborează planul; 

— principiile de acțiune ale organizației în asemenea caz şi politicile prin care 
aceste principii urmează să fie atinse; 

— scopuri şi obiective; 

— strategiile adoptate; 

— componența centrului de criză şi atribuțiile sale; 

— locul celulei de criză (spaţiul în care se desfăşoară acțiunile); 

— lista publicurilor potenţial afectate de eveniment; 

— mijloacele de informare la care se face apel; 

— purtătorul de cuvânt pe perioada crizei; 

— lista de contact a personalului de intervenție; 

— bănci de date gata realizate şi fişiere de presă actualizate; 

— mesaje — se construieşte o declarație comună pentru toate publicurile, în care 
se precizează natura crizei, datele certe, măsurile luate de organizație pentru limita- 
rea/stoparea crizei, victimele sau persoanele implicate, efectul asupra mediului sau 
asupra altor organizații; declaraţia este completată de o suită de mesaje specifice 
pentru fiecare categorie de public; 

Planul de comunicare de criză trebuie aprobat de conducerea organizației şi re- 
văzut şi îmbunătățit periodic. 


8.3. Managementul crizei 


O politică de recomandat pentru soluționarea cu succes a crizelor are ca prim 
pas încercarea de a le evita pe cât este posibil. La o analiză atentă a mai multor 
situații de criză intrate în istoria relațiilor publice s-a constatat că, deşi momentul de 
producere a fost imprevizibil, evenimentul ca atare era previzibil (de exemplu, în 
cazul navetei Challenger au fost semnalate cu şase luni înainte probleme tehnice la 
reactoare). Politica evitării crizelor presupune identificarea şi urmărirea elemen- 
telor care pot evolua negativ, studiul verigilor slabe ale organizației. 

Fink! identifică mai multe etape ale unei crize: 

a) pregătirea crizei: este etapa în care anticiparea şi evitarea crizei este posibilă; 

b) criza acută: este momentul declanşator, care poate fi depăşit doar dacă există 
un plan de comunicare de criză care poate fi pus în aplicare; 

c) faza cronică a crizei: este o etapă de reacție, în care au loc anchete guverna- 
mentale şi dezbateri publice, iar organizaţia încearcă să-şi refacă echilibrul şi ima- 
ginea publică; 

d) finalul crizei: dacă se reuşeşte să se tina criza sub control (printr-o buna ges- 
tionare a primelor două faze), atunci e posibil ca organizaţia să atingă într-o peri- 
oadă mai scurtă acest final al crizei, care deschide drumul spre reîntoacerea la 
normalitate. 

O dată cu intrarea crizei în faza acută, un element-cheie pentru rezolvarea ei îl 
constituie formarea centrului de informare. Autorii consacrați îi conferă şi alte 


' Steven Fink, Crisis Mangement: Planning for the Inevitable, New York, Amacom, 1986, pp. 
20-28 (apud Cristina Coman, 2001, pp. 123-124). 

denumiri, cum ar fi „centru de control al crizei“, „celulă de criză“ sau „centru de 
combatere a zvonurilor“. 

După părerea lui Cutlip er al.', trei elemente sunt de reținut în legătură cu centrul 
de informare. În primul rand, el trebuie să fie conceput ca un centru de informare pu- 
blică şi din acest motiv nu trebuie să fie suprapus nici ca spaţiu, nici ca atribuții peste 
centrul de presă. În al doilea rând, autorii sunt de părere că ar trebui să existe două 
echipe care lucrează în acest centru, una care să gestioneze comunicarea, iar alta care 
să coordoneze activitatea şi să reactualizeze informaţia, ținând permanent legătura cu 
echipa de conducere a organizației. În fine, orice asemenea centru trebuie să aibă, 
înaintea declanşării crizei, statutul unei surse de informații credibile; circulaţia adecvată 
a informaţiilor trebuie realizată încă din timpul activităților organizaționale de rutină. 
În interiorul organizaţiei, angajaţii trebuie să fie informaţi de existenţa acestui centru şi 
să fie încurajați fie să furnizeze informaţii, fie să ceară informații dacă au nevoie. 

Practic, comunicarea în situaţia de criză se va desfăşura pe mai multe direcții: 
către publicul intern şi extern, către actorii crizei şi către mass media. Această 
ultimă componentă este una din cele mai importante. Experienţa a arătat că de cele 
mai multe ori organizaţiile sunt preocupate de măsuri de urgenţă şi sprijină mai 
puţin munca de documentare a ziariştilor. În acest caz, jurnaliştii recurg fie la zvo- 
nuri, fie iau o poziție împotriva organizaţiei, ceea ce contribuie şi mai mult la dete- 
riorarea imaginii acesteia. 

Specialiştii în relații publice au, în asemenea cazuri, rolul de a tine permanent 
legătura cu jurnaliştii pentru a realiza în mod operativ transmiterea informațiilor 
corecte, însoţite de poziția organizaţiei în legătură cu evenimentele în desfăşurare. 
Câteva recomandări în legătură cu conduita acestora şi a purtătorului de cuvânt pe 
perioada crizei sunt: 

-să deţină toate informațiile disponibile cu privire la evenimente, ca şi cu 
privire la măsurile luate de organizaţie; 

— să creeze un climat de încredere în cadrul echipei de management a crizei şi să 
verifice dacă fiecare membru îşi cunoaşte atribuţiile; 

— să convoace presa înainte ca jurnaliştii să solicite o întâlnire şi să se asigure că 
aceştia au la dispoziţie toate facilitățile; 

— să răspundă la întrebări în mod detaliat şi să evite formulările de genul „fără 
comentarii“, să nu facă speculaţii şi să se abţină să facă declarații publice fără o 
fundamentare riguroasă; 

— atunci când este obligat să recunoască un fapt negativ deja cunoscut de către 
Jurnalişti, să confirme doar, fără a încerca să schimbe informația; 

— să faciliteze accesul jurnaliştilor la locul evenimentelor, să vegheze la securi- 
tatea lor, şi, dacă este nevoie, să faciliteze întâlniri ale jurnaliştilor cu persoane din 
echipa de conducere a organizației; 

— să păstreze o evidenţă a materialelor şi informaţiilor comunicate presei, pentru 
a evita repetiţia. 


! Scott Cutlip, Allen Center, Glenn Broom, 1994. 

8.4. Erori în gestionarea crizelor 


O primă greşeală şi cea mai importantă este tratarea crizei cu indiferenţă. 
Adică, în unele situaţii în care doar unele segmente de public sunt afectate (cum ar 
fi comunitatea locală sau angajaţii) iar organizaţia pare a fi afectată doar simbolic, 
prin publicarea unor articole cu conotație negativă, se optează pentru expectativă: 
criza nu se gestionează în nici un fel. Spre exemplu, în „criza sării“ produsă în 
septembrie 2001 la Ocnele Mari, Regia Autonomă a Sării s-a limitat la a acorda 
primul ajutor sinistraţilor şi apoi la a organiza o cantină pentru aceştia. Nu a existat 
nici o strategie de comunicare coerentă; organizația în cauză a profitat de faptul că 
guvernul a avut unele inițiative de comunicare cu sinistraţii şi cu ceilalți localnici 
din zona afectată pentru a nu mai lua nici o poziţie publică legată de evenimente. 
Asemenea atitudini se pot întâlni adesea, din păcate, în mediul de afaceri românesc 
— întrucât, pe de o parte, există un vid legislativ şi normativ în privinţa răspunderii 
materiale a organizaţiilor implicate, iar pe de altă parte, în multe cazuri există situ- 
atii de monopol. În aceste condiţii dispare conexiunea „capital simbolic — capital 
economic“, „imagine de organizaţie — vânzare de produse“: organizaţia „producă- 
toare de daune“ nu poate înregistra feed-back-ul material al publicului. 

O a doua greşeală frecventă este considerarea costurilor de gestionare a crizei 
ca fiind ridicate si a acţiunilor întreprinse ca fiind ineficiente. E adevărat că izbuc- 
nirea unei crize poate bulversa bugetul organizaţiei, ceea ce face ca pierderile să 
pară într-adevăr enorme în unele cazuri. După cum a reieşit însă din cele de mai 
sus, planurile alternative de criză trebuie să conțină şi un buget estimativ care să 
poată fi alocat în orice moment. Aceste cheltuieli, în măsura în care se reuşeşte 
conservarea capitalului de imagine, se recuperează în proporţie de 1000%. Experi- 
entele unor organizații cunoscute arată că, de fapt, o criză tratată cu îndemânare se 
poate transforma într-un pretext pentru sporirea vizibilitatii pozitive şi chiar a vân- 
zărilor. 

În afară de aceste erori care se referă la concepţia de ansamblu, o altă categorie 
de greşeli se referă la managementul crizei. Una dintre cele mai des întâlnite este 
încercarea de a nega existența unei crize majore (spre exemplu „criza Perrier“, 
atunci când conţinutul apei îmbuteliate s-a dovedit a avea urme de benzen), ceea ce 
constituie o atitudine inutilă, întrucât mass media dezvăluie oricum adevărul şi atunci 
organizaţia trebuie să ia măsuri sub presiunea opiniei publice şi a autorităților, în cu 
totul alte condiţii decât dacă le-ar fi luat din proprie inițiativă (nu în urmă cu mult 
timp s-a derulat o situație asemănătoare, inghetata Delta infestată cu salmonella). O 
altă greşeală este adoptarea unei conduite ambigue, ezitante, abdicarea de la princi- 
piul „one single voice“ — un comportament total greşit, întrucât produce confuzie în 
mintea publicului şi aşa bulversat de informațiile contradictorii primite prin cana- 
lele mass media. De asemenea, transformarea interacțiunii cu jurnaliştii într-o con- 
fruntare determină transformarea ,,agresivitatii potențiale a acestora în lipsă totală 
de bunăvoință şi, deci, reflectarea negativă a situației în articolele apărute. În fine, o 

altă eroare este acționarea unei alte organizații sau a unei publicații în Justiție 
pentru calomnie; chiar dacă premisele pentru o astfel de acțiune sunt juste, organi- 
Zatia se situează singură într-un context negativ. Totodată, acționarea în justiție a 
ziariştilor/publicaţiilor este o acțiune greşită (creşte expunerea organizaţiei la co- 
mentarii nefavorabile din partea presei sau a publicului). 


8.5. Strategii de gestionare a crizei 


Studiile de strategie în domeniul crizelor pleacă de la presupunerea că imaginea 
despre un fenomen este mai importantă decât realitatea însăşi a acelui fenomen; în 
consecință, aceste studii au încercat să determine modurile în care comunicarea 
poate fi utilizată pentru a reduce la minimum deteriorarea imaginii organizației 
confruntată cu criza. 

Plecând de la ideea că scopul principal al comunicării este menţinerea unei 
reputatii pozitive, Benoit! enumeră următoarele strategii de refacere a imaginii: 

a) strategiile negării — se resping acuzaţiile prin negarea oricărei implicări în 
evenimentele menționate; 

b) strategiile eludării responsabilităţii — constă în minimalizarea responsabi- 
litatii organizaţiei, prin mai multe forme: 

— provocarea — se susține că acțiunea în dispută a fost un răspuns la o altă ac- 
tiune comisă cu rele intenții de o altă persoană sau organizație; 

— bunele intenții — se susține că nu a existat bănuiala că acțiunile întreprinse pot 
produce rău; 

— caracterul accidental — se susţine că faptele s-au produs întâmplător; 

— Justificarea — se afirmă că organizaţia nu a deținut suficiente informații pentru 
a tine evenimentele sub control; 

c) strategiile reducerii caracterului periculos al actului: 

— obținerea sprijinului — se încearcă atragerea sentimentelor de simpatie ale 
publicului prin sublinierea meritelor din trecut ale organizaţiei; 

— reducerea sentimentelor negative — se acreditează ideea că organizaţia nu este 
atât de vinovată precum se crede; 

— diferențierea — se reamintesc evenimente asemănătoare cu consecințe mult 
mai grave, în comparaţie cu care evenimentul în cauză apare ca fiind mai putin 
dăunător; 

— transcenderea — faptele sunt plasate într-un context favorabil, care le dimi- 
nuează semnificația negativă; 

— atacul — se arată slăbiciunea poziției acuzatorilor (organizaţia ca „victimă“ a 
unei campanii de defăimare); 


! W.L. Benoit, Accounts, Excuses and Apologies: A Theory of Image Restauration Strategies, 
Albany, State University of New York Press, 1995, pp. 75-82 (apud Cristina Coman, 2001, pp. 
140-142). 

— compensarea — se propun modalităţi materiale sau simbolice de acoperire a 
pagubelor produse; 

d) strategiile de corectare — prin care organizația se obligă să ia măsuri pentru 
remedierea daunelor produse şi fie se încearcă refacerea situaţiei de dinainte de 
evenimentele reproşate (restaurarea), fie se iau angajamente că astfel de situații nu 
se vor mai repeta (promisiunea); 

e) strategiile de umilire — prin care organizaţia îşi recunoaşte vinovăția si cere 
public iertare celor afectaţi de evenimentele produse; 


Rezumat 


În viata oricărei organizații pot apare perioade de criză, care pot deteriora ima- 
ginea organizaţiei. Pentru ca imaginea să fie afectată cât mai putin trebuie: 

— în primul rând, să existe un plan de gestionare a crizei realizat înainte de 
momentul declanşării ei (întrucât din momentul declanşării evoluția poate fi prea 
rapidă ca să se poată coordona acțiunile în mod eficient); planul trebuie să prevadă 
clar, între altele: strategiile care vor fi adoptate, membrii celulei de criză, purtătorul 
de cuvânt pe perioada crizei, categoriile de public afectate, mesajele care se vor 
emite şi prin ce canale; 

— în al doilea rând, planul trebuie să fie aplicat cu stricteţe: centrul de criză (sau 
centrul de informare) să fie recunoscut de celelalte segmente ale organizației care 
să-l acorde sprijinul. 


Concepte cheie 


— Criză 

— Planuri de criză 

— Centru de informare 
— Echipă de criză 

— Strategie de criză 


Propunere de aplicație 


Formând o echipă de cel putin 10 studenți, realizați o simulare a gestionării unei 
situaţii de criză având în vedere următoarea situaţie ipotetică: 

„Directorul trustului de presă «ALFA MEDIA» îşi pierde viaţa din cauza unui 
accident de maşină pe fondul timpului nefavorabil. 

Simularea se va desfăşura după următorul algoritm (presupunând că există un 
decalaj temporal înte primele două etape şi cea de a treia): 

1) evaluarea riscurilor acestui eveniment în cazul trustului de presă; 

2) realizarea unui plan de criză; 

3) aplicarea planului (la acest punct, se poate desfăşura, dacă dotarea nu permite 
mai mult, doar simularea unei conferințe de presă ca element de aplicare a planului 
de criză). 


Înainte de simulare se vor desemna „rolurile“: 

— Consiliul de Administraţie (director adjunct şi consilier); 

— Membrii Departamentului de Comunicare (director, purtător de cuvânt, res- 
ponsabil pentru relația cu mass media, membri); 

— alte autorități care vor fi invitate în faza (3) — reprezentanți ai poliției, pri- 
măriei; 

— reprezentanți ai presei; 

După aceasta, tot înainte de simulare, se va pregăti şi trasa relativ fiecare rol atât 
prin discuţie de grup cât şi în mod individual. 

1) prima fază va evolua ca o „punere în scenă“ a unei întâlniri în care se discută 
despre: 

— probabilitatea de producere a crizei; 

— intensitatea crizei; 

— în ce măsură va intra criza în sfera de interes a publicurilor organizației; 

— care sunt responsabilitatile organizaţiei legate de criză; 

— impactul ei asupra imaginii organizaţiei, eventual şi un scenariu în ipoteza 
unei gestionări necorespunzătoare; 

— necesitatea de a se da un răspuns corespunzător la această situație; 

2) în a doua fază, se prezintă măsurile organizaționale şi comunicationale: 

a) constituirea celulei de criză, formată din (nominalizarea persoanelor): 

— director de comunicare; 

— purtător de cuvânt; 

— ofiţeri de presă; 

— director adjunct; 

— jurist; 

b) centrul de criză: unul din birourile Departamentului de Comunicare; 

c) planul de criză (trebuie să cuprindă toate elementele de la punctul 7.2); 

3) în a treia fază: se simulează fie aplicarea planului fie doar o conferință de 
presă. 

Toate fazele simulării se filmează dacă există posibilitatea, după care se vizio- 
nează înregistrările şi se fac comentarii despre „prestațiile actorilor“. 

Aplicaţie rezolvată 


Analizati o criză recentă, mediatizată, din punctul de vedere al modului de gesti- 
onare a comunicării şi strategiilor de criză. Evidentiati şi greşelile care s-au facut. 


Evenimentul ales: inundațiile de la Poiana Teiului, 31.12.2002 (lucrare de 
Maria Savu (Biolan), master Publicitate şi reclamă, anul universitar 2002-2003). 


1. Inundatiile din Fărcaşa (Poiana Teiului) 


Apele râului Bistriţa au ieşit din matcă în noaptea de 31-12-2002, luând cu ele o 
cabană în care se afla un grup de tineri. Viitura cu gheturi a inundat cabana şi apoi 
a târât-o aproape 100 de metri la vale. Din cei şapte tineri care au petrecut Reve- 
lionul într-o cabană la Poiana Teiului doar patru au reuşit să se salveze. Peste 160 
de familii din Fărcaşa, aşezare din imediata apropiere a cabanei din Poiana Teiului, 
au fost evacuate. Peste 300 de familii din Fărcaşa nu aveau apă potabilă sau rezerve 
de alimente. 

Sloiurile de gheaţă şi apa revărsată au provocat pagube de 15,24 miliarde de lei, 
din care peste zece miliarde de lei prin distrugerea unor poduri şi podete. Au fost 
inundate şi afectate fundaţiile a 31 de case, 68 de anexe gospodăreşti, 73 de beciuri 
cu bunuri alimentare, zeci de fântâni, 34 de tone furaje, 35 de tone de alimente. În 
comuna Poiana Teiului, pagubele însumează 209 milioane de lei, fiind inundate 
cinci case. 


2. Mediatizarea evenimentului 


Urmărind materialele publicate de cotidienele importante (Adevărul, România 
Liberă, Curierul Naţional, Curentul, Jurnalul Naţional etc.) în intervalul 2-11 
ianuarie 2003, pot fi identificate peste 100 de articole scrise pe această temă. Dintre 
acestea am selectat declarațiile autorităţilor locale şi ale reprezentanţilor ministe- 
relor implicate. La acestea am adăugat extrase din articole publicate în ianuarie 
2002, când Moldova fusese afectată de aceeaşi problemă. 


— Ianuarie 2002-extras dintr-un articol publicat în Jurnalul Naţional: 

„Zeci de locuinţe din zona Poiana Teiului, judeţul Neamt, sunt amenințate de 
pericolul inundaţiilor. Podul de gheaţă de pe Bistriţa depăşea la începutul acestui 
an 18 kilometri, extinzându-se în ultimele zile de la Poiana Teiului până în dreptul 
localităţii Fărcaşa. În comuna Poiana Teiului, judeţul Neamţ, au fost afectate de 
infiltratiile de apă, până la această dată, 30 de beciuri, 8 fântâni si mai multe 
hectare de teren agricol. 

Prefectul loan Cusnir a precizat că proiectul de sistematizare a râurilor Moldova 
şi Suceava a fost aprobat de primul-ministru Adrian Năstase încă de anul trecut“ 
(2001, n.n.). 

— Ianuarie 2003 

„O delegaţie a Ministerului Administrației Publice (MAP), condusă de secre- 
tarul de stat Ion Fleşariu, s-a deplasat, sâmbătă, în comunele nemtene Fărcaşa şi 
Poiana Teiului, pentru a evalua efectele inundațiilor produse în prima zi a anului 
2003, prin revărsarea râului Bistriţa. Delegaţia guvernamentală şi autoritățile locale 
au făcut propuneri pentru elaborarea unui proiect de hotărâre guvernamentală, care 
să ofere sprijin locuitorilor afectaţi de inundaţii şi care va intra în dezbatere în 
prima şedinţă de guvern din acest an. Insotit de reprezentanti ai Apelor Romane, 
Protectiei Civile si ai prefecturilor din judetele Neamt si Suceava, oficialul guver- 
namental a vizitat gospodariile afectate de inundatii, a discutat cu localnicii despre 
dezastrul abătut asupra lor şi s-a deplasat în satele izolate de ape.“ 


Claudiu Lucaci-purtător de cuvânt al Guvernului: 

„În perioada decembrie 2002 — ianuarie 2003, pe fondul fenomenului de inghet- 
dezghet cauzat de variațiile foarte mari de temperatura, ca urmare a dislocării de 
formațiuni de gheață din amonte, a creării de blocaje locale şi a revărsărilor râului 
Bistriţa, în zona localităţilor Stejaru, Busmei, Fărcaşa, Frumosu şi Popeşti din co- 
muna Fărcaşa, precum şi în localitățile Golu şi Dreptu din comuna Poiana Teiului, 
s-au produs inundații grave, care au dus la pierderi de vieți omeneşti şi pagube 
materiale constând în distrugerea sau avarierea a 98 de gospodării şi anexe, ani- 
male şi păsări de curte, a unui pod şi a două punți pietonale, precum şi a unor 
obiective social-economice şi căi de comunicații.“ 


(Declaraţie ulterioară) 

„Guvernul a aprobat alocarea unor fonduri pentru finanţarea unor lucrări ur- 
gente, în vederea înlăturării efectelor calamitatilor naturale produse în perioada 
decembrie 2002 — ianuarie 2003, în judeţele Neamţ şi Suceava. 

Finanţarea este necesară pentru refacerea gospodăriilor, podurilor şi punților 
pietonale avariate. Totodată, prin executarea lucrărilor de regularizare a sectiunilor 
de scurgere pe râurile Bistriţa şi Dorna se asigura protecţia a 15 localităţi situate 
de-a lungul acestor râuri, cu o populaţie de 75.000 de locuitori şi a gospodăriilor 
acestora, în cazul producerii altor fenomene meteorologice periculoase. 

Totodată, Executivul a aprobat acordarea unui ajutor umanitar cu titlu gratuit, în 
limita sumei de 3,2 miliarde de lei, populației sinistrate din comunele Fărcaşa, 
Poiana Teiului, cu finanțare din venituri proprii ale Administraţiei Naţionale a 
Rezervelor de Stat. Cheltuielile aferente transportului produselor se suportă de 
către Administrația Naţională a Rezervelor de Stat iar distribuirea produselor către 
populaţia sinistrată se face de către Prefectura judeţului Neamt.“ 

Octav Cozmâncă, ministrul Administrației Publice: 

„Din păcate, nu s-a intervenit şi consecinţele se văd şi ar trebui să intervină, aşa 
cum spuneam, o schimbare de fond de abordare a problemei şi chiar de mentalitate. 

Mai mult, acelaşi ministru admite că strategia nici măcar nu a fost definitivată, dar 
promite că se vor lua măsuri.“ 


Petru Lificiu, ministrul Apelor şi Protecţiei Mediului: 

„Fenomenele periculoase înregistrate la Poiana Teiului apar la 5-10 ani şi sunt 
cauzate de pătrunderea unui curent de aer cald pe valea Bistriţei, ce vine din Tran- 
silvania. În cazul evenimentului de la Poiana Teiului, autorităţile locale şi populaţia 
au fost informate de posibilitatea de inundație. S-a mers chiar din casă in casă. 
Fenomenul era prevăzut din 20 decembrie. Lumea nu a crezut că inundaţiile şi 
sloiurile de gheață vor fi de asemenea amploare. Ce s-a întâmplat la Poiana Teiului 
este tragic, dar a fost o iresponsabilitate a celor de acolo.“ 


(Declaraţie ulterioară) 

„Lucrările de amenajare a râului Bistriţa ar putea să se desfăşoare cu o amploare 
mai mare în acest an decât până acum. Ministerul Apelor şi Protecţiei Mediului va 
cere Executivului să aloce 70 de miliarde de lei pentru lucrările de amenajare a 
râului Bistriţa, a cărui ieşire din matcă a provocat inundații în judeţul Neamţ.“ 


Lificiu a declarat că, în prima şedinţă a Guvernului, va prezenta, pe lângă pro- 
punerea de finanțare a lucrărilor hidrotehnice de pe râul Bistrita, şi un proiect de 
hotărâre pentru ajutorarea sinistraţilor din acea zonă. Vor fi proiecte de hotărâri de 
Guvern privind normele metodologice pentru hărți de risc natural la alunecări de 
teren şi inundaţii şi norme metodologice de amenajare a teritoriului în zonele de 
risc natural. „Prin aplicarea acestor normative vrem să nu se mai repete fenomene 
ca cele de pe Bistriţa“, a adăugat Lificiu. 


Prefectul de Neamţ, Vasile Pruteanu: 

„Primarul comunei Fărcaşa a făcut o afirmaţie iresponsabilă într-un interviu acor- 
dat postului de radio BBC, potrivit căreia nu a anunţat oamenii de existenţa perico- 
lului inundaţiilor, în ciuda avertizarilor primite, pentru ca „ar fi crezut că este vorba 
de o glumă“. 

Refuz să cred că primarul Dorel Apalaghitei considera avertizările instituțiilor 
abilitate drept o glumă. Evenimentele s-au produs într-un timp foarte scurt şi au 
durat o jumătate de oră, în noaptea Noului An, iar populaţia a fost luată pe nepre- 
gătite, avându-se în vedere şi faptul că s-au suprapus cu Revelionul. Cu toate aces- 
tea, o serie de cetăţeni au fost avertizați, dar au refuzat să iasă din casă sau să deschidă 
uşa, crezând că sunt cete de mascaţi care au venit cu uratul, conform obiceiurilor de 
iarnă.“ 

„Autorităţile judeţene împreună cu reprezentanții MAP vor întocmi două pro- 
iecte de hotărâre de guvern pentru acordarea de fonduri necesare refacerii infra- 
structurii distruse de ape şi pentru ajutorarea populației afectate de inundații.“ 

Prefectul de Neamţ a mai declarat că va purta o discuţie serioasă cu primarul 
pentru a vedea pe ce s-a bazat când a făcut o asemenea declaraţie BBC-ului, deoa- 
rece sunt avertizări punctuale prin care trebuie să se mobilizeze Comisia Locală de 
Apărare Împotriva Dezastrelor. 


Comisia de apărare împotriva dezastrelor din Neamţ a informat locuitorii despre 
posibilitatea producerii de noi inundaţii, pentru a-şi putea lua, în timp util, măsurile 
de salvare a bunurilor şi animalelor. Autorităţile au anunţat că, de această dată, 
producerea unui nou val de inundaţii va putea fi anticipată, având în vedere că sala- 
riații Sistemului de Gospodărire a Apelor Neamt urmăresc 24 de ore din 24 evo- 
lutia apelor râului Bistriţa şi menţin o permanentă legătură cu colegii lor din judeţul 
Suceava. 


3. Încadrarea crizei în tipologie 


Starea de criză provocată de inundaţii a fost determinată de factori în principal 
externi, însă s-au conturat şi cauze interne: 

— Fenomenul inghet-dezghet specific anotimpului rece, fenomen care duce la 
creşterea bruscă a nivelului apelor. Zona Moldovei este afectată cu precădere, exis- 
tând precedente de acest gen. (Cauză externă naturală) 


— Colonia Antreprizei de Construcții Hidrotehnice Poiana Teiului stă sub sem- 
nul ghețarilor de 6-8 metri lungime, adunaţi la cotul Bistriţei. Acolo există o lucrare 
hidrotehnică lăsată în paragină. Localnicii considera că lăsarea acestor lucrări în pa- 
ragină a fost una din cauzele sinistrului care s-a produs. (Factor intern/uman) 


— Înainte de 1989, Hidroelectrica a început construcția unor baraje pe Bistriţa. 
Lucrările au fost abandonate pentru că nu au mai fost bani. Sătenii spun totuşi că se 
puteau face alte lucrări, mai ieftine şi mai eficiente, pe râul Bistriţa, astfel încât 
casele lor să fie protejate. (Factor intern/uman) 


— Pe 27 decembrie 2002 a existat o avertizare hidrologică ce ar fi trebuit să-i 
alerteze pe primarii din zonă. Prefectura de Neamţ a remis-o către primari, dar să- 
tenii susțin că la ei nu a ajuns acest anunţ. (Neglijența, factor intern) 


Conform tipologiei lui D. Newsom, criza a fost în principal externă,cu accente 
violente, produsă de natură, însă la amplificarea ei au contribuit şi factorii umani, 
prin neglijarea unor aspecte esenţiale de protejare a populaţiei şi prin lipsa unor 
măsuri de prevenire şi a unui plan riguros de acțiune, cu atât mai mult cu cât inun- 
datiile nu erau fenomene neobişnuite în zonă, şi, aşa cum susțin oficialitățile, exis- 
tase o avertizare meteo încă de pe 27 decembrie. 

4. Actorii implicaţi şi strategiile de gestionare a crizei 


În eveniment au fost implicaţi mai mulţi actori: 

— Primăria comunei Fărcaşa 

— Prefectura Judeţului Neamt 

— Ministerul Administraţiei Publice 

— Ministerul Apelor şi Protecţiei Mediului 

— Guvernul României 

— Societatea Hidroelectrica 

— Antrepriza de Construcţii Hidrotehnice Poiana Teiului 


Situaţia de faţă reprezintă un caz de urgenţă cu implicaţii tragice, având în vedere 
că trei tineri şi-au pierdut viata şi o serie impresionantă de gospodării au fost serios 
afectate. 

Oficialitatile responsabile de gestionarea crizei au reacționat prompt, o delegație 
a MAP condusă de un secretar de stat, s-a deplasat imediat dupa producerea eveni- 
mentelor în comunele nemtene Fărcaşa şi Poiana Teiului, pentru a evalua efectele 
inundațiilor şi pentru a propune măsuri de sprijin pentru populaţia afectată. 

Comunicatul Guvernului legat de evenimentele produse este sec, cu precădere 
descriptiv, limitându-se la o expunere „rece“ cu menţionarea cauzelor exclusiv 
naturale. 

Lipseşte unda de compasiune şi suport emotional fata de familiile greu încer- 
cate, chiar dacă în comunicat sunt enunțate măsuri de suport financiar. 

La jumătatea anului 2002, Guvernul a lansat un program de combatere şi preve- 
nire a inundaţiilor, aşadar o promisiune făcută populaţiei din zonele amenințate. 
Atunci, principalii vinovaţi pentru toate dezastrele erau găsiți primarii localităților 
afectate. În sarcina lor s-a pus responsabilitatea pentru autorizarea construirii de 
gospodării in zone inundabile, pentru defrişările masive şi pentru că nu au fost in 
stare să asigure fondurile necesare pentru amenajarea digurilor de protecție. În 
ciuda angajării în această direcție, neprevăzutul s-a intâmplat din nou, luând prin 
surprindere oficialităţile care au recurs, ca de obicei, la măsuri post factum. 

Singura declaraţie care oglindeşte într-o oarecare măsură adevărul este cea a 
ministrului Octav Cozmâncă: „din păcate, nu s-a intervenit şi consecinţele se văd şi 
ar trebui să intervină o schimbare de fond de abordare a problemei şi chiar de men- 
talitate“. Mai grav, el recunoaşte că strategia de combatere şi prevenire a inunda- 
tiilor nu a fost nici măcar definitivată, cuvinte care deşi expun o situaţie nefericită, 
însă cât se poate de reală, pot surpa serios încrederea populaţiei în autoritățile 
publice. 

Societatea Hidroelectrica, suspectată de localnicii afectaţi ca fiind una din păr- 
tile ce poartă vina în amplificarea inundațiilor, nu a dat nici un fel de declarație, 
deşi pe râul Bistriţa există mici baraje prost construite sau neterminate. 

Pe acest fond de suspiciune şi durere a localnicilor survine declaraţia primarului 
Doru Apalaghitei, potrivit căreia nu a anunțat oamenii de existența pericolului 
inundaţiilor, în ciuda avertizărilor primite, pentru că „ar fi crezut că este vorba de o 
glumă”. Prefectul de Neamt, Victor Pruteanu, declară indignat că primarul Apala- 
ghitei este iresponsabil şi, mai mult, susține că localnicii au fost instiintati, că s-a 
mers din casă în casă, dar sătenii au refuzat să părăsească casele, în ciuda averti- 
zărilor. Aşadar două declaraţii contradictorii, ale unor conducători care se acuză 
reciproc şi care susțin lucruri total opuse, declarații care pot produce bulversare şi 
neîncredere în rândul celor implicaţi. În seria acestor declaraţii se înscrie şi cea a 
ministrului Petre Lificiu (ministrul Apelor şi Protecţiei Mediului) care aruncă vina 
pe populație şi pe oficialitățile locale, spunând că fenomenul era prevăzut (?), po- 
pulatia era la curent, însă nu a vrut să creadă că fenomenul ar putea lua o astfel de 
amploare. „Ce s-a întâmplat la Poiana Teiului este tragic, dar a fost o iresponsa- 
bilitate a celor de acolo.“ 

Mai târziu, acelaşi Petre Lificiu declara că în acest an lucrările pe Bistriţa se vor 
desfăşura cu o amploare mai mare decât până acum, omitand să menționeze ce şi 
cum s-a făcut până acum pentru prevenirea inundaţiilor în această zonă mereu 
expusă. 


Declaraţiile legate de eveniment au fost făcute de mai multe personalități, de la 
miniştri la primari, reieşind clar că nu a existat un centru de gestionare a crizei cu 
un purtător de cuvânt unic, deci planul de gestionare al unei eventuale crize a fost 
inexistent. Unele declaraţii au avut caracter contradictoriu, altele au lipsit cu desă- 
vârşire. 


Ca strategii de gestionare a crizei distingem: 


a) Eludarea responsabilităţii. Din această categorie, se poate spune că s-a 
folosit în primul rând justificarea: s-a susţinut (din partea Prefecturii) că sătenii au 
fost instiintati de probabilitatea producerii unei inundaţii, însă aceştia nu au vrut să 
dea crezare, astfel ei sunt vinovaţi că nu au vrut să-şi părăsească gospodăriile. (în 
condiţiile în care primarul comunei Fărcaşa spune că avertizarea meteo i s-a părut o 
glumă, deci nu a luat-o în serios). Pe de altă parte sătenii susţin că la oamenii 
obişnuiţi astfel de veşti nu ajung, deci ei nu au ştiut nimic. Ca o subcategorie, 
putem distinge şi strategia insistării asupra caracterului accidental al evenimen- 
tului. Majoritatea declarațiilor au susținut acest aspect, dându-se vina pe vicisi- 
tudini, pe factori externi, neprevazuti. Conform acestei versiuni, oficialitățile nu au 
nici o vină, n-au contribuit în nici un fel la declanşarea şi amplificarea evenimen- 
tului, astfel ele se distanțează de cauzele producerii crizei. 

b) Dintre strategiile reducerii caracterului periculos al actului — compensarea. 
Guvernul a adoptat o hotărâre privind cheltuielile şi obiectivele pentru înlăturarea 
efectelor calamitatilor, alocând fonduri (50 de miliarde — Ministerului Apelor şi 

Protecţiei Mediului, 10,7 miliarde de lei — Consiliul Judetean Neamt) necesare 
pentru refacerea gospodăriilor, podurilor şi punților pietonale avariate. Aceste 
măsuri sunt modalități materiale de acoperire a daunelor produse. 

c) Corectarea. Guvernul a propus iniţierea unor proiecte privind normele 
metodologice pentru hărți de risc natural la alunecări de teren şi inundații şi norme 
metodologice de amenajare a teritoriului în zonele de risc natural. „Prin aplicarea 
acestor normative vrem să nu se mai repete fenomene ca cele de pe Bistriţa“ (Petre 
Lificiu). De asemenea, guvernul a alocat fonduri consistente pentru începerea lucra- 
rilor de amenajare a râului Bistriţa. Toate acestea reprezintă angajamente prin care 
oficialităţile vor lua măsuri de corectare, astfel încât faptele nu se vor mai repeta. 

d) Umilirea. Această strategie de comunicare a fost adoptată de ministrul Octav 
Cozmâncă care recunoaşte in mod public vinovăția instituţiilor şi declară că abor- 
darea de către autorităţi a acestei probleme ar trebui să se schimbe. 


4. Concluzii 


Criza declanşată la începutul anului prin producerea de inundaţii în regiunea 
Moldovei putea fi prevăzută (în anotimpul rece zona a mai fost afectată de această 
problemă, deci exista un precedent şi o probabilitate mare ca evenimentul să se 
producă iar, pe fondul unei ierni grele, cu ninsori abundente şi temperaturi fluc- 
tuante). Drept urmare, departamentele de relaţii publice ale ministerelor responsa- 
bile şi ale primăriilor locale puteau crea planuri de gestionare a crizei, astfel încât 
să facă faţă evenimentelor nedorite. Analiza comportamentului primarilor şi oficia- 
litatilor guvernamentale ne arată faptul că aceste instituţii nu aveau pregătită nici o 
strategie de răspuns. Cu riscul unei posturi exclusiv critice, s-ar spune că aceste 
strategii erau uitate şi rătăcite în sertare. Respectivele instituţii s-au distanțat de ca- 
uzele producerii şi amplificării efectelor nefaste ale inundaţiilor, dând vina pe vreme 
(deşi existase o avertizare meteo) sau, şi mai rău, pe iresponsabilitatea populației 
din zonă. Declaraţiile făcute se referă prea puţin la măsurile de prevenire (care la 
producerea crizei se aflau în stadiul de proiect) sau la sacntionarea unor funcționari 
publici (primarul comunei, căruia probabilitatea unei inundaţii i s-a părut „o 
glumă“); de asemenea, în declaraţii nu se exprimă compasiunea pentru familiile 
care şi-au pierdut copiii. Mai mult, datele prezentate arată că nu a existat o cola- 
borare între oficialități în privinţa gestionării crizei, conținutul declarațiilor acestora 
având adesea un caracter contradictoriu, născând confuzie în rândul publicului. 
Declaraţiile au avut uneori caracter agresiv, incriminându-se populaţia pentru ires- 
ponsabilitate, lucru nepermis într-o astfel de conjunctură. Măsurile de compensare 
şi corectare au fost prompt anunţate, însă trebuie subliniat ca ele sunt, inevitabil, 
post factum, iar publicul asistă la un nou angajament de îndreptare a unei situații 
care se repetă tocmai prin nerespectarea unei promisiuni similare din trecut, când 
evenimentele tragice s-au succedat identic. 

Erorile de comunicare ale instituțiilor responsabile dovedesc clar ca acestea nu 
au avut un plan de criză şi nu au posedat competențele necesare unei activități de 

comunicare cu presa într-o asemenea situație. Rezultatele sunt evidente, presa 
abundând de articole incisive şi acuzatoare la adresa autorităţilor, lucru care duce la 
pierderea încrederii publicului, încredere care se recâştigă greu şi solicită mult timp 
din partea departamentelor de relații publice. Sigur că încrederea se poate repara 
printr-o muncă susţinută a acestui departament, însă această muncă de cosmetizare 
trebuie să aibă ca suport o activitate eficientă, reală, precum şi o atitudine onestă 
fata de public din partea instituţiilor oficiale afectate. 


Teme pentru aplicaţii 


1. Pentru organizația de apartenenţă, realizaţi o listă a crizelor posibile şi cel 
puţin un plan de comunicare de criză, pentru unul din cazurile identificate. 

2. Găsiţi exemple concrete pentru fiecare tip de criză din schema de clasificare a 
lui Newsom şi caracterizați diferențele de abordare din punct de vedere al 
planificării. 

3. Realizati o listă cu evenimentele-criză pe plan international din ultimele şase 
luni. Incadrati-le in tipologiile prezentate si faceti consideratii asupra impactului lor 
actual si potential din punct de vedere geopolitic. 

4. Dintre strategiile prezentate, precizati pe care le-ati folosi daca ati fi facut parte 
din celula de criză a companiei Tarom, după accidentul de la Baloteşti. Argumentati. 


Grilă de autoevaluare 


Indicati ce nu trebuie să facă un specialist în relaţii publice în situație de criză: 
a) să facă speculații cu privire la cauzele evenimentelor; 

b) să permită accesul jurnaliştilor la locul evenimentului; 

c) să răspundă prin „fără comentarii“; 

d) să faciliteze întâlniri ale presei cu conducerea organizaţiei; 


Prin strategiile .............. se neagă implicarea în faptele reproşate. Prin strate- 
giile eludării ............ eee se reduce răspunderea organizaţiei relativ la 
evenimentele create. Prin strategiile reducerii caracterului................. al actului se 


acreditează ideea că faptele nu sunt chiar atât de dăunătoare. 
3. O criză are mai multe etape de desfăşurare: .................... fugii d accea ; 

Răspunsuri corecte la grilele de autoevaluare 


Cap. 1 
1. c), d) 
2. c) 


Cap. 3 

1. sursa, mesajul, receptorul, contextul de realizare 
2. conformismul 

3. c) 

4. comunicaţii, marketing, publică 


Cap. 4 
1. negentropică, social-transformatoare 
2.C) 


Cap. 5 

1. cercetarea, planificarea, aplicarea planului, evaluarea 
2. formale 

3. c), d) 

4. b) 


Cap. 6 

1. d) 

2. b), d) 

3. negative, proiect, pozitive 


Cap.7 

1. c) 

2. b), d) 

3. lună, Gannt, povestit 

Cap.8 

1. a), c) 

2. negării responsabilitatii, periculos 

3. pregătirea crizei, criza acută, faza cronică, finalul crizei 

